
НОРМАТИВТІК CIЛTEMEЛEP
Диcceртaциялық жұмыcтa кeлecідeй мeмлeкeттік үлгі қaлыптaрғa cілтeмeлep жacaлды:

Қазақстан Республикасының «Қылмыстық кодексі» 2014 жылдың шілдесінде, №226-V қабылданған.

Қазақстан Республикасының «Кәсіпкерлік кодексі» 2015 жылдың 29 қазанында, №375-V қабылданған.

Қазақстан Республикасының «Әлеуметтік кодексі» 2023 жылдың 20 сәуірінде, №224-VII қабылданған.

Қазақстан Республикасының «Әкімшілік құқық бұзушылықтар туралы кодексі» 2014 жылдың 5 шілдесінде, №235-V қабылданған.

Қазақстан Республикасының «Құқықтық актілер туралы» заңы 2016 жылдың 6 сәуірінде, №480-V қабылданған.

Қазақстан Республикасының «Кейбір заңнамалық актілеріне қаржылық (инвестициялық) пирамидалардың қызметіне қарсы іс-қимыл мәселелері бойынша өзгерістер мен толықтырулар енгізу туралы» заңы 2014 жылдың 17 қаңтарында, №166-V қабылданған.

Қазақстан Республикасының «Инвестициялық және венчурлік қорлар туралы» заңы 2004 жылдың 7 шілдесінде, №576 қабылданған.
Қазақстан Республикасының «Масс-медиа туралы» заңы 2024 жылдың 19 маусымда, №93-VIII қабылданған.

Қазақстан Республикасының «Онлайн-платформалар және онлайн-жарнама туралы» заңы 2023 жылдың 10 шілдесінде, №18-VIII қабылданған.

Қазақстан Республикасының «Жарнама туралы» заңы 2003 жылдың 19 желтоқсанда, №508 қабылданған.

Қазақстан Республикасының «Тұтынушылардың құқықтарын қорғау туралы» заңы 2010 жылдың 4 мамырда, №274-IV қабылданған.

Қазақстан Республикасының «Ақпараттандыру туралы» заңы 2015 жылдың 24 қарашада, №418-V қабылданған.

Қазақстан Республикасының «Қаржы нарығы мен қаржы ұйымдарын мемлекеттік реттеу, бақылау және қадағалау туралы» заңы 2003 жылдың 4 шілдесінде №474-II қабылданған.

Қазақстан Республикасының «Қылмыстық жолмен алынған кірістерді заңдастыруға (жылыстатуға) терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы» заңы 2009 жылдың 28 тамызында, №191-IV қабылданған.

Қазақстан Республикасының «Ішкі істер органдары туралы» заңы 2014 жылдың 23 сәуірінде, №199-V қабылданған.

Қазақстан Республикасының «Құқық қорғау қызметі туралы» заңы 2011 жылдың 6 қаңтарда, №380-IV қабылданған.

Қазақстан Республикасы Жоғарғы Сотының «Соттардың экономикалық қызмет саласындағы қылмыстық құқық бұзушылық істер бойынша заңнаманы қолдануының кейбір мәселелері туралы» нормативтік қаулысы 2020 жылдың 24 қаңтардағы №3 бекітілген.    

АНЫҚТАМАЛАР
Диссертациялық жұмыста төмендегідей анықтамаларға сәйкес терминдер қолданылды:
Қаржылық бірлестік ‒ ақшалай ұсынылатын жұмыстар ретін беру жайлы кәсіпкерлік істі атқаратын ресми өкіл кәсіпкерлік қызметті жүзеге асыратын заңды мекеме.
Қаржы алаңы ‒ бюджеттік қызметтерді жүзеге асыру мен пайдалануға, сонымен қатар ақшалай қор ресурстарының іске қосылуына және құраушыларына сай келетін қатынастардың жиыны. 

Жарнама ‒ кез келген қатынас құралдары мен мәліметтік қорлар  көмегімен қайсібір нысанда таратылатын және жайғастырылатын, алдын ала нақты емес топтар бірлестігіне арналған, жеке немесе ресми тұлғаларға, өнімдерге, өнім белгілеріне, жұмыстарға, сондай-ақ ұсынылатын жұмыстарға әуестікті құруға, қолдау беруге немесе ұлғайтуға көзделген, сонымен қатар оларды нарықта алға жылжуға серпін беретін мәлімет.
Жарнама пайдаланушылар ‒  жарнамалық мәлімет арналатын дара немесе ресми тұлғалардың алдын ала анықталмаған тобы. 
Тұтынушы ‒ кәсіпкерлік қызметке қатысы жоқ жеке, отбасылық және тұрмыстық мақсаттарда пайдалануға арналған тауарларға (жұмыстар мен қызметтерге) тапсырыс беруді немесе оларды сатып алуды жүзеге асыратын, сондай-ақ пайдаланатын дара нысан. 
Инвестициялық қызмет ‒ жеке және заңды тұлғалардың коммерциялық ұйымдардың жарғылық капиталына қатысуы жөнiндегi не кәсiпкерлiк қызмет үшiн пайдаланылатын тiркелген активтердi құрау немесе ұлғайту жөнiндегi қызметi.
БЕЛГІЛЕУЛЕР МЕН ҚЫСҚАРТУЛАР
	ҚНРжДА
	–       Қазақстан Республикасының Қаржы нарығын реттеу және дамыту агенттігі

	ҚР ҚМА
	–    Қазақстан Республикасының Қаржылы мониторинг агенттігі

	ҚР СжИМ
	–    Қазақстан Республикасының сауда және интеграция 

      министрлігі

	ТҚҚК
	· Тұтынушылардың құқықтарын қорғау комитеті

	ҚР МжАМ
	· Қазақстан Республикасының Мәдениет және ақпарат министрлігі

	ТҚҚБАЖ
	· Тұтынушылардың құқықтарын қорғаудың бірыңғай ақпараттық жүйесі

	АКТ
	· ақпараттық-коммуникациялық технологиялар

	МҚҰ
	· микро қаржылық ұйымдар

	ЭТҚ
	· экономикалық тергеу қызметі

	ІІО
	· ішкі істер органдары

	ҰҚК
	· ұлттық қауіпсіздік комитеті

	ҚК
	· қылмыстық кодекс

	ІІМ
	· ішкі істер министрлігі

	ІІО
	· ішкі істер органдары

	ҰБ
	· ұлттық банк

	ӘҚБтК
	· әкімшілік құқықбұзушылықтар туралы кодекс

	РФ
	· Ресей Федерациясы

	ТМД
	· Тәуелсіз Мемлекеттер Достастығы

	ҚАЖ
	· қылмыстық атқару жүйесі

	ҚР ҚК
	· Қазақстан Республикасының Қылмыстық кодексі

	БАҚ
	· Бұқаралық ақпарат құралдары

	ҚР
	· Қазақстан Республикасы

	ҚРЗ
	· Қазақстан Республикасының Заңы

	АҚШ
	· Америка Құрама Штаттары

	АЕК
	· Айлық есептік көрсеткіш

	ЖШС
	· Жауапкершілігі шектеулі серіктестігі

	БҰҰ
	· Біріккен Ұлттар Ұйымы

	IOSCO
	· халықаралық Бағалы қағаздар жөніндегі комиссиялар ұйымы

	ХВҚ
	· Халықаралық валюталық қор

	AML/CFT
	· (Anti-Money Laundering және Counter financing of Terrorism) – қаржы ұйымдары үшін ақшаны жылыстату мен терроризмді қаржыландыру тәуекелдерін басқаруға арналған құқықтық нормалар мен ішкі бақылау механизмдерінің жүйесі

	IT

ICAC
	· ақпараттық технология

· International Cotton Advisory Committee – мақта өндіруші елдердің, тұтынушылардың және сауда серіктестерінің үкіметтерінің халықаралық ұйымы (қауымдастығы)

	JIT/ JITs
	· Just-In-Time/интерпретацияланған бағдарламалардың өнімділігін арттыру әдісі. Бұл бағдарлама іске қосылғаннан кейін іске қосылатын және оның кодын «жылдам» құрастыратын динамикалық компиляция

	VLA
	· Айнымалы ұзындықтағы массив (ағылш. variable-length array, VLA, variable-sized array, runtime sized array) бағдарламалауда – бұл компиляция кезінде емес, жұмыс уақытында анықталатын массив

	EO
	· Еуропа Одағы

	БАӘ
	· Біріккен Араб Әмірліктері

	UNODC
	· Қазақстан Республикасы ратификациялаған БҰҰ-ның Сыбайлас жемқорлыққа қарсы конвенциясы

	FATF
	· ақшаны жылыстатуға қарсы қаржылық шараларды әзірлеу тобы

	БҚжҚАҰК
	· Украиналық қаржылық пирамидалар қызметін анықтау мен олардың жолын кесуде бағалы қағаздар және қор нарығы жөніндегі Ұлттық комиссия

	Е-тергеу
	· қылмыстық тергеу органдары сотқа дейінгі тергеуді электрондық форматы

	МТI
	· Сингапур сауда және өнеркәсіп министрлігі

	SEC
	· АҚШ алаяқтық сызбалармен күресетін негізгі органдары бағалы қағаздар және биржалар жөніндегі комиссиясы

	DOJ
	· АҚШ Әділет министрлігі

	FTC
	· АҚШ федералды сауда комиссиясы

	FBI
	· АҚШ федералды тергеу бюросы

	CSA
	· Canadian Securities Administrators) Канададағы провинциялық/аумақтық бағалы қағаздар реттеушілерінің бірлескен ұйымы

	FCAC
	· Financial Consumer Agency of Canada – Канада Үкіметінің қаржылықтұтынушылар құқығын қорғауға жауапты федералдық агенттігі

	FINTRAC
	· Канада Қаржылық операциялар мен есептілікті талдау

	CVM
	· Customer Vlue Management - Бразилияның Орталық Банкі мен бағалы қағаздар жөніндегі Комиссиясы

	CONDUSEF
	· Қаржы Қызметтерін Пайдаланушыларды Қорғау және Қорғау Жөніндегі Ұлттық комиссия (Мексикадағы Қаржылық Қызметтерді Пайдаланушыларды Қорғау және Қорғау Жөніндегі Ұлттық Комиссия)

	ОрсК
	· Октябрьский районный суд г. Караганды

	КгсАобл
	·  Кокшетауский городской суд Акмолинской области

	Ақс
	· Астана қаласының қылмыстық істер бойынша ауданаралық соты

	АрсА
	· Алмалинский районный суд г. Алматы

	РС№2СА
	· Районный суд №2 Сарыаркинского района города Астана

	АБС№2
	· Алматы қаласы Бостандық ауданының №2 аудандық соты

	ҚБС
	· Қарағанды қаласы Бөкейханов аудандық соты

	АСС№2
	· Астана қаласы Сарыарқа ауданының № 2-аудандық соты

	ҚҚС
	· Қарағанды қаласы Қазыбек би аудандық сотының


КІРІСПЕ
Диссертациялық жұмыстың жалпы сипаттамасы. Диссертациялық жұмыста қазір алаяқтықтың жеке түрі ретінде қарастырылып, дербес қылмыстық-құқықтық тыйым ретінде бекітілген қаржылық пирамиданың (ҚР ҚК 217, 217-1-бб.) қылмыстық-құқықтық және криминологиялық сипаттамасына кешенді теориялық зерттеу жүргізілген. Қаржылық пирамиданың қылмыстық-құқықтық аспектідегі негізгі ерекшеліктері қарастырылып, заңнамалық ережелерге нақты қылмыстық-құқықтық әсер ету тиімділігін арттыру бойынша ұсыныстар жасалды; қаржылық пирамиданы ұйымдастыру, басшылық ету және жарнамалау бойынша 2021 - 2025 жылдар аралығындағы сандық-сапалық көрсеткіштерінің динамикасы бағаланды; қаржылық пирамидаға атаулы профилактикалық әсер етудің шешуші маңызы бар криминологиялық сипаттамасының нақты белгілері анықталды.

Диссертациялық зерттеу бағыты Қазақстан Республикасы Үкіметінің Қазақстан Республикасы Үкіметінің «Қазақстан Республикасының дамуға ресми көмек саласындағы мемлекеттік саясатының 2021-2025 жылдарға арналған негізгі бағыттарын бекіту туралы» 2021 жылғы 26 мамырындағы №344 қаулысына [1]; Қазақстан Республикасы Президентінің 2021 жылғы 15 қазанындағы №674 Жарлығымен бекітілген «Қазақстан Республикасының құқықтық саясатының 2030 жылға дейінгі тұжырымдамасына» [2]; Қазақстан Республикасының сыбайлас жемқорлыққа қарсы саясатының 2022-2026 жылдарға арналған тұжырымдамасын бекіту жіне Қазақстан Республикасы Президентінің кейбір жарлықтарына өзгерістер енгізу туралы» Қазақстан Республикасы Президентінің 2022 жылғы 2 ақпандағы №802 Жарлығына [3]; «Қазақстан Республикасының қаржы секторын дамытудың 2030 жылға дейінгі тұжырымдамасын бекіту туралы» Қазақстан Республикасы Президентінің 2022  жылғы 26 қыркүйектегі №1021 Жарлығына [4]; «Көлеңкелі экономикаға қарсы іс-қимыл жөніндегі іс-шаралардың  2023-2025 жылдарға арналған кешенді жоспарын бекіту және Қазақстан Республикасы Үкіметінің кейбір  шешімдерінің күші жойылды деп тану туралы» [8], Қазақстан Республикасы Үкіметінің 2023 жылғы 14 шілдедегі №589 қаулысына [5]; Қазақстан Республикасы Мемлекет басшысы Қасым-Жомарт Тоқаевтың «Әділетті Қазақстан: заң мен тәртіп, экономикалық өсім, қоғамдық оптимизм» атты 2024 жылғы 2 қыркүйектегі Қазақстан халқына жолауына [6] сәйкес келеді.
Диссертациялық жұмыстың өзектілігі. ХХ-ғасырдың соңғы онжылдығындағы күрделі әлеуметтік-экономикалық үрдістердің шиелінісі халықтың басым бөлігінің қаржылық жай-күйіне елеулі ықпал етуі, кедейлік процестерінің күрт өсуі азаматтардың әралуан жолдармен материалдық игіліктерін жылдам әрі оңай жолдармен көтеруге талпыныс құбылысын пайда етті. Мұндай «жылдам баюға» сұраныс жоғары болған ортада оны қанағаттандыруға бағытталған әралуан «ұсыныстардың» да пайда болуы орынды болған еді. Осындай «ұсыныстардың» неғұрлым қауіпті көріністерінің бірі қазіргі таңда қаржылық (инвестициялық) пирамида күйінде көрініс беріп келеді. Өкінішке орай, мұндай келеңсіздікті алаяқтар өз пайдасына ұтымды пайдалана білгенін атап өту керек. Тіпті халықтың басым бөлігінде қаржылық сауатсыздықтың жеткілікті деңгейде болмағанын Қазақстан Республикасының Президенті Қасым-Жомарт Кемелович Тоқаевта өз баяндамаларында атап өткен болатын: «Жаппай цифрландырудың, соның ішінде банк саласын цифрландыру ісінің пайдасы көп екені сөзсіз. Бірақ оның қауіп-қатері де аз емес. Соңғы жылдары онлайн-алаяқтық мемлекеттің және азаматтардың қаржылық қауіпсіздігіне үлкен нұқсан келтіріп жатыр» [7; 53; 54].

Отандық заңнамашы қаржылық (инвестициялық) пирамида түріндегі құбылыстың қоғамдық қауіптілігі мәселесіне ұзақ уақыт бойы немқұрайдылық танытып келген болатын (отандық қылмыстық заңнамада қаржылық (инвестициялық) пирамиданы криминализациялау тек 2014 жылы ғана орын алғанын ескеру керек [8]), сәйкесінше, «пирамида» схемасында азаматтардың қаржылық құқықтарына қол сұғушылық қатардағы алаяқтық ретінде танылып келді. Басқаша айтқанда, қазіргі қолданыстағы Қазақстан Республикасы Қылмыстық кодексінің 217-бабында көзделген қылмыстық құқық бұзушылық отандық қылмыстық құқықтық практикада едәуір «жаңа» құрамдардың бірі деуге болады. Сонымен бірге, 2022 жылғы 12 шілдеде отандық заңнамашы қаржылық (инвестициялық) пирамидалардың қоғамдық қауіптігінің ерекшелігін тағы бір жаңа құрамды криминализациялаумен куәландырған болатын (ҚР ҚК 217-1-бабымен толықтыруы) [10]. Заманның қарқынды дамуында, қазіргі таңда қаржылық (инвестициялық) пирамидалардың қызметіне байланысты отандық қылмыстық заңнамада дербес екі құрам криминализацияланған. Осы тұрғыдан алғанда ҚР ҚК 217 және 217-1-баптарында көзделген қылмыстық құқық бұзушылықтардың қылмыстық құқықтық мәселелерін, сондай-ақ оның алдын алуға қатысты мән-жайларды кешенді зерттеу аса маңызды.

Қаржылық (инвестициялық) пирамидалардың қоғамдық қауіптілігінің артуының тағы бір көріністерінің бірі ретінде ҚР Қаржы мониторингі агенттігінің 2024 жылғы наурыз айынан бастап, өзінің ресми интернет-ресурсында қаржы пирамидасының белгілері бар ұйымдар мен кәсіпорындардың тізімін [11] жариялауға көшуін де атап өтуге болады. Соңғы бірнеше жылдағы (2020-2025) статистикалық мәліметтерді талдау көрсеткеніндей [12], қapжылық (инвecтициялық) пирaмидa құру жәнe oғaн  бacшылық eтугe бaйлaныcты істер, жaлпы, экoнoмикaлық қызмeт caлacындaғы қылмыcтық құқық бұзушылықтар құрылымында елеулі орын алады (кей жылдары үлесі 10%-ға дейін), сол сияқты бұл қылмыстардың азаматтарға, ұйымдар мен кәсіпорындарға, сондай-ақ тұтас мемлекетке келтіретін материалдық шығындары жағынан неғұрлым қатерлі құбылыстардың бірі екендігін куәландырады. Атап айтқанда, 2020 жылы ҚР ҚК 217-бабы бойынша 180 іс тіркелген болса, одан келген материалдық залал 6,2 млрд. тг болған, 2021 жылы 160 істен 33,3 млрд. тг, 2022 жылы 117 істен 12,3 млрд. тг, 2023 жылы – 108 істен 13,9 млрд. тг, 2024 жылы – 72 істен 21,9 млрд. тг, ал 2025 жылғы 10 ай бойынша 93 іс бойынша 7,5 млрд. тг материалдық залал болғаны анықталған.

Қазақстан Республикасының қаржылық мониторниг агенттігі берген статистикалық мәліметтерге сүйенер болсақ, қаржылық пирамида бойынша 2024 жылы аяқталған 68 қылмыстық іске байланысты жәбірленушілерге  20 млрд. тг залал келтіріліп, оның 13 млрд. тг иелеріне қайтарылған [13]. Ал қалған 7 млрд. тг көлеміндегі қаражаттың өндірілмей қалуы - мемлекеттік билік беделіне көлеңке түсіруші жағымсыз құбылыс. 2025 жылдың басынан бері 36 қаржылық пирамида жойылып, 86 мың адам олардың құрбаны болған [14]. Астана қаласында анықталған қаржылық пирамидалар бойынша қылмыстық іс аясында кінәлілерден 75 млн. тг мен 310 мың АҚШ доллары алынып, жалпы құны 300 миллионнен астам теңгені құрайтын мүлкіне тыйым салынған [15]. 
Бұл сандар қаржылық пирамида түріндегі заңсыз әрекеттерден келтірілген материалдық шығынның және оның әлеуметтік мәнінің жоғарлылығын көрсетеді.
Аталып өткен мән-жайлар өаржылық (инвестициялық) пирамида құру және оған басшылық етуге байланысты қылмыстылықтың еліміздегі криминогенді жағдайды айтарлықтай шиеленістері түсінетінін, бұдан бөлек талдау тарапынан ұлттық қылмыстық құқық қолдану дағдысында жеткілікті деңгейде зерттелмеген және түбегейлі шешімін таппаған бағыттардың бірі болғандықтан, аталған мәселені докторлық жұмыс ауқымында жүйелі түрде қарастыру өзекті болып табылады.
Қазақстан Республикасының жеке ақпараттар және мәліметтерді қорғау туралы заңнамасының талаптарын сақтау мақсатында қылмыстық істер материалдарындағы барлық дербес деректер иесіздендірілді. Дербес деректерді иесіздендірудің (деперсонализациялаудың) ішінара бүркемелеу әдісі болып табылады, яғни тұлғаларды тікелей сәйкестендіруге мүмкіндік беретін мәліметтер алынып тасталып, тек аты-жөнінің бас әріптері ғана сақталған.
Диссертациялық жұмыстың ғылыми зерттелу дәрежесі.

Диссертациялық зерттеудің әдістемелік негіздерін қылмыстық құқық және криминология ғылымдарында экономикалық қызмет тармағындағы қылмыстық құқық бұзушылықтарды зерттеудің әралуан әдістемелік қырларын қалыптастырған Е.О. Алауханов [16], А.Н. Ағыбаев [17], И.Ш. Борчашвили [18], А.Б. Бекмагамбетов [19], А.Р. Бижанова [20], Н.А. Байжанов [21] және тағы да басқа отандық ғалымдардың іргелі еңбектері құраған. Қаржылық (инвестициялық) пирамидалардың арнайы қылмыстық құқықтық және криминологиялық мәселелері Г.К. Шушикова [22], Ш.С. Тогайбаева, М.С. Елюбаев, М.К. Жолумбаев [23], С.М. Рахметов [24], М.М. Құлбаева [25], А.М. Алибекова [26], Г.Т. Онаева, А.К. Ахметова [27], М. Еселева-Пионка, М. Кенжегара, А. Азимбекова [28] сынды ғалымдардың ғылыми ізденістерінің зерттеу тақырыбы болғанын атап өту керек. 
Сонымен бірге, ТМД елдерінің В.Ю. Белицкий [29], Ю.В. Латов, Р.Р.Алабердеев [30] сияқты ғалымдары қаржылық (инвестициялық) пирамиданың қылмыстық құқықтық мәселелеріне назар аударған, Д.А. Вавулин мен В.Н. Федотов [31], В. Крейнин [32] оның қаржылық-экономикалық сипатын қарастырады, ал А.В. Аникин [33], С.В. Дубовский [34] сияқты зерттеушілер ұйымдастырушылық-басқарушылық қырларын, И.Г. Горловская [35], И.И. Гимадиева [36] ұйымдастырушылық-басқарушылық мәнімен қатар құқықтық белгілеріне де тоқталған. А.В. Белянин, О.Г. Исупова [37], А.К.Джалпов, А.К. Джалал, С.В. Додонов, М.В. Додонова мен Н.А.Бунчук сынды ізденушілер қаржылық (инвестициялық) пирамиданы экономикалық тұрғыда қарастырған.
Зерттеу мақсаты - қаржылық (инвестициялық) пирамидалар саласында орын алатын құқыққа қайшы  іс-әрекеттердің құқықтық табиғатын зерделеу, олардың қоғамдық қауіптілік дәрежесін айқындау және криминологиялық қырларын жүйелі саралау тұрғысында осы қатардағы құқық бұзушылықтардың  алдын алуға бағытталған тиімді тетіктер тізбегін құру, қылмыстық заң талаптарын түсіндіру тәжірибесін орнықтыру, сонымен қатар қылмыстық құқық бұзушылықтарды саралау барысында біртекті құқықты пайдалану дағдысын қамтамасыз етуге арналған ғылыми негізден тұжырымдалған ұсынымдарды әзірлеу болып табылады. 
Диссертациялық жұмыста қойылған мақсатқа жету үшін мынандай міндеттерді шешу көзделеді: 

· қаржылық (инвестициялық) пирамида ұғымының мазмұнын ашу, оның айрықша белгілерін және Қазақстан Республикасы аумағында таралу ерекшеліктерін айқындау;
· қаржылық инвестициялық пирамидаларды ұйымдастыруға байланысты құқық бұзушылықтардың пайда болу алғышшарттарын, оған ықпал ететін факторларды, сонымен қоса құқықбұзушының криминологиялық сипаттамасын анықтау;
· қаржылық (инвестициялық) пирамиданы ұйымдастыру және оның қызметін басқару үшін көзделген қылмыс құрамының объективтік белгілеріне жан-жақты құқықтық талдау жүргізу;
· қаржылық (инвестициялық) пирамиданы қалыптастыруға және оған жетекшілік етуге қатысты қылмыс құрамының субъективтік элементтерін зерттеу;
· қаржылық (инвестициялық) пирамидаларды ұйымдастыру және олардың қызметіне басшылық ету үшін белгіленген қылмыстық жауаптылықты реттейтін құқықтық қағидаларды жақсарту және оларды пайдалану тетіктерін оңтайландыру мүмкіндіктерін нақтылау;
· қаржылық (инвестициялық) пирамидаларға қарсы іс-қимыл бойынша халықаралық ынтымақтастық пен шетелдік тәжірибе мазмұнын талдау;
· қаржылық (инвестициялық) пирамидалар түріндегі қылмыстылықтың мемлекеттік деңгейде алдын алу шараларының мәнін ашу;
· қаржылық (инвестициялық) пирамидалар түріндегі қылмыстылықтың арнайы криминологиялық деңгейде алдын алу шараларының мазмұнын ашу;
· қаржылық (инвестициялық) пирамидаларды анықтау, жолын кесу және олардан келетін залалды барынша азайту мақсатында қылмыстық, әкімшілік және азаматтық-құқықтық реттеудің өзара байланысын талдау, сондай-ақ «гибридті» жауаптылық моделінің құқық қолдану тиімділігіне әсерін бағалау.
Зерттеу жұмысының нысаны. Қазақстан Республикасында қаржылық (инвестициялық) жүйе қалыптастыруға және оған жетекшілік етуге қатысты ортаға зиянды әрекеттер үшін қылмыстықжауаптылық орнатуға, оның алдын алуға байланысты байланысты қоғамдық қатынастар кешені құрайды.


Зерттеудің жұмысының пәні. Қазақстан Республикасының қаржылық (инвестициялық) пирамидалардың қылмыстанымдық көрсеткіштері, қаржылық (инвестициялық) пирамидаларға қарсы іс-қимыл шараларының қылмыстық-құқықтық және криминологиялық жиыны мен қарсы әрекеттердің басқа да құқықтық және профилактикалық негіздегі құралы болып табылады.

Зерттеудің әдістемелік негіздері. Құқықтық зерттеуді жүргізу барысында пайдаланылған әдіснамалық тәсілдер жүйесі қоғамдық құбылыстар мен әлеуметтік процестерді зерделеудің жалпы ғылыми және арнайы ғылыми әдістерінің үйлесімді сабақтастығына құралғандықтан объективті әрі дәйекті теориялық қорытындылар жасауға негіз береді. 
Индукция және дедукция әдістері қаржылық (инвестициялық) пирамидаларға байланысты құқық бұзушылықтардың криминологиялық ерекшеліктерін анықтауда, сонымен қатар ҚР ҚК-де көзделген аталған заңсыз қызмет түріне құқықтық баға беруде кеңінен қолданылады. Саралау және жүйелеу әдістері қаржылық пираида сияқты қылмыстылық ұғымын ашуда, оның себептері мен қылмыскердің тұлғалық ерекшеліктерін нақтылауда ғана емес, сонымен қоса ҚР ҚК 217, 217-1-баптарына қаржылық (инвестициялық) пирамиданы ұйымдастыру, оған басшылық ету және жарнамалау нышандары мен оның талдаушы және айрықша талдаушы нышандарын бағалауда кеңінен қолданылады. Зерттеудің әдіснамалық өзегі ретінде диалектикалық таным әдісі таңдалып, ол қаржылық (инвестициялық) пирамидаларды ұйымдастыруға байланысты қоғамдық қатынастардыңң даму заңдылықтарын, олардың қоғамдық қауіптілік дәрежесін және осы әрекеттер үшін қылмыстыұ жауаптылықты құқықтық тұрғыдан жетілдіру қажеттілігін негіздеуге мүмкіндік береді.
Диссертациялық зерттеудің жеке ғылыми әдістері жүйесіне төмендегілер енгізілді: салыстырмалы-құқықтық қаржылық (инвестициялық) пирамиданы, сондай-ақ олардың жақын және алыс шетел қылмыстық заңнамасындағы саралаушы және ерекше саралаушы белгілерін белгілеу ерекшелігін салыстырмалы талдауда; әлеуметтік әдістер зерттеу пәніне жататын қоғамдық қатынастар жүйесінің жай-күйін тың көзқараспен баға беруге, сонымен қатар жасалған қорытындылар мен ұсыныстардың ғылыми дәйектілігі мен негізділігін қамтамасыз етуге мүмкіндік берді; статистикалық ҚР ҚК 217 және 217-1 баптарында көзделген қылмыстық құқық бұзушылықтардың тіркелу көрсеткіштерін, олардың таралу қарқыны мен даму үрдістерін анықтау негізінде қолданылады және 2021–2025 жылдар аралығында Қазақстан Республикасында қаржылық (инвестициялық) пирамидаларға байланысты қылмыстық құқық бұзушылықтардың сандық және сапалық көрсеткіштерінің серпінін, құрылымын және даму үрдістерін зерттеуге мүмкіндік берді; құрылымдық-функционалдық әдіс қаржылық (инвестициялық) пирамидаларға қарсы іс-қимыл саласында қолданылатын қылмыстық-құқықтық және криминологиялық тетіктердің тиімділігі мен жеткіліктілік дәрежесін бағалау барысында пайдаланылды; формальды-логикалық әдіс құқықтық нормалардың мазмұнын нақтылау, оларды жүйелеу және біріздендіру, сондай-ақ ҚР Қылмыстық кодексінің 217 және 217-1-баптарындағы заң шығару техникасын жетілдіру мақсатында қолданылды; контент-талдау әдісі ғылыми әдебиеттерді, бұқаралық ақпарат құралдарындағы жарияланымдарды және ашық қолжетімді ақпараттық-коммуникациялық ресурстардағы материалдарды зерделеу мен талдау барысында (талқылаулық бағалауларды, ҚР-да қаржылық пирамидаларға қарсы іс-қимыл бойынша құқық қолдану практикасын талдау кезінде зерттелетін мәселе бойынша қоғамдық көңіл-күй деңгейін бағалау үшін); конструктивті-сыни талдау әдісі зерттеу нысанына қатысты қалыптасқан ғылыми тұжырымдамалар мен теориялық көзқарастарды, сондай-ақ қаржылық (инвестициялық) пирамидаларға қарсы іс-қимыл саласындағы ұлттық құқық қолдану тәжірибесін жан-жақты бағалауға және ғылыми тұрғыдан пайымдауға мүмкіндік берді; экстраполяция әдісі қаржылық (инвестициялық) пирамидаларға байланысты қылмыстылықтың даму үрдістерін, оның негізгі заңдылықтары мен болашақтағы ықтимал өзгерістерін болжау мақсатында қолжетімді ақпараттық-коммуникациялық ресурстардың контент-талдау (сараптамалық бағалауларды, ҚР-да каржылық пирамидаға қарсы іс-қимыл бойынша құқық қолдану практикасын талдау кезінде зерттелетін мәселе бойынша қоғамдық көңіл-күй деңгейін бағалау үшін); конструктивті-сыни талдау әдісі зерттеу пәніне қатысты теориялық тұжырымдамалар мен ғылыми әзірлемелерді, сондай-ақ қаржылық (инвестициялық) пирамидаларға қарсы іс-қимылдың отандық тәжірибесін сыни тұрғыдан бағалауға және олардың тиімділігін айқындауға бағытталды. Экстраполяция әдісі зерттелетін қылмыстылық түрінің мазмұндық ерекшеліктері мен даму заңдылықтарын анықтау, осы негізде қорытындылар жасау және криминологиялық құбылыстардың одан әрі даму перспективаларын болжау мақсатында пайдаланылды. 
Зерттеудің нормативтік-құқықтық негізі. Қазақстан Республикасы Конституциясы, қаржылық (инвестициялық) пирамидаларға қарсы іс-қимыл мәселесіндегі халықаралық нормативтік актілер, ҚР Қылмыстық кодексі, ҚР Қылмыстық атқару кодексі [39], ҚР Қылмыстық-процестік кодексі [40], ҚР Азаматтық кодексі [41], сондай-ақ, реттеу заты қаржылық құқықтық қатынастар болатын Қазақстан Республикасының басқа да нормативтік құқықтық актілері құрайды.

Зерттеудің эмпирикалық негізі. Зерттеліп отырған диссертациялық зерттеу тақырыбы аясында жүргізілген зерттеудің дұрыстығын қамтамасыз етуге мүмкіндік беретін эмпирикалық зерттеулердің жалпы қабылданған әдістері арқылы алынған төмендегідей мәліметтер жиынтығы құрады:

1.  Павлодар, Қарағанды, Шымкент, Ақтау, Семей қалаларының 321 тұрғыны арасында әлеуметтік орта өкілдерінің күнделікті тыныс-тіршілігін, олардың әлеуметтік жағдайларын анықтау және сол арқылы қарапайым адамдардың қаржылық (инвестициялық) пирамидалардың құрбаны болуына не себеп болатынын белгілеу мақсатында «Google forms» платформасында жүргізілген әлеуметтік сауалнама нәтижелері (А Қосымшасы).
2. Эмпирикалық зерттеу базасын Астана қаласы мен Ақмола облысында, сондай-ақ Қарағанды қаласы және Қарағанды облысында қызметін жүзеге асыратын құқық қорғау органдарының 181 қызметкері арасында жүргізілген сауалнама материалдарының нәтижелері (Ә Қосымшасы).
3.  Ақмола, Қарағанды, Павлодар, Абай, Шығыс-Қазақстан облыстарының қауіпсіздігі ең төмен мекемелерінде ҚР ҚК-нің 217, 217-1-баптарында көзделген қылмыс жасағаны үшін бас бостандығынан айыру түріндегі жазасын өтеп жатқан 114 сотталған және сынақ мерзіміндет тіркеуде тұрған бас бостандығынан айырылғандардың 176 жеке ісі мен 91 сотталған адамдардың арасында жүргізілген сауалнама нәтижелері (Б Қосымшасы).
4. Қазақстан Республикасының «Сот актілері банкі» ресми ресурсында (https://office.sud.kz/) орналастырылған әр-түрлі өңірдегі соттардың 2021-2025 жылдар аралығындағы ҚР ҚК 217, 217-1-бб. бойынша шығарылған 250 сот үкіміне жасалған талдау қорытындылары.
5. Қолжетімді ақпараттық-коммуникациялық ресурстарда орналастырылған қоғамдық пікір мониторингінің, сараптамалық бағалаудың, ҚР ІІО құқық қолдану практикасының нәтижелері.
6. Зерттеу барысында Қазақстан Республикасы Бас прокуратурасының Құқықтық статистика және арнайы есепке алу комитеті ұсынған 2021–2025 жылдар кезеңіндегі қаржылық (инвестициялық) пирамидалар бойынша ресми статистикалық деректер қолданылды.
7. Астана қаласы және Ақмола облысы, Қарағанды қаласы және Қарағанды облысының ІІО бөлімшелерінің қызметтік құжаттамасы, хат алмасу және талдамалық есеп материалдары. 
8. Мемлекеттік органдардың ресми сайттарында орналастырылған ақпараттық-иллюстрациялық сипаттағы, сондай-ақ мүдделі тұлғалардан келіп түсетін сұрақтарға жауаптар мен заңнамаға және оны қолдану практикасына берілген түсініктемелерді қамтитын ақпараттар.

Диссертациялық зерттеудің ғылыми жаңашылдығы. Диссертациялық жұмыста - қаржылық (инвестициялық) пирамидаға қатысты заңсыз іс-әрекеттің қылмыстық-құқықтық және криминологиялық тұрғыдан ескеруді қажет ететін өзіндік белгілерін анықтау болып отыр. Диссертациялық зерттеудің ғылыми жаңалығы элементтеріне қаржылық (инвестициялық) пирамиданы түсіндіру мәселелеріндегі қылмыстық құқық және криминология ғылымдарының жетістіктеріне теориялық талдау жүргізуді; ҚР ҚК-нің 217 және 217-1-баптары шеңберінде тұжырымдалған дербес қылмыстық-құқықтық тыйымдар аясында қаржылық (инвестициялық) пирамиданың жоғары қоғамдық қауіптігіне, оның сараланған және ерекше сараланған белгілеріне талдау жасауды; қаржылық (инвестициялық) пирамидаларды жалпы әлеуметтік және арнайы алдын алу құралдарының тиімдігін зерделеуді жатқызамыз. 

Жүргізілген диссертациялық зерттеудің жаңашылдығы негізінен қорғауға ұсынылған төмендегідей негізгі тұжырымдамалар түрінде көрініс тапты: 

1. Қаржылық (инвестициялық) пирамиданың қылмыстық-құқықтық табиғатын кешенді зерделеу нәтижелері негізінде келесі авторлық анықтама ұсынылады: «Қаржылық (инвестициялық) пирамида – шынайы экономикалық нәтижеге қол жеткізуді мақсат етпейтін, инвестициялық қызмет жүзеге асырылып жатқандай жалған көрініс қалыптастыру арқылы жеке және заңды тұлғалардың ақшалай қаражатын тартуға, қатысушыларды қысқа мерзімде жоғары табыс алу мүмкіндігі туралы жаңсақ сенімге иландыруға, сондай-ақ кейін тартылған салымшылардың қаражаты есебінен бұрын тартылған қатысушыларға міндеттемелерді орындауға негізделген, қоғамдық қауіптілігі жоғары құқыққа қайшы қызметтің ерекше түрі».
2. Қазақстан Республикасы Қылмыстық кодексінің Ерекше бөлімі нормаларының мазмұнын жүйелеу және заңнамалық техниканы жетілдіру қажеттілігін, сондай-ақ «қаржылық (инвестициялық) пирамида» ұғымының қылмыстық құқық саласында орныққан арнайы терминдік сипатқа ие екендігін негізге ала отырып, ҚР ҚК-нің 3-бабын мынадай мазмұндағы 20-2)-тармақпен толықтыру орынды деп саналады:

«Қаржылық (инвестициялық) пирамида – шынайы экономикалық нәтижеге қол жеткізуді мақсат етпейтін, инвестициялық қызмет жүзеге асырылып жатқандай жалған көрініс қалыптастыру арқылы жеке және заңды тұлғалардың ақшалай қаражатын тартуға, қатысушыларды қысқа мерзімде жоғары табыс алу мүмкіндігі туралы жаңсақ сенімге иландыруға, сондай-ақ кейін тартылған салымшылардың қаражаты есебінен бұрын тартылған қатысушыларға міндеттемелерді орындауға негізделген, қоғамдық қауіптілігі жоғары құқыққа қайшы қызметтің ерекше түрі».
3. Қаржылық (инвестициялық) пирамиданы құруға және оған басшылық етуге байланысты қоғамға қауіпті әрекеттердің қалыптасу себептерін талдай отырып, диссертант қылмыстылықтың аталған түрінің таралуына саяси, әлеуметтік-экономикалық, құқықтық, әлеуметтік-психологиялық, моральдық-идеологиялық және ұйымдастырушылық факторлардың өзара байланысқан кешені ықпал еткен деген тұжырымға келеді.

4. ҚР ҚК-нің 217-бабында бекітілген қылмыстық-құқықтық тыйымның мазмұнын нақтылай отырып әрі құқық қолдану тәжірибесінде туындайтын әртүрлі түсіндірулердің алдын алу мақсатында, аталған баптың 1-бөлігіндегі «инвестициялық» және «байыту» терминдерін алып тастау орынды деп санаймыз. Біздің пікірімізше, «инвестициялық» ұғымын пайдалану қаржылық пирамиданың мәнін көмескілендіріп, оны заңды инвестициялық қызмет нысандарымен шатастыруға негіз қалыптастырады. Ал «байыту» термині бағалау категориясына жататындықтан, қылмыс құрамын дәлелдеуді қиындатып қана қоймай, қоғамдық қауіптілікті нақты табысқа қол жеткізу фактісімен байланыстырып көрсетуге әкеледі.

Қазіргі заманда қаржылық пирамидалардың қауіптілігі, біздің ойымызша, белгілі бір пайда табу нәтижесінен емес, азаматтардың ақшалай қаражатын алдау немесе жаңылыстыру тәсілдері арқылы тартуға құрылған механимінің өзінен көрініс табады. Сонын өзінде мұндай схемалар азаматтардың мүліктік қауіпсіздігіне елеугі қатер төндіреді. 
Жоғарыдағыны ескере отырып, қылмыстық жауаптылықты нақты «байыту» фактісімен байланыстырудан гөрі, қауіпті қаржылық жүйені ұйымдастыруға, басқаруға және жүзеге асыруға бағытталған әрекеттердің өзімен ұштастыру анағұрлым негізді әрі құқықтық тұрғыдан қисынды шешім болар еді.

5. ҚР ҰК-нің 217-1-бабы қаржылық пирамиданы жарнамалауға байланысты әрекеттерді толық әрі нақты қамтымайтындықтан, сондай-ақ заң шығарушының еркін айқын білдірмейтін және іс-әрекетті дұрыс саралауға кедергі келтіретін құқықтық олқылықтардан тұратындықтан, берілген қағиданы ҚР ҚК-нің 217 бабының жүйелік мазмұнымен өзара үйлестіру қажеттілігі туындайды. Осыған байланысты ҚР ҚК-нің 217-1-бабы шеңберінде қылмыс субъектісінің құқықтық мәртебесін нақтыландыру және оны 217-бапта көзделген қылмыстық әрекетке қатысудың дербес нысаны ретінде заңнамалық тұрғыдан қайта құрылымдау орынды болып табылады. Мұндай тәсіл қылмыстық-құқықтық реттеудің ішкі бірізділігін қамтамасыз етіп, аталған нормаларды қолдану тәжірибесіндегі құқықтық айқындықты арттыруға мүмкіндік береді.
Сондай-ақ, ҚР ҚК-нің 217-1-бабы 2 бөлігінің 3)-тармағын «өзінің кәсіби қызметіне немесе өзге де мән-жайларға байланысты адамдардың едәуір тобына ақпараттық ықпал ете алатын адам жасаған әрекет» деген редакцияда баяндау ұсынылады.

Әкімшілік-құқықтық және қылмыстық-құқықтық тыйымдарды жүйелеу қажеттігін ескере отырып, ірі мөлшердегі ақша қаражатын, өзге де мүлікті немесе мүлікке құқықты тартумен байланысты емес қаржылық пирамидалар қызметіне қатысты қылмыстық-құқықтық тыйымды қолданудан бас тарту орынды деп пайымдаймыз. Осыған байланысты ҚР ҚК-нің 217-1-бабының 1-бөлігін мынадай мазмұнда тұжырымдау ұсынылады: «Қаржылық пирамиданы жарнамалау, яғни ірі мөлшерде ақша қаражатын, мүлікті немесе мүлікке құқықты тартумен байланысты қаржылық пирамида туралы көпшілік алдында не бұқаралық ақпарат құралдарын немесе электрондық ақпараттық ресурстарды пайдалана отырып жеке әрі тікелей ақпарат тарату...».

Бұдан бөлек, ҚР ҚК-нің 217-бабы 3-бөлігінің 3)-тармағын сыбайлас жемқорлық қылмыстар қатарына жатқызу не оны аталған тізбеден алып тастау мәселесінің ғылыми-құқықтық тұрғыдан даулы сипатын ескере отырып, ҚР ҚК-нің 3-бабының 29)-тармағын мынадай мазмұндағы ережемен толықтыру ұсынылады: «Мемлекеттік функцияларды орындауға уәкілеттік берілген адам, оған теңестірілген адам, лауазымды адам немесе жауапты мемлекеттік лауазымды атқаратын адам өзінің қызметтік өкілеттіктерін пайдаланумен ұштасқан өзге қылмысты жасаған жағдайда, жасалған іс-әрекетті сыбайлас жемқорлық қылмысқа жатқызу туралы мәселені қылмыстық істің барлық нақты мән-жайларын ескере отырып сот шешеді».
6. ҚР ҚК-нің 217-бабына берілген ескертуде қылмыстық жауаптылықтан арнаулы негіздер бойынша босатуға қатысты терминологиялық бірізділікті қамтамасыз ету мақсатында «дем берушілік» терминін ҚР ҚК-нің 28-бабында бекітілген құқықтық мазмұнға сәйкес «көмектесуші» ұғымымен ауыстыру орынды деп есептейміз. Өйткені «дем беруші» терминін қолдану мұндай тұлғаның қылмыстық құқық бұзушылықтағы рөлін орындаушылыққа жақындатып көрсетуі мүмкін, ал бұл өз кезегінде сыбайлас қатысушылық нысандарының құқықтық табиғатын қате айқындауға алып келеді. Соның салдарынан сотқа дейінгі тергеп-тексеру және сот практикасы барысында қылмыстық-құқықтық бағалаудың біркелкілігі бұзылып, заңдылық қағидатын сақтауға қатысты тәуекелдердің туындауына негіз қалануы ықтимал.

7. ҚР ҚК-нің 217-1-бабында көзделген «Қаржылық (инвестициялық) пирамиданы жарнама ету жиынтығының ҚР ҚК-нің 217-бабында көзделген қылмыстық құқық бұзушылық құрамымен предикаттық байланыста болатынын тану, сондай-ақ аталған нормаларды өзара саралау кезінде туындайтын бәсекелестік мәселелерін бірізді шешу мақсатында бірқатар ғылыми-құқықтық тұжырымдарды негізді деп есептейміз.

Біріншіден, ҚР ҚК-нің 217-1-бабында көзделген қаржылық (инвестициялық) пирамидаларды жарнамалау құрамын ҚР ҚК-нің 217-бабында бекітілген негізгі предикаттық құраммен байланысты қылмыстық құқық бұзушылыққа қатыстылықтың (жанасудың) дербес нысаны ретінде қарастыру мақсатқа сай болып табылады. Мұндай тәсіл аталған құрамдардың құқықтық табиғатын айқындауға, сондай-ақ құқық қолдану тәжірибесінде оларды дұрыс ажырату мен бірізді саралауды қамтамасыз етуге ықтималдылық береді.

Екіншіден, ҚР ҚК-нің 217-1-бабы бойынша қылмыстық құқық бұзушылық субъектісін ҚР ҚК-нің 217-бабында көзделген субъектіден нақты ажырату мақсатында, аталған баптың диспозициясын қайта қарау орынды деп пайымдаймыз. Осыған байланысты оны мынандай редакцияда тұжырымдауға ұсынылады: «Қаржылық (инвестициялық) пирамиданың ұйымдастырушысы, басшысы немесе оның құрылымдық бөлімшесінің жетекшісі болып табылмайтын тұлғаның қаржылық (инвестициялық) пирамиданы жарнамалауы, яғни елеулі залал келтіруге әкеп соққан, азаматтарды оған тарту мақсатында ақпаратты ашық түрде не бұқаралық ақпарат құралдарын, телекоммуникациялық желілерді немесе онлайн-платформаларды пайдалану арқылы жеке сипатта әрі тікелей тарату әрекеттері...»[54].
Сонымен қатар қаржылық (инвестициялық) пирамидаларды жарнамалауға байланысты қылмыстық істер материалдарын талдау нәтижелері жәбірленушілерге барынша күшті ақпараттық ықпал көбінесе «қоғамдық пікір көшбасшылары» тарапынан жасалатынын көрсетеді. Осыған байланысты мұндай тұлғалардың әрекеттері қоғамдық қатынастарға елеулі қауіп төндіретінін ескере отырып, ҚР ҚК-нің 217-1-бабы 2-бөлігінің 3)-тармағын «сондай-ақ өзінің кәсіби қызметіне немесе өзге де мән-жайларға байланысты адамдардың едәуір тобына ақпараттық ықпал ете алатын адам жасаған» деген мазмұнда қайта редакциялау орынды деп пайымдаймыз.

8. Қаржылық пирамидалардың жоғары қоғамдық қауіптілігін, олардың азаматтар мен экономикалық айналымға келтіретін залалының елеулі ауқымын, сондай-ақ әкімшілік және қылмыстық заңнамада қатар көзделген «гибридті» жауаптылық моделінің құқық қолдану практикасында әркелкілік туындатып, сыбайлас жемқорлық тәуекелдерін күшейту ықтималдығын ескере отырып, қаржылық пирамиданы жарнамалауға қатысты әкімшілік-құқықтық құрамды ҚР ӘҚБтК-нен алып тастап, қаржылық пирамиданы құру және (немесе) жарнамалау үшін жауаптылықты тек қылмыстық-құқықтық реттеу шеңберінде қарастыру орынды деп пайымдаймыз.
Сонымен қатар, қаржылық пирамидалардың алдын алу тетіктерін жетілдіру және азаматтық-құқықтық реттеудің превентивтік әлеуетін күшейту мақсатында ҚР Азаматтық кодексінің 715-бабын жаңа 4-тармақпен толықтыру орынды деп санаймыз. Аталған норманы мынадай редакцияда бекіту орынды деп саналады:

«4. Жеке және заңды тұлғалардан ақшалай қаражатты, өзге де мүлікті немесе мүліктік құқықтарды ерікті түрде тартуға, егер мұндай қызмет нақты тауар айналымымен, жұмыстарды орындаумен, қызметтер көрсетумен немесе өзге де заңды экономикалық қызметті шынайы жүзеге асырумен байланыстырылмай, өзге тұлғалардан тартылған активтерді кейіннен қайта бөлу есебінен материалдық сыйақы төлеуге уәде беру не іс жүзінде оны жүзеге асыру арқылы жүзеге асырылатын болса, тыйым салынады».
Бұдан бөлек, қаржылық пирамидалардың алдын алу және тұтынушыларды жосықсыз инвестициялық ұсыныстардан қорғаудың құқықтық тетіктерін күшейту мақсатында Қазақстан Республикасының «Тұтынушылардың құқықтарын қорғау туралы» Заңындағы тұтынушының ақпарат алу құқығын нақтылау және кеңейту қажет деп есептейміз. Қолданыстағы редакциядағы «тауар (жұмыс, қызмет) және сатушы туралы ақпарат алу» жөніндегі жалпы норма инвестициялық өнімдерге тән тәуекелдер туралы ақпаратты толық ашуды міндеттемейтіндіктен, ақпараттың анықтығы, дұрыстығы және қолжетімділігі қағидаттарын толық көлемде қамтамасыз ете алмайды әрі қаржылық пирамидалардан қорғанудың нақты құқықтық механизмін қалыптастырмайды.

Осыған байланысты инвестициялық сипаттағы өнімдерді ұсыну кезінде тұтынушыға олардың құқықтық мәртебесі, кіріс көздерінің сипаты, қаржылық пирамида белгілерінің болуы не болмауы, сондай-ақ сатушының мемлекеттік тіркеуден өткені, рұқсат құжаттарының болуы және қызметінің заңдылығы туралық толық, анық әрі тиісті, сонын өзінде қолжетімді ақпараттар беру міндетін заңнамалық деңгейде бекіту орынды болып келеді.
9. Құқық анықтылықты қамтамасыз ету, заңнамалық реттеудегі олқылықтарды жою, квазиқаржылық сектор субъектілерін бірыңғай мемлекеттік қадағалау режимінен қамту, уәкілетті органға заңсыз қаржылық схемалардың жолын алғашқы кезеңде кесуге мүмкіндіктер беру, сонымен қатар азаматтардың қаржылық пирамидалардың қызметінен қорғауға бағытталған алдын алу тетіктерін қалыптастыру мақсатында бірқатар заңнамалық өзгерістер енгізу отынды деп пайымдаймыз. 
Біріншіден, Қазақстан Республикасының 2003 жылғы 4 шілдесіндегі «Қаржы нарығы мен қаржы ұйымдарын мемлекеттік реттеу, бақылау және қадағалау туралы №474-II Заңын қаржылық пирамидалардың алдын алуға бағытталған құқықтық тетіктермен толықтыру орынды деп санаймыз. Осыған байланысты атлған заңға бірқатар толықтырулар енгізу ұсынылады.
Аталып өткен Заңның 1-бабын, яғни «Осы Заңда пайдаланылатын негізгі ұғымдар» бөлімін, мынандай мазмұндағы жаңа 8)-тармақпен толықтыру ұсынылады: «табыс төлеу уәдесі бойынша жария түрде қаражат тарту- қызметті ұйымдастыру нысанына қарамастан, кейінгі қатысушылардың қаражаты есебінен табыс немесе өзге де материалдық пайда төлеу шартымен кез келген тұлғалардан ақша қаражатын тартуға бағытталған қызмет».


Жоғарыда аталған заңнамалық акт контекстінде қаржы нарығы мен қаржы ұйымдарын мемлекеттік реттеу, бақылау және қадағалаудың мақсаттары, қағидаттары мен міндеттерін айқындайтын Қазақстан Республикасы Заңының 3-бабын мынадай мазмұндағы 4-тармақпен толықтыру орынды деп есептеледі:
«Қызметінің ұйымдық-құқықтық нысаны мен сипатына қарамастан, кез келген заңды және (немесе) жеке тұлғалардың табыс төлеу туралы уәде негізінде жария түрде қаражат тартуға бағытталған қызметі мемлекеттік реттеу мен қадағалау объектісі болып танылады».Бұдан бөлек, қаржы нарығындағы уәкілеттік берілмеген қызметке тыйым салуды көздейтін Заңның 4-бабын мынадай мазмұндағы 3-бөлікпен толықтыру қажет деп есептейміз: «Уәкілетті орган тиісті мемлекеттік тіркеу немесе лицензия болмаған жағдайда, табыс төлеу уәдесімен жария түрде қаражат тартуға байланысты қызметті тоқтатуды талап етуге, сондай-ақ мұндай қызмет туралы материалдарды қылмыстық істі сотқа дейінгі тергеп-тексеруді бастау мәселесін шешу үшін экономикалық тергеу органдарына жолдауға құқылы».

Екіншіден, Қазақстан Республикасының «Тұтынушылардың құқықтарын қорғау туралы» Заңының 7-бабында бекітілген тұтынушының ақпарат алу құқығын нақтылап әрі кеңейту қажет деп санаймыз. Себебі қолданыстағы редакцияда көзделген тауар, жұмыс, қызмет және сатушы туралы жалпы ақпарат алу құқығы инвестициялық өнімдерге тән тәуекелдер туралы мәліметтерді міндетті түрде ашуды талап етпейді, соның салдарынан ақпараттың дұрыстығы, анықтығы және қолжетімділігі қағидаттары толық көлемде қамтамасыз етілмейді.

Осыған байланысты инвестициялық өнім ұсынылған жағдайларда тұтынушыға оның құқықтық мәртебесі, кіріс көздерінің сипаты, қаржылық пирамида белгілерінің болуы немесе болмауы, сатушының мемлекеттік тіркеуден өткені, рұқсат құжаттарының болуы және қызметінің заңдылығы туралы толық, анық әрі қолжетімді ақпарат беруді заңнамалық міндет ретінде бекіту қажет деп пайымдаймыз. Мұндай құқықтық тетік азаматтарды жосықсыз инвестициялық ұсыныстардан қорғауға және қаржылық пирамидаларға қарсы жалпы әлеуметтік профилактиканың тиімді құралдарының бірін қалыптастыруға мүмкіндік береді.

Диссертациялық зерттеу нәтижелерін апробациялау және енгізу. Диссертациялық зерттеудегі негізгі ережелер мен тұжырымдар жарияланған 13 жұмыста көрініс тапты:

1. Study of the mechanism for the implementation of crimes related to pyramid schemes and methods of their Prevention // InterEULawEast: Journal for the international and European law, economics and market integrations. – 2023. – Vol. 10, №2. – P. 231-244 [42]. Докторант А.Б. Ахмадиевтің үлесі - 80%. Ғылыми мақаланы әзірлеуге бірлескен авторлардың қосқан үлесі: К.З. Токубаев - 10% (тақырыпты талдау, зерттеуді ұйымдастыру); М.Е. Балгожина - 10% (тақырыпты талдау, әзірлеу).

2. Қаржылық пирамидалар ұғымы мен оның еліміздегі қазіргі жағдайы // Қазақстан Республикасы Тәуелсіздігінің 30 жылдығына арналған заң ғылымын дамытудың заманауи үрдістері жас ғалымдардың халықаралық ғылыми-теориялық конференциясының материалдары (Қарағанды, 2021. – Б. 29-31) [43]. Докторант А.Б. Ахмадиевтің үлесі - 100%. 
3. Қазақстан Республикасының қаржылық пирамидалардың детерминанты // Журнал «Хабаршы-Вестник» Карагандинской академии МВД РК им. Б. Бейсенова. – 2021. – №3(73). – Б. 156-161 [44]. Докторант А.Б.Ахмадиевтің үлесі - 100%. 
4. Социально-правовая сущность уголовного запрета // Актуальные вопросы науки и образования: отечественный и зарубежный опыт (посвященная 50-летию Уфимского юридического института МВД России) сборник материалов международной конференции (Уфа, 2021. – Б. 40-48) [45]. Докторант А.Б.Ахмадиевтің үлесі - 100%. 
5. О диспозиции ст.217 УК Республики Казахстан, предусматривающей ответственность за создание и руководство финансовой пирамиды// Журнал «Хабаршы-Вестник» Карагандинской академии МВД РК им. Б.Бейсенова. 31.03.2022. – №1 (75). – Б. 20-26 [46]. Докторант А.Б. Ахмадиевтің үлесі - 80%. Ғылыми мақаланы әзірлеуге бірлескен авторлардың қосқан үлесі: Д.К. Райбаев - 10% (тақырыпты талдау, зерттеуді ұйымдастыру); М.Е. Балгожина - 10% (тақырыпты талдау, әзірлеу).
6. Некоторые вопросы квалификации уголовных правонарушений по статье 217 УК РК // Право и информация: вопросы теории и практики: материалы 4-й международной научно-практической конференции, посвященной 300-летию российской империи и 30-летию образования российской федерации (Пятигорск, 2022. – С. 213-218) [47]. Докторант А.Б.Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: М.Е. Балгожина - 10% (тақырыпты талдау, әзірлеу).
7. Corruption component of the signs of an act established by article 217 of the Criminal Code of the Republic of Kazakhstan // ҚР ІІМ Ш. Қабылбаев атындағы Қарағанды академиясы «Ғылым-Наука» халықаралық ғылыми журналы. – 2022. – №4(73). – Б. 96-103 [48]. Докторант А.Б. Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: М.Е. Балгожина - 10% (тақырыпты талдау, әзірлеу).
8. Қазақстан Республикасы Қылмыстық кодексінің 217-бабының объективтік жағына байланысты кейбір мәселелер // ҚР ІІМ Ш. Қабылбаев атындағы Қарағанды академиясы «Ғылым-Наука» халықаралық ғылыми журналы. – 2022. – №4(75). – Б. 127-132 [49]. Докторант А.Б. Ахмадиевтің үлесі - 100%. 
9. Қаржы (инвестициялық) пирамиданы құрғаны және оған бастамашылық еткені үшін қылмыстық тыйымның әлеуметтік-құқықтық мәні // «ҚР ІІМ Алматы академиясының ғылыми еңбектері» журналы. – 2023. – №2(75). – Б. 308-320 [50]. Докторант А.Б. Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: Д.К. Райбаев - 10% (тақырыпты талдау, әзірлеу).
10. Қаржы пирамидасын құрған адамдардың жеке ерекшеліктері // «Құқыққорғау органдары Академиясының Жаршысы» ғылыми журналы. – 2024. – №1(31). – Б. 66-72 [51]. Докторант А.Б. Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: Д.К. Райбаев - 10% (тақырыпты талдау, әзірлеу).
11. Правовые аспекты финансовой пирамиды в Республике Казахстан // Қазақстан Республикасы ІІМ Б. Бейсенов атындағы Қарағанды академиясының 55 жылдығына арналған «Криминологиядағы заманауи міндеттер: тұрмыстық зорлық-зомбылықтан цифрлық қылмысқа дейін» халықаралық ғылыми-практикалық конференциясы (Қарағанды, 2024. – Б. 9-10) [52]. Докторант А.Б.Ахмадиевтің үлесі - 100%.
12. Современные проблемы финансовых пирамид в Республике Казахстан и пути их решения // ҚР ІІМ Б.Бейсенов атындағы Қарағанды академиясы «Хабаршы-Вестник» журналы. – 2025. – №1(87). – Б. 251-256 [53]. Докторант А.Б. Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: А.А. Прокопова - 10% (тақырыпты талдау, әзірлеу).
13. Қаржы пирамидалар- заманауи әлемге төнетін қауіп: қызмет ету тетіктерін талдау және қарсы іс-қимыл шаралары // ҚР ІІМ Б. Бейсенов атындағы Қарағанды академиясы «Хабаршы-Вестник» журналы. – 2025. – №2(88). – Б. 27-33 [54]. Докторант А.Б. Ахмадиевтің үлесі - 90%. Ғылыми мақаланы әзірлеуге бірлескен авторлардың қосқан үлесі: А.Б. Кожасова - 10% (тақырыпты талдау, әзірлеу).
Диссертациялық зерттеудің нәтижелері. Зерттеу нәтижелері Қазақстан Республикасы Парламенті Мәжілісінде қарастырылып, оң құқықтық бағаға ие болды. Сонымен қатар, олар Қазақстан Республикасы Әділет министрлігінің Заң шығару институтының заң шығармашылық қызметіне, Қарағанды академиясы және Ақтөбе заң институты оқу үдерісіне енгізілді. Бұдан бөлек, зерттеу материалдары Қазақстан Республикасы ІІМ-нің Криминалдық полиция департаменті, Қарағанды облысы Полиция департаменті Есірткі қылмысына қарсы іс-қимыл басқармасы мен Тергеу басқармасының, Ұлытау облысы Полиция департаменті Криминалдық полиция басқармасының және Түркістан облысы Полиция департаменті Тергеу басқармасының жеке құрамына арналған жауынгерлік-қызметтік даярлық сабақтарында пайдаланылуда. 
Диссертациялық жұмыстың көлемі мен құрылымы. Диссертациялық зерттеудің мақсаттары мен міндеттерімен, сондай-ақ қолданылған әдістемемен анықталады. Диссертация кіріспеден, үш бөлімнен, оның ішінде тоғыз бөлімшеден және зерттеу нәтижелері мен жалпыланған практикалық ұсыныстар мен ұсыныстардан тұратын қорытындыдан, пайдаланылған көздер мен қосымшалардың тізімінен тұрады.
1 ҚАРЖЫЛЫҚ (ИНВЕСТИЦИЯЛЫҚ) ПИРАМИДА ҚЫЗМЕТІМЕН БАЙЛАНЫСТЫ ӘРЕКЕТТЕРДІ КРИМИНАЛИЗАЦИЯЛАУДЫҢ ҚЫЛМЫСТЫҚ-ҚҰҚЫҚТЫҚ МӘСЕЛЕЛЕРІ
1.1 Қаржылық (инвестициялық) пирамидаға байланысты қоғамға қауіпті әрекеттерге қылмыстық жауаптылық орнатудың әлеуметтік – құқықтық мәні
Қазақстан Республикасының қазіргі қылмыстық заңнамасында қаржылық (инвестициялық) пирамидалар, яғни жалған экономикалық қызмет ретінде қарастырылатын қылмыстар екі түрлі баппен  (ҚР ҚК 217 және 217-1 баптары) қамтылған. Бұл қылмыстарды заңдастыру кезінде, азматтардың ақшалай қаражаттары мен басқа да активтерін заісыз тарту арқылы жұмыс істейтін пирамидалық ұйымдардың пайда болуы мен дамуына қылмыстық тәжірибе ескерілді [46]. «Қаржылық (инвестициялық) пирамида» деген ұғым -  бұл «пирамида» принципі бойынша жұмыс істейтін ұйымның құрылуы мен оның қызметінің ерекшеліктерін білдіретін шартты терминр. Оның нақты құқықтық мәні болмаса да, бұл терминнің функциясы айқын және оның қылмыстық заңда қолданылуы негізді болып келеді [46].

«Қаржылық (инвестициялық) пирамида» ұғымы кәсіби заңгерлер мен қарапайым адамдар үшін де бірдей мағынаға иә болып келеді. Бұл құбылыс қаржылық (инвестициялық) пирамиданы ұйымдастырушылардың, сондай-ақ аталған қызметке қатысуын жалғастырып отырған бастапқы салымшылардың жеке және заңды тұлғалардың ақшалай қаражаты мен өзге де активтерін қайта бөлу есебінен пайда табуға бағытталған құрылым шеңберіндегі іс-әрекетімен сипатталады [93] [45]. Бұған дейін қаржылық пирамидаларға қатысты нақты құқықтық тыйымдардың болмауы бұл құбылысқа мемлекет пен қоғам тарапынан әлеуметтік-құқықтық тұрғыдан қайта бағалау жүргізу қажеттілігін өзекті етті. Қаржылық пирамида ұйымдастырушылары мен басшыларының әрекетері тек «салымшыларға» (қатысушыларға) нақты материалдық зиян келтірілген жағдайда ғана қылмыстық жауапкершілікке тартылатын. Қаржылық пирамидалардың қоғамға қауіптілігі мемлекет тарапынан оларға тиісті қылмыстық-құқықтық шаралар қолдануды талап етеді. Қазақстан Республикасы Қылмыстық кодексінің 217 және 217-1-баптары енгізілгенге дейін қаржылық пирамидалар алаятық ретінде қарастырылатын, себебі олардың әрекеттері заңдылық пен сипаты жағынан алаятыққа жақын болды.

Қаржылық (инвестициялық) пирамидалар мен алаяқтық қылмыстары арасында бірқатар ұқсас белгілер бар, олардың қатарына алдау тәсілдерін қолдану немесе сенімге қиянат жасау, тұлғаларды әрекеттердің құқыққа сәйкестігі жөнінде адастыру, сондай-ақ кінәлі тұлғалардың жеке мүдделерін басшылыққа алуы жатады. Дегенмен, аталған екі құқыққа қайшы құбылыстың құқықтық табиғаты мен қылмыстық-құқықтық сипаттамасы бір-бірінен ерекшеленеді [50]. Алаяқтық кезінде жәбірленушіге бастапқы кезеңде-ақ материалдық зиян келтіріледі. Ал қаржылық (инвестициялық) пирамидалар, олардың жұмыс істеу ерекшеліктері мен ұйымдастырушыларының мүмкіндіктеріне байланысты, нақты материалдық зиян келтіргені анықталғанға дейін (бірнеше айдан біршама жылға дейін) өз уәкілеттілігін жалғастыра алады. Қылмыстық-құқықтық бақылаусыз ұзақ уақыт жұмыс істеуі, олардың көптеген адамдарға материалдық зиян келтіру қаупін арттырады  [45]. 
Осы орайда алаяқтық пен қаржылық (инвестициялық) пирамиданы ұйымдастыру және басқару әрекеттерінің қылмыстық-құқықтық және криминологиялық тұрғыдан тығыз байланысты екендігін атап өту маңызды.

Астана қаласы Сарыарқа ауданының №2 аудандық соты 2022 жылғы 4 қарашада қаралған №7117-22-00-1/457 қылмыстық іс бойынша шығарған үкімінде С-азаматша ны ҚР Қылмыстық кодексінің 217-бабының 3-бөлігі және бірнеше жәбірленушілерге қатысты алаяқтықтың төрт эпизоды бойынша кінәлі деп танып, барлық жағдайларда келтірілген залалдың көлемі ірі және аса ірі мөлшерде болғанын белгіледі [41]. Сонымен қатар, азаматша С.-ның қаржылық пирамиданы ұйымдастырған кезде де ҚР ҚК 190-бабының 3 және 4-бөліктеріне сәйкес ұқсас алдау тәсілдерін қолданғаны ерекше назар аудартады. Барлық жағдайларда кінәлі тұлға адамдарға алдау арқылы пайда табу сенімін тудырған, алайда қаржылық пирамиданы ұйымдастыру мен басқаруда жәбірленушілер саны көп болса, алаяқтық фактісінде тек бір ғана жәбірленуші болған.

Қаржылық (инвестициялық) пирамидаларды ұйымдастырып, басқарған адамдар көбінесе өз әрекеттерін заңды кәсіпкерлік қызметтің бір түрі ретінде көрсетуге тырысады. Мұндай тәсіл арқылы олар жәбірленушілердің оларға күмәнмен қарамауына сенім артады. Мысалы, 2022 жылғы 26 қазанда Қарағанды қаласының Бөкейханов аудандық соты №3570-22-00-1/129 қылмыстық іс бойынша ҚР ҚК 217-бабының 3-бөлігі 2-тармағы бойынша азаматтар А. мен Н. кінәлі деп танылды. Олар әлеуметтік желілер мен мессенджерлер арқылы онлайн байланыс орнатып, қаржылық (инвестициялық) пирамидаларға тән «стандартты» схемаларды пайдаланған. А. есімді азамат салымшыларды «Business Line» жобасына тарту барысында олардың ақшалай қаражаты туризм саласына, Біріккен Араб Әмірліктеріндегі жылжымайтын мүлік объектілеріне инвестициялауға, интернет-сауда платформасын құруға, инвестициялық пакеттерді іске асыруға және «Бизнес-жоспарға» сәйкес оқыту бағдарламаларын қаржыландыруға бағытталатыны жөнінде жаңылыстырған. қаржылық пирамидалардың «стандартты» схемаларын қолданған. А. азамат салымшыларды «Business Line» жобасына тартып, олардың ақшаларын туризмге, Біріккен Араб Әмірліктеріндегі жылжымайтын мүлікке инвестициялауға, интернет-дүкен ашуға, инвестициялық пакеттерге және «Бизнес-жоспарға» сай оқытуға жұмсалады деп алдаған [54; 55].
«Қаржылық (инвестициялық) пирамида» деп аталатын құбылыс, оның салыстырмалы түрде тұрақты және кең таралғандығына қарамастан, әртүрлі ғылым салаларында терең зерттелгенде, оның анықтамасына қатысты бірнеше көзқарастың бар екендігін байқаймыз [43]. Экономикалық тұрғыдан қарағанда, «қаржылық (инвестициялық) пирамида» дегеніміз-инвесторлардан ақша жинап, оларға жоғары кіріс уәде ететін, бірақ төлемдерді негізінен жаңа инвесторлардың ақшасынан жүзеге асыратын қаржылық ұйым [46, 33, б. 94]. Басқа анықтамалар мұны нақты бір ұйым емес, белгілі бір уәде етілген «дивидендтерді» жаңа салымшылардың ақшасы есебінен төлеп отыратын ерекше қаржылық тетік ретінде суреттейді. [56].

Қылмыстық-құқықтық және криминологиялық салаларда қаржылық пирамидалар ақша табудың немесе ірі табысқа жетудің қылмыстық алаяқтық әдісі ретінде қарастырылады [30,б.36;57]. Егер зерттеулер тек криминологиялық аспектіге бағытталса, олар көбінесе қаржылық пирамидалардың құрылу жолдарын, жұмыс істеу әдістерін, соның ішінде БАҚ пен әлеуметтік желілер арқылы жарнамалауды, дәстүрлі қаржы құралдарымен мүмкін емес жоғары табыс уәделерін беруді, сондай-ақ тез байығысы келетін адамдарды тартуды сипаттауға баса назар аударады [36]. Отандық зерттеуші А.М. Әлібекованың айтуынша, «азаматтардың қысқа мерзімде кепілдендірілген және жоғары табыс алу ниетімен ақшаларын белгілі бір қаржылық немесе инвестициялық компанияларға салуы қаржы пирамидаларының танымалдығына себеп болады» [26, б. 44-49].

Қаржылық пирамидаларға қатысты заңнамалық тыйым салу мәселесі күрделі, себебі азаматтар бұл қызметке әртүрлі көзқараспен қарайды. Көптеген адамдар, әсіресе қаржы пирамидаларына ақша салғандар немесе олардың жарнамасын көргендер, мұндай әрекеттерді бірден айыптамайды. Кейбіреулер тіпті пирамидадан пайда табу үшін уақытында ақшаны алып қалуға болатындығына сенеді. Осылайша, тез және оңай ақша табуға деген ұмтылыс адамдардың «қаржылық сауаттылығын» арттыруға кедергі келтіреді. Бұл жағдай жаңа қаржылық пирамидалардың пайда болуына жол ашып, олардың құрбандары көбінесе бұрын осындай ұйымдармен тәжірибесі бар адамдар болады [51].

Қаржылық пирамидаларға қатысты қылмыстық заңнама әртүрлі елдерде бірдей емес. Бұл көбінесе осы қызметке тыйым салудың әлеуметтік-құқықтық мәнінің толық түсінілмеуімен байланысты. Қандай әрекеттерді қылмыс деп тану мәселесі қылмыстық құқық ғылымында үнемі талқыланатын күрделі тақырып. Қазіргі, өткен және болашақ заңнамалық тыйымдарды бағалау кезінде олардың негізділігі, қоғамдық қатынастар жүйесіне сәйкестігі, тыйымның тиімділігі және жазалау шаралары сияқты мәселелер жан-жақты қарастырылады.

Қылмыстық-құқықтық тыйым салудың негізгі мәні-белгілі бір әрекеттерді нақты қылмыстық құрам ретінде анықтап, оларға заңмен тыйым салу. Бұл тыйым заңға енгізілген кезде, тиісті әрекеттердің қылмыстық заңсыздығы туралы шешім қабылданғаны белгілі болады. Кейбір әрекеттер, әсіресе жалпыға белгілі қылмыстар, тарихи тұрғыдан айқын және өзгермейтін сипатта болғандықтан, оларға тыйым салу автоматты түрде қалыптасады. Ал басқа әрекеттерді қылмысқа жатқызу (криминализация) қоғамдық қатынастардың өзгеруіне, қылмыстық әрекеттердің жаңа формаларының пайда болуына байланысты жүзеге асады. Мұндай жағдайда, криминализация жаңа қылмыстық мінез-құлық формалары анықталғаннан кейін тез арада жүзеге асуы мүмкін [50]. Бұл Қазақстан Республикасының Қылмыстық кодексінің 4-бабында көрсетілгендей, қылмыстық-құқықтық саладағы ұқсастықты жоққа шығару принципіне байланысты. Яғни, егер қандай да бір мінез-құлыққа дәл келетін қылмыс құрамы болмаса, оны қылмыс деп тануға болмайды. 

Сонымен қатар, кейбір әрекеттердің әлеуметтік қауіпті салдары кейінірек анықталып, олар «кешіктірілген» режимде қылмысқа жатқызылады. Осындай жағдайларға ҚР ҚК-нің 217-бабындағы қаржылық (инвестициялық) пирамиданы ұйымдастыру немесе басқару, және 217-1-бабындағы оны жарнамалау үшін жауапкершілік туралы нормаларды жатқызуға болады. Посткеңестік елдерде қаржы пирамидаларының тарихы негізінен ХХ ғасырдың 90-жылдарынан басталғанымен, әлемдік деңгейде бұл жағымсыз құбылыстың даму тарихы ғасырларға созылатынын атап өткен орынды.
Қылмыстық құқық ғылымында қылмыстық-құқықтық тыйымдардың мазмұны мен құрылымына қойылатын талаптарды айқындайтын бірқатар ғылыми өлшемдер қалыптасқан. Солардың ішіндегі негізгі қағидаттардың бірі – қылмыстық-құқықтық тыйымдардың объективті әлеуметтік үдерістерді шынайы түрде бейнелеуі болып табылады. Бір жағынан, заңнамалық техника талаптары бойынша, қылмыстық заңның тиісті бабында сипатталған қылмыс құрамы нақты жағдайлардан гөрі, ғылыми абстракцияның нәтижесі болып табылады. Бұл жалпыламалықты қамтамасыз етеді және жекелеген жағдайларды шектен тыс егжей-тегжейлі сипаттаудан аулақ болуға мүмкіндік береді. Екінші жағынан, бұл абстрактілі құрылым (қылмыс құрамы) нақты қоғамдық қатынастардан, яғни қоғамда орын алатын және зиянды сипаттағы нақты әрекеттерден (қылмыстық акт) ажыратылмайды.

Сонымен қатар, қылмыстық-құқықтық тыйымның тиімділігі мен ғылыми негізділігі үшін заң нормасында көзделген іс-әрекеттің қоғамдық қауіптілік дәрежесін айқындау қабілеті ерекше мәнге ие. Бұл талап қылмыс құрамын қалыптастыру барысында да, қылмыстық жауаптылықты ауырлататын немесе жеңілдететін мән-жайларды жүйелеуде де маңызды рөл атқарады. Ғылыми әдебиеттерде орынды атап өтілгендей, «қылмыстық заңда бекітілген белгілер жиынтығы криминализация үшін қажетті әлеуметтік қауіптілікті қамтамасыз етуге бағытталған».
Қазіргі кезеңде қаржылық (инвестициялық) пирамидаларды ұйымдастыру, басқару және оларды жарнамалау әрекеттеріне қатысты қылмыстық-құқықтық тыйымды криминализациялау тұрғысынан олардың қоғамдық қауіптілік деңгейінің жеткілікті дәрежеде айқындалуы өзекті мәселелердің бірі болып отыр. Салыстырмалы-құқықтық сараптау нәтижелері көрсетілгендей, бірқатар мемлекеттердің заңнамасында қаржылық пирамидалар қызметіне тікелей немесе жанама түрде тыйым салу нормалары орныққан.

Алайда, Жапония сияқты жекелеген мемлекеттерде мұндай қызмет түрлеріне тікелей тыйым салынбаған, ал кейбір жағдайларда ол заңды экономикалық қызмет ретінде бағаланады. Бұл жағдай қарастырылып отырған қылмыстық-құқықтық тыйымдардың мазмұны мен негізділігі әрбір мемлекеттің экономикалық жүйесі мен әлеуметтік-экономикалық даму ерекшеліктерімен тығыз байланысты екенін айғақтайды.
Қаржылық (инвестициялық) пирамидалардың криминологиялық қырларын талдау олардың қылмыстық заңнамада криминализациялануы белгілі бір әлеуметтік-криминологиялық алғышарттардың болуымен шартталатынын көрсетеді. Осыған байланысты қолданыстағы қылмыстық заңнамадағы қылмыс құрамында бекітілген қылмыстық-құқықтық тыйымды криминологиялық тұрғыдан ұғыну және ғылыми негіздеу үдерісі үздіксіз сипатта жүзеге асырылуы тиіс [50].
Қазақстан Республикасында қаржылық (инвестициялық) пирамидаларды ұйымдастыру фактілерінің сақталуы қылмыстық-құқықтық тыйымдардың тиімділігін кешенді бағалауды және осы саладағы криминологиялық зерттеулерді тұрақты түрде жүргізу қажеттілігін өзекті етіп отыр.

2022 жылғы шілдеде енгізілген қаржылық пирамиданы жарнамалау туралы 217-1-бап, бұқаралық ақпарат құралдарын немесе электрондық ресурстарды пайдалануды қылмыс құрамының белгісі ретінде қарастырады. Алайда, 217-бап бойынша қаржылық пирамиданы құру және басқару кезінде осындай ресурстарды пайдалану міндетті түрде жарнамалауды (217-1-бап) білдірмейді. Қызметтің жүзеге асырылуы ақпараттық-коммуникациялық технологиялар мен ресурстарды пайдалану арқылы орын алуы мүмкін. Алайда бұл жағдай өздігінен қылмыстық құқық бұзушылық құрамының міндетті белгісі ретінде танылуға немесе дербес қылмыс құрамын қалыптастыруға негіз бола алмайды.

Аталған мәселе қылмыстық-құқықтық тыйымдардың криминологиялық тұрғыдан негізділігін жан-жақты зерделеуді қажет етеді. Қылмыстық-құқықтық тыйымдардың басты міндеті қоғамдық қатынастарды құқықтық реттеудегі олқылықтарды толықтыру және құқықтық қорғауды қамтамасыз ету болып табылады. Дегенмен құқық қолдану тәжірибесі қолданыстағы заңнаманың жекелеген кемшіліктері мен қайшылықтарының, сондай-ақ құқықтық реттеудегі артық немесе жеткіліксіз нормалардың орын алуы мүмкін екенін көрсетеді.

М.А. Кауфман атап өткендей, заңнамалық нормалардағы кемшіліктер заң шығарушының қателіктерінен туындауы мүмкін. Сондай-ақ, заң мәтініндегі артықшылықтар, яғни қажетсіз сипаттамалар мен бағалаушылық ұғымдардың енгізілуі де мәселе тудыруы мүмкін. Бұл кемшіліктерді норманың логикалық-семантикалық құрылымын талдау арқылы шешуге болады [60].
Қылмыстық-құқықтық норманы заңнамалық тұрғыдан ресімдеу барысында мәтіндік артықтық мәселесіне назар аудара отырып, ҚР ҚК-нің 217-бабының қолданыстағы редакциясы 217-1-баппен салыстырғанда мінсіз емес екенін байқауға болады, өйткені мұндай артықтық норма диспозициясының көлемімен ғана емес, қылмыс құрамының белгілерін шамадан тыс күрделендірумен, қажетсіз бағалау ұғымдарын енгізумен және логикалық-семантикалық құрылымның ауырлауымен де байланысты болуы мүмкін; осыған орай В.Н. Кудрявцев теориялық тұрғыдан қылмыс құрамының 576 түрлі құрылымы болуы ықтимал екенін, алайда заңнамада олардың барлығы кездеспейтіндіктен, іс жүзінде бұл сан әлдеқайда аз болатынын атап көрсетеді [61], ал қаржылық пирамида қызметіне қатысты арнайы қылмыстық-құқықтық тыйымның ұзақ уақыт дербес норма ретінде қалыптаспай, бұрын алаяқтық құрамы арқылы бағалануы [62], бір жағынан, ҚР ҚК-нің 4-бабына сәйкес қылмыстық заңды ұқсастық бойынша қолдануға жол берілмейді. Соған қарамастан, ғылыми әдебиетте мұндай тәсілдің қылмыстық құқықтағы ұқсастық институтын жанама түрде пайдалануға алып келу ықтималдығы бар екендігі көрсетіледі [23, 59-б.]. Сонымен қатар, «ұқсастық» категориясының «бірдей сипаттағы», «соған жақын» деген мағыналық мазмұны және «Құқықтық актілер туралы» 2016 жылғы 6 сәуірдегі Қазақстан Республикасы Заңының 1-бабының 10)-тармақшасында заң ұқсастығының реттелмеген қоғамдық қатынастарға ұқсас қатынастарды реттейтін құқықтық нормаларды қолдану ретінде түсіндірілгені ескерілгенде [63; 39], ұқсастық құқықтағы олқылықтарды еңсерудің әмбебап тетіктерінің бірі болып табылатыны байқалады. Сонымен бірге қылмыстық құқық саласында ұқсастықты пайдалануға абсолютті түрде тыйым салу мәселесі ғылыми ортада әлі де талқылануда. Бірқатар зерттеушілер әлеуметтік және құқықтық факторларды назарға ала отырып, қылмыстық заң ұқсастығын толықтай жоққа шығару жеткілікті деңгейде дәлелденбеген деген пікір білдіреді. Олардың пайымдауынша, кейбір жағдайларда қылмыстық-құқықтық ықпал етуді талап ететін объективті мән-жайларға уақтылы жауап беру қажеттілігі туындауы мүмкін, бұл ұқсастық институтының теориялық және практикалық маңызын қайта бағалауды талап етеді [64].
ХХ ғасырдың 90-жылдарының басында қаржылық пирамидалардың кең таралуынан туындаған мәселелерді дәл осындай жедел құқықтық ден қоюды қажет ететін жағдайлар қатарына жатқызуға болады. Жәбірленушілер санының көп болуы, келтірілген залалдың аса ірі мөлшерге жетуі және халықтың «тез баю» мүмкіндігіне деген қызығушылығын пайдаланатын жаңа схемалардың пайда болуы мемлекеттен тиісті қылмыстық-құқықтық ықпал ету құралдарын дер кезінде айқындауды талап етті.

Әрине, мұндай әрекеттерге мазмұны жағынан ең жақын қылмыстық-құқықтық құрам алаяқтық болып табылады. Өйткені алаяқтықтың негізгі белгілері алдау немесе сенімді теріс пайдалану арқылы бөтеннің мүлкін иеленумен сипатталады. Алайда қаржылық пирамидаларды алаяқтықтың өзге нысандарынан сапалық тұрғыдан ажырататын ерекшеліктерді де ескермеуге болмайды.

Қаржылық пирамида өсу және сырттай «табысты даму» кезеңінде қоғамға тұрақты әрі тартымды ұйым ретінде көрініп, оның қылмыстық сипаты бастапқы сатыда бірден байқала бермейді. Осыған байланысты зерттеудің келесі бөлімдерінде қаржылық пирамидалардың даму сатылары, қызмет ету заңдылықтары және күйреу кезеңін сипаттайтын негізгі криминологиялық параметрлер арнайы қарастырылатын болады.

Уақыт өте келе қаржылық пирамиданы ұйымдастырушылар тарапынан жүзеге асырылатын біртектес әрекеттер әртүрлі, тіпті бір-біріне қарама-қарсы құқықтық және мүліктік салдарларға алып келуі мүмкін. Құрылымның бастапқы кезеңінде оған қаражат салған тұлғалар үшін қаржылық пирамида тиімді инвестициялау тәсілі ретінде қабылдануы ықтимал. Ал кейінгі қатысушылар үшін мұндай ұйым, әдетте, қаржылық шығынға ұшырау қаупін арттырады.

Осы тұрғыдан алғанда, келтірілетін зиян мен қаржылық пирамиданың қызметі арасындағы себеп-салдарлық байланыс бір мезгілде объективті әрі белгілі бір деңгейде кездейсоқ сипатқа ие. Оның объективтілігі қаржылық пирамидалардың күйреуі криминологиялық тұрғыдан заңды құбылыс екендігімен түсіндіріледі. Қаржылық пирамиданың ұзақ мерзім бойы тұрақты әрі үздіксіз жұмыс істеуі туралы сенімді деректердің болмауы олардың соңында күйреуі туралы қорытынды жасауға негіз болады.  
Сонмен қатар, қаржылық пирамиданың әлеуеті төмендеп бара жатқанын көрсететін белгілер салыстырмалы сипатта болғандықтан, оның нақты қашан құлдырайтынын алдын ала дәл болжау мүмкін емес. Мұндай ақпарат белгілі бір дәрежеде құрылымның жоғары иерархиялық деңгейіндегі адамдарға ғана белгілі болуы мүмкін. Дегенмен, ол әдетте салымшылардың басым бөлігінен жасырылып, ұйымның сыртқы тұрақтылығы туралы жалған түсінік қалыптастырады.
Қаржылық пирамиданың дәстүрлі алаяқтықтан ерекшеленетін маңызды жағы – құрбан болғандардың санының өте көптігі. Жай ғана алақтық жағдайында бірнеше адамның зиян шегуі жеке дербес оқиғалар немесе тұрақты сипаттағы әрекеттердің салдары ретінде қарастырылса, қаржылық пирамидада құрбандардың жиі пайда болуы оның жұмыс істеу механизміне тікелеу байланысты болады.
Сондықтан, қаржылық пирамида алаяқтық құрамы ретінде қарау кезінде, оның қылмыстық заңнамада көрсетілген кейбір белгілеріне сырттай ұқсастығы болғанымен, бұл толық құқықтық сәйкестікті білдірмейді. Зерттеушілер де қылмыс құрамының белгілерін анықтаудағы кемшіліктерді жою мақсатвнда аналогияны қолдануға болмайтынын мойындайды [65]. Біздің ойымызша, қылмыстық жауапкершіліктің құқықтық сипатын ескерсек, бұл көзқарас әрі әдістемелік тұрғыдан дұрыс болып саналады.

Қаржылық пирамидаларды ұйымдастыру, басқару және жарнамалау іс-әрекеттері криминологиялық тұрғыдан өзара ұқсас сипатқа ие екенін білеміз. Себебі, осы жағдайлардың барлығында мүмкін болатын зардап шегушілерді алдауға, олардың сеніміне енуіне және қаржылық шешім қабылдау процесіне ықпалетуге бағытталған манипулятивті әдістер қолданылады. Мысалы, 2022 жылғы 30 желтоқсанда Астана шаһарында Сарыарқа аудаының №2 аудандық соты қарастырған №7117-22-00-1/584 нөмірлі қылмыстық іс бойынша айыптау үкімінде Ш. есімді азаматшаның «Shanyrak Plus» жобасының авторы ретінде М., Ж. және Б. тұлғалармен бірлесіп, жиналысқа келген күдікті қатысушыларға аталған жобаның барлық деңгейлерін жапқаны туралы жалған ақпарат таратып, оларды ақша салуға ынталандырғаны, осының орнына пәтер мен кқлік алғаны көрсетілген [66]. Бұл жағдайда мүмкін салымшыларды алдау сипатындағы әрекеттер мазмұны жағынан алаяқтық белгілеріне ұқсас болғанымен, олар қаржылық пирамиданы құру және оны басқару қылмысының ішкі құрылымына кіреді. Сондықта мұндац әрекеттерді ҚР ҚК-нің 190-бабы бойынша қосымша саралау қажеттілігі туындамайды.
Сондай-ақ, алаяқтық схемаларды ұйымдастырушылар мен қаржылық пирамидаларды басқарушылар мақсаттарына жету үшін ғана емес, сонымен бірге банк карталарындағы шоттарды, телефон нөмірлері тіркелген заңды тұлғаларды, интернет-ресурстарды, бағдарламалық қамтамасыз ету қыметтерін және басқа да техникалық құралдарды пайдалану үшін тұлғаларды тартатынын атап өту қажет. Мысалы, Ақмола облысы, Степногорск қалалық сотының 2022 жылғы 30 қыркүйектегі №1118-22-00-1/30 қылмыстық ісі бойынша Е. есімді азаматқа қатысты шығарылған үкімде К. есімді азамат қаржылық пирамида қызметін жүзеге асыратын сайтты әзіерлеуші маман ретінде тартылып, сотта куә ретінде жауап бергені көрсетілген. Қызмет көрсету барысында автоматты төлемдер, сыйлықтар, акциялар, тұрған үй және автомобиль бағдарламалары туралы нұсзаулар сияқты белгілердің болуы К. есімді азаматқа Е. әрекетінің қаржылық пирамидамен байланысты болуы мүмкін екенін болжауға негіз беруі ықтимал еді. Алайда, сот сайт әзіерленушінің кәсіби міндеттері қаржылық пирамидаларды анықтауда қамтымайтынын ескере отырып, оның әрекеттерін көмекші ретінде бағаламаған [67].

Соның өзінде, цифрлық инфрақұрылымды дамытуға немесе іске асыруға қатысушы субъектілерінің қаржылық пирамидаларға ықтимал рөлі дербес ғылыми-құқықтық талдауды қажет етеді. Мұндай тұлғалардың қылмыстық ниетін білуі, болжауы немесе оны болжауға міндетті болу мәселесі қылмыстық-құқықтық бағалау аспектісіненқосымша негіздеуді талап етеді.

2014 жылғы 17 қаңтарда қабылданған №166-V Заңға сәйкес қаржылық пирамидалардың қызметіне қарсы іс-қимылды күшейту мақсатында 1997 жылғы Қазақстан Республикасы Қылмыстық кодексіне «Қаржылық (инвестициялық) пирамиданы құру және оның қызметін ұйымдастыру» деп аталатын 177-1-бап енгізілді [8].

Сөз болып отырған заңнамалық өзгерістердің техникалық аспектілерін талдау барысында, ҚР Қылмыстық кодексінің 177-1-бабында бекітілген құрамның алаяқтық құрамына қатысты арнайы нормаға айналғанын байқауға болады. 1997 жылғы редакциядағы Қазақстан Республикасы Қылмыстық кодексінің 177-бабы алаяқтық үшін қылмыстық жауаптылықты көздегені белгілі. Алайда ҚР ҚК-нің 177-1-бабында бекітілген қылмыс құрамын алаяқтықтың дербес түрі ретінде бірмәнді тануға мүмкіндік бермейтін елеулі айырмашылық бар. Атап айтқанда, 177-бапта көзделген алаяқтық құрамы материалдық құрам ретінде сипатталса, қаржылық (инвестициялық) пирамиданы құру және оның қызметін ұйымдастыруға қатысты құрам формальды құрам санатына жатқызылған. Осыған байланысты аталған қылмыстық құқық бұзушылықтардың объективтік белгілері мен аяқталу сәті өзара ерекшеленеді. Біздің пікірімізше, мұндай шешім алдын ала талыланған себеп-салалық байланыстарды дәлелдеу мәселелерімен тығыз байланысты.

Қазіргі қолданыстағы қылмыстықзаңнама шеңберінде, яғни 2014 жылғы ҚР ҚК-нің 217-бабында ұлттық заң шығарушы талдап отырған қылмыстың объектісін түбегейлі өзгертіп, аталған құрамды экономикалық қызмет саласындағы қылмыстық құқық бұзушылықтар тізіміне қосты. Осының арқасында алаяқтық құрамы мен қаржылық пирамиданы құру және оны басқару құрамдарының аражігі нақты ажыратылды. 
Біздің пайымдауымызша, бұл қылмыстық-құқықтық тыйымның әлеуметтік және құқықтық мәнін неғұрлым дәл айқындауға мүмкіндік беретін маңызды кезең болып табылады. ҚР ҚК-нің 217 және 217-1-баптарында көзделген қылмыстардың объектісін белгілеудің мазмұны мен нақтылығы мәселесі диссертациялық зерттеудің осы тарауында кейінірек дербес талдау нысаны ретінде қарастырылады.
1.2 Қаржылық (инвестициялық) пирамида үшін қылмыстық жауаптылық орнатудың тарихи қырлары және шетелдік тәжірибені талдау
20 ғасырдың тоқсаныншы жылдары посткеңестік аудмақта кеңінен тараған қаржылық пирамидалардың ауыр экономикалық және әлеуметтік зардаптары мұндай іс-әрекеттерді дербес қылмыс ретінде қарастырудың маңыздылығын дәлелдеді. Криминологиялық талдаулар сол кездегі жағдайда былай сипаттайды: азаматтар ресми мекемелер ынтымақтастық орната отырып, олардың алғашқыдан бастап қылмыстық ниетпен құрылғанын сезінбей, алаяқтарға ұзақ уақыт бойы заңды бизнес жүргізіп жатқандай кқрініс тудыруға және халықты алдап, жауапкершіліктен жалтаруға жол ашты [68]. Қаржылық пирамидалар қоғам үшін жаңа және қауіпті құбылыс ретінде танымал бола бастаған тұста, заңнамалық тыйым салуды дамыту емес, тергеу жұмыстары тиімді ұйымдастыру, күдіктілерді анықтау және ұқсас схемалардың қайта тіркелуін болдырмау басымдыққа ие болды. Нәтижесінде, сол кезеңде пирамидалардың әрекеттерін алаяқтық құрамы бойынша бағалау тәсілі теориялық деңгейде айтарлықтай сынға ұшырамады.
Дегенмен, уақыт өте келе экономикалық қатынастар мен заңдылық базаның тұрақтануы қаржылық пирамидаларға қатысты дербес қылмыстық-құқықтық тыйым енгізу мәселесін өзекті деңгейде көтерді. Бұл ретте тыйым тек құқық қолдану механизмін реттейтін құрал ретінде ғана емес, қоғаға белгілі бір әрекеттердің заңсыз және қоғамдық тұрғыдан теріс деп бағаланатынын көрсететін маңызды ақпараттық сигнал ретінде де қызмет етеді. Сонымен бірге, мемлекеттегі экономикалық жүйенің тұрақтануы қаржылық пирамиданың жойылатыны туралы болжамдар тәжірибе жүзінде қз растауын таппады. Қазазстан Республикасының ресми ақпараттық көздері ел аумағында мұндай құрылымдардың санының өсіп бара жатқанын көрсетеді, нәтижесінде 20221-2025 жылдар аралығында 79 қылмыстық ұйым анықталған [11]. Егер алғашқы кезеңдегі пирамидалар (мысалы, С.П. Мавродийдің «МММ» жобасы) негізіненлидерлердің харизмасына және халыққа ықпал ету қабілетіне сүйенсе, қазіргі заманғы құрылымдар одан әрі икемді әрі күрделі сипатқа ие болады. Олар көбінесе инвестициялық қорларды басқару, қаржылық қызметтер көрсету немесе цифрлық стартаптарға қатысу сияқты сырттай заңды тұлғалармен жасырылады. Осы тұрғыдан алғанда, қылмыстық-құқықтық тыйымның нәтижелілігін айқындайтын негізгі өлшемдердің бірі оның криминологиялық тұрғыдан негізделуі болып табылады. Басқаша айтқанда, қандай да бір іс-әрекетті қылмыстық құқық бұзушылық ретінде тану үшін оны дербес қылмыс құрамына жатқызудың қажеттілігін дәлелдейтін объективті криминологиялық мәліметтер мен сандық көрсеткіштердің болуы талап етіледі [69].  
Қылмыстық-құқықтық тыйымдар тек қоғамдық қауіптілікті заң деңгейінде бекітуден шектелмей, сонымен қатар қылмыс құрамының басты талдаушы және айқын  талдаушы белгілерін айқындау міндетін функциялайды. саралаушы және ерекше саралаушы белгілерін нақтылау міндетін де атқарады.

1997 жылғы Қазақстан Республикасы Қылмыстық кодексінің 177-1-бабында және 2014 жылғы ҚК-нің 217-бабында көзделген қылмыс құрамдарының құрылымдық элементтерін салыстырмалы талдау олардың қылмысты саралау үшін мәні бар негізгі белгілерінің едәуір дәрежеде ұқсас екенін көрсетеді. Бұл қаржылық пирамидаларды құруға және оларға басшылық жасауға қатысты қылмыстық-құқықтық реттеуде тұрақтылықтың сақталғанын дәлелдейді. Негізгі айырмашылықтар заң шығару техникасы мен санкцияларды құрастыру әдістерінде көрінеді.
Заңнамалық тұрғыдан алғанда, 1997 жылғы кодекс 177-1-бабының 1-бөлігінде «қаржылық пирамида» ұғымына анықтама баптың ескертпесі арқылы берілгендіктен, Бұрынғы редакцияда аталған норма қарапайым диспозиция үлгісінде қалыптастырылған еді. Ал қолданыстағы ҚР ҚК-нің 217-бабында заң шығарушы «қаржылық пирамида» ұғымын сипаттайтын негізгі белгілерді диспозиция мәтінінің өзінде нақтылап көрсетіп, норманы сипаттамалық диспозиция түрінде бекіткен.

Біздің көзқарасымыз бойынша заңнамалық техниа тұрғысынан алғанда, норманыңбастапқы нұсқасы қазіргі редакциядан тиімдірек болып көрінеді. Біріншіден, тандық заң шығарушы Қылмыстық Кодексінің 3-бабында бекітілген негізгі ұғымдарды зерттеліп отырған нормадда да қолдануы қажет. Екіншіден, «қаржылық пирамида» термині  тек арнайы құқықтық терминология шеңберінде ғана емес, сонымен қатар әлеуметтік коммуникация мен қоғамдық білімнің өзге де нысандары аясында кеңінен түсіндірілетін, ұғымдардың қатарына жатады. Үшіншіден, Қазақстан Республикасы ҚК 217-1-б. шеңберінде тек қана қаржылық пирамида туралы айтылатындықтан, бұл ҚР ҚК 217-б. 1-бөл. анықтаманы ескере отырып, оның белгілерін бағалауды болжаймыз деп ойлаймыз. Көрсетілген мән-жайларға, яғни қаржылық пирамида 2 дербес бап қосымша қолданылатындықтан, осы ұғымның анықтамасын ҚР ҚК 3-б. дефинитивтік қатарына енгізілуі тиіс деп есептейміз. 
Жалпы алғанда, «қаржылық пирамида» термині бастапқы кезеңнен-ақ жағымсыз мағынада қолданылып келгенін атап өткен жөн. Сондай-ақ, ҚР ҚК-нің 217-бабының қазіргі редакциясында көзделген анықтамада қолданылған «байыту» терминін есепке алмағанда, жүзеге асырылатын қызметтің құқыққа қайшы сипатын тікелей айқындайтын нақты белгіні бөліп көрсету оңай емес. Біздің пікірімізше, қаржылық пирамиданың қызметі жеке және заңды тұлғалардың ақшалай қаражатын, мүлкін немесе мүліктік құқықтарын тартуға бағытталғанымен, оның кәсіпкерлік қызметпен байланысының жоқтығын көрсету заң шығарушының құқыққа қарсы мінез-құлықты сипаттаудағы маңызды тәсілдерінің бірі болып табылады.

Қазақстан Республикасы Кәсіпкерлік кодексінің 2015 жылғы 29 қазандағы №375-V редакциясына сәйкес кәсіпкерлік деп азаматтардың, қандастардың және заңды тұлғалардың тауарлар өндіру, оларды өткізу, жұмыстар орындау, қызметтер көрсету немесе мүлікті пайдалану арқылы таза табыс табуға бағытталған, дербес әрі бастамашылық негізде жүзеге асырылатын қызметі танылады. Мұндай қызмет жеке меншік құқығына, шаруашылық жүргізу құқығына немесе мемлекеттік кәсіпорынды жедел басқару құқығына негізделуі тиіс [70].

Соған қарамастан, қандай да бір ұйымның салымшылардан ақша қаражатын немесе өзге де активтерді тарта отырып, кәсіпкерлік қызметпен айналыспауының өзі оның қызметін бірден заңсыз деп бағалауға жеткілікті дәлел бола алмайды. Себебі мұндай жағдайда әртүрлі қоғамдық бірлестіктер, ерікті қауымдастықтар және басқа да ұйымдық құрылымдар формальды тұрғыдан қаржылық пирамидаларға тән жекелеген белгілерге ұқсас сипаттарды иеленуі мүмкін. Мәселен, Қазақстан Республикасының 2023 жылғы 20 сәуірдегі Әлеуметтік кодексінде бірыңғай жинақтаушы зейнетақы қоры зейнетақы жарналарын тарту және зейнетақы төлемдерін жүзеге асыру, сондай-ақ осы Кодексте айқындалған өзге де функцияларды орындау үшін құрылған заңды тұлға ретінде сипатталады [71]. Бұл жағдайда зейнетақы қорларының заңдылығын растайтын негізгі критерийлер олардың қызметінің лицензиялауы мен арнайы құқықтық реттелуі болып табылады. Дегенмен, мазмұны бойынша бұл мекемелер кәсіпкерлік сипаттағы қаржылық кірістерді пайдалану міндеттемесінің жоқтығына байланысты қаржылық пирамидаларға тән кейбір формальды белгілерді көрсетуі мүмкін. Сондықтан, қаржы пирамидасын құқықтық тұрғыдан дұрыс анықтау үшін тек ақша тарту фактісіне ғана емес, тартылған қаражаттың нақты мақсатына, оның құқықтық режиміне, лицензиялау деңгейіне және қатысушыларға табыс уәде ету механизмдеріне кешенді баға беруді қажет етеді.

Практикада зейнетақы қорларының жұмыс істеу механизмі былай сипатталады: қазіргі зейнеткерлерге төленетін жәрдемақы болашақта зейнет жасына жететін азаматтардың жарналары есебінен қаржыландырылады. Бұл модель бойынша бүгінгі салымшылар зейнетке шыққанда, олардың алдындағы төлем міндеттемелері кейінгі буын салымшылардың жарнамалары арқылы орындалады. Алайда, бұл ұқсастықты бағалағанда, зейнетақы қорларының құқықтық табиғаты, мемлекеттік реттелуі және әлеуметтік қамсыздандыру жүйесіндегі рөлі қаржы пирамидасынан айтарлықтау ерекшеленетін ескеру маңызды. Зейнетақы қорларының тәуекелдерін зерттеген ғалымдар осындай институттардың ұзақ мерзімді қызметі салымшылар алдындағы міндеттемелерді толық орындамау қаупінен және қордың қаржылық тұрақтылығының төмендеуімен байланысты болуы мүмкін екенін атап көрсетеді. 
Талдау барысында саяси тұрақсыздық, нормативтік базаның өзгеруі, демографиялық кқрсеткіштерінің тқмендеуі, активтердің құнсыздануы және басқа да әлеуметтік-экономикалық факторлардың ықпалын елемеуге болмайды. Нәтижесінде, инвестициялық және жинақтаушы бағыттағы қзақ мерзімді қаржы институттары, соның ішінде мемлекеттік үлесі бар құрылымдар да осылайша қолайсыз жағдайлардың әсеріне ұшырауы мүмкін [51; 72].
Қаржылық пирамида қызметінде мемлекеттік қаржы ресурстарын, әсіресе банк қызметін жалғанудың  жиі кездесетінін бөліп көрсету қажет. Мысалы, 2022 жылғы 26 қазанда Ақмола облысы Көкшетау қалалық соты қараған №1110-22-00-1/104 қылмыстық іс аясында Ж. және А. есімді азаматшалар 2019 жылғы желтоқсаннан 2020 жылғы қаңтарға дейінгі кезеңде мерзіміне байланысты «девидендтер» тқлеу форматындағы қаржылық пирамида ұйымдастырғаны анықталды. Сот үкімінде мұндай девиденд төлеу шын мәнінде депозитке тең екендігі, ал осы қаржы операциялары «Қазақстан Республикасындағы банктер және банк қызметі туралы» Заңға сәйкес банк қызметі болып саналатыны нақтыланған [73].
Аталған теориялық аспектілерді талдау барысында заңнамашының «инвестициялық пирамида» ұғымын «қаржылық пирамида» деп атаумен синоним ретінде қолданғаны анық көрінеді. Дегенмен, біздің пікірімізше, осы екі қылмыстық әрекет түрінің мазмұндық ерекшеліктері, сыртқы және ішкі белгілері, сондай-ақ оларды жүзеге асыру механизмдері мен қолданылатын әдістері жағынан айтарлықтай алшақтығы бар. Осыған байланысты, ҚР Қылмыстық кодексінің 217-бабына сәйкес қаржылық және инвестициялық пирамидалардың құқықтық табиғатын дербестігін мойындап, оларды қылмыстық құқық нормаларының жеке бөліктері ретінде криминализациялау пирамидалық сипаттағы қылмыстардың өзіндік ерекшелігін дәлірек көрсетеді деп болжауға негіз бар [50].

2004 жылғы 7 шілдеде қабылданған «Инвестициялық және венчурлік қорлар туралы» №576 Қазақстан Республикасы Заңының ережелеріне сәйкес инвестициялық табыс инвестициялық қор активтеріне салынған инвестициялардан туындайтын және ақшалай нысанда көрініс табатын кіріс (өсім) ретінде айқындалады [74]. Осы тұрғыдан алғанда, «инвестициялық пирамида» ұғымын қолдану ғылыми-құқықтық жағынан белгілі бір сыни талдауды талап етеді. Бір жағынан, заң шығарушы аталған терминді пайдалана отырып, қаржылық пирамидалардың көбіне инвестициялық қызметке тән сыртқы белгілер арқылы бүркемеленетінін көрсетуге ұмтылған болуы мүмкін.

Екінші жағынан, инвестициялық қызметтің құқықтық және экономикалық мәні қаражатты механикалық түрде қайта бөлуге емес, оны қаржылық құрал ретінде пайдаланып, нақты экономикалық нәтиже алуға бағытталатынын ескеру қажет. 

Ғылыми әдебиеттерде инвестициялық қызмет инвестордың тәуекелді өз мойнына ала отырып, инвестициялық ресурстарды дербес пайдалану арқылы пайда табуға немесе өзге де тиімді нәтижеге жетуге бағытталған құқыққа қайшы емес және ерікті әрекеттер жүйесі ретінде түсіндіріледі [75]. Талдау жүргізу барысында инвестициялық қызметтің негізгі сипаттамалары ретінде инвестордың тәуекелді ерікті түрде қабылдауы, капиталды нақты экономикалық айналымға тартуы және нақты пайда табу мақсаты көрсетілетіні байқалады. Осы тұрғыдан алғанда, қаржылық пирамида нағыз инвестициялық қорлардың жұмыс істеу механизмінтолыққанды қайталамайды. Дегенмен, ол өз шынайы мазмұнын жасыру үшін инвестициялық қорларға тән терминдерді, сыртқы ұйымдастырушылық нысандарды немесе инвестициялық сипаттағы уәделерді қолдануы мүмкін. Мұндай жағдайда пирамида ұйымдастырушылары өздеріне негізгі тәуекелдерді алмай, оларды ақша қаражатын немесе басқа да активтерді салу арқылы қатысушыларға жүктейді. Бұл жағдай қаржы пирамиданың дербес экономикалық құндылық қалыптастыратын нақты шаруашылық субъектісі емес екенін дәлелдейді. Әдетте, мұндай құрылымдар мемлекеттің экономикалық жағдайына, құқықтық реттеу деңгейіне, қаржы нарығын бақылау сапасына және халықтың қаржылық сауаттылығына байланысты заңды нысандар арқылы бүркемеленеді. Зерттеуші ғалымдардың пайымдауынша, тартылған қаражат нақты инвестициялық айналымға бағытталмайтындықтан, қаржылық пирамидалар қызметінің соңғы кезеңі ағымдағы шығындардың, яғни салымшыларға жүзеге асырылатын төлемдердің, жаңа қатысушылардан келіп түсетін қаражат көлеміне теңесуімен сипатталады [76]. Осы кезеңнен бастап пирамидалық құрылым өзінің қаржылық тұрақтылығын жоғалтып, қатысушылар алдындағы міндеттемелерін орындау қабілетінен айырылады. Сонымен қатар, экономикалық әдебиеттер авторлары қаржылық пирамиданың негізгі айқындаушы белгісі ретінде қосылған құнның қалыптасуының нақты экономикалық көзі болмаған жағдайда ақша қаражатын, активтерді, өзге де мүлікті немесе мүліктік құқықтарды тарту және оларды заңсыз иемдену мақсатында кейінгі салымшылардың жарналары есебінен бұрынғы қатысушыларға ақшалай немесе заттай нысанда табыс төлеу тетігіне негізделген қызметті атап көрсетеді [77]. Көптеген авторлар кез-келген өндірістік, кәсіпкерлік және басқа да заңды экономикалық қызметтің тиімділігінің негізгі критерийлерінің бірі ретінде қарастыратын «қосылған құн» деп аталатын әмбебап экономикалық ұғым қаржы пирамидасын құрушылардың оң (нақты) экономикалық қызмет мақсаттарын көздемейтіндігін және жүзеге асырмайтындығын дәл көрсетеді деп санаймыз. 
Экономикалық зерттеулерде қаржылық пирамидалардың қызметін қарастыра отырып, бірқатар авторлар оларды қоғам мен экономикаға кері әсер ететін деструктивті сипаттағы объективті құбылыс ретінде бағалайды. Атап айтқанда, кейбір ғалымдар қаржылық пирамидаларды «өндірмейтін кәсіпкерлік» нысаны ретінде сипаттайды [30, р. 37]. Осыған байланысты қылмыстық-құқықтық бағыттан тыс жүргізілетін зерттеулердің негізгі мақсаты мемлекеттің экономикалық жүйесін сауықтыру жолдарын айқындауға бағытталады. Шетелдік тәжірибені зерттеу арқылы қаржылық пирамида схемаларымен айналысатын ұйымдарға қатысушылардың тәуекелдерін сақтандыру механизмдерін ұлттық заңнамаға өзгерту және толықтыру жолымен енгізу мүмкіндігі қарастырылуда. Осы орайда Қазақстан Республикасы Қылмыстық кодексінің 217 және 217-1-баптарында қарастырылған құқық бұзушылықтардың тиімділігі мен алдын алу әлеуеті қоғамда наразылық тудыруда. Халықтың басым бөлігінің қаржылық қиындықтардан шығу ұмтылатынын ескерсек, экономикалық жүйені реттеуге бағытталған қылмыстық-құқықтық шаралардың кеңею ықтималдығы жоғары. Дегенмен, дамыған ерлдердің тәжірибесі мұндай құқықтық өзгерістердің толық кепілдік бере алмайтынынғ себебі пирамидалық құрылымдар үнмі жаңа формаларға бейімделіп отыратынын көрсетеді. Соңғы кезде әртүрлі елдерде осы құбылысқа қарсы күресудің өзіндік құқықтық механизмдері қалыптасуда. 

Польшадағы «Жосықсыз бәсекелестік туралы» арнайы заңнаманың болуы қаржылық пирамидаларға қарсы құқықтық реттеудің дербес бағытының қалыптасқанын дәлелдейді. Бұл актіде пирамидалық схеманы ұйымдастыру тауарлар мен қызметтерді сату процесінде басқаларды дәл осындай әрекеттерге тарту арқылы қаржылық пайда табу ретінде сипатталады.
Яғни, жүйеге кіріп, әртүрлі жеңілдіктермен табыс алу мақсатында қатысушы мүмкіндігінше көп адамды осы құрылымға тартуы тиіс [78]. Осыған байланысты қаржылық пирамиданы желілік маркетингпен теңестіруге қатысты пікірталастың құқықтық негізі бар екені анық. Германия заңнамасына сүйенсек, адамдарды тарту, яғни қатысушыларға өзгелердің жарналары есебінен табыс алуға мүмкіндік беретін жүйеге қосылу ұсынуы екі жылға дейін бас бостандығынан айыру немесе айыппұл салуға негіз бола алады. Сонымен қатар, мұндай құрылымды құруға бағытталған, бірақ толық аяқталмаған әрекеттер де жазаланатын қылмыс ретінде қарастырылады [79]. Бұл тәсіл нақты залал келгенге дейін емес, пирамида ұйымдастырылыпжатқан кезде-ақ құқықтық ықпал етуге мүмкіндік береді. Канададағы тәжірибе де қаржылық пирамидаларға қарсы күресті бәсекелестік заңнамасыарқылы реттеуге негізделген. 1985 жылғы «Бәсекелестік туралы акті» мұндай қызметтің заң талаптарына сай келмеуі алаяқтық сипаттағы әрекет болып табылатынын көрсетеді. Заң бұзушылық анықталған жағдайда қатысушыларға 200 мың канадалық долларға дейін айыппұл салынуы немесе бір жылға бас бостандығынан айыру мерзімі бес жылға дейін ұзартылуы ықтимал [80]. Осылайша, Польша, Германия және Канада тәжірибесін салыстыру арқылы әр мемлекет қаржылық пирамидаларға қарсы күресте өз құқықтық жүйесіне сәйкес әртүрлі құралдарды қолданатыны байқалады. 
Дегенмен, әртүрлі елдер бқл әлеуметтік қауіпке қарсы күресудің қзіндік құқықтық және ұйымдастырушылық механизмдерін жасақтаған. Осындай шаралар тек жеке әрекеттерді қылмыс деп танумен шектелмей, тиісті заңнамалық актілер шеңберінде қорғаныс құралдарын енгізуді де көздейді. Сарапшылардың пікірінше, АҚШ, Франция, Германия және басқа да дамыған мемлекеттерде сақтандыру, зейнетақы және инвестициялық қорлар сияқты ұйымдардың қызметінде қаржылық пирамидаға тән белгілер объективті түрде қамтылуы мүмкін. Мұндай елдерде сақтандыру немесе өтемақы қорларын құру тәжірибесі кеңінен қолданылады [81]. 
Қазақстан Республикасының заңнамалық базасында қаржылық пирамидаларға қарсы күрес саласындағы кешенді шаралар өзіндік көрінісін тапқан. 2014 жылғы 17 қаңтардағы №166-V Заңы аясында ҚР Қылмыстық кодексіне алғаш рет қаржылық пирамида құруға және оны басқаруға қатысты қылмыстық жауапкершілікті реттейтін ерекше норматив енгізілді. Бұған дейін, 2001 жылғы 30 қаңтардағы реформалар барысында Әкімшілік құқық бұзушылық туралы кодекске «қаржылық (инвестициялық) пирамида жарнамалау» үшін жауаптылықты көздейтін 136-3-бап қосылған болатын [82], Кейіннен, 2014 жылғы 5 шілдедегі №235-V Кодексінің қабылдануымен бұл норма қолданыстағы 150-бапқа ауыстырылды [83]. Заңнамалық реттеуді одан әрі күшейту мақсатында, 2022 жылғы 7 желтоқсанда ҚР Қылмыстық кодексінің 8-тарауына қаржылық (инвестициялық) пирамиданы насихаттау үшін қылмыстық жауаптылықты белгілейтін 217-1-бап енгізілді.

Біздің пікірімізше, қылмыстық және әкімшілік заңдарға осынау түзетулер – негізді және орынды қадам. Себебі, қаржылық пирамидалардың жұмыс істеу механизмі әдетте ұйымның беделін арттыруға бағытталған ауқымды жарнамалық стратегиямен тығыз байланысты. Мұндай жарнамалық компанияларда сенімділік тудыру үшін тартымды ақпараттық контент, әлеуметтік желілердегі белсенді тарату және танымал тұлғалардың имиджі кеңінен пайдаланылады. Осы орайда, қаржылық пирамидаларды насихаттауға тікелей қатысушылардың заңдық жауапшілігі ресми түрде бекітілуі қажет деп санаймыз. Өйткені, мұндай әрекеттер азаматтарға психологиялық ықпал етуге, сыни ойлау қабілетін төмендетуге және қаржылық сауаттылығын әлсіретуге бағытталған. Нәтижесінде, адамдар ұсынылған ақпараттың шынайлылығын толық бағалай алмай, жоғары табысқа жету мүмкіндігіне беріліп, тәуекел деңгейін ескермей қалуы мүмкін.  
Қазақстан Республикасының 2022 жылғы 12 шілдедегі №139-VII Заңымен енгізілген түзетулерге сай, қаржылық пирамидаларды жарнамалаумен байланысты құқық бұзушылықтар Қазақстан Республикасы Әкімшілік құқық бұзушылық туралы кодексінің 150-бабы бойынша әкімшілік жауаптылыққа, сондай-ақ Қазақстан Республикасы Қылмыстық кодексінің 217-1-бабы бойынша қылмыстық жауаптылыққа әкеп соғады.

«Қаржылық пирамида» ұғымына және оның заңнамалық анықтамасына қайта орасақ, ҚР ҚК-нің 217-бабы 1-бөлігінің диспозициясында қолданылған  «байыту» терминін жоюдың қажеттілігіне келеміз [46]. Біздің ойымызша, аталған қылмыстық құқықбұзушылық құрамында мұндай бағалау сипаттағы ұғымды қолдану заңды емес және құқықтық мазмұн тұрғысынан артық элемент болып табылады. Жалпы алғанда, бұл термин заң шығару техникасының құралдарының қатарына жатады және қылмыстық құқық теориясы «бағалау белгісі» немесе «бағалау ұғымы» ретінде қарастырылады.

Бағалау ұғымдары құқықтық норманың мазмұнын белгілі бір деңгейде икемді етуге мүмкіндік бергенімен, олар заңнамалық айқындық пен біркелкі құқық қолдану қағидатына әсер ету мүмкін. Егенмен, кейбір жағдайларда мұндай ұғымдар қылмыстық-құқықтық тыйымды сипаттаудың жалғыз тиімді тәсілі ретінде қолданылады. Осы мәселеге назар аударған белгілі ресейлік ғалым Александр Наумов бағалау ұғымдарының нақты мазмұны құқық нормасын қолданушы тұлғаның құқықтық санасы мен кәсіби пайымына тәуелді екенін атап көрсетеді [84]. Қазіргі ғылыми әдебиеттерде де мұндай ұғымдар қылмыстық-құқықтық нормада бекітілгенімен, олардың нақты мазмұны құқық қолдану процесінде, яғни нақты мән-жайларға құқықтық баға беру барысында айқындалатын категория ретінде сипатталады [85]. 

Жалпы құқық теориясы мене жеке салаларында бағалаушы ұғымдардың қолданылу мәселелері көбінесе оларды негізгі реттеуші құрал ретінде емес, басқарушы әсердің арнайы түрі ретінде қарастырылады. Осы тұрғыдан алғанда, зерттеушілердің құқықтық саладағы бағалау белгілерін қолданудың шекарасын әдіснамалық тұрғыдан дұрыс анықтау қажеттілігін атап көрсету ұстанымы өзекті болып табылады [86]. «Қолдану шегі» ұғымын талдау кезінде бірқатар факторларды ескеру қажеттігі туындайды деп есептейміз: заң мәтіндерінде қолданылатын бағалаушы ұғымдар мен белгілердің жалпы көлемі, олардан бас тарту мүмкіндігі немесе оның объективті қажеттілігі, сондай-ақ нақты құқықтық норманы қолдану барысында белгілі бір бағалаушы белгінің алатын орны мен рөлі. Тек осы критерийлерге сүйене отырып ғана бағалау ұғымының нақты құқықтық норма үшін шын мәнінде қажетті немесе артық екенін анықтауға болады. Біздің ойымызша, талдап отырған «байыту» ұғымын ҚР Қылмыстық кодексінің 217-бабында қарастырылған құқық бұзушылықтың құқықтық табиғатын түбегейлі өзгертпейді. Керісінше, ол өз кезегінде кұрделі іс-әрекетті саралау процесін одан әрі қиындатады. Бұл ұғымды қолдану ҚР ҚК-нің 217-бабының 1-бөлігіне сәйкес «басқалардың жарналары есебінен кейбір ұатысушыларды байыту» фактісін анықтау міндеттілігін туындатады. Дегенмен, бұл белгінің бағалаушы сипаты оның мазмұнын түрліше түсіндіруге жол береді. Құқық қолдану практикасында «байыту» терминін тікелей (сөзбе-сөз) түсіндіру белгілі бір тұлғалардың қаржылық активтерінің айтарлықтай өскенін дәлелдеуге талап ету мүмкін.
Аталған терминнің қарапайым семантикалық мағынасы көбінесе «байлық», «жеткілікті», және «дәулет» ұғымдарымен тікелей байланыстырылатындықтан, оны қабылдау процесінде белігіл бір ерекшеліктер туындайды. Мұндай жағдайда қылмыстың құрамын дәлелдеу барсында зерттеу объектісі қаржылық пирамиданың ұйымдастыру механизмдерінен гөрі, оның қатысушыларының нақты материалдық жаңдайларының өзгеруіне басымдық алуы мүмкін. Осыған орай, біз «байыту» белгісі ҚР Қылмыстық кодексінің 217-бабында қарастырылған құқық бұзушылықтардың сипатын анықтауда шешуші рөл атқармайды деп санаймыз. Сондықтан, аталған баптың бірінші бқлігінен осы белгіні алып тастау әділ шешім болар еді. Себебі, кез келген қылмыстық-құқықтық тыйымды талдау кезінде мәтіндік, логикалық және семантикалық аспектілердің өзара тығыз байланыста қарастырылуы міндетті. Осы өлшемдердің жиынтығы заі шығарушының қылмыстық әрекетке деген көзқарасын, оның қоғамдық-құқықтық табиғатын және нақты құқықтық мазмұнын ашуға негіз болады [46].

Бұл бөлімде жүргізілген зерттеудің қорытындысы бойынша төмендегідей негізгі теориялық тұжырымдарды жасауға болады: «Қаржылық пирамидаларды құру, басқару және жарнамалауға қатысты қылмыстық-құқықтық тұрғыдан ұайшылық сипатқа ие болып келеді». 

Біріншіден, қаржылық пирамидаға қатысты қылмыстық-құқықтық тыйымның ерекшелігі оның алдын алу және өтемақы сипатымен тұсіндіріледі. Яғни, мұндай тыйым қылмыстық құқықбұзушылықты өзге құрамдармен, атап айтқанда алаяқтық құрамымен саралау мүмкін болмағандықтан емес керісінше, құқық қорғау ықпалын неғұрлым ерте кезеңде қолдану қажеттілігінен туындайды. Бұл ретте заң шығарушы нақты мүліктік залал келтіргеннен кейін ғана емес, қаржылық пирамиданың ұйымдастыруымен мен қызмет етуі арқылы азаматтардың мүліктік мүдделеріне қауіп төнген кезеңнің өзінде кінәлі тұлғаларды қылмыстық жауаптылыққа тарту қажеттілігін мойындайды. 

Осылайша. Қылмыстық-құқықтық тыйымның негізгі мақсаты тек келтірілген зиян үшін жауаптылықты қамтамасыз ету емес, сонымен қатар «салымшыларға» нақты материалдық залал келтіруінің алын алу болып табылады.

Екіншіден, аталған қылмыстық-құқықтық тыйымның қажеттілігі қаржылық пирамидалардың құрылуы мен қызмет етуі мемлекеттің экономикалық жүйесін тұрақсыздандыратын фактор ретінде бастапқы кезеңде толық әрі жеткілікті деңгейде бағаланбауымен байланысты болды. Керісінше, құқық қолдану тәжірибесі көрсеткендей, мұндай құрылымдар азаматтарды қысқа мерзім ішінде жеңіл әрі жоғары табыс алуға ынталандырып, қоғамға қажетті «қаржылық имунитеттің» қалыптасуына  кедергі келтірді. Осының нәтижесінде қазіргі кезеңдегі әлеуметтік-экономикалық және институционалдық даму ерекшеліктері мұндай типтегі ұйымдардың жүйелі түрде кеңеюіне және қайта өндірілуіне қолайлы алғышарттардың қалыптасуына ықпал етті. Осыған орай, қаржылық пирамиданы ұйымдастыру, оның қызметін басқару, сондай-ақ оны жарнамалау әрекеттеріне қатысты қылмыстық-құқықтық тыйымның нормативтік мазмұны белгілі бір дәрежеде кейінге қалдырылған құқықтық реттеу сипатына ие болғаны байқалады, бұл өз кезегінде аталған қатынастарды қылмыстық-құқықтық қорғаудың уақтылы және толық жүзеге асырылу деңгейіне қатысты теориялық мәселелерді өзектендіреді. Өйткені ол бастапқыда жекелеген әлеуметтік қауіпті іс-әрекеттердің тіркелуіне тікелей жауап ретінде емес, қаржылық пирамидалардың тұрақты әлеуметтік жағымсыз құбылысқа айналғанын анықтау нәтижесінде қалыптасты.

Теориялық тұрғыдан қаржылық пирамидаларды құру және олардың қызметіне басшылық жасау және жарнамалау түріндегі әрекеттерге қатысты дербес (оқшауланған) қылмыстық-құқықтық тыйымның орындылығы негізделді. Ұзақ жылдар бойы біз қарастырып отырған қол сұғушылықты алаяқтық құрамы ретінде саралау дұрыс болып көрінгенімен  оның бір қатар жағдайларға байланысты олқылықтары да болғаны рас. Біріншіден, алаяқтық құрамы шеңберінде жәбірленушіге (әдетте жәбірленушілердің көпшілігіне) мүліктік залал келтіру фактісі болжанады, бұл қаржы пирамидасының жеткілікті ұзақ уақыт бойы жұмыс істеу мүмкіндігін ескере отырып, «салымшылар» үшін ықтимал тәуекелдерге және кінәлі адамдардың псевдоэкономикалық қызметінің қоғамдық қауіпті нысанына қылмыстық-құқықтық ден қоюға мүмкіндік бермейді. Екіншіден, қаржылық пирамидалар «дәстүрлі» алаяқтықпен салыстырғанда жәбірленушілердің көптілігімен ерекшеленеді.
Ал алаяқтық әр қайсысы бөлек құрамдарды құрайтын бірнеше рет белгілерімен немесе жүйелі әрекеттермен сипатталады. Сөйтіп, қаржылық пирамидалар қызметін алаяқтық құрамы шеңберінде саралауда жалпы қылмыстық құқықта жол берілмеуге тиіс қылмыстық заң ұқсастығы белгілерін байқаймыз. «Инвестициялық» терминін «қаржылық пирамида» ұғымымен қатар қолдану жеткілікті дәрежеде негізделмеген деп пайымдаймыз, өйткені мұндай терминологиялық қайталау белгіленген қылмыстық-құқықтық тыйымның нақты әлеуметтік-құқықтық мәнін бұлыңғырлатып, оның құқық қолдану тәжірибесіндегі айқындылығын төмендетуі мүмкін.
«Инвестициялық пирамида» терминін «қаржылық пирамида» ұғымымен тең мағынада қолдану қылмыстық заң мәтінінде қаржылық пирамидаларға тән қоғамдық қауіптіліктің сапалық мазмұнының айқындылық деңгейін төмендетуге алып келуі ықтимал және тұтастай алғанда инвестициялық қызметтің белгілерін анықтайтын арнайы экономикалық терминологияға сәйкес келмейді, себебі инвестицияларды қаржы құралы ретінде пайдалану, кіріс қаражатын жай ғана қайта бөлу дегенді білдірмейді. Сондай-ақ, «қаржылық пирамида» ұғымы әлеуметтік-гуманитарлық ғылымның түрлі салаларында қалыптасып, белігі бір белгілер жиынтығы арқылы түсіндіріледі, бұл оның жеткілікті функционалды екенін және басқа терминдер арқылы қайталауды талап етпейтінін білдіреді.

Заңнамалық техника нормаларын сақтай отырып, «қаржылық пирамида» анықтамасын ҚР ҚК-нің 217-бабы диспозициясының ішінде емес, оның сыртқы бекіту тиімдірек деп санаймыз. Бұл тәсіл бұрынғы 1997 жылғы ҚР ҚК-нің 177-1-бабының алғашқы нұсқасында да қолданылған болатын. Осыған орай, аталған дефиницияны бапқа қосымша ескертпе ретінде немесе ҚР ҚК-нің 3-бабы аясында орналастыру мақсатқа сай болар еді. Бұл тұжырым қаржылық пирамиданы жарнамалауға қатысты әрекеттер үшін қылмыстық жауапкершіліктің негіздемесінен де расталады, өйткені ҚР ҚК-нің 217-1-бабында қаржылық пирамиданың белгілері тікелей  көрсетілмегендіктен, құқық қолданушы 217-баптың 1-бөлігіне жүгінуге мәжбүр болады. Сонымен қатар, «инвестициялық» сөзінен бас тартып, қаржылық пирамида ұғымына бірқатар нақтылаулар енгізу қажет деп ойлаймыз. Алдымен, қаржылық пирамиданы заңды кәсіпкерлік немесе рұқсат етілген экономикалық қызмет түрлерінен ажырататын басты критерий ретінде «қосылған құн» категориясын қолдану маңызды. Өйткені дәл осы ұғым кәсіпкерлік қызметтің экономикалық мәнін сипаттайтын басты көрсеткіштердің бірі болып табылады. Қосылған құнның болмауын айқындай отырып, қаржылық пирамиданы ұйымдастырушылардың шынайы экономикалық қызметті жүзеге асыруды мақсат етпейтінін не мұндай қызметті іс жүзінде атқармайтынын нақты анықтауға мүмкіндік туады.

Бұдан бөлек, мазмұндық тұрғыдан артық әрі бағалау сипатындағы категория ретінде қолданылатын «байыту» терминінен де бас тарту орынды деп санаймыз [46]. Аталған ұғымның құқықтық анықтылығы жеткіліксіз болғандықтан, ол қылмыстық-құқықтық норманы түсіндіру мен қолдану барысында әркелкілікке алып келуі мүмкін. Осы себепті қаржылық пирамида дефинициясын нақты әрі құқықтық тұрғыдан айқын ұғымдар арқылы қалыптастыру әлдеқайда тиімді болар еді.

1.3 Қаржылық (инвестициялық) пирамида қызметімен байланысты қылмыстық құқық бұзушылық құрамдарына қылмыстық-құқықтық талдау 

Бірінші бөлімде атап өтілгендей, заң шығарушының Қазақстан Республикасы Қылмыстық кодексінің қолданыстағы редакциясында қабылдаған маңызды қадамдарының бірі – қаржылық (инвестициялық) пирамиданы ұйымдастыру және оны басқаруға байланысты құқық бұзушылықтың қылмыстық-құқықтық қорғау объектісін меншік қатынастарынан экономикалық қызмет саласына қайта бағдарлау болып табылады. Сондықтан ҚР ҚК 217-1-бабында бекітілген құрамды енгізу мәселесі қорғалатын объектісінің сипатына және оның ҚР ҚК-нің 8-тарауындағы орнына қатысты алдын ала шешілген деп есептеуге негіз бар. Бұл мәселе тек техникалық аспектілерімен шектелмейді. Мұндай шешім кінәлі тұлғаларға қатысты қылмыстық қудағалаудың мазмұны мен сапасына тікелей әсер етеді. Зерттеліп отырған құрамдар бойынша объектні немесе олар жүйесін әдістемелік тұрғыдан дұрыс бағалау тәжірибесіне де тікелей ықпал етеді. 
Қылмыстық құқық теориясында экономикалық қызмет саласындағы қатынастарды қылмыстық-құқықтық қорғаудың тікелей объектісі ретінде қарастыру мәселесі бойынша түрлі және даулы ғылыми көзқарастар қалыптасқан. Мәселенің мәні бойынша Қазақстан Республикасы Қылмыстық кодексінің 8-тарауына кіретін құрамдардың барлығын жалпы біртекті объект аясында біріктіруге мүмкіндік беретін белгілерді анықтау қажеттілігі талқыланады. Біздің тұжырымдамамызша «экономикалық қылмыстар» ұғымының шектен тыс кеңінен түсіндіруі осы санаттың нақты шекараларын анықтауға кедергі келтіріп, оның практикалық құндылығын азайтады. Отандық зерттеушілердің еңбектерінде [27] «субъект материалдық пайда табуға бағытталған кез келген қылмыстық әрекетті экономикалық қылмыстар қатарына автоматты түрде енгізу мүмкін» деген пікір ғылыми тұрғыдан жеткілікті негізделмеген деп санаймыз. Дегенмен, мұндай көзқарас ұғымының аса кеңеюіне әкелуі мүмкін. Қылмыстық-құқықтық реттеудің басты мақсаты экономикалық қатынастардың барлық аспектілерін қатму емес, осы саладағы деструктивті және әлеуметтік жағынан қауіпті құбылыстарға ғана нақты әсер ету болып табылады.

Ағымдағы кезеңде ғалымдар экономикалық аядағы қылмыстық құқық бұзушылықтардың нақты объектілерін анықтауға мүмкіндік беретін жалпылама белгілерді іздестіруді әрі қарай жалғастыруда [87]. Қылмыстық-құқықтық теорияда экономикалық қызметті қорғалатын құқықтық мәні ретінде түсіндіруге арналған бірнеше ғылыми тұжырымдамалар қалыптасқан. Мысалы, кейбір зерттеушілер бұл ұғымды мемлекет аумағында заңды экономикалық іс-әрекетті жүзеге асыру принциптерінің жиынтығы деп бағалайды [88]. Ал басқа авторлар назарды экономикалық процестерді ұйымдастыру мен орындаудың орнатылған тәртібіне аударып, оны басымдыққа ие фактор ретінде қарастырады [89]. Сондай-ақ, «халық шарауашылығы» концепциясы аясындағы қатынастарды, яғни материалдық құндылықтарды өндіру, тарату және пайдалану барысындағы өзара байланыстардың кешенін сипаттайтын көзқарастар да кездеседі [90]. Кейбір еңбектердегі негіз фокус экономикалық субъектілер арасындағы құқықтық қатынастардың бұзылуына шоғырланған [91]. Енді бір ғалымдар экономикалық саладағы құқықтық тәртіпті қылмыстық-құқықтық қорғауды қажет ететін қоғамдық қатынастардың тұтас жүйесі ретінде қарастырады [92]. Осы деректерге сүйене отырып, белгілерді анықтауға ұмтылатынын айтуға болады. Демек, экономикалық қылмыстарды жіктеу, атап айтқанда, олардың тікелей объектілерін дәл анықтау мәселесі бойынша ғылыми әдебиетте әлі де бірыңғай келісім орнамағанын ескерту қажет. 
Көптеген зерттеушілер осындай жүйелердң құру барысында қолданыстағы қылмыстық заңнаманың құрылымына және қылмыс құрамдарының тараулар аясындағы реттілігіне сүйенеді. Мысалы, ҚР ҚК-нің8-тарауында қисынды-құрылымдық талдау өткізу арқылы заң шығарушының 217 және 217-1-баптарда көрсетілген құқық бұзушылықтарды кәсіпкерлік қызметтің орнықты тәртібіне қол сұғушылық санайтынын анықтауға болады. Бұл тұжырымдаманың негізінде екі фактор жатыр: біріншіден, баптардың тарау ішіндегі орналасу ерекшелігі; екіншіден, диспозициядағы «қаражатты қызметке пайдаланбай» деген тіркестің қолданылуы. Сонымен қатар, жалған кәсіпкерліктің бұрын күші болған, кейіннен декриминализацияланған нұсқасымен белгілі бір ұқсастықтардың байқалатыны да айтылады.
Сондай-ақ, кәсіпкерлік іс-әрекеттің заңсыз әсердің салдарынан зиян келтіру немесе осындай қауіп тудыруы мүмкін екендігі белгілі бір ерекшеліктермен сипатталады. Бұрынғы тарауда айтылған, «кәсіпкерлік» ұғымының заңды анықтамасын талдау барысында біз бұл қызметтің мәні тек ақша қаражатының, мүліктің немесе басқа да материалдық активтердің жай ғана ауысуы мен қайта бөлінуінен тұрмайтынын, сонымен қатар оларды тиімді пайдалануға бағытталған нақты экономикалық белсенділік элементтеріне негізделетінін көрсеттік.

Арнайы зерттеулерде кәсіпкерлік қызметтің әлеуметтік-құқықтық табиғаты оның дербестілігі, тәуекелдігі және тұрақты пайда табуға ұмтылысы сияқты негізгі белгілері арқылы анықталады деп көрсетіледі [93]. Сонымен қоса, кәсіпкерлік ұғымының заңды анықамасынан онық нақты тауарларды өндірумен, жқмыстар атқарумен, қызметтер көрсетуден, мүлікті пайдаланумен немесе тауарларды сатып алу-сатумен тікелей байланысты болуы керектігі шығады деген тұжырымға келуге болады [94]. Біздің ойымызша, дәл осы шаруашылық қызметті жүзеге асыруға бағытталған экономикалық динамика элементі зерттеліп отырған қатынастарды бағалауда шешуші рөл атқарады.

Жалпы алғанда, қаржылық пирамидаларды құруға және олардың қызметін ұйымдастыруға қатысты әрекеттер белгілі бір дәрежеде дербес сипатқа ие, тәуекел эементтерімен ұштасады және жүйелі түрде пайда табуға бағытталған деп пайымдауға болады. Дегенмен, қаржылық пирамиданың қызметінде нақты шаруашылық айцналыммен байланысты экономикалық динамика элементтері көрініс таппайды. Яғни, мұндай құрылымдарда тауар өндіру, қызмет көрсету, жұмыстар атқару немесе басқа да заңды шығарушылық белсенділік түрлері жүзеге асырылмайды. Осыған байланысты қаржылық пирамидалардың қызметін заңды кәсіпкерлікке де, тыйым салынған кәсіпкерлік қызметтің дербес нысанына да толық көлемде жатқызу негізді емес деп санаймыз.

Ғылыми әдебиетте кәсіпкерлік қызмет саласындағы қылмыстық құқық бұзушылықтарды жүйелеу мәселесіне қатысты әртүрлі классификациялық тәсілдер қалыптасқан. Жалпы алғанда, оларды екі негізгі ғылыми бағытқа бөліп қарастыруға болады. Бірінші бағытты ұстанатын авторлар кәсіпкерлік қызметке қол сұғатын қылмыстардың ауқымын кең мағынада түсіндіруге бейім келеді. Атап айтқанда, бұл санатқа заңсыз алынған кірістерді заңдастыруға байланысты іс-әрекеттерді де енгізу қажеттігі ұсынылады. [95]. Сонымен қатар, кейбір авторлар кәсіпкерлік қызметке қол сұғушылықтарды кәсіпкерліктің жекелеген салалары бойынша, атап айтқанда кредит және банк қызметі, экономикалық ортадағы бәсекелестікті қамтамасыз ету, адал кәсіпкерлікті қорғау және өзге де бағыттар бойынша саралауды ұсынады [96–98]. Біздің ойымызша, И.А. Клепецкийдің кәсіпкерлік қызметке қарсы қылмыстар қатарына экономикалық (шаруашылық) қатынастарға тікелей қол сұғатын іс-әрекеттерді жатқызу жөніндегі тұжырымы неғұрлым дәйекті деп бағаланады [90, 120-б.]. Сонымен қатар, ғылыми еңбектерге жасалған талдау қаржылық пирамидаларды ұйымдастыру және басқаруға қатысты әрекеттерді кәсіпкерлік саласындағы қылмыстық құқық бұзушылықтардың нақты бір санатына енгізуге жеткілікті теориялық негіздің айқын көрініс таппай отырғанын көрсетеді [99].

Сот тәжірибесін, оның ішінде жоғарғы сот органдарының құқық қолдану практикасын жүйелі түрде зерделеу кәсіпкерлікке қарсы қол сұғушылықты айқындау кезінде бірқатар мән-жайлардың ескерілетінін аңғартады. Біріншіден, кәсіпкерлік қызметтің іс жүзінде жүзеге асырылған-асырылмағанын немесе оның заңсыз әрекеттерді бүркемелеу құралы ретінде пайдаланылғанын анықтау қажет. Екіншіден, кәсіпкерлік қызмет белгілері болған жағдайда оның құқыққа сәйкестігі мен заңдылық шеңбері бағалануға тиіс. Үшіншіден, жасалған қол сұғушылық нәтижесінде нақты зардап шеккен субъектіні айқындау талап етіледі. Бұл ретте экономикалық қылмыстардың елеулі бөлігі меншікке қарсы қылмыстармен, соның ішінде алаяқтық сипатындағы әрекеттермен қабаттасып келетінін назарға алу қажет [100]. Осы аталған мән-жайларды ескере отырып, қаржылық пирамиданы құру және оған басшылық жасауға байланысты қызметтің классикалық кәсіпкерлік қызметке де, сондай-ақ кәсіпкерлік қызметті жамылған өзге де заңсыз әрекеттерге де тән белгілерді толық қамтымайтыны туралы тұжырым жасауға болады.

Тиісінше, қаржылық пирамида нысанында жүзеге асырылатын қол сұғушылықты кәсіпкерлік немесе жалған кәсіпкерлік ретінде саралап, оны мемлекеттің экономикалық жүйесіне қарсы бағытталған әрекет ретінде бағалау жөніндегі ұстаным біржақты емес және ғылыми пікірталас тудырады. Екінші жағынан, мұндай әрекетті экономикалық қатынастар жүйесіне қол сұғушылық ретінде қарастыру оның келтіретін зиянының ерекшелігімен негізделуі мүмкін. Зерттеушілер қазіргі кезеңде «екінші буын» қаржылық пирамидаларының жұмыс істеуі жағдайында, яғни олар кәсіпкерлік субъектілерінің тікелей басқаруынсыз, неғұрлым күрделі әрі жасырын ұйымдастырушылық нысандарда жүзеге асырылған кезде, мұндай құрылымдар классикалық кәсіпкерлік қызмет ретінде танылмаса да, экономикалық қызмет саласындағы қоғамдық қатынастар қол сұғушылықтың тікелей объектісі болып қала беретінін атап өтеді. [29, с. 81]. Қаржылық пирамидаларды ұйымдастыру және олардың қызметінің тікелей объектісі ретінде экономикалық, оның ішінде кәсіпкерлік қызмет саласындағы қоғамдық қатынастарды танитын авторлар өз ұстанымдарын жәбірленушілердің көп жағдайда мұндай құрылымдарды кәсіпкерлік қызмет субъектілері ретінде қабылдауымен негіздейді [101]. 
Осы мәселені талдау барысында отандық зерттеуші А.М. Алибекованың қазіргі заманғы қаржы пирамидаларының қатысушылары дивидендтерден айырылу қаупін белгілі бір дәрежеде түсінетіні, алайда тез әрі жоғары табыс алу мақсатында мұндай қаржылық құрылымдарға саналы түрде қатысатыны туралы пікірі назар аударуға тұрарлық [26, б. 44–49]. Сарапшының көзқарасы бойынша қатысушылар салған ақшаларының жоғалмайтынына және дивиденд түрінде табыс алатынына сенімді. Осы тұжырымға сүйене отырып, олар қаржылық пирамиданы ұйымдастыру мен басқару әрекеттерін алаятыққп жатқызуға бас тартып, мүдделі тараптардың материалдық шығынға ұшырау қпкпін белгілі дәрежеде түсінеді деп есептейді. Дегенмен, мұндай біржақты пікірдің дұрыстығына күмән келтіруге болады. Қаржылық пирамидалық схемалар жиі кәсіпкерлік немесе инвестициялық белсенділік сияқты заңды қызмет түрлерінен жасырынып, бүркемеленуі мүмкін. Мысалы, мұндай құрылымдар қор биржасына қатысу, тұрғын үй құрылысына салым жасау, бокерлік қызмет немесе табыс әкелетін басқа да заңды қаржылық операциялар ретінде көрсетілуі ықтимал. Осындай жаңдайда барлық қатысушылардың пирамида сипатының шынайы мәнін және оның тудыратын материалдық тәуекелдерін толық түсінуіне сенім арту негізсіз болып табылады.
Осы тұрғыдан алғанда, Қазақстан Республикасының Қылмыстық кодесіне ғылыми-теориялық сипаттама беретін мамандардың пікірінше, қаржылық пирамиданың нақты мәнін бұрмалау немесе оның шынайы жұмыс істеу механизмі жасырылған жаңдайда ұйымдастырушылар алаятық құрамы бойынша жауапқа тартылуы заңды болып табылады. Сонымен қатар, егер салымшыларға инвестициялық қаражатты жоғалту қаупі алдын ала толық түсіндіріліп, ақпарат ашық жарияланған болса, мұндай әрекеттерді жай алаяқтық емес, қаржылық пирамиданы құру ретінде қарау мәселелсі туындайды [102]. Дегенмен, тәжірибеде көрсеткендей, салымшылардф болашақ тәуекелдер туралы толық және шынайы хабардар ету жүйесінің қзі күмәнді сипатқа ие, өйткені қаржылық пирамиданың негізгі мақсаты – азаматтарды жоғары және тұрақты табыс табуға алуға сендіру. Егер ұйымдастырушылар алғашқы кезеңнен бастап қаржылық шығынға ұшырау қаупін ақшық ескертсе, онда мұндай схемалардың экономикалық тартымдылығы күрт төмендеуі мүмкін. Қазіргі таңдағы жаңа пайда болып жатқан қаржылық пирамидалардың басты ерекшелігі – олардың сыртқы түрінен заңды инвестициялық немесе бизнес-жоба сияқты көрінеуі. Әдетте, мұндай құрылымдар өздерін инновациялық қаржы платформалары, инвестициялық қорлар, электронды сауда жүйелері немесе цифрлық активтер нарығының қатысушылары ретінде танытады. Нәтижесінде, азаматардың сенімі артып, өздерінің құрылымы «қауіпсіз» және «заңды» екенін дәлелдеуге тырысады, бұл психологиялық ықпал етудің тиімді құралына айналады [53]. Зерттеушілердің пікірінше, қазіргі қаржылық-пирамидалық жүйелер дәстүрлі әдістермен салыстырғанда айтарлықтай күрделене түсті. Олар тек заңды қаржылық операцияларды имитациялауға бейімделіп қана қоймай, кейде салық органына ресми есептілік құжаттарын ұсынып, төлемдердің шығу тегін формальды түрде негіздеуге тырысады. 

Сонымен қатар, кейбір құрылымдар салымшыларды белгілі бір уақытта қызметін тоқтатуы мүмкіндігі туралы алдын ала ескерту сияқты тәсілдерді қолданады. Дегенмен, мұндай әрекеттер қылмыстық сипаттан арылтпайды, керісінше, заңсыз қызметті жасырудың жаға формасы ретінде қарастырылуы ықтимал [103].

О.Г. Карповичтің атап өтуінше, қазіргі қаржылық пирамидалардың негізгі қауіпі олардың экономикалық процестердегі жаңа үлгілер мен тәсілдерге тез бейімделуінде, нарықтық жағдайлардың өзгеруіне икемді реакция жасауында және заманауи техникалық құралдарды белсенді пайдалануда жатыр [104]. Шын мәнінде, цифрлық технологиялардың дамуы пирамидалық схемалардың жұмысын күрделендіріп, оларды анықтау мен дәлелдеу процесін қиындатты. Әсіресе интернет-платформалар, криптовалюталар, әлеуметтік желілер және месенджерлер арқылы жүзеге асатын тәсілдер құқық қорғау органдары үшін жаңа криминологиялық қауіптер тудыруда. Осыған байланысты ғылыми қауымдастық пен құқық қолдану практикасы қаржылық пирамидалардың қызметіндегі қасақана бұрмалау белгілерін, жалған кәсіпкерлік элементтерін және құқыққа қайшы қызметті жасыру тетіктерін анықтауға ерекше назар аударып отыр. Сонымен бірге қаржылық пирамида қызметін дәстүрлі алаяқтық құрамынан қылмыстық-құқықтық тұрғыдан нақты ажырату мәселесі де өзекті болып қала береді. Себебі аталған қылмыстық құқық бұзушылықтардың объективтік және субъективтік белгілерінде ұқсастықтар болғанымен, олардың құқықтық табиғаты мен қоғамға қауіптілік деңгейінде белгілі бір айырмашылықтар бар. Сондықтан алаяқтық пен қаржылық пирамиданы құру, оған басшылық ету және оны жарнамалау әрекеттерінің арақатынасын нақтылау қылмыстық-құқықтық саралау мәселелерін жетілдіру үшін аса маңызды болып табылады.
Қазіргі қылмыстық құқық ғылымында қаржылық пирамида қызметінің қылмыстық-құқықтықсипаттағы объектісін анықтау мәселесі ең даулы бағыттардың бірі саналады [81,б.234]. Қылмыстық заңнаманың Ерекше бөлімінде орналасқанына қарамастан, осы әрекеттің құқықтық табиғаты бойынша ғылыми қауымдастыққа бірыңғай көзқарас қалыптасқан жоқ. Кейбір зерттеушілер қаржылық пирамидалардың алдымен азаматтардың мүліктік мүддлелеріне нұқсан келтіретін ескере отырып, оны меншікке қарсы бағытталған алаяқтықтың арнайы түрі ретінде қарастыруды дұрыс  деп таниды [105]. Бұл тұжырым белгілі бір деңгейде практикалық зерттеулермен де расталады. Мысалы, құқық қорғау органдарының қызметкерлері арасында жүргізілген сауалнаманың нәтижелері олардың басым бөлігі тиісті қылмыстық әрекеттің тікелей объектісі ретінде меншік қатынастарын мойындағанын көрсетеді. Сауалнамаға қатысушылардың 47,2%-ы дәл осы пікірді ұстанады, ал тек 39,4%-ы ғана қылмыстық заң жүйесінде аталған құқық бұзушылықтың объектісін өзгерту қажеттілігін айтады [101, б. 174-175] (Қосымша В).
Қаржылық пирамидаларға қатысты қылмыстық жауапкершілік орнатқан кезде құқықтық бағуға қиындық туындаса, алаятық құрамын «106». Яғни, егер пирамиданың арнайы белгілерін дәлелдеу мүмкін болмаса, сот тәжірибесінде меншікке қарсы қылмыс ретінде саралау жиі қолданылады. Бұл қаржылық пирамидалардың құқықтық табиғатының күрделі екенін және олардың тек бір ғана объектісі емес, көптеген әлемеуттік-экономикалық қатынастарды қамтитынын дәлелдейді. Осыған орай, И.Г. Сафаровтың пирамидаларды «күрделі көпобөектілі криминалдық деликт» деп атауы ғылыми тұрғыдан негізді деп санаймыз [107]. Шын мәнінде, мұндай әрекеттер тек меншік мүдделеріне ғана емесғғ экономикалық процестердің тұрақтылығына, қаржы нарығының қауіпсіздігіне және қоғамдық сенімге де зиян келтіреді. Пирамидалардың салдарынан жеке тұлғалардың мүлкі ғана емес, сондай-ақ заңды инвестицияға деген сенім төмендеп, көлеңкелі экономиканың дамуына жол ашылады. Бұл мәселені қылмыстық-құқықтық және криминологиялық тұрғыдан кешенді қарастыру қажет. Криминология қылмыстың әлеуметтік түп-тамырын, оның пайда болу себептері мен салдарын херттесе, қылмыстық құқық әрекеттің заңды критерийлерін, тыйымның тиімділігін және жауапкершілік шараларын айқындайды. Сондықтан қаржылық пирамидаларды талдау кезінде екі бағыт өзара тығыз байланыста қарастырылуы тиіс. Қазіргі таңда қаржылық пирамидалардың қызметі дәстүрлі алаяқтық шеңберінен шығып, әлеуметтік-құқықтық тұрғыдан айтарлықтай кең қауіп төндіретін құбылысқа айналды. Осыған байланысты, мұндай әрекеттердің объектісін тек меншік қатынастарымен шектеу жеткіліксіз болуы мүмкін. Керісінше, олардың көпобъектілі сипатын ескере отырып, экономикалық қауіпсіздікке, қаржы жүйесінің тұрақтылығына және азаматтардың заңды экономикалық қатынастарға деген сеніміне нұқсан келтіретін кешенді қылмыстық құбылыс ретінде бағалау неғұрлым негізді тәсіл болып табылады. 

Атап өткеніміздей, Қазақстан Республикасының Қылмыстық кодексінің «Экономикалық қызмет саласындағы қылмыстық құқық бұзушылықтар» деп аталатын 8-бөлім 2022 жылғы 12 шілдедегі заңнамалық өзгерістермен толықтырылып, пирамидалық схемаларды жария және цифрлық коммуникация арналары арқылы насихаттауға байланысты «Қаржылық (инвестициялық) пирамиданы жарнамалау» құрамын көздейтін 217-1-бап енгізілді. Бұл құрамның негізгі объектісі- экономикалық қызмет саласындағы қоғамдық қатынастар (экономикалық тәртіп, қаржы нарығындағы айналымның сенімділігі мен қауіпсіздігі). ҚР ҚК-нің 217-1-бабының диспозициясы пирамида жарнамасының таралуы түріндегі іс-әрекетті адамдарды тартумен және зардап шеккенлерге мүліктік зиян келтіру түріндегі материалдық құрам құрылымымен сипаттайды.

Сонымен қатар, ҚР «Жарнама туралы» Заңына сәйкес, мақсаты – жарнаманы өндіру мен таратудың адалдығын және адресаттарды жалған хабарламалардан қорғауды қамтамасыз ету болып табылатын жарнамалық қызметтің жалпы режимі қолданылып, ол ҚК-тің 217-1-бабының қылмыстық-құқықтық тыйымына сүйенетін экономикадағы «жарнамалық коммуникациялардың құқықтық тәртібінің» реттеуші негізін белгілейді. Өз жұмыстарында «шаруашылық (экономикалық) қылмыстар» туралы пікір білдіруші ғалымдар оның тікелей объектісі – адал бәсекелестік, айналым заңдылығы, нарық қатысушыларының сенімі сияқты экономикалық қызметті жүзеге асырудың бекітілген тәртібі екендігін айтады. Демек, ҚК-тің 217-1-бабына қатысты бұл жарнама қаржы нарығына араласу құралына айналған кезде ақпарат арқылы қаражат жинау тәртібін қорғауды білдіреді. Басқа тәсіл жарнама саласындағы құқықтық тәртіпті тікелей объект ретінде атап көрсетеді. Бірқатар зерттеушілер пирамидалық құрылымдар көп нысанды деликтілерді құрайтындығына сенімді, яғни негізгі тікелей объектісі – экономикалық тәртіп/нарыққа деген сенім; қосымша объектісі- азаматтардың меншігі; нарықтың ақпараттық қауіпсіздігі мен тұтынушылардың құқықтарының мүдделері. 
Объектіге қатысты бұл пікір ҚР ҚК-нің 217-1-бабы құрылымына «айтарлықтай залал келтірудің» енгізілгендігіне байланысты осы бап үшін орынды болып көрінеді. Біз қарастырып отырған норма өзінің құрылымы бойынша материалдық құрамға жататындықтан «айтарлықтай зиян келтіруді» талап етеді, ал бұл мүліктік саланы жанама емес, зиянның негіз қалыптастырушы элементі етері сөзсіз. Норманың ҚР ҚК 8-тарауында орналастырылуы негізгі объектінің экономикалық сипатын және қаражат тарту құралдарына  деген сенімді қоса алғанда «айналым тәртібін» қорғаудың жалпы векторын көрсетеді. Пирамидалық сызбалар бұқаралық коммуникация арналарын қолдана отырып, заңды қаржылық қызметтердің атын бүркеніп, азаматтардың нарықтық сенімі мен меншігіне бір мезгілде зиян келтіреді. Сонымен қатар, ҚР «Жарнама туралы» Заңында оның мақсаттары бекітіліп, ол адамдарды экономикалық айналымдағы «жөнсiз жарнаманы болғызбау және оларға тыйым салу» екендігі көзделген [108], сондай-ақ адамдарды «жарнама» тәсілімен тартудың ҚР ҚК-нің экономикалық құқық бұзушылықтарға арналған тарауында қылмыстық-құқықтық тыйым екендігі белгіленген. Осы айтылғандар негізінде ҚР ҚК-нің 217-1-б. үшін көпобъектілік белгісі тән деп санаймыз:
а) негізгі тікелей объект-жарнама арқылы қаражатты адал тартуды қамтамасыз ететін экономикалық қатынастар;

ә) қосымша тікелей объект – зардап шеккендердің мүліктік қатынастары;

б) факультативті объект - жарнамалық коммуникациялардың адалдығы мен қаржы нарығына деген сенімділікті қамтамасыз ететін қоғамдық қатынастар.
Теориялық деңгейде қылмыстық заңның криминологиялық негізділігінің басты өлшемі ретінде жеке адамның, қоғам мен мемлекеттің қылмыстық құқық бұзушылықтардан қорғалуының қамтамасыз етілу дәрежесі танылуы қажет [109]. Қылмыстық-құқықтық тыйымдардың тиімділігі тек нормативтік актілердің барлығымен шектелмей, олардың нақты қоғамдық қатынастарды қорғау деңгейі мен қылмыстылықтың алдын алудағы жемістілігі арқылы бағаланады. Сондықтан қылмыстық-құқықтық және криминологиялық зерттеулердің өзара байланысы ерекше маңызға ие, себебі қылмыстық құбылыстардың шынайы табиғатын толық түсінбей түрып, оларға тиімді құқықтық қарсы әрекет ету механизмдерін жасау мүмкін емес. Осы тұрғыдан қарағанда, отандық ғалым А.Е. Мизанбаев қылмыстық шындықты (қылмыстық ақиқатты) зерделеу қылмыстық-құқықтық қатынастар жүйесіндегі қайшылықтарды терең әрі жан-жақты түсінуге мүмкіндік беретінін атап өтеді [110]. Расында, қылмыстық құбылысты тек формальды заңдық белгілер негізінде бағалау жеткіліксіз. Әсіресе, қаржылық пирамидаларға ұқсас күрделі экономикалық сипаттағы құқық бұзушылықтарды талдау кезінде олардың әлеуметтік, психологиялық және ұйымдастырушылық ерекшеліктерін міндетті түрде ескеру қажет. Себебі, бұл құрылымдардың жұмысы көп жағдайда заңды кәсіпкерлік немесе инвестициялық жоба ретінде көрініс тауып, алғашқы кезеңде қоғам тарапынан қауіпті фактор ретінде танымал болмайды. 

Қаржылық пирамидалардың қылмыстық мәні олардың көп кезеңді сипатта екенін айқындайды, мұнда әрбір саты қзіндік ерекшеліктерге ие. Дәстүрлі түрде, құрылымның алғашқы кезеңінде ұйымдастырушылар халықты тарту үшін жоғары табысқа уәде ететін белсенді ақпараттық компанияларды жүргізіп, маркетингтік құралдарды кеңінен қолдана отырып, қоғам алдында сенімді қаржы институтының бейнесін жасауға тырысады. Осы кезеңде салымшылардың ақшасын уақытылы төлеу, жаңа кеңселердің ашылуы, әлеуметтік желілердегі жарнамалардың көбеюі және оң пікірлердің таралуы пирамииданың сыртқы «тұрақтылығының» белгісі ретінде қабылданады. Алғашқы кезеңнен кейін ұйымдастырушылар өз қызметтерін жетілдіру мақсатында цифрлық инновациялық, интернет-ресурстарды және психологиялық әсер ету тәсілдерін қолдана бастайды.  Сонымен қоса, қоғамдық имиджді жақсарту үшін олар қайырымдылық шараларын ұйымдастыруға, әлеуметтік іс-шараларға араласуға немесе танымал тұлғаларды жарнамалауға жүгіне алады. Қорытындысында, пирамиданың қылмыстық табиғаты жасырылып, оның заңды инвестициялық құрал ретінде бейнесі күшейеді. Осыған байланысты Д. Энрикстің «пирамидалар табыс шыңында ерекше қауіпсіз көрінеді» деген тұжырымы олардың зияндылығын дәл жеткізеді [111]. Шын мәнінде, олардың ең қарқынды өсу сатысында қоғамда елеулі күмән тудырмайды, ал азаматтардың басым бөлігі мұндай құрылымдарды табысты бизнес-моделі ретінде қабылдайды. Осы кезеңде қаржылық пирамидалардың әлеуметтік қауіп-қатері одан сайын өсе түседі, себебі халықтың сенімі нығайып, салымшылар саны үдетіле көбейеді. Дегенмен, сыртқы «табыстылық» пен «тұрақтылық» белгілері уақытша сипатқа ие, себебі мұндай жүйенің экономикалық тірегі нақты өндірістік немесе инвестициялық іс-әрекетке емес, жаңа мүшелерден түсетін қаражатқа негізделеді. Сондықтан қаржылық пирамидалардың қауіптілігі тек материалдық шығынмен шектелмейді. Олар қоғамда заңды қаржы институтарына деген сенімнің төмендеуіне, азаматтардың қаржылық сауаттылығына әлсіретуіне және экономикалық қатынастардағы тұрақсыздықтын артуына әкеледі. Осыған орай, қаржылық пирамидаларды зерттеуде олардың сыртқы табыстылық белгілеріне емес, іс-әрекеттің нақты экономикалық мазмұны мен қылмыстық механизмдеріне басымдылық беру қажет. Қаржылық пирамиданы құру, басқару және жарнамалау әрекеттерін құқықтық тұрғыдан бағалау белгілі бір криминологиялық заңдылыққа сүйенеді, өйткені мұндай құрылымдардың кез келгені өз экономикалық табиғаты жағынан соңында материалдық залал келтіруге ұласады. Освған байланысты, аталған әрекеттердің қылмыстық сипаты тек нақты шығын фактісінен ғана емес, пирамииданың жұмыс істеу механимінен туындайтын алдын ала болжанатын қоғамдық қауіптілікпен де анықталады. Демек, қаржылық пирамиданы ұйымдастыру, басқару және жарнамалау қызметінің үздіксіз сипатын назарға ала отырып, заң шығарушы ҚР ҚК-нің 217 бабы бойынша жауапкершілікке тарту мүмкіндігі туындайтын бастапқы сәтте, оның объективті қоғамдық қауіптілігі нақты орын алған зардаптардан гөрі, криминологиялық шындықпен дәлелденген ықтимал қауіптен көрініс табады.
Бұл жағдайда қаржылық пирамидаларға қатысты қылмыстық-құқықтық тыйымның криминологиялық негізділігін нақтылайды, себебі заң шығарушы мұндай әрекет үшін жауапкершілікке белгілеуде бұрын құқық қолдану тәжірибесінде қылмыстық ықпал ету көбінесе жинақтаушыларға нақты мүліктік залал келтірілуі, әдетте, пирамидалық құрылымның жұмыс істеуінің соңғы кезеңінде ғана орын алатыны ескеріледі. Осыған орай А.Я. Аснистің қаржылық пирамиданы құру іс-әрекетін криминализациялау қажеттілігі тек құқық қолданушы органдардың қылмыстық заңның қолда бар нормаларын қаржылық пирамидаларға қарсы тиімді қолдана алмауымен ғана емес, сонымен қатар алаяқтық үшін жауаптылықты көздейтін нормалардың құқықтық табиғатымен де түсіндірілетіндігі жөніндегі, атап айтқанда алаяқтық құрамының жекелеген белгілерінің пирамидалық схемаларға тән ерекшеліктермен толық сәйкеспеуі туралы тұжырымы ғылыми тұрғыдан дәйекті болып табылады. [106, с. 27].
Бұл ретте ҚР ҚК 217-1-бабында көзделген қылмыстың құрылымдалған құрамы іс жүзінде қаржылық пирамида құрылған сәтте-ақ әлеуметтік қауіпті болуы мүмкіндігіне байланысты  назар аудартады. Оның ҚР ҚК 217-бабынан айырмашылығы, заң шығарушы жауапкершіліктің басталуын тек адамдарды тарту және елеулі залал келтіру фактісімен байланыстыруында. Бұл жағдайда заң шығарушы қаржылық пирамиданы жарнамалау арқылы салымшыларды тарту фактісін де, оларға елеулі мүліктік залал келтіру фактісін де қажетті себеп-салдарлық байланыс ретінде бағалауға болмайтынын ескермеген. Яғни, әрбір нақты жағдайда жарнама фактісі қаржылық пирамидаға жаңа «салымшыларды» әкелгенін және айтарлықтай зиян келтіргенін бағалау қиын болмақ. ҚР ҚК 217-1-бабының енгізілуіне дейінгі жария анонстарда көрсетілгендей, «қаржылық пирамидаларды жарнамалағаны үшін қылмыстық жауаптылық, әдетте, қаржылық (инвестициялық) пирамиданы (ҚР ҚК-нің 217-бабы) құру және оған басшылық жасау фактісі бойынша сот үкімі шығарылғаннан кейін ғана туындайды, өйткені оған дейін ұйымның нақты қаржылық пирамида ретінде танылуын құқық қолдану тәжірибесінде анықтау жеткілікті дәрежеде қиындық тудырады» [112]. Жалпы, біз бұл бекітумен келісеміз, өйткені ҚР ҚК 217-б. шеңберінде қылмыстық-құқықтық тыйымды бұзу фактісі болмаған кезде ҚР ҚК 217-1-б. бойынша жауапқа тарту қисынсыз екені анық. Бұл ретте, отандық зерттеушілер атап өткендей, соңғы жылдары ҚР ҚК-нің 217-б. бойынша сотқа дейінгі іс жүргізудегі қылмыстық істер саны 10 пайыздан аспайды және 2021 жылға дейін пайыз одан да төмен болған [24, с.124]. Тиісінше, қаржылық пирамидаларды жарнамалағаны үшін жауапкершілікке тарту санының онан да төмен екенін ҚР Жоғарғы Сотының Сот актілерінің Банкінен көруге болады. 
С.М. Рахметов өз зерттеуінде ҚР ҚК 217-1-бабында дербес құрамды бөліп көрсетудің қажеттілігін айтқан. Ол қаржылық пирамидаға қатысты айқын жалған ақпарат таратқаны жарнама белгісі ретінде қарастырып, жалпы тәртіп нормасы деп санайды. Біздің пікірінше, қаржылық пирамиданың жарнамасы қз мәнісінен жалған деректерден тұратындықтан, автор «жалған жарнамалау» терминін дұрыс қолданбаған сияқты [113]. Заң шығарушы 217-1-бапты қабылдау кезінде оны 217-баппен салыстырудың маңыздылығын ескермеген деп санаймыз, бұл мәселе кейін тереңірек қарастырылады. Қаржылық пирамида жарнамасы үшін жауапкершілікке енгізу барысында заңгерлер негізгі баптың нормаларымен үйлестіруді ұмытқан, мұны біз бұдан әрі талдаймыз. Шын мәнінде, заң шығарушының екі реттік алдын алу мақсаты болғанымен, оның тиімдігі негізінен заңнамалық тыйымның сапасына тікелей байланысты.
Басқа жағынан алғанда, заң шығарушы тарапынан қаржылық пирамидаларға қатысты қабылданған шешімді превентивтік қылмыстық –құқықтық ықпал етудің ең тиімді құралы деп біржақты бағалау қиын. ҚР Қылмыстық кодексінің 217-бабында қарастырылған құрам заңдық тұрғыдан формальды немесе келте сипатқа жақын болса да, құқық қорғау органдарының ресми түсіндірмелерінде қаржылық пирамида қызметінің міндетті түрде материалдық шығын әкелетініне сілтеме жасалу жиі кездеседі. Бұл жағдай, өз кезегінде, қаржылық-пирамидалық жүйелерді олардың пайда болу немесе алғашқы ұйымдастыру сатысында қылмыстық жауапқа тарту тәжірибесінің салыстырмалы түрде аз кездесетінін көрсетеді. Қылмыстық іс материалдарының талдауы көбінесе арызданушлардың белгілі бір бөлігі жүгінгеннен кейін, яғни нақты материалдық зиян белгілері пайда болған кезде және көбінесе алаяқтық құрамы бойынша қозғалатынын аңғартады [114]. Осыған байланысты, ҚР ҚК-нің 217-бабының 1-бөлігінде көзделген қаржылық пирамиданы ұйымдастыру сатысында қылмыстық жауаптылық мәселесі жеткілікті формальдық белгілердің болуы жағдайында да өзектілігін сақтайды, оны іске асырудың нақты әрі бірыңғай құқық қолдану механизмін толық қалыптастыруға мүмкіндік бермейтінін көрсетеді.
2021 жылдың қазан айында Қазақстан Республикасының Қаржы нарығын реттеу және дамыту агенттігі заңсыз қызмет белгілері бар ұйымдар туралы тізімді жариялағаны туралы ақпарат ресми түрде хабарланған. Бұл тізімге қаржылық пирамида белгілері бар құрылымдармен қатар заңсыз инвестициялық делдалдар да енгізілгені көрсетіледі. Tengtinews дереккзінің мәліметінше, бұл тізімге 121 ұйым кірген, 56-сы қаржылық пирамида белгілерін, ал 65-і жалған брокерлік қызмет немесе заңсыз инвестициялық делдалдық жүзеге асырғаны анықталған [115]. Бұл факт мемлекет тарапынан қатысушыларды ескеру және тәуекелдерді азайту мақсатында алдын алу шараларының қолданылып жатқанын дәлелдейді. Дегенмен, осындай профилактикалық іс-шаралар ҚР Қылмыстық кодексінің 217-бабындағы тыйым салу нормаларымен және кінәлілерді уақытылы жауапкершілікке тартумен толық сәйкес келмейтіндігіне байланысты заңды түсініксіздік тудырады. Нәтижесінде, қоғамға қауіпті әрекеттің объективтік белгілері қай кезеңде жеткілікті деп саналуы керектігі мәселесі әлі де нақты шешімін таппай отыр. Егер уәкілетті орган белгілі бір ұйымның қызметінде қаржылық пирамида белгілері бар екенін алдын ала анықтап, оны ашық тізімге енгізсе, онда мұндай деректердің қылмыстық-құқықтық бағалаудағы дәлелдемелік маңызы қандай болуға тиіс деген сұрақ та туындайды. Басқаша айтқанда, қаржылық пирамиданы құру, оған басшылық ету немесе оны жарнамалау фактісін айып тағуға жеткілікті негіз ретінде тану үшін қандай объективтік және субъективтік белгілердің жиынтығы қажет екені нақтылауды талап етеді. Қылмыстық құқық теориясында қылмыстық құқық бұзушылық құрамының объективтік жағын сипаттау барысында жалғаспалы, созылмалы және құрамалы құрамдар сияқты күрделі құқықтық конструкциялар кездесетіні белгілі. Қаржылық пирамидаларға қатысты құқықтық бағалау да осы күрделі конструкциялармен тығыз байланысты, себебі мұндай қызмет бір ғана әрекетпен шектелмей, ұйымдастыру, жарнамалау, салымшылар тарту, төлемдер жасау, қызметті бүркемелеу және кейіннен қаржылық міндеттемелерді орындамау сияқты өзара байланысты бірнеше кезеңнен тұрады. Сондықтан ҚР ҚК-нің 217-бабын қолдану кезінде қылмыстық әрекеттің басталу сәтін, оның жалғаспалы сипатын және қоғамдық қауіптіліктің нақты көрініс табу шегін айқындау құқық қолдану тәжірибесі үшін ерекше маңызға ие.
Қаржылық пирамидалардың қызметі белгілі бір дәрежеде жалғаспалы сипаттағы құбылыс ретінде бағалануы мүмкін, себебі мұндай іс-әрекет қаржылық пирамиданы ұйымдастыру,алғашқы салымдарды қабылдау және қатысушыларды тарту кезеңінен басталып, оның ішкі экономикалық тұрақсыздығы немесе сыртқы факторлардың ықпалынан күйреуіне дейін созылады. Дегенмен, қатаң доктиналдық тұрғыдан алғанда, қаржылық пирамиданың қызметінде жалғаспалы қылмыстың классикалық белгілері толық көлемде айқындалады деп айту қиын. Отандық сот практикасының өкілі И.А. Есенбаевтың пікірінше, жалғаспалы қылмыстың басталу сәті біртұтас процесс құрайтын бірнеше ұқсас әрекеттің ішіндегі алғашқы қылмыстық әрекетті жасау уақытымен анықталуы тиіс [116]. Осы тұжырымға сүйене отырып, ҚР ҚК-нің 217-бабында көрсетілген әрекеттерді жалғаспалы қылмыстық құқық бұзушылық деп тану үшін олардың әрқайсысы дербес қылмыстық жауапкершілікке тартылаты сипатқа ие болуы шарт. Алайда, арнайы зерттеулерде көрсетілгендей, кейбір қылмыстарға белгілі бір жалғаспалы сипатқа тән болғанымен, олардың әрқайсысын жеке қылмыстық әрекет ретінде бағалау мүмкін емес [117]. Бұл мәселеге көбінесе ұйымдастырушылық қылмыстарға қатысты туындайды. Мәселен, жаппай тәртіпсіздіктерді ұйымдастыру, притондарды ашу және ұстау, сондай-ақ қызметі заңмен тыйым салынған бірлестіктер мен құрылымдардың жұмысын ұйымдастыру сияқты қылмыстарда құқыққа қайшы әрекет белгілі бір уақыт аралығында жалғасуы мүмкін, алайда бұл мән-жай олардың барлығын автоматты түрде созылмалы қылмыс ретінде тануға негіз бола алмайды. Сол сияқты қаржылық пирамиданы құру, оны басқару және жарнамалау да бір-бірімен тығыз байланысты әрекеттерден тұрады, алайда бұл әрекеттердің барлығы бірдей дербес қылмыстық құрам ретінде бағаланбайды. Сондықтан, мұндай қызметті жалғаспалы қылмыс емес, жалғаспалы сипаттағы қылмыстық әрекет ретінде қарастыру неғұрлым негізді болып келеді.

Бұл жағдайда сот практикасындағы нақты мысалдармен де дәлелденеді. Мысалы, 2024 жылдың 25 қарашасындағы Астана қаласының қылмыстық істер жөніндегі ауданаралық соты №7141-24-00/2058 нөмірлі қылмыстық істі қарап, Д.С. азаматты ҚР ҚК-нің 217-бабы бойынша кінәлі деп таныды. Іс материалдарына сәйенсек, ол Қазақстан Республикасының аумағында «Sincere Systems Group» немесе «S-Group» деп аталатын қаржылық-инвестициялық пирамиданың құрылымдық бөлімшесін ұйымдастырып, сол ұйымның жұмысынабасшылық еткен. Сонымен қатар, ол халықтан жария түрде қаражат тартып, оларға табыс әкелетініне уәде берген. 2022-2023 жылдар аралығында осы әрекеттерінің салдарынан азаматтарға 83 121 521 теңге сомасында шығып келтірілген [118]. Аталған мысал қаржылық пирамидаларға тән қылмыстық әрекеттің уақыт бойынша созылыңқы әрі жүйелі сипатта болатынын дәлелдейді. Кінәлінің әрекеттерінде қылмыс жасаудың өзге тәсілдеріне ауысу немесе жаңа дербес қылмыстық механизм қалыптастыру белгілері байқалмаған, керісінше, бір мақсатқа бағытталған ұйымдастыру, басқару және қаражат тарту әрекеттері үздіксіз жүзеге асырылған. Сондықтан мұндай әрекеттерді классикалық мағынадағы жалғаспалы қылмыс ретінде бағалау даулы болғанымен, олардың жалғаспалы қылмыстық қызмет белгілерін иеленетінін жоққа шығаруға болмайды. Осы тұрғыдан алғанда, қаржылық пирамидаларға қатысты әрекеттерді қылмыстық құқық бұзушылықтардың ерекше тобына жатқызу орынды, өйткені олар бір жағынан дербес жалғаспалы қылмыс ретінде толық сипатталмаса, екінші жағынан ұзақ уақыт бойы бір қылмыстық мақсатқа бағытталған жүйелі құқыққа қайшы қызмет ретінде көрініс табады.
Осы жаңдайлар қаржылық пирамида ұйымдастырғаны үшін қылмыстық жауапкершілікке тартудың басталу сәтін дәл анықтауды айтарлықтай қиындатады. Біріншіден, мұндай іс-әрекет белгілі бір жүйелік пен ұйымдастырушылыұ біртұтасқа ие болса да, ол міндетті түрде біртекті немесе ұқсас әрекеттердің жиынтығынан тұрмайды. Мысалы, қаржылық пирамиданың филиалдық құрылымдарын құру және кеңейту жөніндегі іс-шаралар салымдарды тарту, оларды қайта бөлу, сондай-ақ қатысушыларға «инвестициялық табыс» түрінде төлемдер жүргізу сияқты өзге де әрекеттермен қатар іске асырылуы ықтимал. Біріншіден, ҚР ҚК-нің 217-бабында қарастырылған құрамның формальды немесе келте сипатын ескерсек, қаржылық пирамида қызметінің кейбір әрекеттері қылмыстық құқық бұзушылық аяқталғаннан кейін де жалғасуы ықтимал. Үшіншіден, сыртқы көрінісі бойынша қылмыстық емес мінез-құлық актілері ретінде қабылданатын салымдарды қабылдау, төлемдерді жүзеге асыру немесе қатысушылармен шарттық қатынас орнату сияқты әрекеттер өзара байланыста болып, нақты бір қылмыстық мақсатқа бағытталған жағдайда ғана қылмыстық сипатқа ие болады.
ҚР ҚК 217 және 217-1-баптарына сәйкес қылмыстық құқық бұзушылықтардың объективті белгілерімен қатар, қаржылық пирамида әрекеттінің қарқындығы уақыт өте келе тұрақты емес екенін атап өту қажет. Жоғарыда айтылғандай, кез келген қаржылық пирамиданың жұмысы бірнеше сатыдан құралады. Алғашқы кезеңде ұйымдастырушылық, жарнамалық шаралар және алғашқы инвесторларды тарту басым болса, кейіннен белсенді даму немесе шартты түрде «гүлдену кезеңі» байқалады. Осы кезеңде салымшылар саны артып, тқлемдер уақытылы жасалып, пирамиданың сыртқы тұрақтылығы туралы жалған пікір қалыптасады. Дегенмен, белгілі бір уақыт өткен соң, бұл белсенділік азайып, пирамиданы сақтап қалу мақсатында жаңа инвесторларды тарту күшейеді, ал соңғы кезеңде қаржылық міндеттемелерді орындау мүмкін болмай, құрылымның құлдырауы орын алады. Осыған орай, зерттеліп отырған қылмыстық құқық бұзушылықтың объектісі мәселесіне қайта оралу маңызды. Қаржылық пирамиданы ұйымдастырудағы заңсыздықтардың объектісін экономикалық сипаттағы қоғамдық қатынастар ретінде анықтау теориялық тұрғыдан бірқатар қиындықтарды туындатады. Бір жағынан, азаматтардың қаржылық пирамидаға қатысуы формальды түрде ерікті сипатқа ие болады және кейбір жаңдайдарда олар мұндай қызметтің тәуекелділігі туралы хабардар болуы мүмкін. Екінші жағынан, жеке немесе заңды тұлғалардың өз активтеріне өз еркімен билік етуі, соның ішінде жоғары тәуекелді қаржылық жобаларға қатысуы өздігінен экономикалық жүйеге нақты зиян келтіреді деп біржақты айтуға болмайды. Дегенмен, қаржылық пирамидаларға қатысты мәселе тек қатысушылардың мүлікке билік ету еркімен шектелмейді. Мұндай құрылымдардың қоғамдық қауіптілігі олардың жеке тұлғалардың қаражатын тарту фактісінен ғана емес, экономикалық айналымда жалған сенім қалыптастыруынан, заңды инвестициялық қызметті имитациялауынан және қаржы нарығындағы адал қатынастарға нұқсан келтіруінен көрінеді. Сондықтан қаржылық пирамидалардың объектісін анықтау кезінде азаматтардың ерікті қатысуы немесе тәуекелді саналы қабылдауы шешуші өлшем бола алмайды. Негізгі назар қаржылық пирамида қызметінің нақты экономикалық мазмұнына, оның қаржы айналымын бұрмалауына және қатысушылар арасында объективті түрде орындалмайтын міндеттемелер жүйесін қалыптастыруына аударылуы тиіс.

Сонымен бірге, отандық заң шығарушының Қазақстан Республикасы Қылмыстық кодексінің 217 және 217-1-баптарында көзделген қылмыстық қол сұғушылықтың объектісін экономикалық қызмет саласындағы қоғамдық қатынастар ретінде белгілеуі әдіснамалық тұрғыдан негізделген әрі қисынды шешім ретінде бағалануы ықтимал. Зерттеушілердің белгіленгендей, қаржылық пирамидалардың мемлекеттік және қоғамдық экономикалық құрылымға тигізетін кері әсері тек материалдық шығынмен шектелмейді. Мұндай схемалардың қызметі ұзақ мерзімді тергеулі салдарларға, яғни азаматтардың инвестициялық құралдарға деген сенімсіздігіне, заңды қаржы институттарына күмәнмен қарауына және қаржы нарығының тұрақсыздануына әкеледі [59, 77-б.]. Әсіресе, қаржылық пирамидалар өздерін ресми банктік немесе инвестициялық мекемелерден басым деп көрсетуге тырысуы халықтың заңды қаржы секторына деген сеніміне елеулі соққы болып табылады. Осыған байланысты, кез келген қаржы пирамида мемлекеттің экономикалық жүйесінің беделі мен тұрақтылығына кем дегенде ықтимал қауіп төндіреді.
Бұған қарамастан, қаржылық пирамида құру фактісінің өзі меншік құқығына тікелей қауіп төндіреді, өйткені осынау әрекеттер салдарынан депозит қоюшылардың басыи бөлігі өздерінің қаржылық ресурстарынан немесе басқа да материалдық активтерінен айырылып, зиян шегушілер қатарына қосылады [119]. Осыған орай, меншік қатынастары мен экономикалық белсенділік аясындағы әлеуметтік байланыстарды бір-біріне қарама-қайшы субъектілер деп бағалау дұрыс емес. Керісінше, меншік құқығын экономикалық процестердегі қоғамдық қатынастарды қорғау арқылы жанама түрде қамтамасыз етілетін негізгі нысан ретінде қарастыруға мүмкіндік бар. Себебі, қаржылық пирамиданың іс-әрекеті алғашқы кезеңде экономикалық қатынастарға араласу түрінде көрінгенімен, оның қорытындысы әдетте материалдық шығынға ұласады. Осы орайда, қазіргі ҚР ҚК-нің 217 және 217-1 баптары аясында меншік құқығының негізгі объект ретінде жеткілікті деңгейде қорғалмағанын атап өту маңызды. Тәжірибе көрсеткендей, қаржылық пирамида ұйымдастырушылары өздерінің заңсыз әрекеттерін жасыру үшін түрлі құқықтықжәне ұйымдастырушылық механизмдерді пайдаланады. Атап айтқанда, олар заңды қаржылық-шаруашылық қызмет жүргізіп жатқандай көрініс қалыптастыруға тырысып, шарттарда қызметтің тоқтау ықтималдығы немесе инвестициялық тәуекелдердің болуы туралы ескертулерді алдын ала енгізеді. Мұндай жағдайларда салымшыларға нақты мүліктік залал келтірілген күннің өзінде, алаяқтық құрамын, яғни ҚР ҚК-нің 190-бабында көзделген алдау немесе сенімді теріс пайдалану белгілерін дәлелдеу едәуір қиындық тудырады.

Сонымен бірге, жоғарыда атап өткендей, қаржылық пирамиданы ұйымдастырудың бастапқы кезеңінде нақты мүліктік зиян әлі келтірілмегендіктен, кінәлі тұлғаларды дер кезінде қылмыстық жауаптылыққа тарту да тәжірибеде күрделі мәселе болып қалып отыр. Нәтижесінде құқық қолдану практикасы көбіне ҚР ҚК-нің 217-бабын нақты келтірілген залал фактісімен байланыстыра отырып қолдануға бейім келеді. Алайда қаржылық пирамиданы құрудың бастапқы кезеңінде ұйымдастырушының салымшыларға міндетті түрде зиян келтіру ниеті болмауы да мүмкін. Кей жағдайларда кінәлі тұлға бастапқы капиталды ұлғайту, уақытша қаржылық қиындықтарды еңсеру немесе бизнесті сақтап қалу мақсатында қаржылық-пирамидалық модельді қолдануы ықтимал. Мұндай әрекеттердің негізінде көбіне ғылыми әдебиеттерде «қаржылық авантюризм» деп сипатталатын уәждер жатады. Осыған байланысты ҚР ҚК-нің 217-бабы мен алаяқтық үшін жауаптылықты көздейтін ҚР ҚК-нің 190-бабын жиынтықта қолдану мәселесі құқықтық тұрғыдан күрделі әрі даулы сипатқа ие болып қала береді.

Кез келген қаржылық пирамида азаматтарды мүліктік шығындарға әкелетіні туралы криминологиялық тұрғыдан белгіленген заңдылықтардың бар екендігіне қарамастан, мұндай қылмыстық сызбаны жасаған әрбір кінәлі бастапқыда өз қызметінің сәттілігіне сене алады. Тіптен кейбір жағдайларда «салымдарды» нақты кәсіпкерлік қызметте пайдалану фактісі болуы мүмкін. Мәселен, 2022 жылғы 10 қарашадағы Алматы қаласы Алмалы аудандық сотының №75-22-00-1/497 шығарған үкімі бойынша В-азамат ҚР ҚК 217-бабының 3-тармағының 2) тармақшасы бойынша фастфудтың екі желісін дамыту үшін азаматтардан ақшалай қаражат тартқаны үшін сотталды. Іс жүзінде фасуд бизнесімен айналысқан В-азамат ақша қаражатын салу мақсатына қатысты салымшыларды алдамаған. Салымшылардан тартылған қаражаттың жалпы сомасы 558 925 200 теңгені құрап, 25 салымшыға келтірілген залал 214 643 984 теңгеге бағаланды. Тиісінше, шамамен бір жарым жыл ішінде В-азамат салымшыларға «дивиденд» төлегендіктен ол жәбірленушілердің қайталап жарна салуларына әкелді. Ішінара «дивидендтер» алуына байланысты кейбір жәбірленушілер В-азаматқа қойылатын талаптардан бас тартты [120].

Айыптау үкімі мәтінінде кінәлінің қаржылық пирамида тоқтаған кезде олар барлық салымшыларға ақшаны қайтара алмайтындығын түсінген жағдайы ерекше назар аудартады. Алдыңғы келтірілген мысалмен салыстырғанда адамның шын мәнінде кәсіпкерлікпен айналысып, айналымға келіп түскен қаражатты жай ғана өзге адамдарға бөлуі пирамиданың бірден құлдырауына әкеліп отыр. Сонымен қатар Астана қаласы Сарыарқа ауданының №2 аудандық сотының 2022 жылғы 6 қазандағы №7117-22-00-1/399 қылмыстық іс бойынша сот үкімінде «бұл қаржылық пирамиданың жұмысы қаржы салған адамның өзінен бұрын қаржы салған адамдар пайдасына сол қаражатты қайта бөлуі арқылы қамтамасыз етілді. Осы үлгілік құрылым нәтижесінде қаржылық пирамида қызметі тоқтатылған жағдайда, кейіннен түскен қаражат Г-азаматша, Г-азаматша, Р-азамат және П-азамат сынды салымшыларға төленгеннен соң, соңғы қатысушылардың өз қаражаттарын кері қайтара алмауы және оның салдарының сөзсіз сипатта болатыны қаржылық пирамида ұйымдастырушыларына алдын ала белгілі болғаны көрсетіледі [121].
Аталған мәселені тиімді түрде реттеу мақсатында Қазақстан Республикасы Қылмыстық кодексінің 217-бабын заңнамалық жетілдіру барысында қаржылық пирамида қызметі барысында объективті түрде байқалатын кінәлі тұлғалардың психикалық қатынасын, соның ішінде олардың ниетінің өзгеру және түрлену кезеңдерін нақты ескеру қажеттігі бар деп пайымдаймыз.

 Қаржылық пирамиданы ұйымдастырудың бастапқы кезеңінде салымшыларға міндетті түрде мүліктік залал келтіру ниетін тікелей дәлелдеу іс жүзінде күрделі, ал кейбір жағдайларда мүлдем мүмкін емес болуы ықтимал. Белгілі бір дәрежеде осы жағдайдың өзі ҚР ҚК-нің 217-бабында көзделген қылмыс құрамының формальды немесе келте сипатта құрылуына негіз болғанын да жоққа шығаруға болмайды. Алайда қаржылық пирамида қызметі белгілі бір инерциялық күйге өткеннен кейін, яғни ұйымдастырушылар салымшылар алдындағы міндеттемелерін орындауда нақты қиындықтарға тап болған сәттен бастап, жағдайдың құқықтық сипаты түбегейлі өзгереді. Дәл осы кезеңде қаржылық пирамида құрылымын ұйымдастырушы немесе оған жетекшілік етуші субъектілердің кейінгі іс-әрекеті айқын қоғамдық қауіпті сипатқа ие болады, себебі олар өз әрекеттерінің нәтижесінде салымшыларға мүліктік шығын келуі ықтимал екенін түсіне отырып, қызметін жалғастыра береді. Демек, мұндай жағдайда олардың санасында кемінде мүліктік залал келтіруге қатысты жанама ниет қалыптасады деп тұжырымдауға жеткілікті негіз бар.

Осыған байланысты Қазақстан Республикасы Қылмыстық кодексінің 217-бабын төлемдерді жүзеге асыру барысында бастапқы қиындықтар пайда болған сәттен бастап қаржылық пирамиданы ұйымдастырушы және оған басшылық етуші тұлғаларды қылмыстық жауаптылыққа тартуды көздейтін дербес құқықтық норма не жеке бөлікпен толықтыру мақсатқа сай болар еді. Мұндай тәсіл, бір жағынан, қаржылық пирамидалардың қызметіне ерте кезеңде қылмыстық-құқықтық тосқауыл қоюға мүмкіндік берсе, екінші жағынан, нақты мүліктік залалдың туындауын күтпей-ақ, қоғамға қауіпті салдардың алдын алуға бағытталған превентивтік тетіктің тиімділігін күшейтер еді. Ережені төмендегідей мазмұнда құрылымдауға болады: «Қаржы пирамидасының қатысушылар алдында қабылданған міндеттемелерді орындау қабілеті болмаған жағдайда, жеке және (немесе) заңды тұлғалардың ақша қаражатын немесе өзге де мүлкін не мүліктік құқықтарын одан әрі тарту арқылы жүзеге асырылатын, жеке немесе заңды тұлғаларға әдейі мүліктік зиян келтіру қаупін туындататын немесе зиян келтіретін қызметі…».
Қаржылық пирамида қызметіне қатысты қылмыстық-құқықтық әсер ету жүйесіндегі олқылықты толтыруға бағытталған жаңа легалды құрылымды енгізу қажеттілігін төмендегідей қосымша негіздеуге болады: 

Біріншіден, ҚР ҚК 217-бабының қолданыстағы редакциясы формальды (келте) қылмыс құрамын құрап, оған екі альтернативті қызмет түрі – қаржылық пирамиданы құру және оның қызметіне немесе құрылымдық бөлімшесінің қызметіне басшылық ету жатады. Сондай-ақ, қызметтің шын мәнінде қай кезеңде екендігіне қарамастан (осыған дейін біз ҚР ҚК-нің 217-бабының жалғаспалы қызметінің спецификалық ерекшелігіне тоқталған болатынбыз) қылмыс қаржылық пирамида құрылған сәттен бастап аяқталған болып саналатындықты көздейді. Қаржылық пирамиданы құру және оның қызметін бастапқы кезеңде ұйымдастыру (басшылық ету) кезінде қатысушыларға («салымшыларға») нақты залал келтіру қаупі тек ықтималдық сипатқа ие. Сондықтан келтірілген мүліктік залалға қатысты кінәлінің ниетін анықтау мүмкін емес. 

Екіншіден, қаржы пирамидалары қызметіне тән ерекшелік – Қазақстан Республикасы Қылмыстық кодексінің 217-бабының 1-бөлігі диспозициясында көзделген формальдық белгілердің орын алу дерегі негізінде ғана қылмыстық жауаптылыққа тартуға мүмкіндік берілмейтіндігімен сипатталады. Себебі қаржылық пирамида қызметінің бастапқы кезеңінде оның қоғамдық қауіптілік сипаты едәуір төмен деңгейде көрініс тауып, керісінше, ол сырттай табысты квазиэкономикалық қызмет ретінде ұсынылады. Тиісінше, салымшы мүлкіне келтірілген зиянның нақты фактісі негізінде қылмыстық жауаптылық мәселесі туындаған жағдайда, Қазақстан Республикасы ҚК-нің 217-бабының жеткіліксіздігі туралы проблема көтеріледі [47].

Үшіншіден, Қазақстан Республикасы ҚК-нің 217-бабы мен 190-бабын жиынтық түрде қолдану олардың әрекеттерінің құқықтық табиғатының әркелкі болуына байланысты ғылыми тұрғыдан дәлелсіз болып табылады. Дегенмен, бұрын да айтылғандай, нақты мүліктік шығын келтіру фактісіне сәкес, осындай криминалдық жағдайда қаржылық пирамидалардың қызметі үшін қылмыстық жауапершілікке әкеледі. Сондай-ақ, біз қарастырып отырған криминалдық инцидент шеңберінде қабылданбайтын алаяқтықтың өзіне тән бірқатар белгілері бар. Соның бірі алаяқтықтың бөтен мүлікті жымқыру нысандарының бірі болып табылуы. Қазақстан Республикасы Қылмыстық кодексінің 3-бабының 17)-тармағына сәйкес, «жымқыру – бөтен мүлікті осы мүліктің меншік иесіне немесе өзге де иеленушісіне залал келтіре отырып, кінәлі тұлғаның немесе үшінші адамдардың пайдасына пайдакүнемдік мақсатта жасалатын құқыққа қайшы, өтеусіз алып қою және (немесе) өзге де айналдыру» деп айқындалады.  [50; 122]. Бұл жерде «өтеусіз» термині көңіл аударуды қажет етеді деп пайымдаймыз. Себебі қаржылық пирамида қызметіне қатысты бұл термин шартты мәнге және ішінара конъюктурлы сипатқа ие. Нақты жәбірленуші, яғни мүліктік залал келтірілген адам осы жағдайға дейін өзінен кейінгі қатысушылардың салымынан бірнеше рет «инвестициялық кіріс» алған қатысушы болуы мүмкін.
Сондай-ақ, алаяқтықтың негізгі сапалық белгілерінің бірі – алдау немесе сенімді теріс пайдалану түріндегі арнайы тәсіл. Қылмыстық құқық теориясында сонымен қатар «алдау - алаяқтық жасаудың жалғыз тәсілі», - деген де пікір бар. 

«Сенімді теріс пайдалану бұл мүлікті берген адамды алдаудың негізі, сондықтан оны алаяқтық жасау тәсілі ретінде қарастыруға болмайды» [76, с. 170]. Жалпы, қаржылық пирамида қызметі мәнінде сенімді теріс пайдалану көп жағдайда қылмыстық-құқықтық белгі емес, криминологиялық рөлге ие екендігіне қарамастан  көбіне шешуші мәнді атқаратынын да мойындаған жөн. Кейбір зерттеушілердің пікірлері бойынша қаржылық пирамида қызметі әдетте, «серіктестер қауымдастығына ұқсас» [123]. Шын мәнінде қаржылық пирамидалар қызметіне «тиімді» қаржы құралдарын танып үлгерген және жедел қаржылық жетістікке жетуді мақсат тұтқан белгілі бір адамдар тобы ретіндегі салымшылардың белсенді, тіптен агрессивті-ақпараттық насихаттау жұмыстары тән. 
Алайда бұл факторға қаржылық пирамиданың тез дамуына бағытталған қамтамасыздық сипат тән.  Біз осыған дейін де бірнеше рет айтып өткендей, бастапқы кезеңде қаржылық пирамиданы құрушы және оған басшылық етуші адамдардың салымшыларға зиян келтіру туралы ниеттерінің болмауы мүмкін, тиісінше олар өз әрекеттерін алдау немесе сенімді теріс пайдалану ретінде де бағаламауы мүмкін. Қорытындылай келе, алаяқтық аясында, тіптен ақпараттық-коммуникациялық технологияларды қолдана отырып жасалған алаяқтық әрекеттерге қатысты болса да, жәбірленушілерді минималды түрде жекелендіру орын алатындығын атап өткен жөн. Қаржы пирамидаларының жұмыс істеуіне келетін болсақ, бұл жағдайда кез келген «салымшы» жәбірленуші бола алады. Мұнда көп жағдай ықтималды және ситуациялық факторға және жалпы жәбірленушінің мінез-құлқына байланысты болмақ.

ҚР ҚК 217-б. құрамы аясында ұсынылып отырған жаңа нұсқа ереже ақауына байланысы мәселені шешуге көмектесіп, қаржылық пирамида қызметін құрғаны және оған басшылық еткені және жарналамағаны үшін қылмыстық жауаптылықтың криминологиялық алғышартын арттыруға мүмкіндік береді деп пайымдаймыз. Сондай-ақ, ҚР ҚК 217-б. бұлайша құрылымдалуы қаржылық пирамида қызметінің әр даму кезеңінде қатысушылар (салымшылар) үшін өз қарқындылығына байланысты әртүрлі тәуекелділікке итермелеуіне қатысты берілген сараланған қылмыстық-құқықтық реакция болып саналады. 
Экономикалық қызмет саласындағы қылмыстық құқық бұзушылықтардың басым бөлігіне диспозицияның бланкеттік сипаты тән екендігі белгілі. Яғни мұндай қылмыстық-құқықтық нормаларды қолдану барысында өзге салалық заңнаманың ережелеріне жүгіну қажеттілігі туындайды. Алайда қаржылық пирамидалардың қызметіне қатысты қазіргі уақытта Қазақстан Республикасында толыққанды салалық құқықтық реттеу тетігі қалыптаспаған. Бұл мәселе жөнінде алдыңғы бөлімде де айтылып, ҚР Азаматтық кодексіне қаржылық пирамидалар қызметін құқықтық тұрғыдан нақтылауға бағытталған өзгерістер енгізу туралы заң жобасының қолданыстағы редакцияда қабылданбағаны атап өтілген болатын. Осы тұрғыдан алғанда, бірқатар зерттеушілердің қаржылық пирамидалардың қызметіне шектеу қоюды ең алдымен қылмыстық-құқықтық тетіктер арқылы емес, тиісті салалық заңнамалар деңгейінде құқықтық тұрғыдан регламенттеу қажет екендігі, сондай-ақ ең алдымен азаматтық-құқықтық реттеу аясындағы «қаржылық пирамидаларға» қатысты құқықтық кемшіліктер мен олқылықтарды жоюдың маңыздылығы жөніндегі ұстанымдары ғылыми және қолданбалы тәжірибе тұрғысынан орынды әрі негізделген болып саналады [124]. Шынында да, экономикалық қылмыстарға қатысты қылмыстық-құқықтық тыйымдардың бланкеттік сипаты қылмыстық заң техникасының өзіндік аксиомасы ретінде қарастырылады. Себебі экономикалық қызмет саласындағы құқық бұзушылықтардың мазмұны көбіне азаматтық, қаржылық, банктік немесе кәсіпкерлік заңнаманың ережелері арқылы нақтыланады. Қылмыстық құқық бұл жағдайда негізгі реттеуші емес, керісінше, өзге құқық салаларының диспозитивтік және реттеушілік тетіктері жеткіліксіз болған кезде қолданылатын қосымша әрі ең қатаң ықпал ету құралы ретінде көрініс табады. Осыған байланысты қаржылық пирамидаларға қарсы күрестің тиімділігі тек қылмыстық жауаптылықты күшейтуге емес, сонымен қатар олардың қызметін ерте кезеңде анықтауға, азаматтық айналымда мұндай құрылымдардың пайда болуын шектеуге және қаржы нарығындағы қатынастарды нақты құқықтық регламенттеуге де тікелей байланысты.
Қазіргі кезеңде ҚР ҚК-нің 217 және 217-1-баптарында көзделген қылмыс құрамының объективтік жағына қатысты негізгі қиындықтардың бірі – оның мазмұнының салалық экономикалық заңнама нормаларында нақты ашылмауы болып табылады. Яғни қаржылық пирамидалардың қызметін сипаттайтын негізгі белгілер тек қылмыстық-құқықтық тыйым деңгейінде бекітілгенімен, оларды нақтылайтын азаматтық, қаржылық немесе кәсіпкерлік заңнамада жүйелі құқықтық регламент қалыптаспаған. Осы ретте заңнамалық деңгейде қылмыстың объективтік жағын анықтауда «қаржылық (инвестициялық) пирамида құру» негізгі ұғым ретінде алынып, ол «қызметті ұйымдастыру» арқылы түсіндіріледі. Дегенмен, «қызметті ұйымдастыру» ұғымының құқықтық мазмұны толық нақтыланбағандықтан, қаржылық пирамида құру немесе оған басшылық ету іс-әрекеттеріне қылмыстық-құқықтық баға беру айтарлықтай тәжірибелік қиындықтар туындайды. Бұрын айтығандай, қаржылық пирамиданы ұйымдастыру және оның қызметін басқаруға баға беруде қылмыстың аяталған сәтін анықтау ерекше күрделі мәселеге айналады. Бұл жағдайда кінәлі тұлғаларды жуапкершілікке тартудың бастапқы кезеңін белгілеуге де  тікелей әсер етеді. Іс жүзінде Қазақстанда заңсыз экономикалық қызмет нышандары бар, соның ішінде қаржылық пирамидаларға ұқсас тетіктерді анықтауға жағдай жасайтын арнайы экономикалық және қаржылық қадағалау жүйесі орныққан. Алайда, мұндай ұйымдардың анықталуы оларға қылмыстық заң нормаларын қолдану үшін жеткілікті негіз болмайды. Бұл қиындық негізінен «қызметті ұйымдастыру» ұғымын құқықтық тұрғыдан дәл анықтаудың қиындығымен байланысты. Сонымен қатар, «қызметті ұйымдастыру» ұғымының жалпыға бірдей анықтамасы тек қылмыстық құқыққа ғана емес, басқа да ғылыми салаларда да қалыптаспаған. Керісінше, бұл ұғым көбінесе басқару теориясының негізгі зерттеу нысандарының бірі ретінде қарастырылады. Менеджмент теориясына сәйкес, ұйымның нәтижелі қызмет атқаруы үшін қызметкерлер мен ұйымның құрылымдық буындары арасындағы үйлесімді өзара байланысты қамтамасыз ету, яғни олардың кеңістік пен уақыт аясындағы қызметін белгілі бір жүйеге келтіру және реттеу қажет екендігі айқындалады [125]. Осы тұрғыдан алғанда, ұйымдастырушылық іс-әрекеттің мәні әлеуметтік пайдалы мақсаттағы қызметті реттеу кезінде де, керісінше, деструктивті немесе қылмыстық бағыттағы әрекеттерді ұйымдастыру кезінде де сыртқы белгілердің ұқсастығы арқылы айқындалады. Ғылыми әдебиеттерде «қызметті ұйымдастыру» ұғымына кіретін іс-әрекеттердің шамамен тізімі беріліп, мұнда негізгі біріктіруші критерий ретінде ұйымдастырушының немесе олардың тобының белгілі бір жүйелі іс-қимылдар жиынтығын жүзеге асыруы саналады [126]. Осыған ұқсас әрекеттерге жаңа басқару құрылымын енгізу, бар жүйені жетілдіру, оның тиімді жұмыс істеуіне қажетті элементтерді өзгерту немесе қайта құру, құрылымды дамыту, сондай-ақ қызметтің тиімді нысандары мен әдістерін жасау және енгізу жатады. Жоғарыда атлған ұйымдастырушылық белгілер қаржылық пирамидалардың қызметіне де толық дәрежеде тән. Қаржылық пирамида құру процесінде оның сыртқы көрінісі қалыптасып, жарнамалық стратегия әзірленеді, салымшылардан қаражат жинау және оны қайта бөлу механизмі ұйымдастылады, филиалдар немесе құрылымдық бқлімшелер ашылады, қатысушылармен қарым-қатынас тәртібі бекітіледі, ал негізгі функцияларды атқаратын тұлғалар таңдалады. Сонымен қатар, қаржылық пирамида тұрақты және заңды ұйым ретінде көрсету мақсатында арнайы «актив» құрылып, оған жаңа қатысушыларды тарту, жарнама тарату, төлемдер жүргізу тек бір реттік заңбұзушылық актісімен шектелмей, өзара байланысты ұйымдастырушылық, басқарушылық және қаржылық әрекеттердің тұтас жүйесін қамтиды.
Қаржылық пирамида мәні сол, олар мүмкіндігінше көп адамды тартуға бағытталған. Сондықтан біз бұл қызметті «ұйымдастыру» және «басқару» ұғымдарына жатқызу керек деп есептейміз. Егер солай болмаса, ҚР ҚК 217-1-бабы бойынша жауапкершілік тек ҚР ҚК 217-бабымен бірге қолданылуы тиіс болады. Біздің ойымызша, бұл занамашының ниетіне де, құқықтық тыйым салу логикасына да толық сәйкес келмейді. Мысалы, Астана қаласы Сарыарқа ауданы №2 аудандық сотының 2022 жылғы 30 желтоқсандағы №7117-22-00-1/579 нөмірлі үкімі бойынша Ж., А., П., Д. және Б. азаматтардан тұратын қылмыстық топ мүшелері айыпталды. Олар 2019 жылғы наурыздан 2021 жылғы қазанға дейін қздері құрған және басқарған қаржылық пирамидаға салымшылардан жалпы сомасы 7 588 653 200 теңге, яғни аса ірі мөлшердегі қаражат тартқан [127]. Сонымен қатар, үкімде қылмыстық ниеттерін жүзеге асыру және жаңа қатысушылардың санын арттыру мақсатында ұйымдасқан қылмыстық топтың жетекшілері мен мүшелері қаржылық пирамиданың қызметін насихаттауға бағытталған жарнамалық іс-шаралар жүргізгені көрсетілген. Атап айтқанда, кеңсе ғимараттарында ұйымның эмблемасы бейнеленген жарнамалық баннерлер орнатылып, автокөлік жөндеу орталықтары мен көлік жуу кешендерінде жеңілдіктер ұсынатын арнайы купондар дайындалған, сондай-ақ қаражат салған тұлғаларға құнды сыйлықтар табысталған [128]. Тиісінше ҚР ҚК 217-1-бабы шеңберінде ҚР ҚК 217-бабымен өзара байланысты субъектілік құрам аясында нақтылау талап етіледі деп есептейміз.

Қаржылық пирамидаларды ұйымдастырушылар мен белсенді қатысушылардың қызметі іс жүзінде қаржылық пирамидаларды жарнамалаумен байланысты екендігіне сүйене отырып, олардың әрекеті ҚР ҚК 217-бабының құрамын толық қамтитындығын және ҚР ҚК 217-1-бабы бойынша қосымша саралауды қажет етпейді деп болжау қисынды болады. Сондай-ақ, ҚР ҚК 217-бабы бойынша жауапкершілік параметрлері ҚР ҚК 217-1-бабына қарағанда жоғары. Егер адам ҚР ҚК 217-б. 1-бөл. бойынша және ҚР ҚК 217-1-бабының 1-бөлігі бойынша жауапқа тартылатын болса, онда іс жүзінде ҚР ҚК 58-б. 2-бөл. сәйкес түпкілікті жаза неғұрлым қатаң жаза жеңіл жазаны сіңіру жолымен, яғни іс жүзінде ауырлығы орташа қылмысқа жататын ҚР ҚК 217-б. 1-бөл. санкциясы шеңберінде тағайындалады. Әрине, ҚР ҚК-нің 217-б. мен 217-1-б. басқа бөліктері бойынша саралау шеңберінде сіңіру әдісі қолданылмағанымен ҚР ҚК-нің екі бабы шеңберінде осыған ұқсас әрекеттер үшін жауапкершіліктің қайталануы бізге негізсіз болып көрінеді. Енді алдында өзіміз жасаған теориялық талдауларға қайтып орала отырып,  ҚР ҚК-нің 217-бабында көзделген қылмыс құрамының аяқталу кезеңі ретінде қай сәтті тануға болады деген мәселеге тоқталайық.

Қазіргі уақытта қолданыстағы Қазақстан Республикасы Жоғарғы Сотының 2020 жылғы 24 қаңтардағы №3 «Соттардың экономикалық қызмет саласындағы қылмыстық құқық бұзушылықтар туралы істер бойынша заңнаманы қолдануының кейбір мәселелері жөніндегі» нормативтік қаулысында аталған мәселеге қатысты нақты құқықтық түсіндірме берілмеген. Сонымен қатар, көрсетілген нормативтік түсіндіру актісінде қаржылық пирамиданы ұйымдастыруға байланысты қылмыстық құқық бұзушылықтың объективтік және субъективтік белгілері де жан-жақты ашып көрсетілмеген.

Қылмыстық құқық ғылымының тұжырымдамаларына сүйенсек, мұндай құқық бұзушылықтар көбінесе «келте құрамдарға» жатқызылады. Алайда оларды қолданудың бірізді тәжірибесі әлі де қалыптаспағанын, сондай-ақ осындай құрамдарды дербес санат ретінде бөліп қарастырудың орындылығы жөнінде ғылыми көзқарастардың әртүрлі екенін атап өткен жөн. Соған қарамастан, қылмыстық құқық бұзушылықтардың жекелеген құрамдарын талдау нәтижесінде мұндай заңнамалық құрылымдардың қылмыстық заңда нақты көрініс тапқандығы анықталғандықтан, оларды назардан тыс қалдыру мүмкін емес.

Ұйымдастырумен, құрумен немесе басқарумен байланысты қылмыс құрамдарының басым көпшілігін зерттеушілер келте құрамдардың қатарына жатқызады. Кейбір авторлардың пікірінше, «келте құрам» ұғымы қылмыстық әрекеттің табиғи даму үдерісі толық аяқталмай тұрып, заң шығарушының еркімен оның бастапқы кезеңінде-ақ аяқталған қылмыс ретінде танылуын білдіреді. Басқаша айтқанда, заң техникасының көмегімен қылмыстық іс-әрекеттің объективті түрде аяқталу сәті жасанды түрде ертерек кезеңге ауыстырылады.

Мұндай заңнамалық тәсіл, әдетте, қоғамдық қауіптілік деңгейі жоғары болып табылатын және мемлекеттің қылмыстық-құқықтық ықпал ету шараларын қылмыстық қызметтің бастапқы сатыларында-ақ қолдануын талап ететін жағдайларда пайдаланылады. Жалпы алғанда, қаржылық пирамидаларды ұйымдастыруға қатысты осындай ұстаным қисынды әрі негізді болып көрінеді. Өйткені тиісті қылмыстық-құқықтық тыйым қаржылық пирамидалардың қызмет ету заңдылықтарына криминологиялық тұрғыдан жауап ретінде енгізіліп, әлеуетті салымшыларды сөзсіз туындауы ықтимал мүліктік шығындардан барынша қорғауға бағытталған.

Біздің көзқарасымыз бойынша, Қазақстан Республикасы Қылмыстық кодексінің 217 және 217-1-баптарында көзделген қылмыстық құқық бұзушылықтар бойынша қылмыстық жауаптылықты қолдану практикасын біріздендіру және осы санаттағы істер бойынша құқық қолдану тәжірибесінің тұрақтылығын қамтамасыз ету қажет.

Зерттеу жұмысының осы бөлімшесіне енгізілген мәселелерді теориялық тұрғыдан қарастыра отырып, төмендегідей тұжырымдар жасауға болады: 

ҚР ҚК 217 және 217-1-баптарымен реттелетін қол сұғушылық объектісіне қатысты даулар негізді және оның қылмыстық құқық теориясында әлі ұзақ уақыт бойы сақталары сөзсіз. Қаржылық пирамида қызметі қандай да бір шаруашылық қызметке айналған экономикалық динамика элементтерін айқындамайтындықтан оны заңды кәсіпкерлік қызметке де, тыйым салынған кәсіпкерлі қызметке де жатқыза алмаймыз. 

Тиісінше, қаржылық пирамиданы құру, оған басшылық ету және жарнамалау қызметін экономикалық қызмет саласындағы қоғамдық қатынастарға, ал ҚР ҚК 8-тарауының құрылымына қарай кәсіпкерлік қызмет саласындағы қол сұғушылық ретінде қарастыруымыз да шартты мәнге ие. Сондай-ақ, қаржылық пирамида қызметінен зардап шегушілер тарапынан олардың субъективті бағалауында мұны кәсіпкерлік субъектісі ретінде  түсіндірулерінің де қисындық мәні бар. Қаржылық пирамидалар қызметінің ықтимал мүліктік залал келтіру тәуекелділігімен, яғни іс жүзінде меншіктік қатынастарға залал келтіретіндігімен қатар халықтың инвестициялық белсенділігін төмендетіп, сенімсіздік тудыратындықтан экономикалық үдерістердің қалыпты дамуына қауіп туғызатындығын да атап өткен жөн.  

Сөйтіп, ҚР ҚК 217 және 217-1-баптарымен қарастырылатын қылмыстық құқық бұзушылық құрамы шеңберінде қос объектіліктің айрықша үйлескендігін айтқымыз келеді. Тікелей объектісі экономикалық (кәсіпкерлік) қызмет саласындағы қоғамдық қатынастар. Сондай-ақ, меншіктік қатынастар да дәстүрлі түсініктегідей қосымша объектісі емес, ҚР ҚК 217-бабының құрылымы шеңберінде тиісті қол сұғушылықтың құқықтық табиғатын анықтаушы, шешуші фокус-объект ретінде беріліп отыр [50].
Қазіргі қолданыстағы ҚР ҚК-нің 217-бабы құрылымының негізгі ерекшеліктерінің бірі – заң шығарушының осы қылмыстық қол сұғушылықтың аяқталу сәтін ертерек кезеңге, яғни қаржылық пирамиданы құру және оның қызметін ұйымдастыру кезеңіне ауыстыруында болып отыр. Мұндай заңнамалық тәсіл кез келген қаржылық пирамиданың түпкі нәтижесінде міндетті түрде мүліктік залал келтіретіні жөніндегі криминологиялық аксиомаға негізделеді. Шынында да, қазіргі уақытқа дейін белгілі болған бірде-бір қаржылық пирамида өзінің қызметін салымшыларға зиян келтірмей аяқтаған емес. Осыған байланысты заң шығарушы ҚР ҚК-нің 217-бабы бойынша қылмыстық жауаптылықтың туындауын нақты келтірілген залалмен емес, болашақта туындауы ықтимал қоғамдық қауіпті салдардың криминологиялық тұрғыдан дәлелденген мүмкіндігімен байланыстырады. Сондықтан аталған құрамның объективтік қоғамдық қауіптілігі бастапқы кезеңде нақты емес, болжамдық сипатқа ие деп пайымдауға болады.
Сонымен бірге, ҚР ҚК-нің 217-бабында көзделген қылмыс құрамының келте немесе формальды құрылымына қарамастан, құқық қолдану тәжірибесінде қаржылық пирамиданы құру және оның қызметіне басшылық еткені үшін кінәлі адамдарды қылмыстық жауаптылыққа тарту көбіне нақты мүліктік залал келтірілген жағдайларда ғана жүзеге асырылып отыр. Тәжірибеде салымшылардың арыздары, төлемдердің тоқтатылуы немесе ұйымның күйреуі сияқты белгілер пайда болғаннан кейін ғана қылмыстық қудалау басталатыны байқалады. Осы орайда қаржылық бақылау нәтижелері, соның ішінде Қазақстан Республикасы Қаржы нарығын реттеу және дамыту агенттігі жүргізетін мониторинг деректері нақты қылмыстық қудағалау механизмдерімен жеткілікті дәрежеде үйлестірілмеген. Нәтижесінде, қаржылық пирамидаларды олардың алғашқы кезеңінде, яңни нақты зардап шегушілер пайда болғанша анықтау және жауапкершілікке тарту мәселесі құқықтық тәжірибеде толық шешімін таппай келеді. 

Осыған орай, ҚР ҚК-нің 217-бабының қазіргі редакциясы қаржылық пирамидаларды ұйымдастырушылар мен басшылық етуші тұлғалардың ниетінің өзгеру сатыларын толық көлемде ашпайды деп санаймыз. Қаржылық пирамиданың бастапқы кезеңінде ұйымдастырушының нақты мүліктік залал келтіру мақсаты болмауы мүмкін, алайда төлемдерді жүзеге асыруда қиындықтар туындап, қатысушылар алдындағы міндеттемелерді орындау мүмкін болмай қалған сәттен бастап оның қызметі сөзсіз қоғамдық қауіпті сипатқа ие болады. Дәл осы кезеңде кінәлі тұлғалардың санасында кем дегенде жалпы саны белгісіз адамдар тобына мүліктік зиян келтірудің ықтимал қаупіне саналы түрде жол беру, яғни жанама ниет қалыптасады деп есептеуге негіз бар. Сондықтан ҚР ҚК-нің 217-бабын қаржылық пирамиданың қатысушылар алдындағы міндеттемелерін орындау мүмкіндігі жоғалған кезеңнен бастап кінәлі тұлғаларды қылмыстық жауаптылыққа тартуды көздейтін арнайы нормамен толықтыру орынды болар еді. Біздің ойымызша, мұндай норманы төмендегідей мазмұнда құрылымдауға болады: «Қаржылық пирамиданың қатысушылар алдында алған міндеттемелерін қамтамасыз ету мүмкіндігі болмаған жағдайда, жеке және (немесе) заңды тұлғалардың ақшасын немесе өзге мүлкін не оған құқығын одан әрі тарту арқылы жүзеге асырылатын, жеке немесе заңды тұлғаларға көрінеу залал келтіру қаупін туғызатын немесе залал келтіретін қызметі…». Мұндай толықтыру қаржылық пирамидалардың қызметіне ерте кезеңде тосқауыл қоюға, сондай-ақ нақты мүліктік зиян келтірілгенге дейін қылмыстық-құқықтық ықпал ету мүмкіндігін күшейтуге бағытталған превентивтік әлеуетті арттыра түсер еді.

Сонымен қатар, ҚР ҚК-нің 217-1-бабы шеңберінде де субъектілік құрамды нақтылау қажеттігі байқалады. Қаржылық пирамидаларды ұйымдастырушылар мен олардың белсенді қатысушыларының қызметі іс жүзінде мұндай құрылымдарды жарнамалаумен ажырамас байланыста жүзеге асырылатынын ескерсек, олардың әрекеттері көбіне ҚР ҚК-нің 217-бабымен толық қамтылады деп пайымдауға болады. Осыған байланысты, қаржылық пирамидаларды құрушылар немесе олардың қызметін басқаратын тұлғалардың әрекеттерін ҚР ҚК-нің 217-1-бабы бойынша бағалау міндетті түрде қажет емес. Бұл жағдайда 217-1-баптың қолданылу шекарасы пирамида қызметіне тікелей араласпайтын, бірақ оны белгілі-бір мақсатпен насихаттайтын басқа да тұлғалар үшін нақтыландырылуы тиіс деп саналады.   
1.4 Қаржылық (инвестициялық) пирамидаларға қатысты қылмыстық заңнаманы жетілдіру мәселелері

Қазақстан Республикасы Қылмыстық кодексінің 217 және 217-1-баптарында қарастырылған қылмыстық құрам белгілерін құқықтық талдау барысында туындайтын негізгі пікірталастардың басым бөлігі объективтік жақтың заңнамалық сипаттамасына тікелей қатысты екені байқалады. Әсіресе, «ұйымдастыру» мен «басшылық ету» ұғымдарын қолдану ғылыми қауымдастықта әртүрлі көзқарастардың пайд болуына алып келуде.
Бұл баптар бойынша кінәлі деп танылған тұлғалардың іс-әрекетін зерттеу қылмыстың аяқталу сәтінің дәстүрлі материалдық құрамдарға қарағанда ерте сатыға жылжытылғанын дәлелдейді. ҚР ҚК 28-бабының үшінші бөлігіне сәйкес, қылмысты ұйымдастырған, оны жүзеге асыруға басшылық еткен немесе қылмыстық топ құрып, оған жетекшілік еткен тұлға ұйымдастырушы юолып саналады [9]. Осыған орай, ҚР ҚК 217-бабында көрсетілген қылмыстың объективтік жағы нақты қардаптардың салдарынан емес, ұйымдастырушылық сипаттағы іс-әрекеттің өзінен туындайтыны айқын. Яғни, бұл жағдайда ұйымдастырушының қылмыстағы функциялық орны дербес қылмыстық құрамның негізгі орындаушылық белгісі дәрежесіне дейін көтерілген.
Осындай құқықтық тұжырымдамалар қылмыстың келте құрамдарының ерекшелігі ретінде қарастырылып, олардың басты мақсаты ө қылмыстық-құқықтық әсер ету алдын алу механизмдерін нығайту. Қазіргі заманғы қылмыстық құқық теориясында мұндай құрамдарға қатысты «деліктілік теориясы» кеңінен қолданылады [130]. Бұл көзқарас Қазақстан Республикасының Қылмыстық кодексінің 181. 182, 257, 262, 264, 265, 267, 272, 404 және 405-баптарындағы нормаларда өз көрінісін тапқан. Сонымен қатар, мазмұны  жағынан ұқсас құқықтық модельдер ҚР ҚК-нің 302, 307, 309, 310 және 394-баптарында да кездеседі.

Бұл құрамдардың барлығына тән жалпы белгі – объективтік жақтың негізгі элементі ретінде ұйымдастырушылық сипатын білдіретін терминдердің қолданылуы. Заң мәтіндерінде бұл әдетте «құру», «ұйымдастыру», «басшылық ету» сияқты ұғымдар арқылы беріледі. Осындай тәсіл заң шығарушының қылмыстық әрекеттің салдарынан гөрі, оны ұйымдастыруға бағытталған бастапқы қызметке құқықтық тұрғыдан жоғары қауіп деңгейін тағайындау ұстанымын көрсетеді.

Сонымен қатар, аталған құрамдарды мазмұндық тұрғыдан салыстыру олардың құқықтық табиғатында елеулі айырмашылықтар бар екенін дәлелдейді. Нақтырақ айтқанда, ҚР ҚК-нің 302, 307, 309, 310 және 394-баптарында жауаптылық негізінен белгілі бір заңсыз қыметті ұйымдастыруға немесе оған басшылық жасауға байланысты белгіленген. Мұндай құрамдарда құқыққа қайшы әрекет көбіне нақты бір қызметтң жолға қоюмен, оның жұмыс істеуін қамтамасыз етумен немесе басқарумен сипатталады.

Ал ҚР ҚК-нің 181, 182, 257, 262, 263, 264, 265, 267, 272, 404 және 405-баптарында заң шығарушы өзге тәсілді қолданған. Бұл нормаларда экстремистік, террористік, заңсыз әскерилендірілген немесе азаматтардың құқықтары мен қауіпсіздігіне қол сұғатын өзге де бірлестіктердің қызметіне белсенді түрде қатысудың өзі дербес қылмыстық-құқықтық тыйым ретінде қарастырылған. Осыған байланысты зерттеу барысында аталған екі топ құрамдарының арасында тек техникалық емес, мазмұндық әрі функционалдық ерекшеліктер де бар екені анықталды.

Екінші топтағы «қатысушылар деликтілеріне» тән сипаттың бірі – олардың жекелеген тұлғаның әрекеті арқылы да жүзеге асырылу мүмкіндігі. Мәселен, притон ұйымдастыру, заңсыз ойын бизнесін жүргізу немесе заңсыз көші-қонды ұйымдастыру сияқты әрекеттер кей жағдайда бір адамның бастамасымен орын алуы ықтимал. Дегенмен мұндай қызметтердің тұрақты әрі нәтижелі жүзеге асуы, әдетте, көмекші функцияларды орындайтын өзге тұлғалардың қатысуын талап етеді. Сондықтан бұл құрамдарда ұйымдастырушылық қызмет негізгі рөл атқарғанымен, оның қоғамдық қауіптілігі көбіне белгілі бір инфрақұрылымның немесе қатысушылар жүйесінің қалыптасуымен күшейеді.

Ал бірінші топтағы құрамдарда жағдай өзгеше. Мұнда қылмыстық-құқықтық тыйымның өзегі - белгілі бір бірлестіктің, топтың немесе жаппай сипаттағы әрекеттің ұжымдық табиғаты. Осы себепті заң шығарушы мұндай қылмыстарда «белсенді қатысу» белгісін дербес криминализациялаған. Өйткені аталған әрекеттердің қоғамдық қауіптілігі көбіне олардың көпшілік сипат алуымен, ортақ мақсатқа бағытталған адамдардың бірлескен іс-қимылымен және әлеуметтік тұрақтылыққа ықпал ету деңгейімен айқындалады.

Сонымен қатар, «белсенді қатысушы» ұғымының мәні барлық құрамдарда бірдей еместігі байқалады. Мысалы, жаппай тәртіпсіздікке қатысты ғылыми әдебиеттерді мұндай қатысушылар классикалық бірлесіп орындаушылар моделіне толық сәйкес келмейтіні айтылады. Осы жағдайда олардың мінез-құлқы қылмысты бірлесіп жасаудың дәстүрлі схемасынан ерекшеленіп, өзіндік құқықтық сипатқа ие болады [131].

Қылмыстық қауымдастықтар мен ұйымдасқан топтардың қызметіне қатысты құрамдарды зерттеу де «белсенді қатысу» түсінігінің кең және көпқырлы мазмұнға ие екенін дәлелдейді. Қазіргі таңда көптелеген мамлекеттердің қылмыстық заңнамасында тек қылмыстық ұйымды құру немесе оған басшылыұ ету ғана емес, сонымен қатар осындай құрылымдардың қызметіне қатысудың өзі қылмыс деп танылуы кеі таралған құқықтық трендке ацйналды [46]. Бұл бағыттағы ғылыми зерттеулер қйымдасқан қылмыстықтың тұрақтылығы мен өміршеңдігі көбінесе оның  қарапайым қатысушылардың белсенді әрекетіне байланысты екенін көрсетеді. 
Осыған орай, В.С. Комиссаровпен Г.Б. Еңсебаеваның бірлескен ресейлік-қазастандық зерттеуінде қылмыстық топтарға қатысқаны үшін жауапкершілікке тартылғандардың саны үйымдастырушылар мен қылмыстық әлем көшбасшыларының санынан бірнеше есе артық екні ерекше атап өтілген [132]. Бұл факт ұйымдасқан қылмыстықтың құрылымдық өзегін тек жетекшілер ғана емес, сонымен бірге ұйымның қызметін тікелей қолдап, оның тұрақты жұмыс істеуіне ықпал ететін белсенді мүшелер құрайтыны дәлелдейді.

Жоғарыда қарастырылған теориялық тұжырымдар қаржылық пирамида құру, басқару және жарнамалау үшін қылмыстық жауапкершілік белгіленген жағдайда субъектілер шеңберінде жеткілікті дәлдікте айқындалуының маңыздылығын көрсетеді. Алдынғы тарауларда көрсетілгендей, қаржылық пирамиданың жұмыс істеу механизмі тек ұйымдастырушылардың  әрекеттеріне ғана емес, сонымен қатар жылдам байи түсу идеясына сеніп, бұл жүйені дамытуға мүдделі қатысушылар тобының белсенділігіне де негізделеді. Сондықтан қаржылық пирамиданың тұрақты жұмыс істеуі алғашқы салымшылардың жаңа адамдарды тартуға бағытталған әрекеттерісіз мүмкін емес екенін ескеру қажет. Арнайы ғылыми еңбектерде мұндай қатысушылар пирамиданың жоғарғы буынын құрайтын және жаңа салымшыларды іздеу, үгіттеу, жарнамалау мен тарту қызметін атқаратын негізгі белсенді топ ретінде сипатталады [52;53;133]. Осылайша, олардың іс-әрекеттері тек пассивті түрде салым салумен шектелмей, қаржылық пирамиданың одан әрі өмір сүруіне тікелей әсер етеді.
Қазақстандық тәжірибеде мұндай оқиғалардың қоғамға қауіпті екенін нақты қылмыстық іс-шаралар арқылы дәлелдейді. Мысалы, 2021 жылдың қараша айында ел аумағындағы ірі қаржылық пирамидалардың бірі болып саналған Questra World жобасы сот процесіне беріліп, оның келтірген шығыны 1 миллиард теңге асатындығы анықталды. Осы схемаға мыңдаған адам тартылғанымен, қылмыстық жауапкершілікке тек ұйымдастырушы және басшылық лауазым иелеген төрт тұлға ғана тартылды [134].Бұл жағдайда ресми ұйымдастырушы статусы жоқ, бірақ пирамида өызметін кеңейтуге айтарлықтай үлес қосқан тұлғалардың іс-әрекетін құқықтық тұрғыдан дұрыс бағалау мәселесін өзекті етеді.

Сондай-ақ, елімізде қаржылық пирамидаларға қатысты құқық бұзушылықтардың өсу қарқыны алдын алу шараларының маңыздылығы арттыуда. Мысалы, 2021 жылдың алғашқы бес айында ғана осындай сипаттағы 161 қылмыстық іс тіркеліп, бұл көрсеткіш алдыңғы жылғы жалпы істер санының шамамен 90 пайызын құрайды [135]. Мұндай статистика қаржылық пирамиданың ұйымдастырушылық құрылымы тек бірнеше басшы тұлғалармен шектелмейтінін, олардың қызметі белсенді насихаттаушылар мен жаңа мүшелерді тартушылар желісі арқылы жүзеге асатынын көрсетеді.

Осыған байланысты, адамдарды салым салуға көндіру, ынталандыру, насихаттау немесе жаңа қатысушыларды тарту сияқты әрекеттер тұлғаның пирамиданың заңсыз сипатын белгілі бір деңгейде түсінетінін білдіретін объективті белгі ретінде қарастырылуы мүмкін. Себеі мұндай белсенділік кездейсоқ немесе бейтарап әрекеттен гөрі, жүйенің одан әрі дамуына саналы түрде ықпал етумен тығыс байланысты.

Қырғыз Республикасының қылмыстық заңнамасында да ұқсас құқықтық тәсілдер байқалады. Нақтырақ айтсақ, ҚР ҚК-нің 214-бабы қаржылық пирамидаға қатысуға адамдардытарту әрекеттері үшін жауапкершілікті көздейді. Дегенмен, аталған норманың диспозициясындағы «қатысуға ұсыныс жасау» тұжырымдамасы, біздің пікірімізше, қаржы пирамидаға белсенді араласудың барлық түрлерін толық қамтымайды. Себебі, практикада мұндай іс-әрекет тек ұсыныс берумен шектелмей, жарнама жасау, психологиялық ықпал ету, сендіру, табысқа кепілдік беру, әлеуметтік желілер арқылы насихат жүргізу және басқа да ұйымдастырушылық шаралар арқылы жүзеге асады. Сондықтан «қаржылық пирамидаға белсенді қатысу» ұғымы мазмұны жағынан әлдеқайда кең құқықтық категория қарастырылуы тиіс.

Сонымен қоса, қаржылық пирамиданы ұйымдастырушылардың, оған басшылық етушілердің және азаматтарды осы жүйеге тартатын тұлғалардың әрекеттерін қоғамдық қауіптілік деңгейі бойынша бірдей деп бағалау толықтай негізді шешім болып көрінбейді. Біздің ойымызша, бұл субъектілердің әрқайсысы қаржылық пирамиданың қызметінде әртүрлі функционалдық рөл атқарады, сондықтан олардың қылмыстық жауапкершілігі де саралаған сипатқа ие болуы қажет. Осыған орай, қаржылық пирамиданың белсенді қатысушыларын дербес қылмыстық-құқықтық бағалау қажеттілігі бірнеше себептермен түсіндіріледі. Біріншіден, қаржылық пирамида тек ұйымдастырушыдан ғана тұратын құрылым емес, белгілі бір қаржылық мүдде негізінде біріктірілген қауымдастық ретінде әрекет етеді. Мұндай жүйенің тұрақты жұмыс істеуі оның белсенді қатысушыларының жаңа адамдарды тарту, жарнамалау және сендіру бағытындағы әрекеттеріне тікелей байланысты.

Екіншіден, Қазақстан Республикасы Қылмыстық кодексінің 217-бабы құрылымында ұйымдастырушыны, басшылық етушіні және блесенді қатысушыны жеке субъектілік деңгейлер ретінде бөліп көрсету еліміздің қалыптасқан заң техникасына толық сәйкес келеді. Себебі, қазақстандық қылмыстық ұйымдасқан топтардың қызметіне тікелей араласуды дербес қылмыс ретінде қарастыру тәжірибесі әлдеқайда ертеден қалыптасқан. Үшіншіден, қаржылық пирамиданың негізін қалаушылармен салыстырғанда, белсенді қатысушылардың әрекеттері сыртқы тұрғыдан анық байқалады. Олар мүмкін болатын инвесторлармен тікелей диалог құрып, азаматтарды қаражат салуға шақырады, жоғары пайда табуға уәде береді, жүйенің сенімділігіне сендіреді және жаңа мүшелерді тартуға белсене атсалысады. Демек, олардың іс-әрекеттері қаржылық пирамиданың жұмыс істеу механизмінің нақты әрі көрінетін құрамдас бөлігі болып табылады. Төртіншіден, осы әрекеттерді дербес тыйым салынған мінез-құлық ретінде бекіту алдын алу маңызында да өзекті. Бұл тәсіл бірнеше қаржылық пирамиданың қызметіне қатар араласуға жол беретін заңнамалық бос орындарды азайтып, ҚР ҚК 217-бабының профилактикалық әлеуетін арттыруға септігін тигізеді.

Аталған мәселені зерттеу барысында қозғалған тағы бір маңызды аспектіні назардан тыс қалдырмау қажет. Егер ҚР ҚК 217-бабы аясында ұйымдастырушылармен қатар белсенді қатысушыларды да жауаптылық субъектілері ретінде ажырату орынды болса, онда ҚР ҚК 217-1-бабы шеңберінде субъектілік құрамның өзіндік ерекшеліктері мен шектеулері байқалады. Себебі қаржылық пирамиданы жарнамалау көбінесе оны ұйымдастырушылар мен белсенді қатысушылардың іс-әрекеттерінің ажырамас бөлігі болып табылады. Осыған байланысты ҚР ҚК 217-1-бабының негізгі адресаттары ретінде пирамидаға тікелей қатыспайтын, бірақ оны ашық түрде насихаттауға атсалысқан тұлғаларды қарастыру логикалық тұрғыдан дұрыс шешім болып көрінеді.
Салыстырмалы түрде коммерциялық негізде жұмыс істейтін жарнама агенттіктері, медиа тұлғалар, блогерлер, шоу-бизнес өкілдері және басқа да танымал тұлғалар осындай субъектілер қатарына жатқызылуы мүмкін. Тергеушілердің 51,1 пайызы сауалнама нәтижелері бойыншап қаржылық пирамидаларды жарнамалаудағы танымал тұлғалардың қатысуы олардың таралу тиімділігін айтарлықтай арттырады деп санайды (Қосымша В). Бұл жағдай мұндай жарнаманың қоғамдық қауіптілік деңгейінің жоғары екенін көрсетеді.

ҚР ҚК 217-бабының объективтік жағына оралсақ, аталған норманығ қолданыстағы редакциясы қылмыстың қоғамдық қауіптілігі анық көрінетін бастапқы кезеңді анықтауда елеулі қиындықтар туындататынын атап өту қажет. Дәл осы мәселе қаржылық пирамидаларға қарсы қылмыстық-құқықтық тыйымның тиімділігін бағалауда негізгі проблемалардың бірі болып отыр.

Бұрын көрсетілгендей, ҚР Қаржы нарығын реттеу және дамыту агенттінің 2021 жылғы мониторинг материалдары елімізде қаржы пирамидасының белгілері байқалатын көптелеген ұйымдардың қызмет еткенін көрсетті. Сонымен қатар, Қазақстан Республикасы Бас прокуратурасының 2021 жылғы 1 шілдедегі депутаттық сауалға берген жауабында ұйымды қаржылық пирамида ретінде тану, негізінен, ҚР ҚК 217-бабы бойынша үкім немесе процессуалдық шешім қабылданғаннан кейін ғана мүмкін болатыны айтылған [135].

Аталған ұстаным бастапқы кезеңде қаржылық пирамидаларды құру немесе олардың қызметіне басшылық ету фактілері бойынша қылмыстық-құқықтық ықпал етудің айтарлықтай күрделі екенін көрсетеді. Бұл қиындық тек «құру» немесе «басшылық ету» ұғымдарын дәлелдеумен ғана байланысты емес. Негізгі мәселе- қылмыстық-құқықтық тыйымда көрсетілген әрекеттің қоғамдық қауіптілік дәрежесін ерте кезеңде объективтендіруге мүмкіндік беретін құқықтық өлшемдердің жеткіліксіздігінде.
Тәжірибелік деректермен ашық көздерді зерттеу қаржылық пирамидаларға қатысты жауапкершілік азаматтардың нақты материалдық шығынға ұшырағаннан кейін ғана қолданылатынын дәлелдейді. Әдетте, құқық қорғау органдарына зардап шегушілер жүйе құлап, қаражат жоғалған сәтте ғана жүгінеді. Ал бастапқы кезеңде мұндай құрылымдар заңды және табысты бизнес ретінде танылып, сыртқы белгілерімен қылмыстық іс-әрекетті ашпайды. Нәтижесінде, қылмыстық жауаптылық іс жүзінде пирамида елеулі масштабқа ие болып, көптеген азаматтарға зиян келтіргеннен кейін ғана қолданылады.

Осы кемшіліктерді жою мақсатында біз ҚР ҚК 217-бабының құрылымын жетілдіру қажеттілігін бұрын да көптеген болатынбыз. Мұндай түзетулердің басты мақсаты – пирамида ұйымдастырушылары мен басшыларының жауапкершілігін жүйе «дивидендтерді» төлеуде қиындыққа тап болған алғашқы кезеңде-ақ іске асыруға мүмкіндік беру. Біздің пікірімізше, ҚР ҚК 217-бабының тиімділігін арттырудың маңызды бағыттарының бірі әкімшілік-құқықтық және қылмыстық-құқықтық ықпал ету шараларының өзара байланысын күшейту болып табылады. Қазіргі таңда ҚР ӘҚБтК-де тек қаржылық пирамидаларды жарнамалау бойынша әкімшілік жауапкершілік қарастырылған (150-бап).       Алайда тәжірибеде бұл механизмнің де тиімділігі шектеулі болып отыр. Себебі қаржылық пирамиданы жарнамалау үшін әкімшілік жауаптылық көбіне ұйымның қылмыстық іс жүргізу шеңберінде қаржылық пирамида ретінде танылғанынан кейін ғана қолданылуы мүмкін. Ал пирамиданы құру немесе оған басшылық ету фактілері бойынша ерте кезеңде қылмыстық-құқықтық әрекет ету тетігі іс жүзінде толыққанды жұмыс істемейді.

Бізге қаржылық пирамидаларға қатысты әкімшілік және қылмыстық-құқықтық тыйымдарды белгілеуде Ресей Федерациясы заң шығарушысының тәжірибесі назар аударарлық болып көрінеді. Ресей Федерациясының ӘҚБтК-нің қолданыстағы редакциясында [136] 2016 жылы енгізілген «Ақша қаражатын және (немесе) өзге мүлікті тарту жөніндегі қызмет» туралы 1462-бабы бар [137] және оны іс жүзінде ҚР ҚК 217-бабымен реттелген іс-әрекетпен салыстыруға болады. Яғни, ҚР ҚК 217-бабына сәйкес қылмыстық құқық бұзушылық болып табылатын әрекеттер Ресей Федерациясының заңнамасына сәйкес әкімшілік-құқықтық декликтке жатады. Әкімшілік және қылмыстық жауаптылықтардың бөлу өлшемі ретінде ресейлік заң шығарушы азаматтар мен ұйымдардың қаржылық пирамидаға тартылған қаражатының мөлшерін таңдаған. Ресей Федерациясы қылмыстық кодексінің 172-бабына сәйкес тартылған ақша көлемі «ірі мөлшер» санатында болғанда ғана қылмыстық жауаптылық туындауы мүмкін [137].

Қылмыстық-құқықтық және әкімшілік-құқықтық юрисдикция арасында осындай икемді шектің болуы толығымен негізделген деп санаймыз. РФ ӘҚБтК-нің 25-бабының 2-бөлігінде тиісті құқық бұзушылықтар өз сипаты бойынша қылмыстық жауаптылыққа әкеп соқпаған жағдайда ол әрекеттен әкімшілік жауаптылық туындайтыны тікелей көрсетілген [138].
Сонымен қатар, ӘҚБтК-ке мәтіндік талдау жасау барысында әкімшілік және қылмыстық жауаптылықтың аражігін ажырату туралы заңды түрде («қылмыстық жазаланатын іс-әрекет белгілері жоқ...» және осыған ұқсас тұжырымдар) көрсетіліп, әкімшілік құқық бұзушылықтардың 100-ге жуық құрамында белгіленгенін байқадық. Бұл осы заңнамалық тәсілдің функционалдығының жоғары дәрежесін көрсетеді деп санаймыз. 

Әкімшілік және қылмыстық жауапкершіліктің арақатынасы ұзақ уақыт бойы даулы мәселелердің қатарында екені белгілі. Оны ТМД-ның әкімшілік-деликтілік және қылмыстық заңнамасының даму динамикасынан да байқауға болады. Осы жерде алыс шет елдер үшін әкімшілік және қылмыстық жауапкершілікті бөлудің өзіндік дәстүрі бар екенін және оны отандық заңнамалық тәжірибеге бейімдеу мүмкіндігінің аз екендігін, тіптен кейбір жағдайда мүмкін еместігін де айта кеткен жөн. 
Қылмыстың айқын белгілері жоқ бірқатар құқық бұзушылықтардың өсуі салдарынан Еуропа континенті елдерінде екі тәуелсіз тәжірибе қалыптасты: 1) жеке әкімшілік-деликтілік заңнама жоқ, барлық іс-әрекеттер қылмыстық заңнама шеңберінде біріктірілген, алайда қоғамдық қауіптілігі төмен құқық бұзушылықтар бойынша істер әкімшілік өндіріс шеңберіне дейін жеңілдетілген (бұл Бельгия, Франция сияқты мемлекеттерге тән); 2) қылмыстық заңда тек қылмыстар мен қылмыстық теріс қылықтарды сақтай отырып, қылмыстық-әкімшілік құқықты («ұсақ санкциялар құқығы») бөлу (Италия, Германия мемлекеттерінде). Сондай-ақ, посткеңестік кеңістіктегі елдерде іс жүзінде абсолютті мән берілетін қылмыстық және әкімшілік заңнаманы кодификациялау көптеген басқа елдерде салыстырмалы сипатқа ие екенін атап өткен орынды. Польша, Швеция, Германия және т.б. бірқатар елдерде қылмыстық кодекстен басқа, қылмыстар мен қылмыстық құқық бұзушылықтарды саралау кезінде қылмыстық-экономикалық, қылмыстық-экологиялық, қылмыстық-салықтық және басқа да кодификацияланған көздер қолданылады [138]. Посткеңестік кеңістіктегі елдер үшін әкімшілік-құқықтық және қылмыстық-құқықтық жауапкершілік салаларын неғұрлым нақты ажырату тән болғандықтан заңнаманы терең реформалау жағдайында да мұндай жүйеден толық бас тарту қиын болып көрінеді. Қазақстан Республикасының ҚК мен ӘҚБтК-ін әзірлеу кезінде «қылмыстық құқық бұзушылық» санатын оқшаулау бойынша қабылданған шешімге байланысты отандық сарапшылар «бәсекелестікті барынша болдырмау» қажет деп санады [139]. Дегенмен, жоғарыда атап өткеніміздей, әкімшілік және қылмыстық-құқықтық құқық бұзушылықтар құрамы бойынша заңнамалық «тоғысулардың», яғни іс жүзінде бәсекелестіктің саны осы уақытқа дейін жеткілікті [140]. 

Бұл мәселе күрделі, көп аспектілі және зерттелетін проблема аясында оны тілге тиек ету тек біз талдап отырған қылмыстық құбылысқа әсер етудің тиімді тетіктерін іздеумен байланысты. Біздің ойымызша, зерттеушілердің «қоғамдық қауіптілік» санатын әкімшілік деликт пен қылмыстық құқық бұзушылықты ажырату кезінде толық көлемде абсолютті деп айта алмаймыз, себебі әкімшілік деликттің де белгілі бір (тіпті аз да болса) қоғамдық қауіптілік дәрежесі бар[141]. 

Қазір әкімшілік құқық ғылымында әкімшілік және қылмыстық жауапкершілікті үнемі салыстыру үрдісі байқалады. Әкімшілік жауапкершіліктің жекелеген белгілері дербес күйде емес, заңды тұлғалардың жауапкершілік субъектісі ретінде әрекет ету мүмкіндігі, соттылықтың болмауы, жауапкершілікке тарту жөніндегі өкілеттіктер жүктелген органдар мен лауазымды тұлғалардың алуан түрлілігі және т.б. белгілерді салыстыру арқылы ашылады [142].
Сондай-ақ, кейбір жағдайларда әкімшілік-құқықтық жауапкершілікке тек «бір элементтік санат» мәні беріледі, өйткені ол негізінен мемлекеттің тиісті деликтіге қатысты теріс реакциясының көрінісі ретінде жасалған құқық бұзушылық үшін ықпал ету шараларын қолдануды қамтиды [143]. Сондай-ақ жауапкершілікті іске асырудың ерекше тетігі мен «осы тетік іске асырылатын нақты юрисдикциялық тетіктің» болуына баса назар аударылады [144]. Процессуалдық қызметтің қарапайым және бірыңғай нысандарын қамтитын әкімшілік жауапкершілікті жүзеге асырудың ерекшелігі қаржы пирамидаларының қызметіне қарсы тұруда өте тиімді қосымша құқықтық құрал бола алады деп санаймыз. Сонымен қатар, егер қылмыстық-құқықтық тыйым салу өлшемі ретінде азаматтардың және (немесе) ұйымдардың тартылған қаражатының мөлшері (Ресей заң шығарушысының шешіміне ұқсас) белгіленсе, онда әкімшілік-құқықтық және қылмыстық-құқықтық юрисдикцияны ажыратудағы қиындықтар тиісті өлшемнің дәлдігіне байланысты күн тәртібінен алынып тасталынған болар еді. 

Бұл жағдайда қылмыстық теріс қылықтың қосымша құрамын криминализациялағаннан гөрі жаңа әкімшілік деликтіні белгілеу қолайлы болып көрінеді. Себебі қылмыстық жауаптылықпен салыстырғанда қабылданатын әкімшілік-құқықтық шаралардың анықтығы, уақыты бойынша қолайлылығы әкімшілік жауапкершіліктің маңызды ерекшелігі болып саналады. Келтірілген залалдың мөлшері (қаралып отырған құрамда – азаматтардың және (немесе) ұйымдардың тартылатын қаражатының мөлшері) сияқты шектеу өлшемінің тиімділігіне келетін болсақ, қылмыстық құқық теориясында оған теріс баға беру немесе оны пайдаланудың орындылығына күмән келтіру пікірлері болған емес. Керісінше, арнайы зерттеулер тиісті өлшемдерді ең айқын санат ретінде, әсіресе «экономикалық қылмыстар» деп аталатын құрамда қолдану негізділігін растайды [145]. Мәселенің даулылығы әдетте, келтірілген шығын құнының белгісіне қатысты емес, осы белгінің белгілі бір параметрлері тұрғысынан (шамадан тыс немесе, керісінше, жеткіліксіз болуы) орын алады [145, с. 33-40]. Сұрақ біз ойлағандай болып шешілген жағдайда қаржылық пирамидаларға тартылатын азаматтардың және (немесе) ұйымдардың ақша қаражатының немесе өзге де мүлкінің «ірі мөлшері» ұғымы құқықтық табиғаты бойынша неғұрлым жақын болып табылатын экономикалық қызмет саласындағы қылмыстық құқық бұзушылықтың өзге де құрамдары шеңберінде  түсіндірілуге тиіс. Жалпы ұсынылып отырған өзгерту ҚР ҚК 217-б. ішкі құрылымын қайта қарастыруды қажет етеді. Оның нәтижесінде сараланушы және ерекше сараланушы белгілер ауысып, қаржылық пирамидаға тартылған ірі мөлшер қылмыстық құқық бұзушылықтың негізгі құрамына жатқызылып, аса ірі деген белгі ерекше сараланған құрамнан (ҚР ҚК 217-б. 3-бөл.) сараланушы құрамға (ҚР ҚК 217-б. 2-бөл.) ауыстырылуы қажет [47;50]. 

Бұл шешім бір-бірімен байланысты ҚР ҚК 217-б. мен 217-1-б. арасындағы «сәйкессіздіктерді» толығымен жоюға мүмкіндік береді. ҚР ҚК 217-б. шеңберінде тиісті сандық көрсеткіштермен толық үйлесімділік болып (ірі немесе аса ірі мөлшерде ақша немесе өзге де мүлік немесе оған құқықты тарту) «айтарлықтай залалды» көрсету өз маңызын жоғалтады деп пайымдаймыз. Тиісінше, ҚР ҚК 217-1-б. 1-бөл. былайша тұжырымдалуы тиіс деп есептейміз: «Қаржылық пирамиданы жарнамалау, яғни ақша, мүлік немесе оған құқықты ірі көлемде тартумен байланысты көпшілік алдында немесе бұқаралық ақпарат құралдарын немесе электрондық ақпараттық ресурстарды пайдалана отырып қаржылық пирамида туралы жеке және тікелей ақпарат тарату...». ҚР ҚК 217-1-бабы редакциясына өзгертулер енгізу біріншіден, ҚР ҚК 217-бабы мен 217-1-бабы нормаларының үйлесімділік дәрежесін арттыруға мүмкіндік береді, екіншіден, мұндай мәтіндік шешім біз осыған дейін атап өткендей, жарнамалау фактісі мен нақты «салымшыларды» тарту және оларға айтарлықтай залал келтіру фактісі арасындағы қажетті себеп-салдарлық байланыс орнату проблемаларын жойып, ҚР ҚК 217-1-бабының құрамын даулы материалдық құрылымнан арылтуға ықпал етеді. Тиісінше, ҚР ҚК 217-1-бабы құрамының құрылымы материалдықтан формальды құрамға ауысып, біз жоғарыда айтқан күрделіліктерді жояды. Сондай-ақ, ҚР ҚК 217-1-бабының саралаушы белгілерінің құрылымына қаржылық пирамиданың аса ірі мөлшерде ақша, мүлік немесе оған құқық тарту деген белгіні де енгізген жөн.
Әкімшілік-құқықтық сала әлеуетін тиімдірек пайдалануға байланысты зерттеуді аяқтай отырып, тиісті институт қайтарылған жағдайда ҚР ҚК 217-б. шеңберінде әкімшілік преюдиция институтын қолдану мүмкіндігіне қатысты ескерту айтқымыз келеді. «Қаржылық пирамиданы жарнамалау, яғни ақша, мүлік немесе оған құқықты ірі көлемде тартумен байланысты көпшілік алдында немесе бұқаралық ақпарат құралдарын немесе электрондық ақпараттық ресурстарды пайдалана отырып қаржылық пирамида туралы жеке және тікелей ақпарат тарату...». Ал 2014 жылы қабылданып, 2015 жылғы 1 қаңтардан бастап күшіне енген ҚР ҚК-нің редакциясында бұл институттан бас тартылды. Аталмыш институттың  жеті құрам шеңберінде заңның қолданыстағы редакциясы жойылғанға дейін қолданылғандығын ескерер болсақ әкімшілік преюдиция институтының мүмкіндігі соңына дейін зерттелген жоқ деп пайымдаймыз. Әкімшілік преюдиция институтын жақтамаушылар әдетте, әкімшілік құқық бұзушылықтар саны ешбір жағдайда қылмыстық жауаптылыққа ауысу сипатына ие емес деген сияқты біртипті  пікірді ұстанады [147]. Дегенмен, қазіргі уақытта әкімшілік преюдиция институты кеңестік қылмыстық заңнама дамуынан кейін қайтадан Беларусь, Ресей Федерациясы, Түркменстан, Тәжікстан, Грузия, Өзбекстан сияқты таяу шет мемлекеттерде қайтадан қолданыла бастаған. Ресей Федерациясы ҚК-де оның қолданылу аясы үнемі кеңеюде. Қылмыс құрамына әкімшілік преюдицияны енгізуден Беларусь Республикасы (36 құрам), Ресей (30 астам құрам) және Өзбекстан (29 құрам) [148] алдыңғы орында. Біз өз тарапымыздан отандық қылмыстық заңнамадағы әкімшілік преюдициядан бас тартудың абсолюттік сипаты жоқ деп пайымдаймыз, яғни тиісті практикаға оралуды толық жоққа шығаруға болмайды. Қайталанып жасалатын әкімшілік құқық бұзушылықтардың белгілі бір санын қылмыстық жауаптылық саласына айналдыру мүмкіндігін негіздеуге ұмтылатын зерттеушілердің пікірлері бойынша  «зияндылық пен қоғамдық қауіптілік шегін диалектиканың маңызды заңы түсіндіруге көмектеседі: санның сапаға ауысуы және бұл жағдайда әкімшілік преюдиция – «жинақтаушы» байланыс болып табылады» [149]. Біз зерттеп жатқан құрам тұрғысынан әкімшілік преюдиция қаржы пирамидасы сияқты ұйымдардың жұмыс істеу жағдайларына неғұрлым бағытталған, уақтылы құқықтық ден қою үшін жетіспейтін элемент болуы мүмкін. Сонымен қатар, қайта құқық бұзушылық жасау фактісі, яғни әкімшілік жаза қолданылғаннан кейін бір жыл ішінде қылмыстық жауапкершілікке тарту мүмкін еместігін айта кеткен жөн. Себебі, анықталған әкімшілік деликтілік жағдайларының көп санына қатысты ескертулерге, атап айтқанда, әкімшілік жаза шараларын екі рет қолданғаннан кейін де шектеулер жасамауға жол беріледі. Келтірілген ескертудің болжамдық сипатына қарамастан, тиісті мәселе жеке алынған құрам шеңберінде емес, тұжырымдамалық тұрғыдан шешілуі тиіс деп санай отырып, ҚР ҚК 217-бабы бойынша қылмыс құрамы белгілерін қылмыстық-құқықтық бағалаудағы қиындықтарды ескеріп, әкімшілік преюдиция ықпал ету механизмін неғұрлым икемді және кезең-кезеңмен жасауға мүмкіндік беретінін атап өткен жөн. Бұл, әрине, қаржылық пирамидалардың қызметіне қатысатын азаматтар мен ұйымдардың айтарлықтай мүліктік шығынға үшырамауларына ықпал етіп, нақты қылмыстың алдын алуға мүмкіндік береді деп санаймыз. 

Қылмыстық-құқықтық ықпал ету тетігінің маңызды элементтерінің бірі - іс-әрекеттің қоғамдық қауіптілік дәрежесін объективті-субъективті түрде арттыратын мән-жайларға байланысты қылмыстық жауаптылықтың қажетті нұсқасын таңдауға мүмкіндік беретін заңнамалық тұрғыдан анықталған саралау және ерекше саралау белгілерінің жиынтығы. Қылмыстық құқық теориясында «ауырлататын  мән-жайлар» мен «саралаушы белгі» ұғымдарын қолданудың дәлдігі туралы пікірталас бар. Зерттеушілердің негізгі бөлігі бірінші тұжырымдама жалпы, ал екіншісі арнайы, тек бір бап аясында түсіндіріледі деп санайды [150]. Әрине, қандай да бір белгінің саралаушы сипатын анықтауда әрдайым заң шығарушының кінәлі адамның қылмыстық жауапкершілігінің сипатына қатысты нақты объективті еркі болуы керек, өйткені, сайып келгенде, саралаушы белгілер «қылмыстың негізгі құрамымен байланысты заңмен салыстырғанда жазалаудың жаңа шектерін белгілеуге» қызмет етеді [151]. Саралаушы белгілер жасалған қылмыс санатымен тікелей байланысты екенін көрсету өте дұрыс, ол сөзсіз қылмыстық жауапкершілік параметрлеріне және қылмыстық жазаны өтеудің одан арғы процесіне әсер етеді [152].

ҚР ҚК 217 және 217-1-баптарының құрамына жататын экономикалық қызмет саласындағы қылмыстық құқық бұзушылықтар оларды өзге қол сұғушылықтардан ерекшелейтін айрықша негіздер бойынша криминализацияланады. Арнайы зерттеулерде дұрыс көрсетілгендей, оны қылмыстандырудың мақсаты мемлекет экономикасын қорғауды қамтамасыз ету қажеттілігінен тұрады. Ал келтірілген залал «материалдық шығындардың мөлшері (үлкен (аса үлкен) зардап, кіріс) және қылмыстық-көлеңкелі қызметтің ауқымымен (мөлшері)» өлшенеді [9]. Келтірілген залал мөлшеріне келетін болсақ, бұл жағдайда отандық заң шығарушы айтарлықтай айқын сараланған өлшемдерді белгіледі: 217-баптың 1-бөлігі (қолданыстағы редакцияда) іс-әрекет үшін жазалылықты тартылатын ақша қаражатының немесе өзге де мүліктің мөлшеріне тәуелді етпейді; 2-бөлікте саралаушы белгі ретінде ақшаны немесе өзге мүлікті тартуды қарастырады; 3-бөлікте ерекше саралаушы белгі ретінде аса ірі мқлшерде ақшаны немесе өзге мүлікті тартуды айқындайды. Алдында келтірілген дәлелдерге сүйене отырып, егер ҚР ӘҚБК-не әкімшілік-құқықтық құқық бұзушылық құрамы қосымша енгізілетін болса «ірі мөлшер» және «аса ірі мөлшер» белгілерін «жылжыту» қажет деп санаймыз. Тиісінше, ҚР ҚК-нің 217-1-бабы редакциясының ҚР ҚК-нің 217-бабымен үйлесімділігін арттыру мен сандық белгілердің де негізділігіне жоғарыда тоқталған болатынбыз. 
Бұрын келтірілген дәйексөзде қолданылатын «қылмыстық-көлеңкелі іс-әрекеттің ауқымы» белгісіне келетін болсақ, ол, әрине, анық бағалаушылық сипатқа ие. Сонымен бірге, бұл белгі қылмыстық заңның мәтінінде объективтіліктің басқа да белгілі бір нысандарына ие болуы мүмкін. Атап айтқанда, ҚР ҚК 217-б. 2-бөл. қолданыстағы редакциясында «бірнеше рет» деген саралаушы белгі қолданылады. ҚР ҚК-нің 12-бабы 2-бөлігінің мазмұнына сәйкес, егер тұлға бұрын жасаған қылмыстық құқық бұзушылығы үшін сотталған болса не заңда көзделген негіздер бойынша қылмыстық жауаптылықтан босатылған жағдайда, кейіннен жасалған әрекет қылмыстық құқық бұзушылықтың бірнеше рет жасалуы ретінде танылмайды. Аталған норма қылмыстық құқықтағы бірнеше реттік институтын қолдану шектерін нақтылап, бұрынғы қылмыстық әрекетке байланысты құқықтық салдардың туындау фактісін ескеруді талап етеді. Яғни тұлғаның бұрынғы әрекетіне қатысты қылмыстық-құқықтық реакция жүзеге асырылған жағдайда, сол әрекетті кейінгі құқықтық бағалауда бірнеше рет жасалған қылмыстық құқық бұзушылықтың элементі ретінде қайта есептеуге жол берілмейді. Отандық зерттеуші Ш.С. Тоғайбаева белгілеп өткендей, ҚР ҚК көзделген қылмыстық құқық бұзушылықтардың едәуір санының сараланушы құрамдарында көрініс тапқан іс-әрекеттердің бірнеше рет жасалуы жеке тұлғаның қоғамға қарсы тұрақты бағыттылығын айғақтайды. Автор ҚР ҚК 1997 жылғы редакциясының контексінде атап өткендей, «қолданыстағы қылмыстық кодекстегі қылмыстардың бірнеше рет жасалуы түріндегі саралаушы белгіге талдау жасау заң шығарушының адам бірдей қылмысты қайталап жасаған жағдайда жауапкершілікті орташа алғанда 2-2,5 есе күшейту қажет деген қорытынды жасауға мүмкіндік береді» [153]. Егер ҚР ҚК 217-бабы санкцияларының қазіргі редакциясына жүгінетін болсақ, онда қолданыстағы ҚР ҚК шеңберінде осы қағидаттың  тұрақтылығы анықталады, өйткені қылмыстық жазаның ең жоғары шектері контексінде бірнеше рет белгісінің болуы жауапкершіліктің артуына әкеп соғатындығын белгілеуде. Бұл ретте 2003 жылдан бастап бірнеше рет нысанын қолданудан бас тартқан ресейлік заң шығарушымен салыстырғанда отандық заң шығарушының көптіліктің осы нысанын сақтаудан бас тартпай келе жатқандығын атап өткен жөн [154]. Соңғы жиырма жылға жуық уақыт бойы Ресей ғылымында жалғасып келе жатқан пікірталасты ескере отырып, қылмыстық құқық бұзушылықтардың көптігі институтының тиімділігіне қатысты қазіргі уақытқа дейін теориялық консенсустың жоқтығына қарамастан  қазақстандық заң шығарушының ұстанымы біздің пайымдауымыз бойынша дұрысырақ болып көрінетінін айтқымыз келеді. Теориялық қайнар көздерге талдау жасай отырып, бірнеше рет белгісінің болмауы бірқатар практикалық қиындықтарға әкеп соққанымен, ол әрдайым жасалған қоғамдық қауіпті әрекеттердің сипаты мен дәрежесін айқындамайтындығына көз жеткіздік. Бірқатар зерттеушілердің пікірлері бойынша қылмыстық құқық бұзушылықтардың бірнеше рет жасалуы жиынтыққа қарағанда «қылмыстық кәсібиліктің» элементін көрсетпейді [155]. Жоғарыда талдау жасалған қылмыстық жауаптылыққа тарту күрделілігін ескере отырып, ҚР ҚК 217 және 217-1-б. құрамындағы әрекеттердің бірнеше рет жасалуы жиі кездесетіндігін белгілеп өткіміз келеді.

Сондай-ақ, сыртқы көрінісі ұқсас болғанымен әрқайсы жеке құқықтық бағалануға тиіс төмендегідей дербес екі жағдайдың шынайы мүмкіндігін ескерген жөн: 1) адам белгілі бір кезеңде жұмыс істейтін қаржылық пирамиданы құрады және белгілі бір уақыт өткен соң құрылымдық бөлімше емес, басқаша атауы, қызметінің өзіне тән ерекшелігі, маркетингтік жолы бар басқа пирамиданы құрады; 2) адам бір уақытта екі немесе одан да көп қаржылық пирамида құрады. Бірінші жағдайда қылмыстық құқық бұзушылықтың бірнеше рет деген белгісі бірден байқалады. Қылмыстың аяқталу уақыты қаржылық пирамида құрылған сәттен басталатындықтан, жаңадан құрылған қаржылық пирамида тіптен кейін олар қатар жүргізілсе де тиісті қылмыстық құқық бұзушылықтың бірнеше рет деген белгісін құрайды. Екінші жағдай мүлдем бөлек, себебі кінәлі адамның ойы басынан-ақ екі немесе онан да көпқаржылық пирамида құруға, сондай-ақ бір нысанның қаражатын екіншісіне бөлуге бағытталған. Екі жағдайда да ықтимал залал келтіру мүмкіндіктері тең болғанымен, олардың құқықтық табиғаттары әртүрлі.
Жалпы ҚР ҚК-нің нормаларында бірнеше рет пен «қосарланған» іс-әрекеттерден тұратын бір қатар сараланушы құрамдар бар. Мұнда іс жүзінде әрқайсы жеке саралануға тиіс екі дербес қылмыстық құқық бұзушылықтар бір ниетпен біріктірілген. Яғни, осы түрлі құқықтық негіздерді ҚР ҚК бабының бір бөлігі шеңберінде біріктіру тәжірибесі, тұтастай алғанда қолайлы десек қателеспейміз. Мұндай «қосарланған» әрекет түрінде белгіні қолданудың ең көп таралған түрі екі немесе одан да көп жәбірленушілерге зиян келтіру жағдайлары болмақ. Зерттеушілер осы жағдайларда «қосарланған» зиян келтіруге арналған ниеттің айрықшалығы (ҚР ҚК 217-бабы бойынша «қосарланған әрекет») оны қылмыстардың көптігінен ерекшелейтін бірыңғай ниеттің болуына назар аударады [156]. Осылайша, «екі және одан да көп қаржылық пирамидаларға қатысты» белгісін ҚР ҚК 217 және 217-1-батарының 2-бөлігі түріндегі саралау белгілері жүйесіне енгізу тиісті криминалдық актілерге қылмыстық-құқықтық әсер ету тетігін толықтырып, кінәлі адамдардың мінез-құлқының әртүрлі нұсқаларының құқықтық табиғатын барынша ашық көрсетуге мүмкіндік береді деп ойлаймыз. Мұндай мәселені шешу экономикалық қызмет саласындағы қылмыстық құқық бұзушылықтарға қатысты қылмыстық-құқықтық тыйым салудың мақсатына толық сәйкес келеді, себебі ол белгілі бір әрекеттен келтірілген залалдың құнын көрсетуге ғана емес, сонымен қатар қылмыстық көлеңкелі қызметтің ауқымын көрсетуге де арналған [50].  

Мысал ретінде, Астана қаласы Сарыарқа ауданының №2 аудандық сотының 2022 жылғы 4 қарашадағы №7117-22-00-1/457 қылмыстық іс бойынша бұрын айтылған үкімнен үзінді келтірейік, онда «сотталушы С-азаматша 2019 жылғы қыркүйек пен 2020 жылғы желтоқсан аралығында Whatsapp қосымшасында «Gold 888», «VIP», «Жаңа дәуір», «Өзіміз ғана», «Кто с нами тот с деньгами» и «Удачная сделка вклад чат» деп аталатын 6 чат құрып,  салымшыларға жалпы сомасы 57 111 630 теңгені құрайтын аса ірі мөлшердегі залал келтірген. Бұл жағдайда С-азаматшаның әрекеттері «Whatsapp» қосымшасында бірнеше чаттыбір ниетпен құрғандықтан оның әрекеттері бірнеше рет деген саралаушы белгі бойынша сараланған жоқ. Дегенмен, бұл әрбір чатты ашу негізінде қалыптасқан дербес қаржылық пирамидалар болатын. 
Тиісінше, бұл жағдайда біз негіздейтін «екі немесе одан да көп қаржылық пирамидаларға қатысты» деген белгі С-азаматшаның әрекетінің құқықтық сипатын нақты берген болар еді. ҚР ҚК 217-бабы мен 217-1-бабы арасындағы байланысты ескере отырып, тиісті біліктілік белгісі «екі және одан да көп қаржылық пирамидаларға қатысты» деген саралаушы белгі ҚР ҚК 217-1-бабы құрылымына енгізілуі керек. 

Теориялық тұрғыдан қайта пайымдауды қажет ететін даулы мәселелердің бірі ретінде ҚР ҚК-нің 217-бабы 3-бөлігі 3)-тармағында көзделген ерекше саралаушы белгінің сыбайлас жемқорлық қылмыстар тізбесінен алынып тасталуын атауға болады. Аталған белгі мемлекеттік функцияларды орындауға уәкілеттік берілген адам, оған теңестірілген адам, лауазымды адам немесе жауапты мемлекеттік лауазымды атқаратын адам өз қызмет бабын пайдалана отырып жасаған іс-әрекеттерге қатысты қолданылады [49].

Бұған дейін атап өтілгендей, ҚР ҚК-нің 2014 жылғы бастапқы редакциясында бұл белгі 3-баптың 29)-тармағында бекітілген сыбайлас жемқорлық қылмыстар тізбесіне енгізілген еді. Алайда 2019 жылғы 27 желтоқсандағы ҚР Заңымен аталған тізім қайта қаралып, ҚР ҚК-нің 307-бабы 3-бөлігі 3)-тармағымен қатар ҚР ҚК-нің 217-бабы 3-бөлігі 3)-тармағы да одан алынып тасталды [157].

Сонымен бірге бұл өзгерістің құқықтық жүйедегі өзге нормалармен толық үйлестірілмегенін байқауға болады. Атап айтқанда, қылмыстық істердің тергелу тәртібін айқындайтын ҚР ҚПК-нің 187-бабы 3-бөлігінде ҚР ҚК-нің 217-бабы 3-бөлігі 3)-тармақшасы бұрынғысынша сыбайлас жемқорлыққа қарсы қызметтің тергеулігіне жатқызылған [48, 158]. Ал ҚР Бас прокуратурасының ведомстволық статистикалық нысандарында сыбайлас жемқорлық қылмыстарды және оларды жасаған адамдарды есепке алу жүйесінен бұл құрам алынып тасталған [159]. Осы мән-жайларды салыстыра отырып, нормативтік құқықтық актілерге өзгерістер енгізу барысында жүйелілік пен құқықтық үйлесімділік қағидалары толық сақталмаған деген қорытынды жасауға болады. ҚР «Құқықтық актілер туралы» Заңының 18-бабы заңға тәуелді нормативтік құқықтық актілердің жобаларын әзірлеу және келісу тәртібін белгілей отырып, құқықтық реттеудегі өзгерістердің өзара байланысқан әрі дәйекті болуын талап етеді [63]. Демек, заңнаманы кез келген өзгерістерге бейімдеу құқықтық жүйенің тұтастығын сақтай отырып, қолданыстағы нормалармен мазмұндық үйлесімді болуы шарт. Бұл ретте, сыбайлас жемқорлыққа қылмыстар тізімінен белігілі бір құрамды алып тастау фактісі ғылыми және практикалық деңгейде көптеген сұрақтар туындатады. Себеі, бастапқы кезеңде осы тізімге енгізу кездейсоқ емес, нақты құқықтық және криминологиялық негіздерге сүйенгені анық [48].

Қазақстан Республикасы Жоғарғы Сотының 2015 жылғы 27 қарашадағы «Кейбір сыбайлас жемқорлық қылмыстарды қарау практикасы туралы» №8 нормативтік қаулысына  сәйкес, қылмысты сыбайлас жемқорлық санатына жатқызу барысында ҚР ҚК-нің 3-бабы 29)-тармағындағы тізім негізгі өлшем ретінде қарастырылады. Сонымер қатар, аталған қаулының 4-тармағында процесті жүргізуге уәкілетті органдарының әрекетті сыбайлас жемқорлық қылмыс, ал жасаған тұлғаларды сол қылмыстың субхектілері деп сипаттау үшін заңнамалық және қзге де нормативтік актілерді, соның ішінде лауазымдық ережелер мен нұсқаулықтарды (қызметтік өкілеттіктердің ауқымын анықтайтын), сондай-ақ жауапкершілікке тартылатын адамның лауазымдық мәртебесін ескеруі тиіс екендігі көрсетілген  [50;159].

Нәтижесінде, сыбайлас жемқорлық қылмыстар тізіміне қатысты белгілі бір заңнамалық алдын ала реттеудің қалыптасқанын байқауға болады. Мұндай көзқарас субъектісіне тән белгілері бар адамның белгілі бір әрекет жасауы оны автоматты түрде сыбайлас жемқорлық қылмыс деп тануға жеткілікті негіз бола алмайтынын дәлелдейді. Бұл тұжырым ҚР ҚК-нің 217-бабы 3-бөлігі 3)-тармағындағы саралаушы белгіге де қатысты: субъектінің лауазымдық мәртебесі мен қызметтік орынды пайдалану фактісі болса да, аталған құрам сыбайлас жемқорлық қылмыстар тізіміне енгізілмесе, оны осы санатқа жатқызу мәселесі даулы сипатқа ие болып келеді. Сыбайлас жемқорлық қылмыстың белгілерін дәл анықтау қажеттілігіне келсек, 2015 жылғы 27 қарашадағы №8 нормативтік қаулының мазмұнын негізге ала отырып, мұндай мәселе, ең алдымен, ҚР ҚК-нің тиісті бабы немесе оның нақты бөлігі заңнамалық тәртіппен сыбайлас жемқорлық қылмыстар тізбесіне алдын ала енгізілген жағдайда ғана толық мәнде өзекті болады деп пайымдауға негіз бар.

Осы тұрғыдан алғанда, ҚР ҚК-нің 217-бабы 3-бөлігі 3)-тармағы ҚР ҚК-нің 307-бабы 3-бөлігі 3)-тармағымен, яғни заңсыз ойын бизнесін ұйымдастыру құрамымен бірге сыбайлас жемқорлық қылмыстар тізбесінен бір мезгілде алынып тасталғандықтан, бұл мәселе құқық қолдану тәжірибесінде дербес талқылау нысанына айналмай отыр. Дегенмен белгілі бір қылмыстық құқық бұзушылықты сыбайлас жемқорлық қылмыстар қатарына жатқызу немесе мұндай тізбеден шығару кезінде заң шығарушы қандай құқықтық және криминологиялық өлшемдерді басшылыққа алғаны жөніндегі сұрақ ашық күйінде қалып отыр. Қолжетімді ақпараттық-коммуникациялық ресурстарды зерделей отырып, ҚР ҚК-нің 217-бабы 3-бөлігі 3)-тармағын аталған тізбеден алып тастау себептеріне қатысты ресми түсіндірмені анықтау мүмкін болмады [48].
Біздің ойымызша, белгілі бір құқық бұзушылықты сыбайлас жемқорлық сипатындағы әрекеттерге жатқызу барысында тұлғаның лауазымын ғана емес, сол лауазымнан уындайтын нақты функциялар мен өкілеттіктерді, сондай-ақ олардың қылмыстық-құқықтық механизмдегі рөлін міндетті түрде ескеру қажет. Осы тұрғыдан алғанда, әрбір жеке криминалдық актінің сыбайлас жемқорлық топтарына жату-жатпауы дербес ғылыми және құқықтық бағаға ие болуы тиіс. Арнайы зерттеулер көрсеткендей, сыбайлас жемқорлықты тек заңмен бекітілген догматикалық категория ретінде қарастыру жеткіліксіз. Ол сонымен қатар лауазымды тұлғаның мінез-құлқындағы уәждер қақтығысын білдіретін этикалық-құқықтық құбылыс ретінде де бағалануы керек. Мұндай жағдайда лауазымды тұлға қоғамдық  және мемлекеттік мұдделерді қорғаудан гөрі, жеке мүдделікке негізделген уәждерге басымдық береді [63]. Жалпы алғанда, соңғы жылдардағы ғылыми зерттеулер мен құқық қолдну тәжірибесін сыбайлас жемқорлық ұғымының мазмұндық шекарасын кеңейту және тиісті әрекеттер үшін жауапкершілік аясын нақтылау тенденциясы байқалады.  

Атап айтқанда, арнайы қылмыстық-құқықтық еңбектерде сыбайлас жемқорлық көріністерін тек материалдық немесе мүліктік игіліктер алумен шектеуге болмайтыны жиі атап өтіледі. Осыған байланысты материалдық емес сипаттағы пайда мен артықшылықтарды да сыбайлас жемқорлық мазмұндағы құқыққа қайшы мүдделілік ретінде тану қажеттігі негізделеді [160]. Сонымен қатар қазіргі кезеңде жақын шет мемлекеттердің заң шығарушылары сыбайлас жемқорлық қылмыстар тізбесін қалыптастыруда және құқықтық ресімдеуде әртүрлі тәсілдерді қолдана отырып, бұл мәселеге біркелкі емес, сараланған тұрғыдан қарайды.

Қазақстандық құқықтық тәжірибемен салыстырғанда, жақын шет мемлекеттерде сыбайлас жемқорлық белгілері бар қылмыстарды айқындауда неғұрлым жіктелген тәсіл қолданылатынын байқауға болады. Мәселен, Украина Қылмыстық кодексінің 45-бабында сыбайлас жемқорлық сипаттағы қылмыстық құқық бұзушылықтарды жүйелей отырып, оларды іс жүзінде үш топқа бөлу көзделген: біріншісі - сөзсіз сыбайлас жемқорлық қылмыстық құқық бұзушылықтар; екіншісі - қызмет бабын теріс пайдалану арқылы жасалған жағдайда ғана сыбайлас жемқорлық сипатқа ие болатын қылмыстық құқық бұзушылықтар; үшіншісі - сыбайлас жемқорлыққа байланысты қылмыстық құқық бұзушылықтар [160, с. 7].

Ресей Федерациясының қылмыстық заңнамасында сыбайлас жемқорлық қылмыстардың дербес тобы арнайы бөлініп көрсетілмегенімен, Ресей Федерациясының Бас прокуратурасы мен Ішкі істер министрлігі қалыптастырған сыбайлас жемқорлық белгілері бар қылмыстар бойынша кеңейтілген статистикалық есеп жүргізіледі. Бұл есепте қылмыстар бірнеше топқа жіктеледі: қосымша шарттарсыз тізбеге енгізілетін қылмыстар; белгілі бір мән-жайлар болған кезде ғана сыбайлас жемқорлық сипаттағы қылмыстар қатарына жатқызылатын іс-әрекеттер; сондай-ақ сыбайлас жемқорлық бағыттағы қылмыстардың жасалуына ықпал етуі мүмкін қылмыстар [161].

Жалпы алғанда, ҚР ҚК-нің 3-бабы 29)-тармағында бекітілген сыбайлас жемқорлық қылмыстар тізбесінің біртекті емес сипатын атап өткен жөн. Өйткені бұл тізбеде қылмыстың жасалу механизмі, қызметтік өкілеттіктерді пайдалану тәсілі және субъектілік құрамы бойынша өзара ерекшеленетін қылмыстық құқық бұзушылықтар қамтылған. Атап айтқанда, оған арнайы субъектілер, яғни мемлекеттік функцияларды орындауға уәкілеттік берілген адамдар, оларға теңестірілген адамдар, лауазымды адамдар немесе жауапты мемлекеттік лауазымды атқаратын адамдар жасайтын іс-әрекеттермен қатар, жалпы субъект арқылы жүзеге асырылатын пара беру немесе парақорлыққа делдал болу сияқты құрамдар да енгізілген. Сонымен қатар, кейбір қылмыстық құқық бұзушылықтар толығымен сыбайлас жемқорлық қылмыстарға жатқызылса, мысалы, пара алу, ал басқа жағдайларда сыбайлас жемқорлық сипаты тек қылмыс құрамының саралаушы немесе ерекше саралаушы белгісі ретінде ғана көрініс табады. Мұндай құрамдарға алаяқтық және оған ұқсас өзге де қылмыстық құқық бұзушылықтарды жатқызуға болады [50].

Осыған орай, ҚР ҚК-нің 3-бабы 29)-тармағында көзделген тізбе шеңберінде қылмыстық құқық бұзушылықты оның сыбайлас жемқорлық сипатына қарай тек формальды түрде саралау әрдайым оның нақты құқықтық табиғатын толық ашып бере алмайтыны туралы қорытынды жасауға болады. Сондықтан заң шығарушы бірқатар жағдайларда ҚР ҚК-нің жекелеген баптарына арнайы субъектінің іс-әрекет жасауы фактсін саралаушы немесе ерекше саралаушы белгі ретінде енгізіліп, норма диспозициясын «егер олар өзінің қызмет бабын пайдалануымен ұштасса» деген қосымша шартпен толықтырады.

Осындай құқықтық құрылым ҚР ҚК-нің 217-бабы 3-бөлігі 3)-тармағында да, сондай-ақ ҚР ҚК-нің 307-бабы 3-бөлігі 3)-тармағында да көзделген. Аталған нормалар мәтіндік ресімделуі жағынан белгілі бір айырмашылықтарға ие болғанымен, олардың құқықтық мәні арнайы субъектінің қызметтік жағдайын пайдалану арқылы қылмыстық құқық бұзушылық жасау фактісін ерекше саралаушы белгі ретінде тануға бағытталған [49; 50].  

Нәтижесінде заңнамалық анықтаманың мәні бірдей болғанына қарамастан, жекелеген әрекеттерге қатысты олардың сыбайлас жемқорлық қылмыс ретіндегі сипаты сақталса, ал басқалары бойынша ол алынып тасталады.
Бұл ретте қаржылық пирамиданың қызметіне байланысты әрекеттерде де (ҚР ҚК 217-б.), заңсыз ойын бизнесін ұйымдастыру кезінде де (ҚР ҚК 307-б.) пайдакүнемдік немесе өзге де жеке мүдделіліктің болуы міндетті белгі ретінде көрініс табады, ал криминалдық мүліктік пайда алу мұндай әрекеттердің табиғатына тән органикалық әрі ілеспе сипаттағы белгі болып табылады. Осыған байланысты біз қарастырып отырған екі норманы ҚР ҚК-нің 3-бабы 29)-тармағында көзделген сыбайлас жемқорлық қылмыстар тізбесінен алып тастаудың жеткілікті заңнамалық әрі әлеуметтік-құқықтық қисыны байқалмайды деп есептейміз [48, 49].

Бірқатар арнайы зерттеулерде әділ көрсетілгендей, қылмыстық құқық бұзушылықты сыбайлас жемқорлық ретінде тану үшін белгілі бір қылмыстың жасалу механизмінде арнайы белгілері бар субъектінің болуы, оның атқаратын лауазымынан туындайтын өкілеттіктер мен артықшылықтарды пайдалануы, сондай-ақ пайдакүнемдік немесе өзге де жеке мүдделіліктің көрініс табуы міндетті мән-жайлар ретінде бағалануы тиіс [162]. Осы тұрғыдан алғанда, Қазақстан Республикасы Қылмыстық кодексінің 217-бабының қолданыстағы нұсқасын талдау барысында сыбайлас жемқорлқы қылмыстарға тән белгілердің айқын көрініс табатынын байқауға болады. Дегенмен, отандық заң шығарушының талқыланатын қылмыстың сыбайлас жемқорлық сипатын жоққа шығаруын толық негізделген шешім деп қабылдау қиынға соғады.

Қазақстанның құқықтық тәжірибесімен салыстырғанда, көршілес шетелдердің қаңнамалық базасы сыбайлас жемқорлықпен байланысты қылмыстардың белгілерін анықтауда әлдеқайда егжей-тегжейлі және сараланған тәсілді қолданатынын байқауға болады. Мысалы, Украина Қылмыстық кодексінің 45-бабында сыбайлас жемқорлық сипаттағы құқық бұзушылыққа жүйелеу арқылы оларды іс жүзінде үш топқа бөлу көзделген:

1)
тікелей сыбайлас жемқорлыққа жататын қылмыстық құқық бұзушылықтар;

2)
қызметтік өкілеттікті теріс пайдалану жағдайында ғана сыбайлас жемқорлық белгілерін иеленетін құқық бұзушылықтар;

3)
сыбайлас жемқорлыққа қатысты басқа да қылмыстық құқық бұзушылықтар [160, 7-б.]. Ал Ресей Федерациясының қылмыстық заңнамасында сыбайлас жемқорлық қылмыстарының жеке тобы бөлінбегеніменғ Ресей Федерацичсының Бас прокуратурасы мен Ішкі істер министрлігі сыбайлас жемқорлық белгілері бар қылмыстар бойынша кеңейтілген статистикалық есепті жүргізуде. Бұл ретте: 1) қосымша шарттарсыз тізбеге енгізілетін қылмыстар; 2) белгілі бір мән-жайлар болған жағдайда тізбеге жатқызылатын қылмыстар; 3) сыбайлас жемқорлық бағыттағы қылмыстардың жасалуына ықпал етуі мүмкін қылмыстар сияқты топтар дараланып көрсетіледі [161].

ҚР ҚК-нің 217-1-бабының құрамын талдау барысында осы баптың 2-бөлігі 3)-тармағында көзделген «адам өзінің қызмет бабын пайдалана отырып жасаған» деген саралаушы белгіге де ерекше назар аудару қажет. Бұл ретте арнайы субъектінің тиісті белгісі ҚР ҚК-нің 217-бабымен салыстырғанда өзгеше құқықтық мазмұнда бекітілгенін атап өткен жөн. Егер ҚР ҚК-нің 217-бабында сыбайлас жемқорлық қылмыс субъектісіне тән белгілері бар адамның қызметтік жағдайын пайдалануы нақты көрсетілсе, ҚР ҚК-нің 217-1-бабында «қызмет бабын пайдалану» ұғымы анағұрлым кеңірек сипатта қарастырылады. Жалпы алғанда, қызмет бабын пайдалану деп тұлғаның мемлекеттік немесе жеке секторда жұмыс істеуіне, кәсіби өкілеттіктерінің көлеміне, сондай-ақ қызметтік бағыныстағы адамдардың болуына немесе болмауына қарамастан, атқарып отырған қызметіне байланысты қалыптасқан мүмкіндіктер кешенін түсінуге болады. Арнайы ғылыми зерттеулерде «қызмет бабын пайдалана отырып» деген белгіні қолдану ықтимал субъектілерді бірнеше топқа жіктеу ұсынылады. Олардың қатарына кәсіби жағдайын пайдаланатын адамдар, яғни еңбек шарты немесе келісімшарт негізінде белгілі бір өкілеттіктерге ие сатушылар, кассирлер және өзге де қызметкерлер; коммерциялық ұйымдарда басқарушылық функцияларды орындайтын тұлғалар; өзінің қызметтік өкілеттіктерін пайдаланатын адамдар; сондай-ақ жария қызметшілер жатқызылады [163]. Авторлардың пікірінше, «қызмет бабын пайдалану» ұғымы  «лауазымдық жағдайды пайдалануға» қарағанда жан-жақтырақ, бірақ «қызметтік сенімді пайдаланумен» салыстырғанда тар мағанаға иә. Сондықтан лауазымдық жағдай қызмет бабының бір бөлігі ретінде қарастырылады [164].

Біздің көзқарасымызша, қызмет бабын пайдалану белгісі қылмыс жасауды жеңілдеткен немесе тиімділігін арттырған жағдайда ауырлататын мән-жай болып табылады. Осыған сәйкес, ҚР ҚК-нің 217-1-бабы бойынша БАҚ немесе электрондық ресурстарда жұмыс істейтіндер, жарнама агенттіктерінің өкілдері және оларға ұқсас тұлғалар арнайы субъектілер қатарына жатады. Еңбек нарығының өзгеруі бұл мәселені одан әрі күрделендіреді, себебі дәстүрлі еңбек қатынастарынан тыс, бірақ ақпараттық ықпал зор мамандар көбейіп келеді. Мұндай жағдайда адамның нақты қызметі формальды түрде «қызмет бабын пайдалану» аясына кірмеуі мүмкін. Мысалы, кең аудиториясы бар фриоансерлер, блогерлер немесе цифрлық контент авторы қаржылық пирамидаларды жарнамалаушы ретінде қарастырылуы мүмкін. Олардың ресми лауазымдық немесе қызметтік мәртебесі болмағанымен, кәсіби беделі немесе медиа-әлеуеті арқылы қаржылық пирамидалардың таралуына айтарлықтай ықпал ету қаупі бар. Осыған орай, цифрлық еңбек қатынастары мен ақпараттық ықпал ету механизмдерінің ерекшеліктерін ескере отырып, «қызмет бабын пайдалану» ұғымның мазмұнын қайта қарастыру қажеттілігі туындайды. Себебі, қазіргі құқықтық модель дәртүрлі қызметтік байланыстарға негізделгендіктен, жаңа коммуникациялық кеңістікте жұмыс істейтін субъектілердің толық құқықтық статусын қамти алмайды.

М-азамат пен М-азаматтың қаржылық қызметіне оны танымал ету және жарнамалау мақсатында тартылғанымен, жауапкершілікке негізінен пирамида басшылары ретінде тартылғандар тартылуда. ҚР ҚК-нің 6-бабындағы заңның кері күші ережелеріне сүйене отырып, олардың әрекетін ҚР ҚК 217-1-бабы бойынша саралауға болады, яғни қоғамдық қауіптілігі орташа деңгейде болғандықтан, қылмыстық жауапкершілік пен жазаны жеңілдетуге мүмкіндік бар. Бұл тұс бұрын айтылған пікірді растайды: ҚР ҚК 217-1-бабы шеңберінде жарнамалау жүргізген тұлға қаржылық пирамидаға ұйымдастырушы, басшы немесе белсенді қатысушы ретінде тартылмаса ғана, жарнамалаушы ретінде жауапқа тартылуы мүмкін. 
 «Қызмет бабын пайдалана отырып» деген саралаушы белгіге қайта орала отырып, бұл түсінік қаржылық пирамида қызметінен жәбірленушілерге келтірілетін ақпараттық әсердің барлық ерекшеліктерін жеткізе алмайды деп ойлаймыз. Себебі негізгі қауіп көзі қарапайым адамдар, қызметкерлер емес, сөзі елге өтімді «қоғамдық пікір көшбасшылары» тарапынан жасалатын жарнамада деп санаймыз. Қазіргі заманғы маркетингтік технологиялардың экономикалық зерттеулерінде қандай да бір қызмет түрін ілгерілетудегі жарнамалық науқандардың ақпараттық тиімділігін арттыру үшін қоғамдық пікір көшбасшыларын тарту мәселесі байқалатындығы, сондықтан бұл мәселе осы қызмет түріне қатысты белгілі бір құқықтық базаны қажет ететіндігі жазылып жүр [166]. Осы негізде заң шығарушының  қаржылық пирамидалар фактісіне қатысты азаматтардың криминологиялық қауіпсіздік деңгейін арттыруға байланысты ойы ҚР ҚК 217-1-бабының 2-бөлігінің 3) тармақшасында толық көрініс таппағандығын мойындау керек. Осы уақытқа дейін «қоғамдық пікір көшбасшысы» ұғымының заңды тұжырымдамасы жоқ екенін ескере отырып, біз қарастырып отырған сараланушы белгі шеңберінде оған төмендегідей толықтыру енгізу қажет: «сондай-ақ, өзінің кәсіби қызметі мен өзге де мән-жайларға байланысты адамдардың едәуір тобына ақпараттық әсер ете алатын адам жасаған».

ҚР ҚК-нің 217-бабымен қарастырылатын әрекеттерге қатысты қылмыстық-құқықтық әсер ету параметрлері тиімділігін арттырумен байланысты мәселелерге талдау жасауды қорытындылай келе, біз қарастырып отырған құрамдағы шынайы өкіну шарттарын түзету қажеттілігіне де көңіл бөлген жөн деп санаймыз.  Қазіргі қолданыстағы редакциясында шынайы өкіну мәселесі басшылық жасаушы және көмектесуші адамдарға ғана қолданылып, ұйымдастырушылар ол жеңілдіктен тыс қалып отыр. Сондай-ақ, мұнда қылмыс туралы хабарламаның ерікті сипаты және қаржы пирамиадсының қызметін ашуға немесе тоқтауға белсенді ықпал етуі көрсетілген. Осы тұста шынайы өкінуімен байланысты тиісті ережелер (мұндай құрылымдарды шынайы өкінуі арнайы түрі деп атау қажет) осы қылмыс түрін жасаушы кінәлі тұлғаларды (ұйымдастырушларды қоспағанда) ҚР ҚК-нің 65-бабының 1-бөлігінде көрсетілген жалпы тәртіппен салыстырғанда «артықшылықты» жағдайда екенін көрсетеді.

Қазақстан Республикасын Қылмыстық кодексінің 65-бабы 1-бөлігінде тұлғаның қылмыс жасағаннан кейінгі оң өзгерістері жауапкершіліктен босатуға негіз болатын маңызды факторлардың бірі ретінде көрсетілген. Бұл ережеге сәйкес, алғаш рет қылмыс жасаған немесе теріс әрекетке барған адамның қз қылмысын мойындауы, тергеу жүргізуге белсенді атсалысуы және келтірілген шығынды толық өтеуі оның жауапкершіліктен босатылуына септігін тигізеді [9]. Демек, заңнамашы тек жазалау сипатындағы емес, сонымен қатар ынталандырушы сипаттағы құқықтық механизмдерді де қарастырған. Мұндай норманың мәні адамның өкініштілік сезімде болуы, билік органдарымен ынтымақтастық орнатуы және залды жоюға ұмтылуы оның қоғам үшін қаупі азайғанын білдіретіндей жағдайларды қамтиды. Мұнда келтірілген зиянды өтеу мәселесіне ерекше басымдық берілетінін және бұл фактордың, әсіресе, қаржылық пирамидалармен байланысты істерде шешуші рөл атқаратынын атап өту маңызды. Ғылыми зерттеулерде де шынайы өкінуді қолдану барысында залалды өтеу фактісін міндетті түрде ескеру қажеттілігі жиі айтылады [167]. Отандық ғалым Е.А. Саламатов 1997 жылғы ҚР ҚК күшіне енген кезден-ақ «шынайы өкіну» институтының кейбір түрлері заңда белгіленген талаптарға толық сай келмейтінін бөліп көрсеткен болатын. Себебі ол кінәні мойындау фактісі ретінде ғана бағаланып қоймай, сол әрекетті жасаған адам тарапынан да өз әрекетін теріс деп бағалаудың сыртқы нышандары болуы тиіс [168]. ҚР ҚК-нің ерекше бөлігіндегі нормалар редакциясына енгізілген шынайы өкінудің басқа да арнайы түрлерімен салыстырғанда қаржылық пирамидалар қызметінің жолын кесу фактісі  осы қызметтің зиянды салдарын бейтараптандыруға қабілетсіз деп айтамыз. Қарапайым мысал, ол «салымшылардың» мүлкін қалпына келтіруге ықпал ете алмайды. Бұл жағдайда ҚР ҚК-нің 217-б. қарастырылатын қылмыстың біз талдаған барлық белгілерін, атап айтқанда, жеке және (немесе) заңды тұлғалардың белгілі бір санының мүліктік активтері тартылатын жеткілікті бір уақыт аралығында оны жасау мүмкіндігін ескеру қажет. 
ҚР ҚК 217-бабымен қарастырылатын қылмыстың қаржылық пирамиданы құру сәтінен бастап аяқталған деп саналу фактісі, біз осыған дейін де атап өткендей, қылмыскерлер жауаптылыққа ерте кезеңдерде тартылады дегенді білдірмейді. Керісінше, әдетте, іс жүзінде қылмыстық қудалау «салымшыларға» мүліктік залал келтіру фактісі туындаған жағдайда орын алады. Осыған байланысты, Қазастан Республикасы Қылмыстық кодексінің 217-бабына енгізілген ескертуде қаржы пирамидасына тартылған тұлғалардың материалдық шығындарын өтеу мәселесін шешудің жолдары қарастырылуы қажеттілігін айтамыз. Бұрын біз қаржы пирамидасының белсендң мүшелерінің әрекеттерін қылмыстық жауапкершілікке тартуды ұсынған болатынбыз. Сол себепті, аталған баптың қазіргі нұсқасында көрсетілген шынайы өкіну талаптары олар үшін жеткілікті деп санаймыз. Дегенмен, қаржы пирамидасын құрушылар мен оны басқарушылар үшін залалды өтеу міндетті сипатқа ие болуы тиіс.
Сөйтіп, осы бөлімшеде қарастырылған теориялық мәселелерді қорытындылай келе төмендегідей негізгі нәтижелер мен қорытындылар жасауға болады:

Заңнамалық техника әдістері бойынша ҚР ҚК-нің 217-бабына ұқсас ҚР ҚК-нің Ерекше бөлігінде көзделген қылмыстардың өзге құрамын жүйелі талдаумен ұштастыра отырып, қаржылық пирамидалардың қызметі үшін жауапкершіліктің субъектілік құрамының жеткіліктілігі тұрғысынан жүргізілген теориялық зерттеу қаржы пирамидаларына белсенді қатысушылардың іс-әрекеттерін криминализациялау қажеттілігі туралы қорытынды жасауға әкелді. «Белсенді қатысушы» деп қаржы пирамидасының қызметіне өздері қатысып қана қоймай, оны жарнамалау, мүмкіндігінше көп жаңа «салымшыларды» тарту мақсатында белсенді іс-қимыл жасап, адамдарды тарту, насихаттау, уәде ету және көндірудің т.б. қандай да бір нысандарын қолданатын тұлғаларды түсіну керек. ҚР ҚК 217-бабын толықтырудың орындылығы бірқатар факторларға байланысты. Біріншіден, қаржылық пирамиданың пікірлестер қауымдастығы ретінде белгіленуі көбіне осы қылмыстық құрылымның (криминологиялық өлшем) өмірлік белсенділігін қамтамасыз ететін оның қатысушыларының белсенділігі деп анықталады. Екіншіден, қаржы пирамидасының қызметіне белсенді қатысу құрамын оқшаулау қазақстандық қылмыстық заңның заң техникасына сәйкес келетін конструкцияны білдіретін болады. Үшіншіден, қаржылық пирамидаға белсенді қатысушылардың іс-әрекеттері көбіне адамдарды салымшы болуға тарту, насихаттау, уәде ету сияқты айқын мінез-құлық актілеріне байланысты ұйымдастырушылар мен басшылық етушілердің іс-әрекеттеріне қарағанда нақты көрінеді. Төртіншіден, тиісті тыйым  ҚР ҚК 217-бабының ескертушілік сипаттағы қылмыстық-құқықтық әлеуетін арттыруға мүмкіндік береді. 

Қаржылық пирамидалар қызметіне қарсы іс-қимылда әкімшілік-құқықтық жауапкершілік ресурсын жеткілікті деңгейде пайдаланбау туралы қорытынды жасалып отыр. Процессуалдық қызметтің қарапайым және бірыңғай нысандарын қамтитын әкімшілік жауапкершілікті іске асырудың ерекшелігі қаржы пирамидаларының қызметіне қарсы тұруда өте тиімді қосымша құқықтық құрал бола алады деген пікір негізделеді. Тиісінше, ҚР ҚК 217-бабының 1-бөлігінің қолданыстағы редакциясын әкімшілік-құқықтық жауапкершілік саласына аудара отырып, іс жүзінде оны қылмыстық сипаттан арылту арқылы әкімшілік-құқықтық деликтінің құрамын тұжырымдау ұсынылады. 
ҚР ҚК-нің 217-1-бабы 1-бөлігін әкімшілік деликтілер санатына ауыстыру туралы ұсыныс бір-бірімен тығыз байланыста әрекет ететін ҚР ҚК-нің 217 және 217-1-баптары арасындағы құқықтық сәйкессіздіктерді жоюға мүмкіндік береді деп пайымдаймыз. Қазіргі редакцияда қаржылық пирамиданы ұйымдастыру және оған басшылық ету әрекеттері мен оны жарнамалау әрекеттерінің қоғамдық қауіптілік деңгейі мен құқықтық салдарлары арасында белгілі бір үйлесімсіздік байқалады. Осыған байланысты ҚР ҚК-нің 217-бабы шеңберінде ақша, өзге мүлік немесе оған құқықты ірі не аса ірі мөлшерде тарту сияқты нақты сандық критерийлер көзделген жағдайда, ҚР ҚК-нің 217-1-бабында қолданылатын «айтарлықтай залал» ұғымы өзінің дербес құқықтық маңызын едәуір жоғалтады. Себебі қаржылық пирамиданы жарнамалау әрекетінің қоғамдық қауіптілігі көбіне нақты келтірілген залалмен емес, ірі көлемде қаржы немесе мүлік тартуға бағытталған ақпараттық ықпал ету фактісімен айқындалады.

Осыған байланысты ҚР ҚК-нің 217-1-бабы 1-бөлігінің диспозициясын нақтылау орынды деп есептейміз. Біздің пікірімізше, аталған норманы: «Қаржылық пирамиданы жарнамалау, яғни ақша, мүлік немесе оған құқықты ірі көлемде тартумен байланысты көпшілік алдында немесе бұқаралық ақпарат құралдарын не электрондық ақпараттық ресурстарды пайдалану арқылы қаржылық пирамида туралы жеке және тікелей ақпарат тарату...» деген редакцияда тұжырымдау құқықтық техника тұрғысынан неғұрлым негізді болар еді. Мұндай тәсіл, бір жағынан, қаржылық пирамидаларды ұйымдастыру мен жарнамалау әрекеттерінің өзара байланысын нақтыласа, екінші жағынан, ақпараттық ықпал ету арқылы азаматтарды қаржылық-пирамидалық қызметке тартудың қоғамдық қауіптілігін дәлірек көрсетуге мүмкіндік береді.

ҚР ҚК 217-1-б. редакциясына өзгертулер енгізу, біріншіден, ҚР ҚК 217-б. мен 217-1-б. нормаларының үйлесімділік дәрежесін арттыруға мүмкіндік береді, екіншіден, мұндай мәтіндік шешім біз осыған дейін атап өткендей, жарнамалау фактісі мен нақты «салымшыларды» тарту және оларға айтарлықтай залал келтіру фактісі арасындағы қажетті себеп-салдарлық байланыс орнату проблемаларын жойып, ҚР ҚК 217-1-бабының құрамын даулы материалдық құрылымнан арылтуға ықпал етеді. Тиісінше, ҚР ҚК 217-1-б. құрамының құрылымы материалдықтан формальды құрамға ауысып, біз жоғарыда айтқан күрделіліктерді жояды. Сондай-ақ, ҚР ҚК 217-1-бабының саралаушы белгілерінің құрылымына қаржылық пирамиданың аса ірі мөлшерде ақша, мүлік немесе оған құқық тарту деген белгіні де енгізген жөн.  
Қылмыстық жауапкершілік нақты сандық көрсеткіштермен, яғни қаржы пирамидасына жеке және (немесе) заңды тұлғалардың ірі көлемдегі мүліктік активтерін тартумен тікелей байланысты болуы тиіс. (ҚР ҚК 217-бабының қолданыстағы редакциясында бұл белгі саралаушы құрам ретінде қарастырылған). Сонымен қатар, қазіргі таңда көршілес елдерде тиімді қолданылып жүрген әкімшілік преюдиция институтын қайта құрылымдау жағдайында ҚР ҚК 217-бабының құрамы осындай заңнамалық құралдың ең айқын әлеуетті нысандарының бірі болып табылады деген тұжырым жасалады. «Екі немесе одан да көп қаржылық пирамидаларға қатысты» әрекетті саралаушы белгі ретінде өздігінен бөлу қажеттілігі негізделеді. Бұл шешімнің дәлелі ретінде, біріншіден, кәнілілер тарапынан мұндай іс-әрекетті жасаудың шынайы объективті мүмкіндігі, екіншіден, екі немесе одан да көп қаржы пирамидаларын бір уақытта құру фактісін тиісті әрекеттерді бірнеше рет жасаудан заңды түрде ажырата білу күдіктінің іс-әрекетін саралау үшін маңызды болады. Демек, «екі немесе одан да көп қаржылық пирамидаларға қатысты» деген белгі ҚР ҚК 217-б. 2-бөлігінің саралаушы белгілері жүйесіне енгізілген жағдайда тиісті криминалдық актілерге қылмыстық-құқықтық әсер ету тетігін толықтырып, кінәлі адамдардың мінез-құлқының іртүрлі нұсқаларының құқықтық табиғатын барынша көрсетуге мүмкіндік береді деп пайымдаймыз. Мұндай шешім экономикалық қызмет саласындағы қылмыстық құқық бұзушылықтарға қатысты қылмыстық-құқықтық тыйым салудың максатына толықтай сәйкес келіп, белгілі бір әректтен келтірілген зиянның (залалдың) құндық көрінісін көрсетуге ғана емес, криминалдық көлеңкелі қызметтің ауқымын көрсетуге де жағдай жасайтыны анық [50].       
Заң шығарушының ҚР ҚК 3-бабының 29-тармағынан, яғни сыбайлас жемқорлық қылмыстар тізімінен 217-бапты алып тастау туралы шешіміне құрылымдық-сыни талдау жасау барысында заңнамалық айқындаудың мәні бірдей режимінде бір әрекеттерге қатысты сыбайлас жемқорлық қылмыс сипаты белгіленіп, ал басқаларына қатысты оны алып тасталау туралы шешім қабылданғанына көз жеткіздік. Қалыптасқан коллизиялық жағдайды шешудің ықтимал нұсқасы-сыбайлас жемқорлық қылмыстарының бұрынғы тізбесін қайта қалпына келтіруді, ҚР ҚК 217-б. 3-бөл. редакциясынан тиісті белгіні алып қоюды да қарастыра отырып, біз басқаша ымыралық нұсқаның басымдылығы туралы қорытынды жасауды жөн деп санадық. Кінәлінің әрекетін сыбайлас жемқорлық қылмыстар санатына жатқызу мәселесін неғұрлым икемді әрі нақты құқықтық бағалау мақсатында ҚР ҚК-нің 3-бабының 29)-тармағын толықтыру орынды деп пайымдаймыз. Қазіргі қолданыстағы құқықтық реттеу сыбайлас жемқорлық қылмыстардың формальды белгілеріне басымдық бергенімен, іс жүзінде мемлекеттік функцияларды орындауға уәкілеттік берілген адамдардың немесе оларға теңестірілген субъектілердің қызметтік өкілеттіктерін пайдалана отырып жасайтын кейбір әрекеттері құқықтық табиғаты жағынан сыбайлас жемқорлық сипатқа ие бола тұра, әрдайым осы санатқа формальды түрде жатқызылмай қалуы мүмкін. Осыған байланысты сотқа нақты қылмыстық істің барлық мән-жайларын, кінәлінің лауазымдық мәртебесін, қызметтік өкілеттіктерді пайдалану дәрежесін және жасалған әрекеттің қоғамдық қауіптілік сипатын ескере отырып құқықтық баға беру мүмкіндігін беру қажет деп санаймыз. Осы мақсатта ҚР ҚК-нің 3-бабының 29)-тармағын: «Мемлекеттік функцияларды орындауға уәкілеттік берілген адам, не оған теңестірілген адам, не лауазымды адам, не жауапты мемлекеттік лауазымды атқаратын адам өзінің қызметтік өкілеттіктерін пайдаланумен ұштасатын өзге қылмыс жасаған жағдайда, жасалған қылмыстың барлық мән-жайларын ескере отырып, іс-әрекеттің сыбайлас жемқорлыққа жатқызылуы туралы мәселені сот шешеді» деген мазмұнда толықтыру орынды болар еді [48, 49].
Жәбірленушілерді қаржылық пирамидаларға тартудың ең жоғары тәуекелдері қоғамдық пікір көшбасшылары (әншілер, саясаткерлер, спортшылар, белгілі блогерлер және т. б.) тарапынан кең ақпараттық ықпал ету мүмкіндіктерімен байланысты екенін ескере отырып, ҚР ҚК 217-1-б. 2-бөл. 3)-т. төмендегідей толықтырулар енгізуді талап етеді деп санаймыз: «сондай-ақ, өзінің кәсіби қызметі мен өзге де мән-жайларға байланысты адамдардың едәуір тобына ақпараттық әсер ете алатын адам жасаған».

ҚР ҚК 217-бабында көзделген қылмысты жасаған адамдарға қатысты шынайы өкінудің арнайы түрінің ережелерін қолдану мүмкіндігін зерделей отыра,  оның ережелері қаржы пирамидасы «салымшылары» шеккен залалды (зиянды) барынша бейтараптандыру қажеттілігіне толық сәйкес келмейтініне көз жеткіздік. Қазіргі қолданыстағы ҚР ҚК 217-б. ескертуінде жеке және (немесе) заңды тұлғалардың белгілі бір санының мүліктік активтері тартылатын ұзақ уақыттық қылмыс жасау кезеңі ескерілмейді. Сондықтан ҚР ҚК 217-б. ескертуіне өзгертулер енгізіліп, онда  қаржы пирамидасына қатысушылардың мүліктік шығындарын өтеуге қатысты зиянды салдарды бейтараптандыру мүмкіндіктері қарастырылуы керек деп пайымдаймыз. Cондай-ақ, қаржылық пирамиданы ұйымдастырушы және оған басшылық етуші адамдар үшін де мүліктік залалдың орнын толтыру міндетті болуы шарт.
Диссертациялық зерттеудің бірінші тарауының қорытындысы бойынша, қаржылық (инвестициялық) пирамидалармен байланысты әрекеттерді криминализациялаудың құқықтық негіздері жан-жақты қарастырылды. Осы құбылыстың псевдоэконмикалық сипаты, қоғам үшін қауіптілігінің мәні және қылмыстық құқықтағы қзіндік орны ғылыми дәлелденді [50]. Зерттеу барысында қаржылық пирамидаларға авторлық анықтама беріліп, оның экономикалық қызметтің нәтижесі емес, жаңа салымшылардың қаражатын қайта бөлуге негізделген алдамшы механизм екені көрсетілді [52;53]. Сол себепті, ҚР Қылмыстық кодексінің 3-бабына «қаржылық (инвестициялық) пирамида» ұғымын дербес дефиниция ретінде енгізу ұсынылады.

Сонымен қатар, қаржылық пирамидаларды ұзақ уақыт бойы алаяқтық құрамы бойынша саралау қылмыстық-құқықтық қорғаудың тиімділігін азайтатыны, ал дербес тыйым салу кінәлі тұлғаларды нақты залал келтірер алдында жауапқа тартуға мүмкіндік беретіні дәлелденді. Қоғамдық қауіптілік «байыту» әрекетінде емес, азаматтардың мүліктік қауіпсіздігіне жүйелі түрде қауіп төндіретін ұйымдастырушылық және алдамшы механизмдерде жатыр. Осыған орай, ҚР ҚК 217-бабында қолданылатын «инвестициялық» және «байыту» сияқты терминдер құқықтық тыйымның айқындылығын бұзатыны көрсетіліп, олардан бас тару қажеттілігі негізделді [50].

Аталған теориялық тұжырымдар мен әлеуметтік-құқықтық қорытындылар қаржылық (инвестициялық) пирамидалардың қызметіне қатысты қылмыстық құқық бұзушылық құрамдарын нақты қылмыстық-құқықтық талдаудың маңыздылығын көрсетеді. Осыған орай, диссертациялық зерттеудің екінші бөлімінде қаржылық пирамиданы құру, оны басқару және жарнамалау әрекеттерінің қылмыстық-құқықтық сипаттамасы тереңірек қарастырылып, құрамның объектісі, объъективті және субъективті белгілері, сондай-ақ құрамдардың өзара байланысы мен саралау мәселелері ғылыми негізде талданады. Мұндай зерттеу қолданыстағы қылмыстық-құқықтық нормалардың ішкі логикасын, олардың жүйелілі мен тиімділігін бағалауға, сондай-ақ қаржылық пирамидаларға қарсы күрес шараларын қылмыстық-құқықтық тұрғыдан одан әрі жетілдіруге бағытталған негізделген ғылыми ұсыныстарды әзірлеуге мүмкіндік береді.       

2 ҚАРЖЫЛЫҚ (ИНВЕСТИЦИЯЛЫҚ) ПИРАМИДАЛАРМЕН БАЙЛАНЫСТЫ ҚЫЛМЫСТЫЛЫҚТЫҢ КРИМИНОЛОГИЯЛЫҚ СИПАТТТАМАСЫ.
2.1 Қаржылық (инвестициялық) пирамидалар түріндегі қылмыстылықтың криминологиялық жай-күйі
XVIII ғасырдың басынан бері қалыптасып келе жатқан қаржылық пирамидалар – алаяқтықтың ерекше әлеуметтік түрі. Қазіргі таңда бұл құбылыстық жаһандық экономикада кең ауқымды мекендегенін айтуға болық негіз бар. Мұндай құрылымдардың іс-әрекеті ұлттық экономикаға зиян келтіріп қана қоймай, халықтың жалпы қаржылық жағдайының нашарлауына ықпал етеді [53]. Осыған байланысты, аталған теріс құбылыстың таралуына тежеу және тоқтату мақсатында, алдымен «қаржылық пирамида» ұғымын теориялық тұрғыдан тереңірек зерттеу қажет.

Бұл термин «қаржы» және «пирамида» сөздерінің ұштасуынан семантикалық категория болып табылады. Экономикалывқ санат ретіндегі «қаржы» атауының мазмұнын ашуға ғалымдар жеткілікті деңгейде назар аударған.

Қаржы-экономикалық сөздікте қаржы (фр. Finances - ақша қаражаты) деп ақшалай қорларды жинақтау және жұмсау барысындағы экономикалық қатынастарды білдіретін санатты айтады [169]. Е.Ф. Брисовтың көзқарасы бойынша, «қаржы» (лат. Financia – ақша, табыс) – бұл үй шаруашылығынан бастап мемлекетке дейінгі барлық деігейдегі ақшалай қаражаттардың жиынтығы [170]. Басқа зерттеушілер қаржыны ақша қорларының (қаржы ресурстары) қозғалысына: білім беру, жинақтау, бөлу, қайта бөлу және игеру процесіне негізделген экономикалық қатынастар жүйесі арқылы түсіндіреді [171; 172].

Тарихи тұрғыдан алғанда, «қаржы» терминін екі мағынада қарастыруға болады: кең және тар.

Тар мағынада қаржы - тек бюджеттік процестерді және мемлекеттік (әлеуметтік) қаржыны қамтиды [173].

Ал кең мағынада қаржы – ақша қаражатының жинақталуы, бөлінуі, қайта бөлінуі және пайдаланылуые мемлекеттк, аймақтық, шаруашылық субъектілердің, сондай-ақ заңды және жеке тұлғалар деңгейінде қамтитын іргелі экономикалық категория. Бұл ұғым ақша айналымына байланысты мемлекет, кәсіпорындар, ұйымдар, салалар, өңірлер және азаматтар арасындағы экономикалық байланыстардың жиынтығын білдіреді [174].

Осылайша, ғылыми әдебиеттерде «қаржы» ұғымы екі негізгі аспектте қарастырылады:

1. мемлекеттің өз міндеттері мен функцияларын атқаруына қажетті ақша қаражатын құру, бөлу және жұмсау барысында пайда болатын экономикалық қатынастардың жиынтығы;

2. мемлекеттік міндеттерді орындауға бағытталған ақша қорларының жиынтығы.


Отандық заңнаманы талдау барысында «қаржы» ұғымына нақты құқықтық анықтама берілмегендігі байқалды. Бұл жағдайдың құқық қолдану практикасына кері әсер ететіні сөзсіз. Осы мәселені толығырақ 3-бөлімде қарастырғанымызды ескертеміз.

 
«Пирамида» сөзі грек тілінен шыққан болып, геометриялық тұрғыдан негізі бір жағынан алынатын көпбұрыш пен ортақ төбесі бар үшбұрыштардан құралған кеңістіктік фигураны білдіреді [175]. Демек, «қаржы» және «пирамида» терминдерінің бірігуінен туындаған «қаржылық пирамида» ұғымы өз бастапқы геометриялық мағынасынан аутқып, ауыспалы әлеуметтік-экономикалық сипатқа ие болған термині ретінде қолданылады.
Жалпы қаржылық пирамида термині 1970 жылдары ағылшын тілінде (pyramid scheme) термин сөз ретінде таныла бастаған. 
Қаржылық пирамида ұғымының нақты анықтамасы болмағандықтан, оны әрбір зерттеуші өз түсінігі аясында ашуға ұмтылады. 

Р.Р. Алабердеев пен Ю.В. Латов сынды зерттеушілер қаржылық пирамиданы жаңа инвесторлардың қаражатынан бұрынғы инвесторлардың салымы төленетін алаяқтық сызба ретінде қарастырады [30, с. 41]. В.Ю.Белицкий де осы бағытты әрі қарай өрбітеді [177]. Сөйтіп, бұл авторлар қаржылық пирамиданы алаяқтық нысаны ретінде белгілейді.

Д.А. Вавулин мен В.Н. Федотовтардың ой тұжырымы бойынша, қаржылық пирамида ақшалай қаражатты тарту бойынша кіріс оны пайдалы активке салу есебінен емес,  жаңа инвесторлар мен ақша қаражатын тарту есебінен  болатын инвестициялық бизнесті ұйымдастыру сызбасы [31, б. 58].

А.В. Аникиннің көзқарасы бойынша, қаржы пирамидалар – жоғары табыс алуға уәде беріп, инвесторлардың қаражатын тартатын кәсіпорын, заңды немесе жеке тұлғалар болып табылады [33, б.4-374]. Бұл анықтамада негізгі белгі ретінде қатысушылардың жоғары пайыздық кірістілікке сендіру арқылы қаржы салуға итермелейтін механизм айталады.

А.М. Алибекованың пікірінше, қаржылық пирамидалар – бұл салымшылардың ақшасын жинайтын және оларға төлемдерді коммерциялық ұйымның дивиденд немесе өзге де экономикалық қызметтен түскен таза пайдасынан емес, жаңа келген салымшылардың қаражаты есебінен жүзеге асырылатын құрылымдар [26, 45-50-бб].

Бұл зерттеушілердің берген анықтамалары әлемдік тәжірибедегі «пирамидалды сызба» немесе «Понци сызбасы» терминдерінің мазмұнына сәйкес келеді. Пирамидалды сызба жалпы қаржылық пирамиданы ұйымдастырғаны үшін бірінші болып сотталған Ч. Понцидің атымен аталған. Пирамидалды сызбаға төмендегідей кәсіпорындар жатады:

а) өз салымшыларына жаңа қатысушылардан түскен қаражат есебінен кіріс төлейтін [52]; 

ә) жаңа қатысушыларына инвестицияларынан жоғары кіріс төлеуге уәде беретін [52]; 

б) жосықсыз және алдамшы сату тәсілін қолданып, адамдарды еріксіз құрбан болуға әкелетін [178]. Сөйтіп, бұл зерттеушілер қаржылық пирамиданы оның ұйымдастырушылық-құқықтық нысаны тұрғысынан мазмұнды етіп қарастырғандығына көз жеткіздік. 

Ал А.В. Белянин мен О.Г. Исупова қаржылық пирамиданы математикалық есептер арқылы түсіндіруге талпынады. Олар қаржылық пирамида қатысушыларын дана және аңғал индивидтер ретінде топтастыруды жөн көреді [37, с. 2-75]. Бұл анықтама қаржылық пирамиданың тек жүргізілу тәсілінің ғана мазмұнын ашады деген қорытындыға келдік.

С.В. Дубовский қаржылық пирамиданы ұйымдастырушының мінез-құлқының ерекше түрі ретінде талдай отырып, алынған міндеттерді тек жаңа несиелерді тарту арқылы ғана орындауға болатынын дәлелдейді [34, 2-39 бб.]. Біздің ойымызша, бұл тұжырымдаманың шектеулжәне біржақты сипаты бар.

Аталған зерттеуші инвестициялық пирамида деп аталатын қаржыдық құрылымды қатысушылардың табысы жаңа мүшелердің қаражатын тарту арқылы ғана қамтамасыз етілетін модель ретінде қарастырады. Оның пікірінше, осы принцип осы принцип қаржылық пирамиданы нақты және заңды қаржылық жобалардан түбегейлі ажыратады, себебі алғашқы қатысушыларға төленетін дивидендтер кейінгі инвесторлардың салымдары есебінен жүзеге асырылады [53].

Әдетте, қаржылық пирамидалар қздерінің сенімділігін дәлелдеу үшін жалған құжаттарды, күмәнді цифрлық есептеулерді, диаграммалар мен схемиаларды пайдаланады. Сонымен қатар, мұндай құрылымдар қоғамға белгңлң тұлғаларды жарнама құралы ретінде тартуға тырысады, бұл кезде оларды алдау, материалдық ынталандыру немесе үлкен сыйақы уәде ету арқылы схемаға тарту жағдайлары жиі кездеседі. Автор қаржылық пирамиданы математикалық тұрғыдан сипатталатын ерекше жүйе ретінде де қарастыруға болатынын атап өтеді [32, 3-178 бб.].

Біздің ойымызша, И.И. Гимадиеваның берген анықтамасы неғұрлым сәтті болып табылады. Ол өз еңбегінде қаржылық пирамиданы инвесторларға төлемдерді жаңа салымшыларды тарту есебінен жүзеге асыратын, тез баю уәдесімен, жоғары тәуекелмен, белсенді жарнамамен, сондай-ақ салымшыларға материалдық залал келтіру қаупімен сипатталатын қаржылық құрылымның ерекше түрі ретінде айқындайды [36].
Осы аталған зерттеушілердің қаржылық пирамида ұғымын ашудағы ой тұжырымдарын бір-біріне кереғар деп айта алмаймыз, олар керсінше бірін-бірі толықтырып, біз қарастырып отырған ұғымның көп қырлылығын, күрделілігін аша түсетіндей. В.Ю. Белицкий, Ю.В. Латов, Р.Р. Алабердеев сияқты ғалымдар қаржылық пирамиданың құқықтық мәнін ашса, Д.А. Вавулин мен В.Н. Федотов, В. Крейнин оның  қаржылық-экономикалық сипатын қарастырады, ал А.В.Аникин, А.М. Алибекова, сондай-ақ, С.В. Дубовский сияқты зерттеушілер ұйымдастырушылық-басқарушылық қырларын ашса, И.Г. Горловская, И.И.Гимадиева ұйымдастырушылық-басқарушылық мәнімен қатар құқықтық белгілеріне де тоқталған. Ал А.В. Белянин, О.Г. Исупова қаржылық пирамидаға талдау жасау барысында математикалық аппаратты кеңінен қолданады. Дегенмен, барлық зерттеушілер келетін ортақ пікір ол қаржылық пирамидаларға тән негізгі белгі  өнімнің немесе қызмет түрінің, яғни нақты экономикалық қызметтің жоқтығын белгілейді [53]. Біз қаржылық пирамида белгілеріне қатысты пікірлерді де шартты мәнге ие деп ойлаймыз. М.А.К. Джалал, С.В. Додонов, М.В.Додонова мен Н.А. Бунчук сияқты зерттеушілер өз еңбектерінде қаржылық пирамиданың мына белгілеріне тоқталады:
- өте жоғары табыс;
- құпия технологиялар;
- офистерінің жоқтығы немесе оның уақытша болуы;
- жаңа клиенттерді тартқаны үшін жомарт комиссияларды төлеу уәдесі;

- агрессивті жарнамалық компания [32, с. 13-17]. Біз бұл белгілер тізімін  кеңірек ашып, оны едәуір толықтыруға болады деген пікірдеміз. Бұл зерттеушілерге қарағанда И.Г. Горловская мен И.И. Гимадиева бұл белгілердің кеңірек тізімін ұсынған сияқты. Олар: 

- инвестициялардың жоғары кепілдендірілген кірістілігі туралы уәде (орташа нарықтық кірістен жоғары); 

- жылдам байыту, жоғары пайда көру туралы уәде;

- қаржы нарықтары бойынша федералды қызметтің немесе Ресей Банкінің арнайы лицензияларының болмауы;

- қолданыстағы заңнамада сипатталмаған қаржы құралдарын пайдалану (мысалы, селенг келісімі, МММ билеттері немесе қарыз шартын пайдалану);

- нысаналы аудиторияға бағытталған агрессивті жарнама;

- терминдерді және басқа біреудің беделін пайдалану;

- инвестициялық саясаттың ойлылығы мен ғылыми негізділігінің елесін жасау;

- инвесторлардың ақшасы салынған активтердің күмәнді, таза емес құрылымы;

- өзін-өзі бағалау, желілік маркетинг принциптерін қолдану;

- тартылған инвестиция көлеміне байланысты агенттік төлемдердің болуы; 

- міндеттемелерді орындаудың негізгі көзі ретінде жаңа салымшылардан қаржы қаражатының түсуі есебінен  басқа салымшылардың бір бөлігі алдындағы міндеттемелерді орындау;

- пікірлестер қоғамдастығын құру сыңайы [36]. Дегенмен, бұл авторлар қаржылық пирамидалардың белгілерін ашуда оның экономикалық мәніне айрықша көңіл бөлгендіктері байқалады.

Ал отандық EGOV мемлекеттік қызметтер мен онлайн ақпарат парақшасында  қаржылық пирамиданың мынандай белгілері санамаланған:

- бұқаралық ақпарат құралдарында, интернет-ресурстарда, оның ішінде әлеуметтік желілерде жоғары кірістілік, пассивті кіріс уәдесімен жаппай жарнама беру [53; 54];

- компания клиенттерден жылжымалы немесе жылжымайтын мүлікті нарықтық бағадан жоғары бағамен (үш айдан бастап бөліп төлеу немесе ең төменгі пайыздық мөлшерлемемен) сатып алуды ұсынады, сонымен қатар керісінше клиенттерге жылжымалы немесе жылжымайтын мүлікті нарықтық бағадан төмен бағамен (міндетті аванстық төлеммен)сатып алуды ұсынады;

- міндетті шарты - белгілі бір сомаға тауарды/қызметті сатып алу және қосымша бірнеше адамды тарту (бұл ретте бөлшек сауда жоқ); 

- Қазақстан Республикасының қаржы нарығын реттеу және дамыту агенттігінің мына қызмет түрлеріне лицензиясы/тіркеу есебінің болмауы: 

1) банктік қызметке, оның ішінде депозиттерді тарту, несие беру, аударымдар мен төлемдерді жүзеге асыру және т. б.;
2) бағалы қағаздар нарығындағы қызметке;
3) сақтандыру нарығындағы қызметке;
4) микрокредиттер беру жөніндегі қызметке;
5)
коллекторлық қызметке; 

- қолма-қол ақша жеке тұлғаның карталық шотына немесе төлем ұйымдарының терминалдары арқылы электрондық әмиянға салу арқылы жүзеге асыру;

- компанияның, жеке тұлғаның немесе қоғамдық жобаның (бірегей қызмет туралы мәлімдеме) нақты анықтамасының болмауы;

- компанияның немесе жобаның қызметіне әрі қарай қатысу үшін алдын ала (арнайы) жарналардың болуы;

- нарықтық көрсеткіштен едәуір жоғары кірістілік туралы көпшілік алдында уәде ету.

- табыстылыққа кепілдік беру (бұған банк салымдарынан басқа қаржы нарығында тиым салынған);

- атауында, символикасында, жарнамаларында танымал компанияларға, брендтерге ұқсататын сөздер мен сөз тіркестерін қолдану;

- компанияның, жеке тұлғаның немесе жария жобаның өз қызметін растай алмауы (тартылған қаражатты орналастыру бағыттары, оларды орналастыру туралы ақпарат) [35, с. 169]. 

Дегенмен, кез-келген осындай белгілердің болуы қандай да бір ұйымды нақты түрде (қателіксіз) қаржылық пирамидаға жатқызуға негіз болып табылмасы анық. Мұндай белгілердің болуы құқық қорғау органдары үшін тексеру жұмыстарын жүргізу мен сол ұйым қызметіне жіті назар аударулары қажеттігін ғана белгілейтіндігін ескерте отырып осы топтастыруды тағы да бір міндетті белгімен толықтырып өткіміз келеді. Ол: Жобаға өзге қатысушыларды тарту қажеттілігі. Қаржылық пирамидаларға тән негізгі белгілерді біз ұсынған соңғы міндетті белгімен толықтыратын болсақ, EGOV мемлекеттік қызметтер мен онлайн ақпарат парақшасында көрсетілген қаржылық пирамидала белгілерінің сипаттамасы құқықтық тұрғыдан оңтайлырақ болып көрінеді [54]. 

Кез-келген құбылыс сияқты қаржылық пирамидалардың да өзіне тән даму кезеңдері бар. Осы мәселені зерттеген И.Г. Горловская мен И.И. Гимадиева (2011), Д.А. Вавулин мен В.Н. Федотов (2009) және Р.Шиллер, (2013), А.М.Зубарева (2017) сияқты ғалымдар қаржылық пирамидалардың өмірлік циклін төмендегідей кезеңдерге бөледі: 

I кезең – құрылу кезеңі. Оған тән белгілер:
- қатысушыларды жоғары кірістілікке, салынған қаражаттың қысқа мерзім ішінде, яғни бірнеше ай көлемінде тез өтелетініне және тәуекел деңгейінің төмендігіне сендіру арқылы белсенді тарту. Мұндай схемалар ашық немесе жасырын түрде кіру жарнасын төлеуді көздеуі мүмкін, сондай-ақ нарықтық деңгейден едәуір жоғары кепілдендірілген пайыздық төлемдерді уәде ететін қарқынды жарнамалық науқандармен сүйемелденеді. Сонымен қатар мұндай ұйымдарда ресми тіркеудің, нақты құқықтық мәртебенің және шынайы қызмет бағытының болмауы жиі байқалады. Ақшалай төлемдерді қабылдау қаржылық із қалдырмай жүзеге асырылып, қаражат қозғалысының заңды әрі ашық тізбегі қасақана үзіледі. Бұл өз кезегінде қаржылық пирамиданың қызметін бақылауды, қатысушылардың қаражатының нақты қайда бағытталғанын анықтауды және келтірілген залалды дәлелдеуді қиындатады;

- ұсынып отырған жобаларының бірегейлігін нақтылайтын және растайтын ақпараттың болмауы; 

- кәсіби емес инвесторларды жаппай тарту алаяқтардың жалғыз ерекшелігі емес;

- кәсіби емес салымшылар түсінбейтін және түсінгісі келмейтін «трейдинг», «опциондар», «фьючерстер», «P2P» сияқты нақты қаржылық терминологияны түсіндірмей, қажеттіліксіз қолдану; 
- желілік маркетинг қағидаттарын қолдану арқылы қаржылық схемаларды құру;

- қатысушылардың табысының нақты инвестициялық немесе кәсіпкерлік қызмет нәтижесіне емес, жаңа тұлғаларды тарту белсенділігіне тәуелді болуы;

- инвестициялардың сақтандырылғаны немесе салымшылар қаражатының толық қорғалатыны туралы шындыққа сәйкес келмейтін мәлімдемелер жасау;

- әлеуетті инвесторларда жалған қауіпсіздік сезімін қалыптастыру арқылы қаржылық тәуекелдерді төмендетіп көрсету;

- компанияның қолжетімді кеңсесінің, жарғысының, құрылтай құжаттарының және ресми интернет-ресурсының болмауы;

- интернет-сайттарды шетелдік юрисдикциялардағы хостингтерге орналастыру арқылы ұйым қызметінің ашықтығын төмендету және құқықтық бақылауды қиындату.

II кезең - толығу кезеңі. Бұл кезеңге тән белгілер:

- алдын ала ойластырылған әр түрлі бонустық бағдарламалар мен корпоративтік іс-шаралар өткізе отырып, жаңа қатысушыларды барынша жылдам тарту [52]. 
- қатысушыларға төленетін пайыздық төлемдердің нақты кәсіпкерлік қызметтен немесе сату көлемінен түскен табыс есебінен емес, жаңа салымшылардың қаражаты есебінен жүзеге асырылуы;

- ұйымның акциялар бойынша өзіндік котировкаларды белгілеуі, яғни олардың бағасын нарықтық құнға сүйенбей дербес айқындауы;

- акцияларды сатып алу және сату кезінде үнемі өсіп отыратын екіжақты баға белгілеу жүйесінің қолданылуы;

-  салымшылар қаражатының сақтандырылмағанына және құжат жүзінде расталмағанына қарамастан, салымдардың міндетті түрде қайтарылатынына кепілдік беру туралы сендіру;

- салымшылардың ақшалай қаражаты инвестицияланған жобалар, активтер немесе қаржыландыру бағыттары туралы нақты әрі ашық ақпараттың болмауы.

III кезең - дағдарыстық кезең. Болатын жағдайлар:
- салымшыларға ақшаны қайтармау қаупінің артуы, уәде етілген кірістерді төлеу мүмкіндігінің төмендеуі және ұйымның қаржылық міндеттемелерінің ұлғаюы;

- ұйымдастырушылардың тәуекелдер мен жағымсыз ақпаратты елемеуі немесе оларды оң сипаттағы жаңалық ретінде түсіндіруі;

- қауіпті белгілердің байқалуына қарамастан, салымшыларға қаражатты қайта инвестициялауды ұсыну;

- әлеуметтік желілерде, мессенджерлерде, интернет-сайттардағы жеке кабинеттерде қаржы компаниясының қызметін түрлі технологиялар арқылы белсенді жарнамалау;

- әлеуетті салымшыларды тарту мақсатында оқыту семинарларын, таныстырылымдар мен ақпараттық кездесулер өткізу [53];

- компанияның қаржылық жағдайының ашық болмауы, оның ішінде сайтта қажетті құжаттар мен инвесторларға арналған маңызды ақпарат орналастырылатын арнайы бөлімнің болмауы.

IV кезең - қаржы пирамидасының жойылуы. Бұл кезеңде екі ішкі кезеңді бөліп қарауға болады:

4.1 – бұзылу үрдісі:
- салымшылар арасында теріс ақпараттың таралуы нәтижесінде дүрбелеңнің туындауы және олардың салынған қаражатты қайтару туралы жаппай талап қоюы;

- қаржылық міндеттемелерді орындау мүмкіндігінің болмауына байланысты ұйымның банкроттық жағдайға ұшырауы;

- активтердің жоғалуы немесе жасырылуы салдарынан салымшыларға материалдық залал келтірілуі;

- ұйымдастырушылардың жоғалуына байланысты ресми әрі нақты ақпараттың болмауы;

- салынған қаражаттың кем дегенде бір бөлігін қайтарып алу мүмкіндігінің шектелуі немесе толық болмауы;

- қаржылық пирамида қызметіне байланысты қылмыстық істердің қозғалып, сот процестерінің басталуы.

4.2 – қаржы пирамидасын реанимациялау әрекеттері:

- қатысушыларды сол қаржы пирамидасына үлкен пайызбен, жаңа шарттармен, міндеттемелерді келесі кезеңдерге ауыстыру арқылы үлкен пайызбен, ұзағырақ мерзімге тарту; 

- қаржы пирамидасын жосықсыз ұйымдар тізімінен алып тастау мақсатында өкілетті органдарға жүгіну, мәселені шешудің заңды жолдарын қарастыру;

- тергеуге алынған қызметкерлерді жұмыстан шығарып, барлық кінәні соларға жабу. 
V кезең – Қаржы пирамидасының қайта жандануы немесе ребрендингі мынадай белгілер арқылы сипатталады:

- бұрынғы салымшылар базасын және бұрын қалыптастырылған «табысты жоба» туралы аңызды қайта пайдалану;

- пирамиданы жаңа атаумен, жаңа форматпен немесе жаңартылған инвестициялық ұсыныспен қайта іске қосу;

- салымшыларға жаңа үлесті көбейту және бұрын салынған инвестицияны қайтару мүмкіндігі туралы үміт беру;

- бұрынғы қаржылық міндеттемелерді толық немесе ішінара мойындау арқылы салымшылардың сенімін қайта қалыптастыруға әрекет жасау.

Бұл кезеңдер мен оған тән белгілер шартты сипатқа ие, себебі, кейбір қаржылық пирамидалар бұл кезеңнің барлығынан өтпеуі де мүмкін. Дегенмен, осындай ұйымдардың қызметіне алданып қалған жәбірленушілер арасында Google forms-та жүргізілген әлеуметтік сауалнама нәтижелері бойынша олардың да ішінара осы кезеңдерден өткендіктері расталды (Қосымша А). Респонденттердің пікірлері бойынша, еліміздегі қаржылық пирамидалардың өмір сүру циклдері негізінен IV кезеңнен тұрып, ол ішкі бұзылу кезеңімен аяқталып отырған. V кезеңге жеткен ұйымдар жоқтың қасы.

Сөйтіп, қаржылық пирамидаларды әлеуметтік-құқықтық құбылыс ретінде зерттеген ғалымдардың пікірлерін, сонымен қатар қаржылық пирамидардың белгілері жайлы түсінікті ескере отырып, өз пайымымыз негізінде қаржылық пирамидалар ұғымына төмендегідей анықтама береміз:

«Қаржылық пирамидалар дегеніміз - жеке және заңды тұлғалардан қаражат тарту мақсатында қандай да бір инвестициялық қызмет елесін жасай отырып, салымшыларға тез байыту уәдесін беру арқылы алдауға, қандай да бір экономикалық қызмет нәтижесіне емес, алдыңғы салымшының қаражатынан түсетін түсімдерді кейінгі салымшыларға беруге негізделген қылмыс тәсілі»
Қылмыстың белгілі бір уақыт (кезең аралығындағы) деңгейі мен құрылымындағы өзгерістерін білу үшін қылмыстылық динамикасына назар аударамыз. Қазақстан Республикасы Бас прокуратурасының құқықтық статистика және арнайы есеп Комитетінен алынған мәліметтер негізінде соңғы бес жыл (2020-2025) ішінде республика аумағында жасалған жалпы қылмыстылық динамикасымен қатар қаржылық пирамидалар түріндегі қылмыстылық динамикасының да шамалап тұрақты түрде түсу деңгейіне ие екендігін айтуға болады (1-кесте). Жалпы қылмыстылықпен салыстырғанда бұл қылмыс түрінің көрсеткіші соншалықты жоғары емес сияқты болып көрінгенмен оның ел экономикасының дамуына кері ықпал етіп, нарықтық қатынастардың жоғары деңгейде криминализациялануына  әкелетін құбылыс екендігін естен шығармаған жөн.
Кесте 1 – Қазақстан Республикасындағы жалпы қылмыстық құқық бұзушылық құрылымындағы қаржылық пирамидалар түріндегі қылмыстылық динамикасы

	Жылдар
	Жалпы тіркелген
қылмыстар саны
	Қаржылық пирамидаларға байланысты қылмыстылық

Саны
	Үлес
 салмағы, %

	2021
	157884
	353
	0,22

	2022
	149421
	127
	0,08

	2023
	140272
	210
	0,14

	2024
	132778
	167
	0,12

	2025 
	146758
	144
	0,09


1-кесте деректеріне сүйенсек, 2020 жылы 193 232 қылмыс тіркелген болса, 20024 дылға қарай бұл көрсеткіш 132 778-ге дейін қысқартылып, зерттеліп отырған қылмыс түрінің деңгейі 16%-төмендегенін байқауға болады. 2025 жылдың алғашқы сегіз айында 88 433 қылмыс тіркеуі, есепті жылдық көрсеткішке айналдырғанда, жалпы қылмыстық белсенділіктің азаю үрдісінің жалғасқанын растайды. Бұл тенденция қылмыстық құқық қорғау саласындағы мемлекеттік саясаттың, атап айтқанда, есепті цифрландыру, алдын алу шараларын енгізу жыне қылмыстарды ашу тиімділігін арттыру бағытындағы іс-әрекеттерінің нәтижелі жүзеге астып жатқанын көрсетеді. Қаржылық пирамидалармен байланысты қылмыстық «пандемия» кезеңіндегі күрт өсімнен кейін, 2022 жылдан бері бұл көрсеткіш тұраұты түрде төмендеп келеді. Алайда, 2025 жылдың осы кезеңінде былтырғы деректермен салыстырғанда, аталған қылмыс түрінің 0,09%-ға өскені байқалады. Үлес салмағы әлі де төмен болғанымен, ағымдағы жылғы өсу динамикасы құқық қорғау органдарының бұл мәселеге арнайы назар аударуын талап етеді деп санаймыз.  

Біз қарастырып отырған уақыт аралығында (2020-2025) көрсеткіштердің төмендеуін қылмыстық-құқықтық шаралардың күшеюімен мысалы қаржылық пирамидаларды жарнамалағаны үшін жауапкершілік белгілеуші 217-1-бабының енгізілуімен, сондай-ақ қаржы мониторингі агенттігінің, полиция мен экономикалық тергеу қызметі бөлімшелердің белсенді қызметімен байланыстыруға болады деп санаймыз. Сондай-ақ, халық арасында түсіндіру жұмыстарын жүргізу, қаржылық сауаттылықты арттыруға байланысты шаралар мен қаржылық реттеуші тараптан бақылауды күшейту түріндегі профилактикалық науқандар да өз рөлін атқаруы мүмкін. Ал ағымдағы жылы қаржылық пирамида түріндегі қылмыстылық көрсеткіштерінің 0,09% өсуі төмендегі жағдайлармен байланысты болуы мүмкін деп топшылаймыз: 

· ерте кезеңдерде анықтау қиын цифрлық және криптовалюта сызбаларына баса назар аудару сияқты пирамида ұйымдастырушылары тәсілінің өзгеруі;

· пандемиялық құлдыраудан кейін халықтың экономикалық белсенділігінің артуы мен жылдам табысқа деген қызығушылық.

Жалпы қаржылық пирамидалар түріндегі қылмыстылық экономикалық саладағы қылмыстар қатарына жататындықтан экономикалық саладағы қылмыстылық ішіндегі қаржылық пирамидалардың пайызға шаққандағы үлестік салмағына да назар аударуды жөн көрдік.

Жалпы экономикалық саладағы қылмыстық құқық бұзушылықтар қатарына 39 құрам енетіндігін ескеретін болсақ, біз қарастырып отырған қылмыстылық көрсеткішін төмен деп те айта алмаймыз. Дегенмен, төрт жыл ішінде (2020-2025) экономикалық саладағы қылмыстардың саны 45%, яғни екі есеге жуық қысқарған. Бұл үрдіс құқық қорғау шараларын күшейту нәтижесінде де, экономикалық құқық бұзушылықтарды анықтау және саралау әдістерінің өзгеруімен де байланысты болуы мүмкін. Жалпы экономикалық қылмыстылық деңгейі төмендегенімен қаржылық пирамидалармен байланысты қылмыстылық көрсеткіштері өзгермелі. 2022 жылы көрсеткіштер 2,8 есеге күрт төмендегеннен кейінгі 2023-2025 жылдар аралығында қылмыстылық динамикасы тұрақты десек болады. 
Кесте 2 – Қазақстан Республикасындағы экономикалық саладағы қылмыстық құқық бұзушылық құрылымындағы қаржылық пирамидалар түріндегі қылмыстылық динамикасы
	Жылдар
	Экономикалық саладағы қылмыстар саны
	Қаржылық пирамидалар
Саны
	Үлес салмағы

%

	2021
	1151
	353
	30,66

	2022
	968
	127
	13,11

	2023
	633
	210
	33,17

	2024
	634
	167
	26,34

	2025
	944
	144
	15,25


Соңғы 2-кестеге сәйкес біз қарастырып отырған қылмыс түрі жалпы экономикалық саладағы қылмыстық құқық бұзушылықтардың 11-20% аралығын құрайды. Бұл қылмыс түрінің 2021 жылдағы көрсеткіштерінің деңгейінің жоғарылығын елдегі COVID-19 жағдайымен байланыстырамыз. Соңғы бес жыл ішінде Қазақстандағы қаржылық пирамидаларға қатысты қылмыстық істер статистикасы экономикалық тұрақсыздық кезеңдерінде мұндай құқық бұзушылықтардың белсенділігі арта түсетінін көрсетеді. 2021 жылы қаржылық пирамидаларды ұйымдастыруға байланысты қозғалған қылмыстық істер саны салыстырмалы түрде төмен болғанымен, пандемиядан кейінгі кезеңде бұл көрсеткіштің күрт өскені байқалады. Бұл жағдай халықтың қаржылық қиындықтары, жылдам табыс табуға деген ұмтылысы және онлайн-инвестициялық ұсыныстардың кең таралуымен байланысты болуы мүмкін. Қаржылық пирамида құрбандарының күрт өсуін елде орын алған түсініксіз жағдайда адамдар өз қаражатын девальвация мен инфляциядан сақтандыру жолдарын қарастырғаны деп білеміз. Дегенмен, елдегі әлеуметтік тұрақсыздық пен экономикалық дағдарысты өз есебіне пайдаланған қаржылық пирамиданы құрушылар 2021 жылы бір мыңнан астам азаматтарымыздың 30 млрд. артық қаражаттарын пайдаланып кеткен [179]. Бұл жылдары «ACD Teсhnology», «Finiko», «L-Capital», «Лидер», «Алтын Тұмар», «Великое будущее», «Befree» сияқты халықаралық деңгейде жұмыс істеген ірі компанияларды атап өтуге болады [180]. Сол уақытта Ішкі істер министрлігінің Тергеу департаментінің бастығы болған Санжар Әділовтың берген есебі бойынша 2021 жылы 31 мыңнан астам қазақстандық қаржы пирамидаларының құрбаны болып, оларға 54 млрд. теңгеге залал келтірілген [180; 181].
2 кестеге сәйкес 2022 жылы қылмыс динамикасының төмендеуі елімізде БАҚ арқылы қаржылық пирамиданы тану жолдарының егжей-тегжейлі түсіндірілуі, ІІО тарапынан түсіндіру жұмыстарының жүргізілуі сияқты профилактикалық шаралардың кеңінен жұмыс жасауымен және зардап шекен адамдардың өкінішті тәжірибесінен өзгелердің сабақ алуымен байланыстырамыз. ҚР ІІМ мәлімдеуі бойынша 2022 жылы қаржы пирамидаларынан келген залал 3 млрд теңгені құрап, мұндай ұйымдардың заңсыз әрекеттерінен 4 мыңнан астам азамат зардап шеккен [182].
2023-2024 жылдары қаржылық пирамидаға байланысты қылмыстылық көрсеткіштері тұрақтылыққа ие болса, 2025 жылы экономикалық қылмыстардың жалпы төмендеуіне қарамастан, қаржылық пирамидалар тұрақты қылмыстық тартымдылықты сақтап, онлайн платформалар, криптовалюталық сызбалар мен инвестициялық клубтар түріне тауысып, жаңа жағдайларға бейімделуде [54].

Тәжірибеге сүйенер болсақ, қаржылық пирамидалардың көп жағдайда қандай да бір қызмет түрінің тапшылығына, адамдар тарапынан сұраныстың болуына байланысты туындайтыны байқалады. Бұл тұрғыдан біз үшін бұрынғы тарихымыз еншілес болған әлі де сол тамырды үзе қоймаған көршілес Ресейдің қаржылық пирамидаларды экономикалық тұрғыдан зерттеуші ғалымы А.М.Зубареваның өз еңбегінде қаржылық пирамидалардың даму тарихын қарастыра келе оны төмендегідей кезеңдерге бөлуі көңілімізге қонымды болып көрінеді. Оның жіктеуі бойынша бірінші кезең қаржылық пирамидалар дами бастаған 1991-1998 жылдарды қамтиды. Ол уақыттағы қаржы пирамидалары негізінен акционерлік қоғамдар, бизнес-клубтар және кооперативтер ретінде жасырылған классикалық ақша жинау схемалары болды. Ол кезеңдегі қаржы пирамидаларының қызметі негізінен инвестициялық және сауда салаларында жүзеге асырылды. 

Екінші кезең қаржылық пирамидалардың құрылыс, сақтандыру, өндірістік, туризм салаларына белсенді түрде енуімен сипатталып, ол 1999-2008 жылдарды қамтиды.

Үшінші кезең 2009 жылдан бастап қазіргі уақытқа дейінгі аралықты қамтиды және қаржы пирамидаларының бұрыннан бар барлық көріністерімен қатар олардың киберкеңістікте белсенді таралуымен сипатталады [182]. Қазақстан да қаржылық пирамидалардың дәл осылай даму кезеңдерінен өткені сөзсіз.

Осы бөлімшеде біз қаржылық пирамидалардың ретроспективті аспектілеріне тоқталуды мақсат етіп қоймағандықтан оның қазіргі кездегі дамуын толығырақ сипаттағымыз келеді. Елдегі әлеуметтік сұранысты өз пайдаларына шешуді, сөйтіп, тез арада көп пайдаға кенелуді көздейтін қаржылық пирамидаларды құрушылар қазір өз қызметтерін мына бағыттарда ұсынуда:

- ұзақ және қысқа мерзімді жобаларға инвестициялар жасау;

- желілік маркетингті өздерінің заңсыз әрекеттерін жасыру үшін пайдалану;

- жылжымайтын мүлікті, автокөлікті немесе қымбат мүлікті сатып алуға және сатуға көмек көрсету;

- элиталық клубтарға мүше болуға шақыру;

- тұтынушылық кооперативтер түріндегі қаржылық пирамидалар. 

Ұзақ және қысқа мерзімді жобаларға инвестициялар жасау бойынша даулы қаржылық құрылымдардың бірі – 2017 жылғы қазан айында құрылып, 2021 жылғы шілде айына дейін заңсыз қызмет етіп, заңсыз материалдық баю мақсатында жеке және заңды тұлғалардан ақшалай қаражат тартуман айналысқан «QI Kazahstan» ЖШС. Ол «Qarat Invest» брендінің атын жамылып қаржылық пирамида құруды нәтижесінде оңай ақшаға кенелуді мақсат еткен. Бұл трансұлттық ұйымдасқан қылмыстық топ ұйымға салынған салымдар үшін екінші деңгейдегі және басқа да қаржылық институттармен бекітілген пайыздық өлшемдерден жоғары пайыз төлейтіндігі жайлы, ал түскен қаражаттардың «Криптовалюталарды сатып алу-сату», «Халықаралық компаниялардың бағалы қағаздарын сатып алу-сату», «AMAZON», «Satu.kz» сияқты халықаралық сауда алаңдарына инвестицияланатыны жайлы өтірік ақпараттар таратқан. Аталған ұйым үш жыл бойы азаматтардан заңсыз ақша тартумен айналысып, жалпы саны 1375 жәбірленушіге 6 млрд 136 млн 223 мың 773 теңге көлемінде материалдық залал келтірген [77, с. 11]. Осыған ұқсас, «QI-Trade Kazakhstan» ЖШС салымшыларға кепілдендірілген табыс алу мақсатында Amazon сауда алаңындағы коммерциялық қызметке инвестиция салуды ұсынған. Алматы қаласының жүзге жуық тұрғыны QI Trade қаржы пирамидасының құрбаны болғанын мәлімдеді [183]. Олардың айтуынша, олар ақшаны иесі шетелге қашып кеткен жеке компанияға салған. Салымшылар компанияның бүкіл ел бойынша 10 кеңсесі бар екенін атап өтті. Ал қаражат екінші деңгейдегі банктердің бірінің шотында жатыр деген болжам бар. Салымшылар ғана емес, банктің менеджерлері мен бас директорының орынбасарлары да алданып қалған. Кейінірек бұл компанияның екі директорын құқық қорғау органдары ұстады. Оларға ҚР ҚК-нің 217-бабы 3-бөлігі бойынша, яғни қаржылық немесе инвестициялық пирамиданы құру және оған басшылық жасау фактісі бойынша айып тағылды. Аталған норма жеті жылға дейінгі мерзімге бас бостандығынан айыру түріндегі қылмыстық жауаптылықты көздейді. Қаржы пирамидасының негізгі ұйымдастырушысына халықаралық іздеу жарияланып, компанияның есеп айырысу шоттары бұғатталған. Қазіргі уақытта іс бойынша белсенді тергеу әрекеттері жүргізілуде [184].

Желілік маркетингті өздерінің заңсыз әрекеттерін жасыру үшін пайдалану әрекеттері де кеңінен өріс алған. Қарағанды қаласының Ә.Бөкейханов аудандық сотының 11 тамыз 2020 жылғы сот үкімі бойынша Е есімді азамат атауы белгілі желілік компания атын жамылып, пайдакүнемдік мақсатта салымшылардан қаражат жинаумен айналысқан. Астана, Қарағанды, Теміртау, Көкшетау қалаларында өз офистерін ашып, желілік компанияның атынан жұмыс істеген бұл әйелдің құрбандарының саны 1904 адамды құраса, келтірілген залал мөлшері 1 млрд. теңгеден асып кеткен [185].

Қылмыстық статистика бойынша жылжымайтын мүлік, көлік немесе қымбат бағалы заттарды сату және сатып алу саласындағы құқық бұзушылық деңгейі жоғары. Осы тізімдегі ең өзекті мәселе ретінде қазіргі таңда кең ауқымды құрылыс пирамидаларын атауға болады. Бұл құбылыстың туындауы қоғамның әлеуметтік қажеттіліктерімен тығыз байланысты екені айқын. Мұндай схемалардың құрбаны болу жағдайлары, әсіресе Алматы мен Астана сияқты ірі мегаполистерде жиі кездеседі. Ірі қалаларға жұмыс іздеп немесе білім алу мақсатында ағылып келетін адам саны тұрақты өсіп келеді, бұл өз кезегінде баспанаға деген сұраныстың күрт артуына әкеледі.
Қазіргі таңда қаржылық пирамидалар ұйымдастыру автобизнес саласында да кеңінен таралған. Өткен жылдың соңында, нақтырақ айтсақ, 30 желтоқсанда Астана қаласының Сарыарқа аудандық №2 соты Алматы мен Астанадағы автосалондар желісінің бес қызметкерлеріне үкім өтті. Олар клиенттерден алдын ала толық соманы төлеп, шамамен 1,5 ай күтге мәжбүр болған. 2019 жылғы наурыздан 2021 жылғы қазанға дейінгі кезеңде жалған компаниялар 300-ден астам адамнан 7,5 млрд теңге жинаған. Бір адамға келетін залым мөлшері 1 миллионнан 660 миллион теңге дейін жеткен. Зиян әлі де өтелмеген. Пирамиданың қзақ уақыт жұмыс істей алғанының басты себебі – алғашқы кезеңде өз міндеттелерін орындап, салымшылардың сеніміне кіріп, жаңа қатысушыларды тартуы болды. Сөт шешімі бойынша «MEGA-General», «Mega-General CO», «NurAutoKz», «Nur-Ai» компанияларының басшылары мен менеджерлері ҚР ҚК 217-бабының бірнеше тармақтары бойынша кінәлі деп танылып, 6-8 жылға бас бостандығынан айыру жазасына тартылды [186].

Қазақстандықтардың қаржылық пирамидалардың құрбаны көбеюінің басты түбірі – заңсыз қызметті тиімді жарнамалау қабілеті деп санаймыз. Сауалнама нәтижелері көрсеткендей, осындай құрылымдар өздері туралы ақпаратты негізінен интернет желісі, БАҚ арқылы, сондай-ақ барынша сенімді тәсілмен – салымшылардың жақындарына, достарына және әріптестеріне тарату арқылы насихаттайды (Қоымшав А). Қазір қаржылық пирамидалардың негізгі қызметінің интернет желісінде белсенді түрде дамып жатқандығы ешкімге де құпия емес. Коммуникациялық жүйедегі мұндай қарқындылық желі тұтынушыларының үнемі өсіп отыруы және ақпарат беруші ұйым мен оның қызметі жайлы ақпараттарының аздығымен немесе мүлдем жоқтығымен түсіндіріледі деп ойлаймыз. 

Жоғарыда мазмұндалғанды негізге ала отырып, осы бөлімше бойынша төмендегідей қорытындылар жасауға болады:
Қаржылық пирамидалар экономикалық-қаржылық және ұйымдастырушылық-құқықтық элементтерді өзара үйлестіретін күрделі әрі көпқырлы құбылыс болып табылады. Сондықтан олардың қызметін тек экономикалық тұрғыдан ғана емес, сонымен қатар құқықтық, әлеуметтік және саяси аспектілерде кешенді түрде қарастыру қажет.
Қаржылық пирамидалардың құқықтық табиғатын саралап, оған мынадай авторлық анықтама береміз: «Қаржылық пирамидалар дегеніміз – жеке және заңды тұлғалардан қаражат тарту мақсатында қандай да бір инвестициялық қызмет елесін жасай отырып, салымшыларға тез байыту уәдесін беру арқылы алдауға, қандай да бір экономикалық қызмет нәтижесіне емес, алдыңғы салымшының қаражатынан түсетін түсімдерді кейінгі салымшыларға беруге негізделген қылмыс тәсілі».

Біз қарастырып отырған қылмыс түрінің үлестік салмағы жалпы экономикалық саладағы қылмыстық құқық бұзушылықтардың 11-20% аралығын құрайды. Бұл қылмыс түрінің 2021 жыл жоғары болуын елдегі COVID-19 жағдайымен және соның салдарынан туындаған түрлі әлеуметтік-экономикалық тұрақсыздықтармен байланыстырамыз, онан кейінгі жылдары бұл көрсеткіштер төмендеу тенденциясына ие, дегенмен 2025 жыл көрсеткіштерінің сәл жоғарылауы қосымша бақылауды қажет етеді деген пікірдеміз. Жалпы, соңғы бес жыл ішіндегі Қазақстандағы инвестициялық пирамидаларға қатысты қылмыстық істер статистикасын талдау олардың экономикалық дағдарыс және қаржылық тұрақсыздық кезеңдерінде белсенді түрде таралатынын көрсететін классикалық үрдіс қалыптасқанын аңғартады деген қорытынды жасауға болады.
Криминологиялық балдау көрсеткендей, қаржылық пирамидалардың жасырын сипатына байланысты олардың нақты ауқымы ресми деректерден әлдеқайда жоғары болуы ықтимал. Мәселені шешу үшін ведомстволар арасындағы ақпараттық байланысты нығайту, халықтың қаржылық сауаттылығын көтеру жіне қаржылық схемалармен күрес механимдерін жетілдіру қажет [51].
2.2 Қаржылық (инвестициялық) пирамида түріндегі қылмыстылықтың себептері мен шарттары, кешені және қылмыскер тұлғасының сипаттамасы

Қазақстандағы қаржылық қауіпсіздікке төнетін қауіптерді тиімді болдыру мақсатында тек тәуекелдердің өзін ғана емес, олардың пайда болуына әсер ететін күрделі себептер жүйесін жан-ақты балдау қажет. Қаржылық пирамидаларға негізделген құқықбұзушылықтар жалғыз ғана фактордан емес, бір-бірімен тығыз байланысты әлеуметтік, экономикалық, құқықтық және психологиялық жағдайлардың жиынтығынан туындайтынын ескеру маңызды.

В.И. Езикянның көзқарасы бойынша, кез келген қоғамда қылмыстықтың түпкі негізі объективті әлеуметтік қайшылықтар болып табылады. Қоғамдық қайшылықтар тұрақты сипатқа ие болғандықтан, адамзат қоғамы өмір сүрген барлық кезеңде қылмыстық та жоғалмайды. Дегенмен, аурулармен күресу сияқты, қылмыстық құбылысқа да оның объективті табиғатын және толық жойылуы мүмкін еместігін мойындай отырып, тиімді күрес жүргізу қажет [187]. Ал Е.І.Қайыржанов қылмыстықты бір ғана фактормен түсіндіруге болмайтынын баса айтады. Оның пікірінше, бұл құбылыс нақты қоғамдық-экономикалық формация жағдайларына тәуелді экономикалық, саяси, идеологиялық және психологиялық факторлардың өзара әрекеттесуі нәтижесінде қалыптасады. Сонымен қатар, әрбір қылмыстың себептік құрылымы ерік актісінен, қоғамға қарсы көзқарастар мен дағдылардың нақты өмірлік жағдайлар мен тұлғаның қалыптасуындағы теріс факторлардың өзара байланысынан тұрады [188]. Осы ғылыми тұжырымдарға сүйене отырып, қылмыстылықтың, соның  ішінде қаржылық пирамидалармен байланысты қылмыстардың пайда болу себептерін зерттеу кримнологиялық өзекті міндеттерінің бірі екнін айтуға негіз бар. Мұндай зерттеулер қылмысқа қарсы күрес шараларын ғылыми тұрғыдан негіздеуге және олардың практикада тиімді жүзеге асуына мүмкіндік береді.  
Жүйелі криминологиялық теорияны қалыптастыру мақсатында «себеп», «жағдай» және «фактор» ұғымдарынығ мазмұнын жалпы және жеке қылмыстылық аспектілірінде талдау қажет деп саналады [189]. Қылмыстылық себептер – бұл қылмыстық құбылыстың заңды салдары ретінде тікелей туындайтын әлеуметтік-психологиялық табиғаты [190]. Ал жағдайлар өздігінен қылмысты тудырмаса да, оның пайда болу процесіне ықпал етіп, детерминацияға үлес қосады [191]. Себеп пен жаңдайдың арасындағы тығыз байланыс оларды біріктіретін «криминолгенді детерминанттар» деген жалпылама терминді қолдауға негіз болады [192]. Сонымен қатар, бір құбылыс қоғамдық контектің қзгеруіне байланысты кейде себеп, ал кейде жағдай ретінде сипатталуы мүмкін [193].

«Фактор» ұғымы да талдау барысында маңызды рөл атқарады, себебі ол үдерістің жүруіне немесе нәтижесіне ықпал ететін, нақты мазмұны бар элементтерді білдіреді [194]. Осыған орай, қаржылық пирамидалық қылмыстықтың түрлі себептерінашу барысында аталған ұғымдардың айырмашылықтарын ескеретінімізді атам өтеміз. Зерттеудің дәлдігін арттыру үшін Павлодар, Қарағанды, Шымкент, Ақтау жәе Семей қалаларының тұрғындары арасында Google Forms платформасы арқылы сауалнама жүргізіліп, алынған статистикалық деректер бұл жұмыста кеңінен қолданылады.  


Зерттеу жұмысы шеңберінде қарастырылып отырған қаржылық пирамида түріндегі қылмыстылықтың себептері жалпы қылмыстылық сияқты бір немесе екі фактормен ғана шектелмейді. Керісінше, ол өзара байланысты экономикалық, әлеуметтік, құқықтық, ұйымдастырушылық және психологиялық факторлар кешенінен қалыптасатын күрделі құбылыс ретінде сипатталады.

Г.Н. Назарбекованың пікірі бойынша, жалпы кінәлінің жәбірленушіге мүліктік залал келтіруіне мемлекеттің және қоғамдық өмірдің көптеген салаларының, олардың жағдайының, дамуы мен бағытының, мазмұнының қоғамға әсер ету дәрежесінің және тағы да басқа факторлардың тікелей (жанама) әсері бар [191, с. 18]. В.А. Номоконов та осыған ұқсас пікірді ұстанады. Оның белгілеуі бойынша қылмыстылық себептерін қоғамдық өмір салалары бойынша жіктеген абзал [192, с. 80]. Қалай айтсақ та қоғамда болып жатқан кез-келген келеңсіз жәйттердің сол ортаға тән белгілері бар екендігі сөзсіз. 

Отандық зерттеуші Л. Бисенғалидың пікірінше, бойынша жалпы экономикалық сипаттағы қылмыстық құқық бұзушылықтарды үлкен үш топқа бөлуге болады:
– әлеуметтік-экономикалық;

– ұйымдастырушылық-басқарушылық;
– өнегелік-психологиялық [193, с. 6]. 
Автордың бұл топтастыруын негізді деп санай отырып, оны одан әрі тереңірек жіктеуге болады деген ой түйіндейміз. Осы тұрғыдан алғанда, қаржылық қауіпсіздік шараларын әзірлеу үшін ең алдымен қаржы жүйесіндегі қылмыстардың саяси, әлеуметтік-экономикалық, құқықтық, әлеуметтік-психологиялық, моральдық-идеологиялық және ұйымдастырушылық себептерін зерттеу қажет деген зерттеушілердің пікірі бізге неғұрлым жақын көрінеді [192, с. 81]. Кез келген мемлекеттегі саяси ахуал елдегі экономикалық және әлеуметтік қатынастарға ықпал ететін маңызды факторлардың бірі екені сөзсіз. Саяси тұрақсыздық ұлттық экономикаға кері әсер етіп қана қоймай, қаржы жүйесінің қауіпсіздігіне де қатер төндіреді. Еліміздегі қаржылық қауіптілікке қатер төндіретін саяси факторларға саяси жүйенің тұрақсыздығы, мемлекеттік аппараттағы жемқорлықтың кең таралуы, геосаяси ахуалдың өзгермелілігі және азаматтық қоғам институтарының әлсіздігі жатады. Осы саяси себептерді келесідей жіктеуге болады:


а) мемлекеттің қаржылық қауіпсіздігін қорғау саласындағы саясаттың тұрақсыздығы. Зерттеулер көрсеткендей, салық және қаржылық қылмыстардың статистикалық динамикасына сүйене отырып, қаржылық құқық бұзушылықпен күрестегі либералды тәсілдің тиімділігін жоғары бағалауға болмайды [193, 79-б.];


ә) мемлекеттікбасқару механизмдеріндегі жемқорлық деңгейінің шектен тыс жоғарылығы; 


б) билік органдарын «жақындық» принципі бойынша құру;


в) билік өкілдерінің өз корпоративтік мүдделерін жалпы мемлекеттік мүдделерден басым қойып отырғаны. 

Қазақстан Республикасындағы қаржылық пирамида түріндегі қылмыстылықтың дамуына ықпал ететін маңызды факторлардың бірі - елдегі экономикалық жағдай екендігі даусыз. Өткен ғасырдың соңында тиімді құқықтық, ұйымдастырушылық және әлеуметтік тетіктер жеткілікті деңгейде қалыптаспай тұрып жүргізілген экономикалық өзгерістер саяси билік пен мемлекеттік басқару жүйесіндегі бірқатар кемшіліктерді айқын көрсетті. Одан кейінгі кезеңде ел экономикасын көтеруге бағытталған қадамдардың барлығын бірдей толық сәтті болды деп бағалау да қиын. М.Ф. Теодорович өз еңбегінде жасалатын қылмыстардың басты себептерінің бірі адамдар арасындағы экономикалық теңсіздікке негізделген әлеуметтік қатынастарда жатқанын атап өтеді. Осыған байланысты ол Гольбахтың «байлық - кемшіліктердің анасы болса, кедейлік - қылмыстардың анасы» деген пікірін келтіреді. Егер мемлекеттік билік тиімді жүргізілмей, материалдық ресурстар мен байлық әділетсіз бөлінсе, миллиондаған азаматтардың түгелдей дерлік қажеттіліктері қанағаттанбай, ал аз ғана топ шектен тыс байи түседі. Мұндай жағдайда қылмыстың өсуі табиғи құбылысқа айналды [195]. Бұл пікір бүгінгі әлеуметтік-экономикалық шындықты талдауда өз маңызын жойған жоқ. Қазіргі уақытта қаржылық пирамидалар арқылы жүзеге асатын қылмыстардың экономикалық түбірлерін жаһандық дағдарыс, көрші елдердегі әскери-саяси шиеленістердің салдары, ел ішіндегі экономикалық тұрақсыздық, инфляция және жұмыссыздық деңгейімен тығыз байланыстыра қарастыруға болады. Сонымен қатар ерекше қауіпті экономикалық себептер қатарына мыналарды жатқызуға болады:
- көлеңкелі экономиканың дамуы Л. Бисенғали [193, с. 83]. Көлеңкелі экономика адамдардың экономикалық және құқықтық сана - сезімдерінің криминологиялық мәні бар ақауларының пайда болуының  маңызды шарты болып саналады;
- бизнестің бірқатар салаларында бәсекеге қабілеттілікті қамтамасыз етудің заңды мүмкіндіктерінің болмауы [195, с. 121];

- отандық тауар өндірушілерді шетелдік фирмалардың ішкі нарықтан вытыстыруы және олардың сыртқы нарықтарға шығуын тежеу;

- тауар өндірушіден соңғы тұтынушыға жеткенге дейінгі аралықта делдалдар санының көптігі;

- Қазақстанның ресейлік қаржы жүйелеріне тәуелділігі;

- мемлекет тарапынан бюджет шығындарына қатысты тиімді бақылаудың болмауы.
Қаржылық пирамидалардың елімізде кең таралуына ықпал ететін себептердің бірі ретінде төмендегі құқықтық сипаттағы олқылықтар мен кемшіліктерді атап өтуге болады:

- халықтың басым бөлігінің қаржы құралдарын тиімді игеруін реттеуші қаржылық-құқықтық білімдерінің төмендігі. Біз жүргізген сауалнама нәтижелері бойынша респонденттердің 69% мүлдем  жинаған ақша қоры жоқ болып шықты. Ал 13% жинап жүрген ақшасын үйінде ұстаса, қалған 18% жинаған ақшаларынан пайда көру мақсатында оларды түрлі  инвестициялық ұйымдарға салғандығы мәлім болды. «Инвестициялық ұйымды қандай өлшемдерге сәйкес таңдадыңыздар?» деген сауалға респонденттердің 21% таныстарының (әріптес, сыныптас және т.б.) ұсынысы бойынша, 27% интернет желілеріндегі жарнама бойынша, 19% сол мекемеде жұмыс жасайтын менеджерлердің ұсынысымен десе тек қалған 33% ғана түрлі қаржылық ұйымдарды зерделей отыра, талдау жасау нәтижесінде өз таңдауларын жасағандарын жазады. Бір өкініштісі, осы салымшылардың басым бөлігі келісім-шартты дұрыс оқымай-ақ қол қойғандарын, ұйым қызметкері берген ақпаратпен ғана шектелгендерін жазады. Біздің пікіріміз бойынша, сол саладағы белгілі бір білімсіз түрлі инвестициялық жобаларға ақша салу тиімсіз тәуекел. Сондықтан мұндай қаржылық сауатсыздық жаңа қаржылық пирамидалардың көбеюіне әкелуі мүмкін [196]. Мұнан түйіндейтін пікір:

- жалпы қаржылық қауіпсіздікті қамтамасыз етуге тікелей немесе жанама қатысы бар белгілердің  бағалаушылық сипатқа ие екендігі;

- экономикалық қылмыстық құқық бұзушылықтар диспозицияларының бланкеттік белгісін ескеретін болсақ, құқықтың түрлі салаларында қолданылатын терминдердің өзара үйлесімсіздігі; 
- заңнамалық реттеудің қалыптасу және даму үстіндегі экономикалық қажеттіліктер мен қоғамдық қатынастардың қарқынына ілесе алмауы [197].

Әлеуметтік-психологиялық себептерге тоқталатын болсақ, қылмыстылықтың түпкі себептерін қоғамның моральдық ахуалымен, онда орныққан немесе әлсіреген құндылықтар жүйесімен байланыстыра қарастырған жөн деп пайымдаймыз. Қоғамның экономикалық өмірі, құқықтық институттары, экономикалық болмысы мен саяси жүйесі белгілі бір дәрежеде қоғамдық мораль нормаларына сүйенуі тиіс. Өйткені әрбір адамның дүниетанымы мен психологиялық бейнесі оны қоршаған макро және микро әлеуметтік топтардың ықпалымен қалыптасады. Осы тұрғыдан алғанда, аталған саладағы негізгі детерминанттар қатарына мыналарды жатқызуға болады:

‒ адамдардың «бай» және «кедей» болып бөліну үрдісінің қарқынды дамуы, яғни ел азаматтары арасындағы әлеуметтік және мүліктік теңсіздіктің күшеюі жатады. Адамдардың жұмыспен қамтылуы қоғамның әлеуметтік жамуының негізгі көрсеткіші болып табылатындықтан, Google Forms арқылы жүргізген зерттеу деректері 2022 жылы 14-29 жас аралығындағы жастардың 60,3%-ының толық немесе жартылай жұмыссыз екенін көрсетеді. Осы топтың ішінде қала тұрғындары 56,7%, ал ауыл жастары 43,3% құрайды. Мұндай жағдайда, еңбекке қабілетті әлеуеті мол, бірақ жұмыссыз жастар өз уақытын қалай пайдаланады деген сұрақ туындайды. «Кәсібіңіз кім?» деген сұраққа берілген жауаптар бойынша, қатысушылардың 24%-ы мемлекеттік қызметкер, 27%-ы бюджеттік сала қызметкері, 26%-ы жұмысшы, 13%-ы зейнеткер екенін, ал 10%-ы уақытша жұмыс істемейтінін айтады.

Өзіңізді материалдық жағынан қамтамасыз етілген деп санайсыз ба деген сауалға респонденттердің 47%-ы өздерін орта тап өкілдері, 16%-ы материалдық тұрғыдан бай адамдар, ал 37%-ы тұрмысы төмен топқа жатқызады. Табыстың қажеттіліктерді қанағаттандыру деңгейіне қатысты ақпараттар (Қосымша А) мынандай: 56%-ы табысы тек күнделікті өмір сүруге ғана жететінін, ал қалған мүмкіндіктердің жоқтығын білдірсе, 18%-ы өз табыстары барлық қажеттілікті қамтиды, шетелдік демалыс, мүлік, қымбат көлік және жеке бизнес сияқты әлеуметтік статус деңгейін анықтайды деп есептейді. Сонымен қатар, 26%-ы тамақтану, медициналық қызмет және басқа да әлеуметтік қажеттіліктерді өтеуде қиындықтарға тап болғанын атап өтеді.

Қалай болғанда да, жұмыссыздық пен материалдық қамтамасыз етілмеушілік әлеуметтік тұрақсыздық пен әлеуметтік шиеленіске алып келетіндіктен, ал мұндай жағдай өз кезегінде адамдардың наразылығын туғызып, оларды тығырықтан шығудың кез келген жолын іздеуге итермелейтін фактор болып табылатындықтан, респонденттердің едәуір бөлігінің тамақтану, медициналық қызмет алу және басқа да әлеуметтік қажеттіліктерін өтеуде қиындықтарының бар екенін көрсетуін оң әлеуметтік болжам ретінде бағалау қиын [53]. В.И. Езикян атап өткендей, нарықтық қатынастар тек тауарлар мен қызметтер нарығымен ғана шектелмейді, ол сонымен қатар жұмыс күші нарығын да қамтиды, ал жұмыс күші нарығы жұмыссыздықпен тығыз байланысты; өз кезегінде жұмыссыздық қылмыстылықтың әлеуметтік қорын қалыптастыратын факторлардың бірі болып табылады, бұған адамзаттың даму тарихы куә [187, с. 111].
- адамдардың экономикалық өзгерістерді қабылдауға дайын болмауы, яғни қажетті құзыреттіліктердің жеткіліксіздігі мен дағдарыстық және экстремалды жағдайларда жұмыс істеу дағдыларының қалыптаспауы экономикалық мінез-құлық нысандарының ауытқуына айтарлықтай әсер етеді.

- халықтың қаржылық және құқықтық сауаттылығының төмендігі;

- халықтың криминалды әлеуеті жоғары бөлігінің өсуі;

- билік өкілдері арасында өз лауазымдық өкілеттіктерін пайдакүнемдік мақсаттарда пайдалану мүмкіндіктерінің жоғары болуы;

- елдегі жалпы өркениет игіліктерінің халыққа бірдей қол жетімді болмауы.

Белгілі криминолог Я. Гилинскийдің пікірінше, маңызды криминогенді (девиантогенді) факторлардың бірі адамдардың қажеттіліктері мен оларды нақты қанағаттандыру мүмкіндіктері арасындағы қайшылықтардан, яғни «шиеленістен» (strain) көрініс табады, ал мұндай қайшылықтар, ең алдымен, индивидтің немесе әлеуметтік топтың қоғамның әлеуметтік құрылымындағы орнына, сонымен қатар әлеуметтік-экономикалық саралану мен теңсіздік деңгейіне байланысты қалыптасады [198]:

‒ көші-қон үрдістерінің ушығуы. Ресей мен Украина мемлекеттері арасындағы соғысқа байланысты Қазақстанға қоныс аударушы адамдардың көбеюі отандық еңбек көші-қоны саласындағы көптеген олқылықтардың бетін ашты; 

‒ қаржылық пирамида түріндегі қылмыстылықпен күресу міндеті жүктелген құқық қорғау органдары қызметкерлерінің жұмыс жүктемелерінің жоғарылығы, әлеуметтік пакеттерінің төмендігі.
Қаржылық пирамида түріндегі қылмыстылықтың себептерін қоғамның моральдық-идеологиялық жағдайынан да байқауға болады, өйткені қоғамның экономикалық өмірі, құқықтық санасы, әлеуметтік саласы мен саяси жүйесі моральдық құндылықтармен тығыз байланысты. Сол сияқты моральдық құндылықтар мен идеологияны да бір-бірінен бөліп қарастыруға болмайды, себебі моральдық құндылықтарды қалыптастыру және нығайту үшін қоғамдық ортада берік идеологиялық негіз қажет. «Өнегенің дөрекіленуі, адамгершіліктің төмендеуі, әлеуметтік топтарда ескі идеологиялық бағдарлар мен қағидаттардың жоғалуы және жаңаларының қалыптаспауы» моральдық жұтаңдыққа алып келеді [61, с. 11]. Қай кезеңде болмасын адамның танымдық болмысы мазмұнсыз қалмауы тиіс, өйткені адамға ықпал ету, оны тәрбиелеу және қоғамдық құндылықтарға бағыттау үдерісінде идеологияның маңызы ерекше, мұны Кеңес үкіметі кезеңіндегі тарихи тәжірибе де көрсетеді. Қазіргі таңда насихаттық-идеологиялық жұмыстың ынтасын көбейту, жастардың рухани дүниесін қалыптастыру және олардың қоғамдық сандағы орнын нақтылау шешімін күттірмейтін қзекті мәселелер қатарына кіреді.

Бұл жағдайда моралдық-идеологиялық тұрғыдан қарағанда, ен алдымен, республикада мемлекеттік немесе ұлттық идеологиялық бағдарламалардың жеткіліксіздігі, сондай-ақ идеологияның тиімділігін дәлелдейтін іргелі зерттеулер мен негізді еңбектердің аздығы себепші болуда. Одан бөлек, материалдық мүдделердің рухани қажеттіліктерден басым түсуі, кең ойлы, жоғары мәдениетті, шығармашылыққа қабілетті және әрбір құбылысқа жеке баға бере алатын тұлғалар санының азаюына әкелуде. Сонымен қатар, қоғамдағы моралдық құндылықтардың өзгеруі және отбасы институтының рөлінің төмендеуі де моралдық-идеологиялық проблемалар тізбегінде маңызды орын алады.

Қаржылық пирамидалардың ұйымдастырушылық себептерін осы тақырыпты зерттеген криминологтардың басым бөлігі Қазақстан Республикасының қаржы жүйесіндегі қаржылық бақылау және қадағалау органдарының үйлесімді өзара әрекеттесу кешенінің болмауымен байланыстырады [190, с. 61]. Бұл кешен шеңберіне төмендегілерді таратып айтуға болады:

‒ қоғамдағы жалпы және жеке алдын алу шаралары деңгейінің төмендігі. Өз заманында Ш. Монтескье айтқан: «Дана заң шығарушы тек қылмыс үшін жаза тағайындаудан гөрі сол қылмыстарды ескерту жайлы қам жейді»,- деген пікірі осы күнге дейін өз өзектілігін жоймай келеді [199];


‒ экономикалық және сыбайлас жемқорлыққа байланысты қылмыстылық саласындағы халықаралық және шетелдік ұйымдармен өзара байланыстың әлсіздігі; 


‒ елдегі жалпы білім сапасының түсіп кетуіне байланысты басқарушы персоналдың да білім сапаларының айтарлықтай төмендеуі;


‒ тәлімгерлік дәстүрінің бұзылып, басқарушылық тәжірибені жеткізудің жоғалуы; 

‒ құқық қорғау органдары қызметкерлерінің кәсіби мүмкіндіктерінің жеткіліксіздігі. Өз еңбегінде  С.В. Васюков айтып кеткендей,  «құқық қорғау органдары жаңа экономикалық жағдайларда жұмыс істеуге әзір емес болып шықты. Бұған тиісті материалдық-техникалық базаның жоқтығы, анықтау және тергеу органдары қызметкерлерінің басым бөлігінің қазіргі жағдайда жұмыс істеп, «техникалық тұрғыдан күрделі» және «интеллектуалды байытылған» қылмыстарды ашуға дайындықтарының жоқтығы сияқты факторлар әсер етті» [200];
‒ қаржы, салық, кеден мен бақылаудың басқа түрлерін жүзеге асырушы органдардың кадрларын дайындау мен таңдаудағы кемшіліктер.

Сөйтіп, қаржылық қауіпсіздік шараларын әзірлеу және қаржы саласындағы қылмыстылыққа қарсы іс-қимыл жүйесін жетілдіру кезінде ақша қаражатын қалыптастыру, бөлу және пайдалану операциялары барысында субъектілердің өзара қарым-қатынасына ерекше қауіп төндіретін саяси, экономикалық, нормативтік-құқықтық, әлеуметтік-психологиялық, моральдық және ұйымдастырушылық детерминанттардың жиынтығын ескеру қажет деп пайымдаймыз.


Қылмыскердің жеке басын криминологиялық тұрғыдан зерттеу, ең алдымен, қылмыстылықтың алдын алу мақсатында адамның қылмыстық мінез-құлқын тудыратын қасиеттерін анықтау және бағалау үшін жүзеге асырылады [201]. Сондықтан осы зерттеу жұмысында қаржылық пирамида түріндегі қылмыстарды жасаушы адамның жеке тұлғасын мұқият зерделеп, жан-жақты қарастыруға тырысамыз.

Криминология ғылымында ұзақ уақыт бойы қылмыскердің жеке тұлғасы мәселесіне қатысты түрлі ғылыми пікірлер қалыптасқан, ал мұндай пікірталастардың қисынды нәтижесі ретінде авторлардың «қылмыскер тұлғасы» ұғымына қатысты өзіндік көзқарастарын дәйектеуі орын алып отыр.

Ғалымдардың кейбір өкілдері қылмыскердің жеке тұлғасын күрделі теріс қасиеттер мен жағдайлар жиынтығы деп бағалайды, олардың құрылымы мен әлеуметтік-психологиялық сипаты объективті шарттармен үндесіп, қылмыстық мінез-құлықты қалыптастырады [202; 203]. Басқа криминологтар «қылмыскер тұлғасы» ұғымының ғылыми негізделгені күмән келтіріп, оның қабылдануына қиындық тудыратынын айта отырып, «қылмыс жасаған адамның жеке басы» немесе «қылмыс жасаушы индивидтің жеке басы» деген тіркестерді дұрысырақ деп санайды. Дегенмен, жоғарыда аталған факторларды ескере отырып, бұл зерттеуде ғылыми айналымға енге және практикалық тұрғыдан ыңғайлы «қылмыскер тұлғасы» ұғымы қолданылады.

Жұмыс барысында қаржылық пирамида арқылы жасалатын қылмыстарға қатысты тұлғаларды талдау арқылы, алдымен, осындай әрекеттің мақсаты мен орындалу тәсілдерін, қылмыскердің жауапкершілік деңгейін, сондай-ақ осы топқа қатысты тиімді алдын алу шараларын анықтау көзделеді. Криминологияда қылмыскердің тұлғалық сипаты оның құрылымы арқылы ашылады, ал құрылым – элементтерінің арасында тұрақты байланыс орнаған жүйенің ішкі формасы. Қылмыскер тұлғасының құрылымдық элементтері оны дербес және тұтас жүйе ретінде сипаттайтын жеке қасиеттер, ерекшеліктер мен жағдайлар болып табылады. Осы ретте, криминологияда қылмыскер тұлғасының құрылымдық компоненттерін анықтау бойынша бірыңғай пікірдің қалыптаспағанын атап өту қажет. Зерттеушілердің кейбіреулері қылмыскер тұлғасын тек психологиялық аспектіде ғана қарастырып, оның маңызды әлеуметтік-демографиялық және құқықтық сипаттамаларын елеумеуде, ал басқалары өз жұмыстарында құрылымға аталған компоненттермен қатар моральдық-психологиялық элементтерді де қосады [51; 204]. Сол себепті, қаржылық пирамидалар арқылы жасаатын қылмыстардың субъектілерінің тұлғалық ерекшеліктерін зерттеуде екінші топ ғалымдарының тұжырымдамасы негізге алынды.

Қылмыскердің әлеметтік-демографиялық сипатын анықтау барысында оның жынысы, жасы, білімі, отбасылық жағдайы, әлеуметтік мәртебесі, кәсіби және басқа да жеке деректері ескеріледі. Статистикалық талдау арқылы қылмыскердің демографиялық белгілерін, қоғамдық орны мен білімм деңгейін нақтылауға болады.

Қылмыстық-құқықтық сипаттамаға қылмысты ниеті, мінез-құлық үлгісі, жасау кезіндегі психологиялық жағдай және рецидив туралы ақпарат кіреді. Бұл негізде қылмыстың пайда болу себептері, тұлғаныңқ қоғамға қарсы бағң тұрақтылығы мен тереңдігі және оның қоғам үшін қауіптілігі туралы қорытынды жасауға мүмкіндік туындайды [51].

Қаржылық пирамидалық қылмыстар жасаушылардың тұлғасын зерттеу олардың моральдық-психологиялық мінез-құлық ерекшеліктерін ескермесе, толыққанды болмайды, себебі бұл салаға тұлғаның бағыты, эмоционалдық-ерік қасиеттері, моральдық бейнесі, физикалық және психологиялық денсаулық күйі сияқты көрсеткіштер жатады. Сөйтіп, қылмыскер тұлғасының құрылымын жоғарыда көрсетілген бағыттар бойынша қарастыру қылмыскердің ерекше қасиеттерін анықтауға, соның негізінде оның типологиясын жасауға және қылмыстық әрекетінің алдын алу шараларын белгілеуге мүмкіндік береді.

Қаржылық пирамида түріндегі қылмысты жасаушылардың тұлғалық ерекшеліктерін ашу мақсатында Қазақстан Республикасы Бас прокуратурасының Құқықтық статистика және арнайы есепке алу жөніндегі комитетінен алынған мәліметтермен қатар, Қазақстан Республикасының «Сот актілері банкі» ресми ресурсында орналастырылған әртүрлі өңір соттарының 2020–2025 жылдар аралығында ҚР ҚК-нің 217 және 217-1-баптары бойынша шығарған 250 сот үкіміне жасалған талдау қорытындылары қолданылды. Сонымен бірге Ақмола, Қарағанды, Павлодар, Абай және Шығыс Қазақстан облыстарының қауіпсіздігі барынша төмен мекемелерінде ҚР ҚК-нің 217 және 217-1-баптарында көзделген қылмыстарды жасағаны үшін бас бостандығынан айыру түріндегі жазасын өтеп жатқан 114 ер адамның, сондай-ақ пробация қызметінде тіркеуде тұрған 176 сотталған адамның жеке істері зерделеніп, 91 сотталған адам арасында сауалнама жүргізілді (Қосымша Ә).
Әлеуметтік-демографиялық сипаттама тұлғаның көптеген қырларын ашуға мүмкіндік беретіні даусыз. Осы сипаттамадағы ең маңызды көрсеткіштердің бірі – адамның жасы. Зерттеу деректері осы түрдегі құқық бұзушылықтың өмірдің барлық кезеңдерінде орын алатынын дәлелдейді. Дегенмен, кейбір заңдылықтар мен ерекшеліктер де байқалады. Мысалы, 2021 жылы кәмелетке толмағандар арасындағы осындай істердің саны ең жоғары деңгейге жеткен болатын. Алайда, келесі жылдары көрсеткіш тұрақты төмендеп, 2023 жылы қайтадан 68 жағдайға дейін өскен. Соңғы екі жылда бұл санаттағы қылмыстылықтың азаю тенденциясы бақылануда. Дегенмен, біз кәмелетке толмағандардың мектеп әкімшілігі мен құқық қорғау органдарының үнемі бақылауында болуы қажет деп есептейміз. 18-20 жастағы жастар тобы осы қылмыс түріне белсенділік танытатын аз топқа жатады. 2021-2022 жылдары және 2023 жылы 10 оқиға тіркеліп, 2024 жылы бұл көрсеткіштің сәл төмендегені байқалады. Жастар арасындағы мұндай статистика білім беру мекемелеріндегі профилактикалық жұмыстардың тиімділігін немесе қылмыстық әрекеттердің егде жастағы топтарға ауысуын білдіруі мүмкін. Кәмелетке толмағандар арасында осындай құқық бұзушылықтың болмауы олардың интеллектуалдық дауының, ментальдық қабілеттерінің, өзгелерді сендіру қасиетінің жеткіліксіздігімен және тәжірибесінің аздығымен түсіндіріледі (3-кесте).
Кесте 3 – 2021-2025 жылдар аралығында қаржылық пирамида түріндегі қылмыстарды жасаушы, жарнамалаушы адамдардың жас ерекшеліктері
	Жылдар
	2020
	2021
	2022
	2023
	2024
	2025

	Кәмелетке толмағандар
	
	72
	48
	68
	33
	30

	18-20 жас
	
	1
	1
	10
	9
	

	21-29 жас
	2
	60
	36
	53
	68
	16

	30-39 жас
	1
	62
	27
	83
	135
	31

	40-49 жас
	6
	26
	23
	34
	147
	27

	50-59 жас
	2
	14
	9
	23
	106
	17

	60 жастан жоғары
	2
	2
	4
	7
	62
	10


21-29 жас аралығындағы жастар дәстүрлі түрде криминогенді белсенділерге жатады. Алайда, біз алған деректер тұрақсыз динамиканы көрсетеді:2021 жылы 60 факті тіркелгенімен, 2022 жылы бұл көрсеткіш 36-ға дейін күрт төмендеген, 2023-2024 жылдары қаржылық пирамидалардың 53 және 68 фактілері тіркелген. 2025 жылдың тоғыз айында бұл қылмыс түрі 16 фактіге дейін төмендеген. Мұндай ауытқулар әлеуметтік-экономикалық жағдайлардың, көші-қон процестерінің және ІІМ-нің жастарға арналған профилактикалық бағдарламаларының тиімділігінің артуымен түсіндірілуі мүмкін. 

Елімізде орта жасты құраушы 30-39 жас аралығындағылардың қылмысы 2021 жылы 62 фактіден басталып 2024 жылы 135-ке дейін тұрақты  түрде өскен. Бұл адамның күш-қуатының, ерік-жігерінің бойында тұруында, адамның ішсем-кисем, жүрсем-тұрсам деген материалдық құндылықтарға негізделген қажеттіліктерінің, ішкі амбицияларының жоғарылығында деп пайымдаймыз. Дегенмен, бұл көрсеткіш 2025 жылы 31 фактіге дейін күрт төмендегенін байқаймыз. Бұл жағдайлар қылмыстық-құқықтық жүйедегі өзгерістер мен экономикалық бақылаудың күшейтілуінен туындауы мүмкін.

40-49 жас аралығындағылар арасындағы қылмыстық көрсеткіштерге келсек, бұл топ әдетте қалыпты деңгейде болғанымен, 2024 жылы олардың қылмыстфқ белсенділігі 147 фактіге дейін күрт артты. Бұл жастағы адамдардың ақыл-ой дамуы мен өмірлік тәжірибесінің жоғарылауына қарамастан, олардың қажеттіліктері де өседі. 2025 жылдың тоғыз айындағы көрсеткіштердің 27 фактіге дейін төмендеуі, олардың қажеттіліктерінің уақытша қанағаттандырылуымен немесе құқық қорғау органдары тарапынан қысымның артуымен байланысты болуы ықтимал.
50-59 жас аралығындағылардың қылмыстық белсенділігі алдыңғы топпен ұқсас сипатта. 2021 жылы 14 факті тіркелгенімен, 2024 жылы бұл көрсеткіш 106-ға дейін күрт өсіп, 2025 жылы 17-ге дейін төмендеді. Бұл динамика осы жас санатының қылмыстық әрекеттерге экономикалық себептермен немесе жас қатысушылардың сенімін пайдалану арқылы баруын көрсетеді.

60 жастан кейін қылмыстық белсенділік айтарлықтай азайғанымен, оның толық жоқ екенін айтуға болмайды. Бқл кезеңдегі белсенділіктің төмендеуін біз адамның ақыл-ой кемелденуі, сақтық танытуы, тәекелді шешімдерден бас тартуы, криминогенді әлеуетінің азаюы және жеке жайлылықты бағалауымен байланыстырамыз. Дегенмен, 2021 жылы 2 факт тіркеліп, 2024 дылы ұылмыс көрсеткішінің 62-ге дейін өсуі басқаша ойлауға жетелейді. Бұл жағдайда егде жастағы адамдардың қылмыстық сызбаларда делдалдық немесе консультациялық рөлдер атқарумен байланыстыруға болады деп пайымдаймыз. 

Кесте 4 ‒ Қазақстан Республикасындағы жалпы қылмыстық құқық бұзушылық құрылымындағы қаржылық пирамидалар түріндегі қылмыстылықты жынысы бойынша топтастыру динамикасы
	Жылдар
	Қаржылық пирамида бойынша жалпы тіркелген
қылмыстар саны
	Әйел адамдар жасаған қылмыстар саны
	Ер адамдар жасаған қылмыстар саны

	2021
	353
	72
	281

	2022
	127
	45
	82

	2023
	210
	125
	85

	2024
	167
	106
	61

	2025
	101
	59
	42


4-кестеде, қаржылық пирамида түріндегі қылмысты жасаушылардың жынысына келетін болсақ, оны Бас прокуратураның құқықтық статистика және арнайы есеп Комитетінен алынған мәліметтер негізінде (кестені қараңыз) гендерлік тиістілік бойынша сипаттама жасайтын болсақ, 2020 жылы әйелдердің үлесі 8%-ға, 2021 жылы әйелдер 72 қылмыс жасаған, бұл жалпы қылмыстылықтың шамамен 20% құрайды. 2022 жылы әйелдердің үлесі 35%-ға дейін өскен. 2023 жылы алғаш рет қаржылық пирамидаға қатысты әйелдер қылмыстылығы 50% асқан. 2024 жылы пирамидалық сызбалар бойынша  әйелдер қылмыстылығы 86% асса, 2025 жылдың қыркүйегіне қарай арақатынас біршама өзгергенімен әйелдер қылмыстылығы 59% көрсетуде. Бұл қаржы пирамидаларына қатысушылардың құрылымының өзгеруін, қылмыстылықтың бұл сегментіне әйел адамдардың белсенді араласа бастауын белгілейді.

Егер 2020 жылы ер адамдар қылмыскерлердің негізгі бөлігін құраса (285 факт, шамамен 93%), онан кейінгі жылдары ер адамдардың рөлі біртіндеп азайып, 2025 жылғы көрсеткіш бойынша пирамидалық сызбаларға байланысты ерлер жасаған қылмыстылық - 40%. Сөйтіп, қаржылық пирамида түріндегі қылмысқа байланысты жыныстық қатыстылықты зерделей келе,  қазір біз қарастырып отырған қылмыстың жыныстық тиістілігі түбегейлі өзгергендігін байқаймыз. Бұрын негізінен ер адамдармен байланысты болған қаржылық сызбалар 2023-2024 жылдардан бері әйелдер өрісіне айналған. Осы қылмыс түріне  әйелдер қатыстылығының артуы әйел қауымы белсенді араласатын онлайн платформалар, әлеуметтік медиа, косметикалық және тұрмыстық сатылым сияқты пирамидаларды жылжыту арналарының  өзгеруіне байланысты болуы мүмкін. Аталған үрдіс профилактикалық бағдарламаларды, тергеу амалдарын жүргізуде және ақпараттық-түсіндіру жұмыстарын өткізу барысында әйелдер желілерінің ерекшелігін, коммуникацияның сенімді арналарын және осындай шараларға қатысушы әйелдердің әлеуметтік-психологиялық бейінін ескеруді қажет етеді [54].

Қаржылық пирамида түріндегі қылмыстарды жасаушы адамның білім деңгейі де төмендегі 5-кестеде берілген.
Кесте 5 ‒ 2020-2025 жылдар аралығында қаржылық пирамида түріндегі қылмыстарды жасаушы, жарнамалаушы адамдардың білім деңгейі
	Жылдар
	2020
	2021
	2022
	2023
	2024
	2025

	Жоғары
	22
	105
	64
	136
	94
	60

	Орта және кәсіби орта білімі бар
	6
	60
	36
	73
	72
	34


Біз қарастырып отырған қылмыс түрін жасаушы адамдардың басым бөлігінің, біз ойлағандай, жоғары білімі бар адамдар екенін байқадық. Себебі,бұл қылмыс түрі өзгелерге психологиялық әсер ете білу үшін кең дүниетанымның, эрудицияның, білімнің болуын қажет етері анық. Сондай-ақ, біздер үшін осы қылмыс түрін жасаушы адамдардың айналысатын кәсіп түрі де қызығушылық туғызуда.
Кесте 6 ‒ 2020-2025 жылдар аралығында қаржылық пирамида түріндегі қылмыстарды жасаушы, жарнамалаушы адамдардың айналысқан кәсібі
	Жылдар
	2020
	2021
	2022
	2023
	2024
	2025

	Жұмысшы
	1
	6
	5
	14
	3
	8

	Мемлекеттік қызметкер
	-
	1
	-
	-
	-
	-

	Жеке кәсіпкер
	4
	12
	10
	19
	8
	4

	Жұмыссыз
	18
	108
	61
	139
	114
	56

	Басқалар
	5
	38
	24
	-
	-
	2


6-кестеге сәйкес, қаржылық пирамида түріндегі қылмыстарды жұмыссыз адамдардың жасау деңгейінің жоғарылығын байқаймыз.

Отбасылық жағдайын келетін болсақ, Ақмола, Қарағанды, Павлодар, Абай, Шығыс Қазақстан облыстарының қауіпсіздігі барынша төмен мекемелерінде ҚР ҚК-нің 217, 217-1-баптарында көзделген қылмыс жасағаны үшін бас бостандығынан айыру түріндегі жазасын өтеп жатқан 114 сотталған мен пробация қызметінде тіркеуде тұрған сотталғандардың жеке істері мен 91 сотталған арасында жүргізілген сауалнама нәтижелері бойынша осы қылмыс түрін жасаушы адамдардың 43% некеде тұрған, ал 34% бойдақ және 23% азаматтық некедегі адамдар екендігін анықтадық. Сондай-ақ, осы қылмыс түрін негізгі бөлігі қала тұрғындары еншісінде болып шықты. 

Ал қылмыскердің қылмыстық-құқықтық сипаттамасын ашуда біздер  сотталғандар арасында жүргізілген сауалнама нәтижелеріне жүгіндік. «Осы қылмыс түрін жасауға сізді қандай жағдай итермеледі?» деген сауалға респонденттердің 31% пайда табу десе, 12% алған несиелерін (қарызын) төлеу үшін дегенді алға тартады, 7% кек алу десе, 15% әке-шеше, бала, туыстарына көмектесу үшін дейді, 9% өздерінің де алданып қалғандарын айтса, 11% өзге адамдардың осы қадамға баруға мәжбүрлегендерін, 15% қылмыс жасау мотивтерін айтудан бас тартты. Сөйтіп, осы қылмыс түрін жасаудың негізгі себептерінің бірі адамдардың қаржылық мәселелерін шешу болғандығы анықталды. «Осы қылмысты қайталап жасар ма едіңіз?» деген сұраққа  сауалнамаға қатысушылардың 25% бұл жолды таңдамайтындықтарын жазса, 27% бұл туралы ойланып көрмегендіктерін айтады, ал 18% бұл сұраққа жауап беруге қиналатынын білдірсе, 16% бұл мәселені талқылағысы келмейтіндіктерін көрсеткен және 5% пайдасы болса бас тартпайтындығын белгілесе 9% бұл сұрақты орынсыз деп таныған. Демек, бұл жерде жаза мақсаттарының бірі болып табылатын сотталғандардың түзелуі туралы айтуға әлі ертерек екеніне көз жеткіздік. «Өз жасаған әрекетіңіздің қоғамдық қауіптілігін сезіндіңіз бе?» деген сұраққа сотталғандардың 47% сезінгенін, мүліктік шығынды өтеп жатқанын жазса, 31% өз әрекетін қылмыс ретінде танымайтынын, 18% сот шешімі әділетсіз болғанын,өзінің кінәлі еместігін алға тартса, 4% бұл сұраққа жауап беруден бас тартатындығын жазған. Құқықтық тыйымды бұзумен ұштасқан қоғамдық мүдделерге қолсұғушылық жасаумен байланысты кез келген қылмыстарды – қылмыскердің қоғамды сыйламайтындығының көрсеткіші ретінде қарастыратын болсақ, респонденттердің біраз бөлігінің өз мінез-құлқын ақтайтындықтарын байқаймыз. «Бұрын қылмыстық жауаптылыққа тартылған ба едіңіз?» деген сауалға 79% бірінші рет тартылғандықтарын жазса, 21% бұрын теріс қылықтары мен онша ауыр емес қылмыстар жасағаны үшін тартылғанын  көрсеткен [51].  

Қаржылық пирамида түріндегі қылмысты жасаушылар тұлғасын зерттеу оның моральдық-психологиялық мінез-құлық ерекшелігінсіз толық болмас еді. Ю.М. Антонянның пікірі бойынша, «Адамгершілік қасиет ерекшеліктері өмірлік жағдайды, мінез-құлық жолын, өмірлік мәселелерді шешу тәсілдерін, өзге адамдармен және кіші әлеуметтік топтарда қарым-қатынас жасау стереотипін таңдауды анықтайды [61, с. 128]. 

Қаржылық пирамида түріндегі қылмысты жасаушылар тұлғасының моральдық-психологиялық қасиеттерін ашу мақсатында жаза атқару жүйесінің қауіпсіздігі барынша төмен мекемелерінде жазасын өтеп жатқан сотталғандар мен пробация қызметінде есепте тұрған сотталғандардың жеке істерін зерделеуге баса назар аударылды. Зерттеу барысында қарастырылып отырған қылмысты жасағаны үшін әртүрлі жазаға кесілген 176 сотталған адамның жеке істері зерттеліп, олардың барлығына психологиялық көңіл-күйін анықтауға бағытталған психодиагностикалық тестілер жүргізілгені анықталды.

Мысалы, сотталғандардың басым бөлігіне  Ганс Айзенк тестісі өткізіліп, олардың жеке психологиялық болмыстары белгіленген. Осы тестінің нәтижесі бойынша біз зерделеген сотталғандардың 73% экстраверттер болып шыққан, яғни олар әлеуметтік белсенді, өзге адамдармен тез тіл табысатын, жігерлі, көңілді адамдар. Зерттеулерге тартылғандардың кейбірі қысқа мерзімдік қанағатануға басымдық беретін, болашаққа жоспар құрудан аулақ адамдар ретінде сипатталады. Зерттелген топтың 19%-ын интроверттен құрады. Бұл тұлғалар көпшілік ортажан аулақ, өз ішкі әлеміне үңілетін, тыныштықты қалайтын жандар ретінде айқындалды. Қалған 8%-ы зерттеуге қатысудан бас тартты. Осылайша, қаржылық пирамидалар сияқты қылмыстарды жасаушылардың басым көпшілігінің экстраверт болуы, олардың жоғары әлеуметтік белсенділігі мен тәуекелге баруға бейімділігін көрсетеді. 
Сотталған тұлғалардың психологиялық жай-күйін тереңірек түсіну мақсатында, Чарльз Спилбергер әзірлеген тест әдістемесі арқылы олардың мазасыздық деңгейі мен депрессивтік көңіл-күй ерекшеліктері зерттелді. Бағалау шкаласы бойынша, 30 ұпайға дейінгі көрсеткіш мазасыздықтың төмен деңгейін, 30-45 ұпай аралығы орташа деңгейдң, ал 45 ұпайдан жоғары нәтиже жоғары мазасыздықты білдіреді. Зерттеу нәтижелері сотталғандардың 44%-ында мазасыздықтың төмен деңгейі, 38%-ында орташа деңгей, ал қалған 18%-ында жоғары деңгей байқалғанын көрсетті. Сонымен қатар, әртүрлі кезеңдерде Макс Люшер мен Герман Роршах әдістемелері қолданылып, тұлғалардың психологиялық ерекшеліктері жан-жақты талданды.

Соталғандардың жеке істеріндегі психологиялық мінездемелерді талдау нәтижесінде, қаржылық пирамида сипатындағы қылмыстарды жасаған тұлғаларды шартты түрде екі негізгі топқа бөлуге деген қорытындыға келдік: бірінші топ – материалдық пайданы басты мақсат тұтып, қылмысқа барғанда; екінші топ – өмірде өз орнын айқындай алмаған, тұлғалық дамуында қиындықтарға тап болған жандар. 
Бірінші санатқа жататын сотталғандарға айналасында өзі туралы оң пікір қалыптастыруға ұмтылу, сақтық таныту, барлық жағдайды бақылауда ұстауға тырысу, өзін өзгелерден ақылдырақ санау, қандай да бір шектеулерге қарамастан тез әрі оңай пайда табуды мақсат ету секілді қасиеттер тән. Сонымен қатар, көздеген мақсаты орындалмай қалған жағдайда айналасындағы адамдарға сенімсіздікпен қарап, күмәндануға бейім келетіні байқалады. Өз мүддесін жоғары қоя отырып, олар көбіне эгоцентризмге бой алдырады, өз пікірін ғана дұрыс деп есептейді, өкпешілдік пен кек сақтауға бейім болады және көшбасшылыққа ұмтылады (жаза өтеу мекемесінде жазасын өтеп жатқан №05/16/209 сотталғанның жеке ісі).
Ал екінші топ өкілдеріне тән басты қасиеттер: Ерекше және қауіпті нәрселердің барлығы оның қызығушылығы мен ынтасын оятады. Жаңа идеялар мен мүмкіндіктерге ашық және мұндай мүмкіндіктерге үлкен үмітпен қарап, бір нәтиже күтеді. Бұл типтегі адамдар тез тіл табысқыш, сөзге шебер, аузында сөз тұрмайды, сонымен қатар өзге адамдармен дистанция ұстауды білмейді. Олардың мимикалары мен пантомимикалары шамадан тыс, тәуелсіздікті ұнатады және бұзақылыққа бейімділіктері бар. Бұл типтің темірдей тәртіп пен бір қалыпты жұмысқа, жалғыздыққа төзулері қиын, бір сәттік көңіл-күймен өмір сүреді (жаза атқару мекемесінде жазасын өтеп жатқан 05/14/124 сотталғанның жеке іс).
Сотталғандардың психологиялық мінездемелерін зерделеу барысында ҚАЖ департаментінің жаза атқару мекемелері мен пробация қызметтері психологтарының психодиагностика мәселесіне селқос қарамайтындығын байқадық. Әрине, жазалаудың негізгі мақсаттарынығ бірі – сотталғандарды қоғамға бейімдеу екені белгілі. Бұл мақсатқа жетудің тиімді жолдарының бірі – сотталғандврға психологиялық диагностика жүргізіп, оны тәрбиелеу процесінде белсенді қолдану. Біз зерттеу жүргізген мекемелерде, бұл бағыттағы жұмыстардың тиісті деңгейде атқарылып жатқанына көз жеткіздік. Осыған байланысты, өз зерттеумізде арнайы мамандар жүргізген психологиялық диагностика нәтижелеріне сүйенуді дұрыс деп таптық. Сотталғандардың мінездемелерін зерделей отырып, әрбір тұлғаның өзіндік, қайталанбас ішкі әлемінің бар екендігіне толық сенімді болдық. 

Ойымызды тұжырымдай келе, осы бөлімді жазу барысында пайдаланылған қылмыстық істерді, сотталғандардың жеке істерін және сотталғандар арасында жүргізілген сауалнама жауаптарын зерделеу нәтижесінде төмендегідей қорытындылар жасауға болады.

Кез келген әлеуметтік құбылыс сияқты, қаржылық пирамида түріндегі қылмыстылықтың дамуына ықпал ететін саяси, әлеуметтік-экономикалық, құқықтық, әлеуметтік-психологиялық, моральдық-идеологиялық және ұйымдастырушылық себептердің кешені бар деп пайымдаймыз [44, 51].
Cаяси себептерге мемлекеттің қаржылық қауіпсіздігін қамтамасыз етуге байланысты мемлекет саясатының тұрақсыздығын, мемлекеттік басқару жүйесіндегі сыбайлас жемқорлықтың аса жоғары деңгейін, билік құрылымын «жақындық» негізінде қалыптастыруды және билік басында отырған кейбір субъектілердің өз корпоративті мүдделерін бірінші кезекке қоюын жатқыздық.

Экономикалық себептерді көлеңкелі экономиканың дамуымен, бизнестің бірқатар салаларында бәсекеге қабілеттілікті қамтамасыз етудің заңды мүмкіндіктерінің болмауымен, отандық тауар өндірушілерді шетелдік фирмалардың ішкі нарықтан вытыстыруы және олардың сыртқы нарықтарға шығуын тежеумен, тауар өндірушіден соңғы тұтынушыға жеткенге дейінгі аралықта делдалдар санының көптігімен, Қазақстанның ресейлік қаржы жүйелеріне тәуелділігімен және мемлекет тарапынан бюджет шығындарына қатысты тиімді бақылаудың болмауымен байланыстырдық.

Құқықтық ақаулар мен кемшіліктер түріндегі себептерді халықтың басым бөлігінің қаржы құралдарын тиімді игеруін реттеуші қаржылық-құқықтық білімдерінің төмендігі, жалпы қаржылық қауіпсіздікті қамтамасыз етуге тікелей немесе жанама қатысы бар белгілердің бағалаушылық сипатқа ие екендігі, экономикалық қылмыстық құқық бұзушылықтар диспозицияларының бланкеттік белгісін ескеретін болсақ, құқықтың түрлі салаларында қолданылатын терминдердің өзара үйлесімсіздігі, заң шығармашылығының қалыптасып және дамып келе жатқан экономикалық қажеттіліктер мен қатынастардан қалып жатуы белгілейді.
Әлеуметтік-психологиялық себептер кешені адамдардың экономикалық өзгерістерді қабылдауға дайын болмауынан, халықтың қаржылық және құқықтық сауаттылығының төмендігінен, криминалдық әлеуеті жоғары әлеуметтік топтардың өсуінен, билік өкілдері арасында өз лауазымдық өкілеттіктерін пайдакүнемдік мақсатта пайдалану мүмкіндіктерінің сақталуынан, сондай-ақ елдегі жалпы өркениет игіліктерінің халыққа бірдей қолжетімді болмауынан көрініс табады [51].

Моральдық-идеогологиялық себептерге мемлекеттік немесе ұлттық идеологиялық бағдарламалардың жоқтығын, материалдық қажеттіліктердің рухани қажеттіліктерден басымырақ болуын, қоғамдағы моральдық құндылықтардың өзгеруін, отбасы институты рөлінің төмендеуін жатқызамыз.
Қоғамдағы жалпы және жеке алдын алу шараларының тиімділігінің төмендігі, экономикалық және сыбайлас жемқорлыққа қатысты қылмыстар саласында халықаралық және шетелдік ұйымдармен өзара іс-қимылдың әлсіздігі, елдегі білім сапасының төмендеуі салдарынан басқарушы персоналдың кәсіби даярлық деігейінің нашарлауы, тәлімгерлік дәстүрдің үзілуі және басқарушылық тәжірибені жеткізу сабақтастығының жоғалуы, сондай-ақ құқық қорғау органдары қызметкерлерінің кәсіби құзыреттілінің жеткіліксіздігі сияқты ұйымдастырушылық себептерді атап өтуге болады [47].

Қолда бар деректер қаржылық пирамидалар түріндегі қылмыстылықтың барлық жас кезеңдерінде орын алатынын көрсетеді. Алайда, 21-59 жас аралығындағы азаматтардың белсенділігі басқа жас топтарымен салыстырғанда жоғары екендігі байқалады. Аталған қылмыс түрін жасаушылардың басым бөлігін жоғары білімі бар, жұмыссыз азаматтар құрайды. Қаржылық пирамидалармен байланысты қылмыстардың гендерлік құрылымында айтарлықтай салалық өзгерістер орын алғандығын анықтадық. Егер бұрын бұл қылмысты негізінен ер адамдар жасаса, қазір әйелдердің қатысуының артуы байқалуда [51].

Cотталғандардың жеке істеріндегі психологиялық мінездемелерін зерделеу барысында қаржылық пирамида түріндегі қылмысты жасаушы сотталғандар тұлғасын «пайдакүнемдік мақсатта қаржылық пирамида түріндегі қылмыс жасаушы тұлғалар және өмірден өз орнын таппай жүрген тұлғалар» деп шартты түрде екі топқа бөлдік. 

Диссертациялық зерттеудің екінші бөлімінде қаржылық (инвестициялық) пирамидалармен байланысты қылмыстық-құқықтық құбылыстарды талдау нәтижесінде, ең алдымен, қаржылық (инвестициялық) пирамиданың қылмыстық-құқықтық табиғатын дәл бейнелейтін авторлық анықтама ұсынылды, оған сәйкес аталған қызмет түрінің мәні нақты экономикалық нәтижеге емес, кейінгі салымшылардың қаражатын қайта бөлуге негізделген алдамшы тарту тетігінде көрініс табатыны ғылыми тұрғыдан негізделді [52; 53]. Сонымен қатар қаржылық, яғни инвестициялық пирамиданы құруға және оған басшылық етуге байланысты қоғамға қауіпті әрекеттердің генезисін талдау барысында аталған қылмыстылық түрінің таралуына ықпал ететін себептер мен шарттардың кешенді сипаты айқындалып, олардың саяси, әлеуметтік-экономикалық, құқықтық, әлеуметтік-психологиялық, моральдық-идеологиялық және ұйымдастырушылық факторлармен өзара тығыз байланыста қалыптасатыны дәлелденді. Аталған тұжырымдар қаржылық пирамидаларға қарсы іс-қимылдың тек қылмыстық-құқықтық шаралармен шектелмей, алдын алу бағытындағы кешенді криминологиялық тәсілдерді талап ететінін көрсетеді [51].

Қаржылық пирамидаларға қатысты қылмыстық-құқықтық тыйымдардың мазмұны мен шектерін айқындау бұл құбылыстың алдын алу мәселесін толық шешпейді, өйткені қылмыстылықтың туындау себептері мен оның нақты әлеуметтік көріністері ескерілмейінше құқықтық ықпал етудің тиімділігі шектеулі болып қала береді. Сондықтан үшінші бөлімде қаржылық (инвестициялық) пирамидалармен байланысты қылмыстылықтың криминологиялық сипаттамасына көшу ғылыми тұрғыдан қисынды: қылмыстылықтың жай-күйі мен динамикасын, әлеуметтік-экономикалық, құқықтық, психологиялық және ұйымдастырушылық детерминанттарын, сондай-ақ қылмыскер тұлғасы мен жәбірленушілердің виктимологиялық ерекшеліктерін талдау қарсы іс-қимылды тек жазалаушы емес, алдын алу бағытына бағдарлап, қылмыстық саясатты криминологиялық деректермен толықтыру арқылы қаржылық қауіпсіздікті қамтамасыз етудің кешенді әрі ұзақ мерзімді тетіктерін қалыптастыруға негіз болады.

3 ҚАРЖЫЛЫҚ (ИНВЕСТИЦИЯЛЫҚ) ПИРАМИДАЛАР ТҮРІНДЕГІ ҚЫЛМЫСТЫЛЫҚҚА ХАЛЫҚАРАЛЫҚ ЖӘНЕ ҰЛТТЫҚ ДЕҢГЕЙДЕ ҚАРСЫ ІС-ҚИМЫЛ МӘСЕЛЕЛЕРІ

3.1 Қаржылық (инвестициялық) пирамидаларға қарсы күрестегі халықаралық ынтымақтастық және шетелдік тәжірибе
Қаржылық пирамида сияқты кең таралған қылмыс түрімен күресте әлемдік тәжірибе заман талабына сәйкес әртүрлі тиімді шараларды нәтижелі қолданып келеді. Егер біздің еліміз үшін қаржылық пирамида салыстырмалы түрде жаңа құбылыс ретінде қарастырылса, көптеген шет мемлекеттер үшін бұл құбылыспен күрес ұзақ жылдар бойы жүргізіліп келе жатқан жүйелі бағыттардың бірі болып табылады.

Әлемдік тәжірибеде көптеген пирамидалар белгілі болғанымен, ең аты шулысы Италиядан келген эмигрант Карло Понтидың АҚШ-та құрған қаржы пирамидасы  болатын [196, с. 12-36]. Сол кезден бері бір ғасырдан астам уақыт өтіп, қаржылық пирамидаларды құру тәсілдері де, қаржылық пирамидалардың ішкі мазмұны мен даму кезеңдері де көптеген өзгерістерге ұшырағаны анық. Сондықтан осы бөлім мазмұнын ашуда біз осы құбылыспен күресу бойынша халықаралық тәжірибеге жалпы талдау жасауды жөн көріп отырмыз.
Халықаралық ынтымақтастықтың негізгі міндеті шетелдік тәжірибені зерделеу, қорытындылау және оны өз мемлекетіміздің құқықтық, әлеуметтік әрі экономикалық жағдайларына бейімдеп қолдану болып табылатындықтан, аталған міндетке қол жеткізудің қаншалықты тиімді әрі оңтайлы екендігіне назар аудару қажет.
Қазіргі заманғы қаржы пирамидалары, соның ішінде Понци схемалары, трансұлттық масштабқа ие болып, бір мезгілде ондаған елдердегі мыңдаған адамдарды алдап соғуда. Қаржы нарығының жаһандануы, интернет-технологияларының және криптовалюталардың қарқынды дамуы пирамида ұйымдастырушыларына шетелдік ақшаны заңсыз айналымға түсіріп, әлемнің түкпір-түкпірінен салымшыларды тартуға мүмкіндік береді. Мысал ретінде, 2014 жылдан бері жұмыс істеп келе жатқан One Coin алаяқтық криптовалютасын атап өтуге болады. Бұл жоба әртүрлі елдерден 3,5 миллионнан астам салымшыны тартқан және 4 миллиард доллардан астам қаражатты иемденіп, тарихтағы ең ірі қаржылық алаятықтардың бірі ретінде танылды [205]. Сонымен қатар, 2020-2022 жылдар аралығында медициналық каннабис өсіруден мол табыс табуға уәде берген Juicy Fields инвестициялық платформасы да ерекше көзге түседі. Бұл платформа Еуропа елдерінен шамамен 186 мың инвесторды алдап, жалпы сомасы 645 миллион еуродан асатын шығынға ұшыратты [206].

Бұл жағдайлар қаржы пирамидаларының ұлттық заңнама шеңберінен тыс әрекет ететінін айқын көрсетеді. Олардың жолын кесу үшін құқық қорғау жәнее қадағалау органдарының басқа мемлекеттермен тығыз халықаралық ынтымақтастығы өте маңызды.

Қаржылық пирамидалармен байланысты қылмыстық әрекеттерге қарсы күрестегі халықаралық ынтымақтастықты нығайтатын негізгі құқықтық актілердің бірі – БҰҰ-ның Трансұлттық ұйымдасқан қылмысқа конвенциясы, яғни 2000 жылы қабылданған Палермо конвенциясы [207]. Бұл конвенция мемлекеттерді шекарадан өту кезінде қаржылық айла-шарғы жасауды және олардан түскен кірістерді заңдасиыруды қоса алғанда, ұйымдасқан топтарға қатысқаны үшін жауапкершілікті қатаңдатуға міндеттейді. Оның басты мақсаты – трансұлттық ұйымдасқан қылмыстың алын алу және оған қарсы күрес ісіндегі ынтымақтастықты тиімді жүзеге асыру. Егер біздің еліміз үшін қаржылық пирамида салыстырмалы түрде жаңа құбылыс ретінде қарастырылса, көптеген шет мемлекеттер үшін бұл құбылыспен күрес ұзақ жылдар бойы жүргізіліп келе жатқан жүйелі бағыттардың бірі болып табылады.
Қаржылық пирамидалардың жаһандық қаупі жағдайында мемлекетаралық деңгейдегі үйлестірудің маңыздылығы айқын көрінді. Осыған байланысты, трансұлттық қылмыстылықпен күресте Интерпол, Еуропол, Халықаралық бағалы қағаздар жөніндегі комиссиялар ұйымы (IOSCO) және Ақшаны жылыстатуға қарсы қаржылық шараларды әзірлеу тобы (FATF) сияқты мамандырылған халықаралық құрылымдардың рөлі ерекше. Бұл бағытта Интерпол 2022 жылы трансұлттық қаржылық алаятықтың өршуіне қарсы жаһандық шаралар қабылдау мақсатында экономикалық қылмыстар мен сыбайлас жемқорлыққа қарсы арнайы орталық  (ICAC) құрды. Интерпол өкілдерінің айтуынша,  цифрлық дәуәрде қылмыскерлер үшін әлемнің шекаралары тарылып, елдер арасындағы ақпараталмасуда кедергілер жойылуда, бұл алаяқтық схемаларды ашуда маңызды рөл атқарады [209].
Халықаралық қылмыстық полиция ұйымының (Интерполдың) қаржылық  (инвестицялық) пирамидаларға қарсы іс-қимыл саласындағы қызметі оның Жарғысында бекітілген халықаралық полиция ынтымақтастығы қағидаттарына және трансұлттық ұйымдасқан қылмыспен күресті реттейтін әмбебап құқықтық құжаттарға негізделген. 1956 жылы қабылданған Интерпол Жарғысының 2-бабына сәйкес, ұйымның басты міндеті – қолданыстағы заңнама аясында барлық қвлмыстық-полиция органдары арасындағы өзара іс-қимылды барынша кеңейту болып табылады [210]. Интерпол құжаттарында «қаржы пирамидасы» ұғымы қолданылмаса да, бұл санат ұйымның басым бағыттарына жататын қаржылық алаятық ұғымымен толық қамтылған [50].   

Инвестициялық пирамидаларға қатысты қылмыстарды тергеу шеңберінде Интерпол келесі халықаралық өзара әрекеттесу құралдарын қолданады:

Қызыл хабарламалар (Red Notices) - қамауға алу және экстрадициялау мақсатында іздестіру туралы хабарландырулар. Мысалы Интерпол желісі бойынша 2017 жылдан бері іздестіріліп келе жатқан OneCoin сызбасын ұйымдастырушы Ружа Игнатованы іздестіруде осы «қызыл хабарлама» қолданылған.

Күлгін хабарламалар - қолданылатын қылмыстық сызбалар туралы жедел ақпарат алмасу үшін (мысалы, «жоғары табыс» сызбасы бойынша уәде ету).

Көк хабарламалар - қылмысқа қатысы бар адамдардың орналасқан жерін анықтау үшін қолданылады [211].

Интерпол өз қызметінде Еуропол, Евроюст, FATF, UNODC, сондай-ақ Ұлттық қаржы реттеушілері сияқты басқа да халықаралық құрылымдармен өзара белсенді әрекеттеседі. Тәжірибе көрсеткендей, Интерпол арналарын пайдалану әсіресе адамның орналасқан жерін анықтауды қиындатушы халықаралық төлем платформаларын немесе криптовалюталарды қолданатын жағдайларда өз тиімділігін көрсетіп жүр.

Құқықтық тұрғыдан алғанда, Интерполдың мүше мемлекеттермен (оның ішінде Қазақстан Республикасымен) өзара іс-қимыл базасы жоғарыда атап өткеніміздей, БҰҰ-ның 2000 жылғы трансұлттық ұйымдасқан қылмысқа қарсы күрес конвенциясының (Палермо конвенциясы) ережелері, сондай-ақ өзара құқықтық көмек туралы екіжақты келісімдер арқылы қамтамасыз етіледі [207]. Қазақстанда Интерполмен өзара іс-қимыл жөніндегі өкілеттіктерді «ҚР құқық қорғау қызметі туралы» Заңы, ҚР Қылмыстық-процесстік кодексі және басқа да заңға тәуелді актілер негізінде әрекет ететін ҚР ІІМ Интерполдың Ұлттық Орталық бюросы іске асырады [212]. Сөйтіп, қаржылық пирамидалармен байланысты қылмыстылықпен күресте Интерполдың үйлестіруші халықаралық ұйым ретіндегі әлеуетін пайдаланбау мүмкін емес.

Оның ақпарат алмасудың бірыңғай платформасын қалыптастырудағы, экстрадициялау рәсімдерін жетілдірудегі және цифрлық активтерді халықаралық іздестіру объектілері ретінде танудағы рөлін ерекше атап өтуге болады.

Жалпы қылмыстылықпен, оның ішінде қаржылық пирамида түріндегі қылмыстылықпен күресте, Еуропадағы Еуропол мен Еуроюсттың қызметі бірдей маңызды. Қаржылық пирамидалармен байланысты қылмыстылықтың трансшекаралық сипаты жағдайында Еуропалық Одақта Еуропол (ЕО полиция агенттігі) және Еуроюст (құқықтық ынтымақтастық агенттігі) сияқты мәртебесі бойынша  ұлттық құрылымдардан жоғары деңгейдегі бұл ұйымдар шешуші рөл атқарады. Олардың қызметі ұлттық құқық қорғау органдарының күш-жігерін үйлестіруге, алаяқтық сызбаларды, оның ішінде инвестициялық пирамидаларды анықтау және тергеу кезінде аналитикалық, жедел және құқықтық қолдау көрсетуге бағытталған [50]. 

Еуроодақтың №2016/794 Регламентінің 4-бабына сәйкес, Еуропол трансұлттық қылмыстың, оның ішінде экономикалық және киберқылмыстың ауыр түрлерінің алдын алуда ЕО елдерін қолдауға [213] бағытталған. Еуропалық тәжірибедегі қаржылық пирамидалар ұйымдасқан алаяқтық (fraud schemes) ретінде сараланып, көбіне қылмыстық жолмен алынған кірістерді заңдастырумен бірге жүреді. Осы бағытта еуропол төмендегі қызметтерді атқарады: 

- алдаудың жаңа сызбалары туралы бірлескен аналитикалық есептер жасайды;
- пирамидалар әрекеттеріне бірнеше елде қатарынан күдік туындаған жағдайда уақытша жедел топ құрады;

- криптовалюталармен және электрондық төлем платформаларымен байланысты қаржылық операциялардың техникалық сараптамасына жәрдемдеседі.

Евроодақтың №2018/1727 регламенті шеңберінде әрекет ететін Еуроюст ЕО елдерінің прокуратуралары арасындағы құқықтық өзара іс-қимылды үйлестіруді қамтамасыз етеді. Еуроюст инвестициялық пирамидаларымен күресте:

- бірлескен тергеу топтарын (JITs) ұйымдастырады;

- еуропалық қамауға алу ордерлерін дайындауға және орындауға ықпал етеді;

- айыптау стратегияларын келісу үшін байланыс прокурорларының кездесулерін өткізеді.

Халықаралық ынтымақтастықта Европол, Евроюст және Интерпол сияқты халықаралық үштіктің өзара әрекеттестігі маңызды рөлге ие. Бұл ұйымдар қылмыскерлерді анықтап қана қоймай, сонымен бірге: 

‒ активтерді бақылау,

‒ халықаралық құқықтық көмек сұрау,

‒ бірнеше елдерде синхронды ұстау жүргізу сияқты қызметтерді үйлестіре атқарады. 

Қазақстан Интерполдың Ұлттық Орталық бюросы және Әділет министрлігі арқылы MLA (mutual legal assistance) желісі бойынша осы ұйымдармен серіктестік келісімдер негізінде белсенді өзара іс-қимыл жасайды.

FATF (Financial Action Task Force) – 1989 жылы құрылған үкіметаралық ұйым. Мақсаты - ақшаны жылыстатуға және терроризмді қаржыландыруға қарсы күрес. FATF ресми түрде пирамидаларға маманданбағанымен, ұйымның жалпы ережелеріне сәйкес қылмыстық әрекеттерді (сызбаларды) заңсыз кірістің ықтимал көзі ретінде тоқтатады. Қаржы пирамидалары, алаяқтық сызбалардың бір нысаны ретінде, қылмыстық жолмен алынған кірістерді жылыстатумен бірге жүретіндіктен, іс жүзінде FATF-тың зерттеу обьектісіне айналу жағдайы жиі кездеседі. Бұл үкіметаралық ұйым ақшаны жылыстатуға, терроризмді қаржыландыруға және халықаралық қаржы жүйесі үшін өзге де қатерлерге қарсы күрес мақсатында заңдық, реттеуші және жедел шараларды тиімді іске асыруды ілгерілетіп, осы бағытта стандарттар әзірлейді [214]. Қаржылық пирамидалар FATF ұсыныстарында нақты аталмағанымен, қаржылық пирамидалар қызметі ұйымның бірқатар төмендегі негізгі қағидаттарын бұзады, атап айтқанда:

- 1-ұсыныста көрсетілген тәуекелдерді бағалау және тәуекелге бағдарланған тәсілді қолдану туралы ережелерді;

- 10-ұсыныста белгіленген клиенттерді дұрыс тексеру (customer due diligence) туралы ережені; 10 ұсыныс;

- 20-22-ұсыныстарда көрініс тапқан қаржы ұйымдарының күдікті белсенділігі және міндетті есептілігі туралы ережелерді;

- 24 және 25-ұсыныстарда көзделген бенефициарлық меншіктің ашықтығы туралы ережелерді;

- 38-ұсыныста бекітілген халықаралық ынтымақтастық және активтерді тоқтату туралы ережелерді [215].


Көбінесе инвестициялық жобалап түрінде көрініс табатын қаржылық пирамидалар, жеке тұлғалардан қаражатты тиістң есептіліксіз, ақша көздерін тексермей және ашықтық талаптарын елемей тартады. Осыған байланысты, FATF қаржылық пирамидалардың ақша айналымын бақылаудан жалтару үшін жиі қолданылатын криптовалюталар мен виртуалды активтерді қоса алғандағ олардың қаражаттарының шығу тегін анықтауға бағытталған бақылау шараларын күшейту қажеттілін атап өтті.


FATF мүше мемлекеттер, соның ішінде Қазақстан Республикасы, бұл халықаралық стандарттарды мемлекеттік деңгейде қаржылық мониторинг жүйелері арқылы жүзеге асыруы міндетті. Атап айтқанда, ҚР Қаржы мониторингі агенттігі жоғары табыс уәде ететін схемалармен, соның ішінде пирамидалармен байланысты күдікті операцияларды анықтауға арналған тиісті процедураларды қолданысқа енгізеді. Сонымен қатар, адамдардан салым жинаумен айналысатын компанияларды міндетті түрде тексеру және қаржылық бақылауға жататын ұйымдардың тізімін кеңейту сияқты алдын алу шаралары да атқарылуда. Осылайша, FATF қаржылық пирамидалардың қызметін тікелей реттемесе де, оның стандарттары оларды анықтау және жолын кесу үшін өте маңызды екендігі айқын.


Халықаралық тәжірибеде ұлттық құқықтық жүйелердің ерекшеліктерін ескере отырып, қаржылық пирамидаларға қарсы күрестің әртүрлі құқықтық модельдері қалыптасқан. Жалпы алғанда, барлық мемлекеттерде пирамидалық схемалар алаятықтың бір түрі ретінде танылғанымен, олардың нақты сипаттамалары мен реттеуші тетіктері әртүрлі болып келеді. Бұл жағдайда екі негізгі стратегия байқалады: біріншісі – қаржы пирамидасын ұйымдастыруға тікелей тыйым салатын арнайы қылмыстық-құқықтық норманы енгізу, ал екеншісі – әкімшілік шектеулермен толықтырылатын алаятық, бағалы қағаздар немесе заңсыз қызмет туралы жалпы нормаларды қолдану [50]. Осы бөлімді дайындау барысында біз бірқатар елдердің қаржылық пирамидалармен күрес тәжірибесін зерттеп, қорытындылар жасауға тырыстық.  
Ресей Федерациясында қаржылық пирамидалармен күрес жалпы алаяқтық құрамынан басталып, кейіннен арнайы  дербес нормалар енгізіліп, осы қатынастарды арнайы құрал көмегімен реттеуге дейін дамыды. Тарихи тұрғыдан алғанда, ең маңызды оқиға 10-15 миллион азаматқа әсер еткен және заң өрісінің осалдығын көрсеткен 1994 жылғы «МММ» пирамидасынан басталған болатын. Қаржылық пирамидаларға байланысты дау-дамайлардан кейін Ресей заң шығарушысы 2016 жылы «Ақша қаражатын немесе басқа мүлікті тарту жөніндегі қызметті ұйымдастыру» деп аталатын жеке 172.2-бапты қолданысқа енгізді [125]. Арнайы құрам іс жүзінде пирамида сызбаларына бағытталып, ол заңды кәсіпкерлік қызмет көлемі бойынша тартылған ақша көлемімен сәйкес келмейтін, бұрын кіргендерге табыс төлемдері жаңа қатысушылардың жарналары есебінен жүзеге асырылатын азаматтардың қаражатын ірі көлемде тартуға тыйым салды [52; 53]. Ресей Федерациясының қолданыстағы қылмыстық заңнамасының 172.2-бабының 1-бөлігі бойынша қолданылатын жаза – 1млн-ға дейін айыппұл, 4 жылға дейінгі мерзімге мәжбүрлі еңбек немесе сол мерзімге дейін бас бостандығынан  айыру жазасы, ал сараланған құрамы бойынша максималды жаза мерзімі – 6 жылға дейін бас бостандығынан айыру болып көзделген. Отандық қылмыстық заңнамада көзделген жазамен салыстырғанда қаржылық пирамида түріндегі қылмыстар үшін Ресей Федерациясы қылмыстық заңнамасында көзделген жазаның жұмсағырақ екендігіне көз жеткіземіз, себебі біздің елімізде сараланған құрам үшін максималды жаза мерзімі 7 жылға дейін және ерекше сараланған құрам үшін 12 жылға дейінгі мерзімді құрайды және айыппұл түріндегі жаза мүлдем қарастырылмаған. 

Ресми мәліметтер бойынша, Ресей Федерациясында 2023 жылы қылмыстық кодекстің 172.2-бабы бойынша 24 іс қозғалғанымен, оның  бірде-бірі сот үкіміне жетпеген. Нәтижесінде Ресей билігі қазір қылмыстық кодекске өзгертулер енгізуді ойластырып, 172.2-бапты «Қаржылық (инвестициялық) пирамида құру және басшылық жасау» деп өзгерту және кінәлінің мүлкін тәркілей отырып 12 жылға дейін бас бостандығынан айыру жазасын енгізуді, сондай-ақ қаржылық пирамидаларды жарнамалағаны үшін 4 жылға дейінгі мерзімде бас бостандығынан айыру жазасын енгізуді қарастыруда [216]. Осы бастамалар көрші елдердегі тәжірибені талдау барысында қолға алынып, қаңнамалық жүйедег кейбір кемшіліктерді жоюға септігін тигізеді деп сенеміз.

Қазіргі таңда Ресей Федерациясында экономикалық қылмыстардың алдын алу және оларды тоқтату мақсатында қаржылық бақылаудың кең ауқымды жүйесі жұмыс істейді. Осы жүйенің маңызды буыны ретінде Ресей Банктінің (Орталық Банк) нарықты қадағалау және «қаржы пирамидасы» белгілері бар компаниялардың тізімін жариялау функциясын атауға болады. Тек 2022 жылдың тоғыз айы ішінде Орталық Банк қаржылық пирамидаларға тән белгілері бар 1481 ұйымды анықтаған. Бұл құрылымдардың басым бөлігі жалған инвестициялық жобалар, криптовалюталар немесе тез «байыту» уәделерімен байланысты интернет-ресурстар болып табылады. Алаяқтық элементтері бар мұндай компаниялар туралы ақпарат сайттарды бұғаттау үшін және қылмыстық құрамды растау мақсатында құқық қорғау органдарына жөнелтіледі.

Ресейде арнайы бап енгізілгенге дейін пирамидаларды ұйымдастырғандар негізнен Қылмыстық кодекстің 159-бабы («Алаяқтық») бойынша жауапқа тартылатын. Мұның айқын мысалы - «Кэшбери» жобасының құрылушыларының ірі көлемдегі алаяқтық үшін сотталуы.

Соңғы жылдары Ресей аудмағында «Finiko», «Prizm» сияқты ірі криптовалюта негізіндегі пирамидалар, сондай-ақ «OneCoun» және «BitConnect» халықаралық ұйымдарының белсенділігі анықталды. Бұл құрылымдардың қызметін зерттеу барысында Ресей органдары халықаралық құқықтық көмек сұрап бірнеше рет шетелдік серіктестерге жүгінді. Мысалы, салымшыларға 7 миллиард рубльден астам шыңын келтірген «Finico» пирамидасының негізін қалаушы Кирилл Доронин БАӘ-де ұсталып, Ресейде экстрадицияланды. Ал оның серіктестері Татарстанда және басқа да шет елдерде қамауға алынды. Бұл мемлекетаралық ынтымақтастығ жоғары тиімділігін дәлелдеді. Тергеу амалдары Ресейден басталып, Қазастан мен басқа да зардап шеккен елдерде жалғасты, ал криптоактивтердің айналымы туралы деректер биржалар арқылы алмасылды [217].    

Өзбекстан соңғы жылдары қаржылық пирамидалар түріндегі алаяқтыққа қарсы заңнамалық және құқық қолдану күресін күшейтуде. Өзбекстан Республикасының қазіргі қолданыстағы қылмыстық кодексінің 188-1-бабына сәйкес жоғары табысты инвестициялар сылтауымен ақша қаражатын заңсыз тартуға байланысты қызметті ұйымдастыру үшін жауапкершіліктің максималды мерзімі 10 жылға дейінгі уақытқа бас бостандығынан айыру түріндегі жаза ретінде көзделген. Аталмыш бап Өзбекстан Республикасының қылмыстық кодексіне 2020 жылы №ЗРУ-621 заңмен енгізіліп, бұл толықтыру жалған инвестициялық сызбалардың өсіп келе жатқан белсенділігіне құқықтық ден қоюмен байланысты екендігін көрсетеді [218]. 

Өзбекстан Республикасы Президентінің жанындағы перспективалық жобалардың ұлттық агенттігі де еліндегі цифрлық қаржы қызметтеріне қадағалау жасап, қаржы пирамидаларының белгілеріне ұқсас қызметке мониторинг жүргізеді. Өзбекстанда БАҚ және телеграм-боттар арқылы азаматтарды күмәнді инвестициялық жобаларға қатысу тәуекелдері туралы профилактикалық хабардар ету жүйесінің енгізілуін [219] назар аударуға тұрарлық деп санаймыз. Сөйтіп, Өзбекстан цифрлық арналар мен институционалдық қадағалау арқылы алдын алуға баса назар аударатындығына көз жеткіздік.
Қырғызстанның ауылдық және халықтың аз қорғалған топтары тұратын жерлерінде қаржылық пирамида түріндегі құқыққа қайшы әрекеттер көптеп жасалады. Қырғызстан Республикасының қылмыстық кодексінде қаржылық пирамидаларға қатысты арнайы бап болмағанымен мұндай құқық бұзушылықтар 204-бап «Алаяқтық» (IT-технологияларды пайдаланумен немесе көпшілік жарнаманы қолданумен жасалған деген сараланушы белгі) және  209-бап-«Заңсыз кәсіпкерлік қызмет» аясында қарастырылады [220]. Сонымен қатар, лицензиясыз инвестициялық схемаларды ілгерілетуді шектейтін Қырғызстан Республикасының «Жарнама туралы» заңы да осы бағыттағы құқықтық қатынастарды реттеуге арналған [221]. Тағы бір айтуға тұрарлық заң 2021 жылы Қырғыз Республикасының «Қаржылық қызметтердегі тұтынушылардың құқықтарын қорғау туралы» Заңының қабылданып, онда инвестициялық делдалдық кезінде алдауды болдырмауға ерекше назар аударылғандығы [221]. Қырғызстан Ұлттық банкі 2023 жылы Халықаралық валюталық қор мен Дүниежүзілік банкпен бірлесіп, азаматтардың қаржылық сауаттылығын көтеру бағытындағы бастамасы қолға алды. Ағымдағы уақытта аталған елде тұтынушылар мүдделерін қорғау агенттілігінің аясында шағымдарды қабылдайтынарнайы платформа белсенді жұмыс істеуде [222]. Сонымен бірге, Қырғызстан билігі «Сыбайлас жемқорлыққа қарсы бастама» сияқты қоғамдық ұйымдармен ынтымақтастық орнатып, халықты аңғарту және пирамидалық схемалардың қаупін анықтауға атсалысуда. Осыған орай, Қырғызстан мемлекетң қазіргі реформалар кезеңінде, атап айтқанда, Қылмыстық кодекске жеке бап енгізу және трансшекаралық айла-амалдарға қадағалауды күшейту мәселелері өзекті болып отыр деп санаймыз.
Беларусь Республикасында «қаржылық пирамида» термині қылмыстық заңнамада тілкелей бекітілмесе де, қаржылық пирамидаларға қатысты жауапкершілік Қылмыстық кодекстің 233-бабы («Заңсыз кәсіпкерлік») мен 209-бабы («Алаяқтық») [223], сондай-ақ «Әкімшілік құқық бұзушылық туралы» кодексінің 13.3-бабының 3-тармағы («Заңсыз кәсіпкерлік») негізінде ұарастырылған.
Белорусьте 2021 жылы Ұлттық банк пен Мемлекеттік бақылау комитетінің Қаржылық тергеу департаментңнңғ интернет-ресурстардағы рөлі одан әрі нығайтылды. Сонымен қатар, ел аумағында инвестициялық қызметтерді жарнамалауды алдын ала тексеру және Қаржы министрлігінің тізіліміне қаржы делдалдарын міндетті түрде тіркеу жүйесі қолданыста [225].
Грузия қаржылық пирамидаларға қарсы күрес барысында халықаралық стандарттарға, FATF ұсыныстарына және ұлттық заңнамалық бастамаларға сүйенеді. 2019 жылдан бері елде тұтынушылар мүдделерін қорғау мен заңсыз инвестициялық әрекеттерді болдырмауға бағытталған қаржылық реттеу саласындағы реформалар белсенді түрде жүзеге асырылып келеді деп айтуға болады. Қаржылық пирамидалардың пайда болуына жол бермеудің негізгі институттарыныі бірі – Грузия Ұлттық Банкі болып табылады. Бұл мекеме қаржы ұйымдарының жұмысын лицензиялау, бақылау және қадағалау бойынша кең құзыреттерге иә. «Ұлттық Банк туралы» заңнамаға сәйкес, аталған орган банк секторын реттеумен қатар, халықты қаржылық алаяқтық тәуекелдерінен, соның ішінде күмәнді инвестициялық схемалардан сақтандыру міндетін атқарады [226]. 2020 жылы Грузия Ұлттық банкі азаматтардың қаржылық сауаттылығын көтеру мақсатында ауқымды ақпараттық-ағартушылық науқанды іске қосты. Осы науқанның маңызды бөлігі – жоғары табысқа уәде беру, жаңа қатысушыларды тарту үшін бонустық жүйе ұсыну, лицензияның жоқтығы және басқа да ұқсас схемалар арқылы қаржылық пирамидалардың белгілері туралы халыққа түсіндіру жұмыстары болды [227]. Сонымен қатар, Грузияда Қылмыстық кодекстің тиісті нормалары арқылы заңсыз схемалардың қызметін тоқтатуға бағытталған құқықтық механизмдер белсенді қолданыста. Грузия мемлекетінің қылмыстық кодексінің 180-бабы («Алаятық») бойынша мүлікті алдау жолымен тарту, оның ішінде қаржылық пирамида арқылы жасалған әрекеттер үшін қылмыстың ауырлығына қарай айыппұл салу, тұтқынға алу немесе сегіз жылға бас бостандығынан айыру қарастырылған [228]. Бұл баптың қолданылуына 2022 жылы «InveStart» инвестициялық жобасы аясында қаржылық пирамида ұйымдастырылған топтың ісін мысалға келтіруге болады. Бас прокуратураның деректерінне сүйенсек, алаяқтар 500-ден астам салымшыдан 3 миллион  ларидан астам сомасы алдап кеткен. Сот сотталушылардың іс-әрекеттерін ҚК 180-бабының 3-бөлігінде көрсетілген ірі көлемдегі ұйымдасқан алаяқтық деп таныды [229].  

Сондай-ақ, Грузия қылмыстық жолмен алынған кірістерді жылыстатуға және терроризмді қаржыландыруға (AML/CFT) қарсы іс-қимыл шеңберінде халықаралық ұйымдармен белсенді ынтымақтастықта. Ол FATF стандарттарының орындалуына мониторинг жүргізетін Еуропа Кеңесінің өңірлік құрылымы - Moneyval жұмысына қатысады. Moneyval Грузияның қаржылық реттеуді жетілдіру мақсатында өз назарын заңсыз инвестициялық платформаларды анықтау және жабу жөніндегі шараларға  бөліп жатқандығын  бірнеше рет атап өтті [230]. Біз үшін Грузияның қаржылық пирамидаларды ілгерілету үшін қолданылатын сайттар мен домендік атауларды бұғаттау тәжірибесі көңілімізге қонымды болып көрінеді. Грузияның ұлттық банкінің байланыс комиссиясымен және Әділет министрлігімен ынтымақтаса жұмыс істеуі деструктивті мазмұндағы материалдарды таратуды тиімді шектеуге мүмкіндік береді [231]. Сөйтіп, Грузияның қаржылық пирамидаларына қарсы күрестегі халықаралық тәжірибесі халықаралық стандарттар интеграциясына (FATF, MONEYVAL), алаяқтық үшін қылмыстық-құқықтық жауапкершілікті күшейтуге, интернет кеңістігінің сандық мониторингіне, халықпен профилактикалық ағарту жұмысын жүргізуге негізделген деген қорытынды жасаймыз.

Грузияның тәжірибесін Қазақстан үшін экономикалық қылмыстарды болдырмау бағытындағы құқықтық, қаржылық-институционалдық және ақпараттық-ағартушылық шараларды үйлестіру контекстінде тиімді деп санаймыз. Бұл тәжірибе аталған саланы дамыту үшін пайдалы болуы мүмкін.

Армения Республикасы соңғыкезде заңнамалық бастамалар мен халықаралық ұсынымдарға сүйене отырып, қаржылық пирамидаларға, әсіресе цифрландыру және онлайн-қызметтердің дамуы кезеңіндегі инвестициялық алаяқтық схемаларға қарсы белсенді қадамдар жасауда  [54]. Осының ішіндегі ең мағыздысы – 2008 жылы қабылданған «Нарықтық бағалы қағаздар туралы» Заңның (2023 жылғы редакциясы) болуы. Бұл құжатта инвестициялық өнімдерді ұсынатын тұлғалардың қызметі реттеліп, тіркелмеген эмиссия мен инвестициялық қсыныстар жасағаны үшін жауапкершілік көзделген [232]. Заң инвестициялық ұсыныстар мен қаржы делдалдарының Орталық банкте міндетті түрде тіркелуін талап етеді. Мұндай шаралар «қаржылық пирамида» сияқты заңсыз схемалардың  қызметін айтарлықтай шектейді. Сонымен қатар, 2021 жылы Армения Орталық Банкі лицензиясы жоқ ұйымдардың нарықтық табыстылықтан жоғары пайыз ұсынатынын ескере отырып, халықты қаржы пирамидаларфна қатысу тәуекелдері туралы ресми түрде ескерткен. Әсіресе, бұл ескерту тиісті бақылаусыз криптовалюта мен желілік платформаларды пайдаланатын ұйымдарға қатысты болды [233].
Армения полициясының ұйымдасқан қылмысқа қарсы күрес жүйесі қаржылық пирамидалардың заңсыз әрекеттеріне жол бермеу мақсатында азаматтардың қаражаттарын заңсыз тарту фактілерін анықтауға белсенді түрде кірісті. Тек 2022 жыл ішінде ғана инвестициялық қор деген жалған атаумен жүзден астам адамды алдап, шығынға ұшыратқан топ көшбасшылары Армения Қылмыстық кодексінің 178-бабы («Алаяқтық») бойынша жауапкершілікке тартылды [234]. Елдің қылмыстық заңнамасына сәйкес, ара ірі көлемде немесе ұйымдасқан топ тарапынан жасалған алаяқтық үшін сот 10 жылға дейін бас бостандығанан айыру жазасын тағайындауы мүмкін. Дегенмен, біздің пікірімізше, Арменияның қылмыстық кодексінде басқа бірқатар елдердегідей қаржылық пирамиданы ұйымдастырғаны немесе оған жетекшілік еткені үшін жеке құрамды белгілеуді жоқтығы мұндай іс-әрекеттерді басқа алаяқтық түрлерінен ажыратуды қиындатады.

Армения FATF (ақшаны заңдастыруға қарсы күрес бойынша халықаралық жұмыс тобы) және оның аймақтық филиалы Moneyval комитеті сияқты халықаралық құрылымдармен тығыз ынтымақтастық орнатқан. Moneyval-дың соңғы есептерінде лицензиясыз инвестициялық қызметті қадағалауды күшейту және тұрғындарды қаржылық алаятық схемаларына тартудың алдын алу мәселесі ерекше атап өтілген. 2022 жылы өткен өзара бағалаудың кезекті раунды барысында Moneyval Арменияның тәуекелдерді талдау және қылмыстық жолмен табылған активтерді, срның ішінде пирамидалық құрылымдардың кірістерін бұғаттау механизмдерін жетілдіру бағытында алға басқанын ресми түрде бекітті [235].

Қаржылық пирамидалармен күрес барысында халықтың қаржылық сауаттылығының маңызы өор екенін түсінген Армения билігі 2014 жылдан бастап Орталық Банк арқылы алаяқтық схемаларды тануға арналған арнайы модельдерді қамтитын білім беру бағдарламасын іске қосты. Бұл бағдарлама Білім министрлігімен бірлесіп, мектеп жоспарларына «күдікті табыс» кқздерін анықтау сияқты қаржылық қауіпсіздік элементтерңн енгізу арқылы жүзеге асырылуда [236].

Украина да цифрлық экономикаға көшу және электронды төлем жүйелерін дамыту сияқты жаһандық қаржылық процестерге интеграциялану барысында ішкі нарықта қаржылық пирамидалардың пайда болуы мен кең таралу қаупіне тап болды. Осы қауіп-қатерлергеқарсы тұру мақсатында Украина мемлекеттік институттары қаржы секторындағы алаяқтықтың алдын алуға және оны жоюға бағытталған кешенді шаралар жиынтығын жүзеге асыруда. Бұл саладағы негізгі құқықтық база – алаяқтық үшін жауапкершілікті қарастыратын Украина Қылмыстық кодексінің 190-бабы болып табылады. Егер қаржылық пирамида басқа тұлғаның мүлкін заңсыз иемдену құралы ретінде анықталса, оның ұйымдастырушылары аталған бап бойынша қылмыстық жауапқа тартылады. Мұндай іс-әрекеттер үшін мүлікті тәркілеу және 12 жылға дейін бас бостандығынан айыру сияқты қатаң жазалар қолданылады [237].
Украинаның 1991 жылғы 12 мамырдағы «Тұтынушылардың құқықтарын қорғау туралы» №1023-ХII Заңы қаржылық пирамидаларды құруға қатысты іс-әрекеттерді қылмыстық жауапкершілікке тарту мәселесінде маңызды қадам болып табылады деа саналады [50]. Осы құжатта жаңа мүшелерді тарту арқылы ғана тауар немесе қызмет сатпай-ақ табыс әкелуді уәде ететін қызмет түрлері алаяқтық деп танылады [52; 53; 238]. Сонымен қатар, 2021 жылы Украина Жоғарғы Радасы қаржы пирамидасын ұйымдастыру және оған жетекшілік еткені үшін жауапкершілікті белгілейтін Қылмыстық кодекске арнайы бап енгізу туралы бастама көтергенімен, бұл шара әлі күнге дейін ресми түрде бекітілмеді [239].

Украинада қаржылық пирамидаларды анықтау және олардың таралуына жол бермеу жұмыстарында Бағалы қағаздар және қор нарығы жөніндегі Ұлттық комиссияның (БҚжҚНҰҚ) үлесі өте зор. 2021-2023 жылдары аталған комиссия В2В Jewelry, Helix Capital, Questra World, MIA Group және басқа да қаржылық пирамида белгілері бар ұйымдардың тізімдерін тұрақты түрде жариялап отырды [239].      
Сонымен қатар, Украинада халықтың қаржылық сауаттылығын арттыру мәселесіне де үлкен көңіл бөлініп, ақша ағындарының сандық мониторингіне де назар аударылады. 2022 жылдан бастап әлеуетті қаржылық алаяқтықтар туралы сигналдарға жедел ден қою үшін банктер мен құқық қорғау органдарының деректерін біріктіретін «Е-тергеу» платформасы енгізілуде [239].

Қаржылық пирамидамен күрес бойынша Украиналық тәжірибеге талдау жасай отырып оның кешенділігіне көз жеткіздік. Қылмыстық жауапкершілікті қатаңдатудан бастау алатын құқытық механизм цифрлық құралдарды дамыту, күдікті қаржылық жобалар тізімін жариялау сияқты алдын алу шараларымен жалғасқан. 

Сингапур әлем бойынша қаржылық қылмыстарға, соның ішінде қаржылық (инвестициялық) пирамидалармен күресте табыстылыққа қол жеткізген елдер қатарында. Мемлекет қаржылық пирамидалар қызметіне қатаң қадағалау жасап, жоғары құқық қолдану тәртібі мен инвесторлар және тұтынушыларды қорғау саласындағы дәйекті саясаты нәтижесінде көптеген жетістіктерге жетті десек артық емес. 

Пирамида сызбаларын құруға және ілгерілетуге тікелей тыйым салатын негізгі ереже - көп деңгейлі маркетинг және тұтыну шарттары туралы Заңның 28-бөлімі (Multi-Level Marketing and Pyramid Selling (Prohibition) Act, Chapter 190). Осы Заңға сәйкес, тауарлар мен қызметтердің пропорционалды алмасуынсыз жаңа қатысушыларды тарту үшін сыйақы төлеуге негізделген сызбаларды жүргізу, жарнамалау немесе қатысу заңды бұзу болып табылады және қылмыстық жауапкершілікке, соның ішінде 200 000 Сингапур долларына дейін айыппұл салуға және/немесе 5 жылға дейін бас бостандығынан айыруға әкеп соғады [52;53;240]. Сингапурлық құқықтық модельдің ең басты ерекшелігі – пирамида түріндегі сызбаны зиянның келтірілуі немесе келтірілмеуіне қарамастан бірден қылмыстық деп танулары, яғни экономикалық тұрақтылықты қорғаудың привентивті шараларын бірден қолданулары болып отыр. Заңда «сатып алуды мән-мағынасыз қайталау» және тауарларды сатумен, белгілі бір қызмет түрін көрсетумен байланыссыз төлемдер жасау сияқты тыйым салынатын әрекеттердің нақты тізімі берілген [241]. Заңнаманың сақталуын бақылауды бірнеше институт жүзеге асырады. Жетекші рөлді Сингапурдың сауда және өнеркәсіп министрлігі (MTI) және оның тұтыну нарығындағы қызметті қадағалайтын және келіп түскен шағымдарды талдайтын «Enterprise Singapore» деп аталатын бөлімшесі атқарады [242]. Сондай-ақ, Monetary Authority of Singapore (MAS) деп аталатын күдікті компаниялардың қызметін тоқтата тұруға, инвестициялық платформаларға қолжетімділікті шектеуге және алаяқтық белгілері болған жағдайда құқық қорғау органдарымен өзара іс-қимыл жасауға өкілеттігі бар орталық қаржы реттеушісі жұмыс істейді. 

Сингапур тәжірибесінде тұтынушыларды оқыту бағдарламалары MoneySense сияқты онлайн ресурстар арқылы халықты тәуекелдерден сақтандыру, сондай-ақ тыйым салынған ұйымдардың тізімдері мен пирамида белгілерін анықтайтын схемаларды жариялау кеңінен қолданылады [54; 243]. 
Біздің пікірімізше, Сингапурдың құқықтық жүйесі осы мәселені шешуде институционалдық жетілдіктің айқын үлгісін көрсетеді. Осы модельдің ерекшеліктеріне: заңнамалық тұрғыдан тыйым салынған схемалардың нақты анықтамасын беру, қылмыстық жауапкершілікті қатаңдату, қаржылық бақылау органдары арасындағы үйлестіруді нығайту және халықтың қаржылық сауаттылығын арттыру арқылы алдын алу шараларына басымдық беру жатады. 
Осы аспектілер Қазақстандағы қаржылық алаяқтыққа қарсы күрес заңнамасын жетілдіру барысында мұқият қарастырылуы тиіс. Америка құрлығындағы елдердегі күрес шаралары сызбалары ерте анықтауға, тұтынушылар мүдделерін қорғауға және шығынды өтеуге бағытталған құқықтық әкімшілік және институционалдық механизмдердің кешеніне негізделген. Осы саладағы ең жоғары деңгейдегі модель АҚШ-та қалыптасқан [244].
Америка Құрама Штаттары заңнамалық тұрғыдан жан-жақты реттелген, сенімді құқық қолдану практикасын тұратын және федералды агенттіктердің белсенді қатысуын қамтитын дамыған және институционалдық жағынан тұрақты қаржылық пирамидаға қарсы жүйеге ие [245]. 

АҚШ-тың алаяқтық сызбалармен күресетін негізгі органдары бағалы қағаздар және биржалар жөніндегі комиссиясы (SEC), федералды сауда комиссиясы (FTC), сондай-ақ АҚШ Әділет министрлігі (DOJ) мен федералды тергеу бюросы (FBI) [246].

Қаржы пирамидаларымен күресудің құқықтық базасы, ең алдымен, 1933 жылғы Бағалы қағаздар туралы Заңға (Securities Act of 1933), 1934 жылғы биржалар туралы Заңға (Securities Exchange Act of 1934), сондай-ақ бизнестегі жосықсыз және алдамшы тәжірибелерге тыйым салатын сауда туралы Заңға (Federal Trade Commission Act) негізделген [247]. Америка Құрама Штаттарында Қазақстан Республикасының немесе Ресейдің Қылмыстық кодексіне ұқсас бірыңғай Қылмыстық кодекс жоқ. Оның орнына федералды және штаттық қылмыстық заңнама жүйесі бар. 

Федералдық қылмыстар АҚШ-ның заңдар жинағының 18-титулымен реттеледі. Оның құрылымында:
- федералдық маңызы бар қылмыстардың тізімі (алаяқтық, адам саудасы, терроризм, сыбайлас жемқорлық және т.б.);

- процессуалдық нормалар;

- санкциялар мен жазалар бар.

Алаяқтық әрекеті үшін қылмыстық жауапкершілік - АҚШ Кодексінің 18-бөлімінде бекітілген (§1341 «почталық байланыс арқылы жасалатын алаяқтық» (mail fraud), §1343 «байланыстың электрондық құралдарын пайдаланумен жасалатын алаяқтық» (wire fraud), §1956-ақшаны жылыстату (money laundering) [247].

АҚШ - тағы қаржылық пирамидалармен күрестегі ең танымал істердің бірі - ел тарихындағы ең үлкен Ponzi сызбасының негізін қалаушы, елге шамамен 65 миллиард доллар шығын келтірген Бернард Мейдоффтың ісі болды. Бұл жағдай американдық қаржылық қылмыстардың алдын алу жүйесінің дамуындағы бетбұрыс болып, нәтижесінде SEC сынға ұшырап, елдің ішкі бақылау мен қадағалау жүйесі түбегейлі реформаланды [248].

Сондай-ақ, АҚШ-та ақпараттандыру жүйесі (whistleblower бағдарламасы) жұмыс істейді, онда алаяқтық сызба туралы хабарлаған адам айыппұлдың пайызын ала алады. Бұл қаржылық қылмыстарды әшкерелеуде адамдардың азаматтық  белсенділік танытуларына үлкен ынталандыру жасайды [248, р. 2-87].

Сөйтіп, американдық тәжірибе көрсеткендей, қаржылық пирамидалармен тиімді күрес ведомствоаралық өзара іс-қимылды, қатаң реттеуші ортаның болуын, инвестициялық компаниялардың қызметіне бақылауды күшейтуді, сондай-ақ ақпарат беруші адамдарды көтермелеу және халықтың қаржылық сауаттылығын күшейту тетіктерін енгізуді талап етеді.

Канадада қаржылық пирамидаларға қарсы күрес бәсекелестік туралы Заңның (Competition Act) бөлігі ретінде жүзеге асырылып, бұл заңда қатысушының кірісі нақты тауарларды немесе қызметтерді сатудан емес, жаңа қатысушыларды тартуға тәуелді болатын сызбаларды құруға және таратуға тыйым салады [52; 53]. Бәсекелестік бойынша федералдық бюро (Сompetition Bureau) қаржылық пирамида құрушыларға қатысты тергеу амалдарын жүргізіп, халықты қылмыс туралы ескертеді, сондай-ақ, қаржылық сауаттылықты арттыру кампанияларын өткізеді [249]. Қаржылық пирамидалармен күрестегі канадалық саясаттың негізгі бағыттарының бірі - инвестициялық ұсыныстарға  алдын-ала қадағалау жасау. CSA модельдік заңдары мен ұсыныстарына сәйкес, әдеттен тыс жоғары кірісті уәде ететін кез-келген инвестициялық сызба міндетті түрде тіркеліп, ұйым кірісі жайлы ақпарат беруі керек. Бұл талаптарды орындамау алаяқтық (fraud) ретінде таныалып, Канаданың Қылмыстық кодексінің (Canada Criminal Code) 380-бабы («Fraud over 5 5,000») шеңберінде қудалануы мүмкін [250].

Канада сот жүйесінің қаржылық пирамидаларға қарсы күресінде қатаң тәсілдер қолданатыны анық байқалады. Мысалы, айына 40%-ға дейін табыс әкелуді уәде еткен инвестициялық схеманы ұцымдастырған R.V. Anderson алаятық жасады деп танылып, алты жылға бас бостандығынан айырылды және сот үкімі бойынша зардап шеккен тұлғаларға өтемақы төлеуге міндеттелді [251].

Канада қаржылық сауаттылықты дамыту бойынша белсенді шаралар қабылдауда. Қаржы министрлігімен бірлесіп, Financial Consumer Agency of Canada (FCAC) мекемесі халықты алаятық схемалардыңғ  соның ішінде қаржы пирамидаларының білгілері туралы хабардар ету жұмыстарын жүргізеді [252]. Бұдан бөлек, CSA қызметі күдікті ұйымдардың тізімдері мен есептерін жариялап отырады. Egmont Group-қа мүшелік және Канаданың қаржылық барлауы FINTRAC-пен ынтымақтастық сияқты халықаралық құралдар трасшекаралық ақша жылыстату сызбаларын бақылауға және оларға уақытылы жауап беруге мүмкіндік береді.   

Бразилия 2010-2020 жылдары елінде ірі қаржылық пирамидалардың дамуына тап болғандықтан өз қылмыстық заңнамасы аясында алаяқтық пен заңсыз қаржы институттарын құрумен айналысқан ұйымдастырушыларды қылмыстық қудалауды күшейтті. Бразилияның Орталық Банкі мен бағалы қағаздар жөніндегі Комиссиясы (CVM) күдікті компаниялар қызметін сот шешімінсіз-ақ тоқтата тұруға құқылы [253].

Мексикада қаржылық пирамидаларға қатысты жауаптылық  қылмыстық кодекстің 386-бабы «Алаяқтық») бойынша туындайды, сондай-ақ тұтынушылардың құқықтарын қорғау туралы заң қолданылуы мүмкін. Қаржылық қызметтерді пайдаланушыларды қорғау және қорғану жөніндегі Ұлттық комиссия (CONDUSEF) қара тізімдерді белсенді түрде жариялайды және күмәнді сызбаларға қатысу тәуекелдері бойынша халыққа кеңес береді [254]. 

Американдық тәсілдің басты ерекшелігі – олардың инвестициялық ұсыныстардың қаншалықты заңды екендігін тексеру платформаларын қосу, халыққа жаппай қаржылық білім беру сияқты превентивті шараларды кеңінен қолдануы мен заңдылықты қатаң сақтауы деген қорытындыға келдік.  Осындай тәжірибені отандық құқықтық және институционалдық ерекшеліктерді ескере отырып, Қазақстанға да бейімдеуге болады деген пікірдеміз. 

Жоғарыда баяндалғандар негізінде осы бөлімше бойынша төмендегідей қорытындылар жасауға болады:

Қазақстан қаржылық пирамидалармен күресте Еуропол, Еуроюст, FATF және БҰҰ-ның есірткі және қылмыс жөніндегі басқармасы (UNODC) сияқты негізгі халықаралық институттармен көпжақты және екіжақты өзара іс-қимыл шеңберінде халықаралық ынтымақтастық бойынша  жұмысын жалғастыруда. Қазақстан Республикасының трансұлттық қаржылық қылмысқа қарсы іс-қимыл жөніндегі жаһандық бастамаларға қатысуы алаяқтықтың инвестициялық сызбалары бойынша жасалатын қылмыстарды уақтылы анықтау, жолын кесу және тергеу үшін тұрақты нормативтік-құқықтық және институционалдық базаны қалыптастыруға мүмкіндік береді.

Халықаралық қаржылық әрекеттерді бақылау тобы (FATF) Қазақстанның алаятыққа қарсы күрес жүйесінің құқықтық және институтық негіздерін нығайтуға елеулі ықпал етуде. Бұл ұйым тәекелге негізделген тәсілді енгізуге, пайдиелерін анықтауды міндетті түрде жүзеге асыруға және қаржылық барлау өкілеттіктерін кеңейтуге ынталандыруда. ҰБҰ Қылмыс және есірткі мәселелері бойынша басқармасымен (UNODC) ынтымақтастық тәуекелдерді ғылыми-талдамалық тұрғыдан бағалауды дамытуға және Орталық Азия өңірлік платформас арқылы дер кезінде ақпарат алмасудың тұрақты механизмдерін құруға мүмкіндік береді.

Еуропол мен Еуроюстпен байланыстар тікелей қатысу мүмкіндігі шектеулі болса да, құқықтық диалогты дамытуға, күдіктілер мен трансшекаралық схемалар туралы деректер алмасуға, сондай-ақ цифрландыру менкиберқауіптер контекстінде өзекті бірлескен тергеу топтарына (JIT) қатысуға жағдай жасайды. Посткеңестік мемлекеттердің тәжірибесін талдау барысында нормативтік базаның үзіліктілігі, күрделі қаржылық схемаларды тергеуде құқық қорғау органдарының біліктілігінің төмендігі және алдын алу шараларының шектеулігі сияқты ортақ мәселелер анықталды. Дегенмен, қаржылық пирамидалардың алдын алу үшін ведомтсвоаралық ақпараттық платформаларды дамыту, цифрлық мониторингті күшейту және Қазақстанның осы елдермен қаржылық киберқылмысқа қарсы халықаралық операцичялар мен тергеулерге белсенді қатысуын кеңейту қажеттілігі туындайды. Ішкі реформалар мен халықаралық ынтымақтастықты кешенді түрде біріктіру арқылы ғана тарнсшекаралық құбылыс ретіндегі қаржылық пирамидаларға тиімді қарсы тұруға болады [47]. 
Халықаралық тәжірибені қорытындылай келе, біз қарастырған мемлекеттерде қаржылық пирамидалармен күрес профилактикалық сипаттағы жүйелі шаралар кешенінен тұратындығына көз жеткіздік. АҚШ, Канада мемлекеттеріндегідей инвестициялық ұйымдарды превентивті тіркеуден өткізуді міндеттеу, Сингапурдағыдай инвестициялық ұйым құрушыларға лицензиялық талаптар қою, Канада (FINTRAC), Сингапур (MAS) елдеріндегідей қаржылық қадағалау жасаушы арнайы органдардың болуы, АҚШ заңдарының қылмыстық-құқықтық аспектісіндегідей жазалау функцияларына ғана көңіл бөлмей жәбірленушілерге келтірілген залалды өтеуді міндеттеу мүмкіндігін санкциялық саясат ету, сондай-ақ, біз қарастырған мемлекеттердегідей саналы түрде инвестиция жасау мәдениетін дамыту сияқты жария, қылмыстық және қаржылық құқық нормаларын үйлестіре қолдану түріндегі кешенді шаралар жиынтығын Қазақстан Республикасының құқықтық және институционалдық базасын жетілдіруге бейімдеу аз уақытта өз нәтижесін берер еді деген пікірдеміз [42].  

3.2 Қаржылық (инвестициялық) пирамида түріндегі қылмыстылықтың алдын алудағы жалпы әлеуметтік шаралардың маңызы

Кез келген мемлекет саясатының негізгі бағыттарының бірі - әлеуметтік қауіпті іс-әрекеттерге қарсы күрес жүргізу, қылмыстылықты ескерту. Ал, қаржылық пирамидалар түріндегі қылмыстылықты криминологиялық тұрғыдан ескерту - экономикалық, қаржылық, құқықтық және техникалық, ұйымдастырушылық-басқару, тәрбиелік сипаттағы шараларды қажет ететін өте күрделі және кешенді үдеріс. 

Ғылыми әдебиеттерде зерттеушілер ескерту қызметін сипаттау үшін бірқатар анықтамалар мен дефинициялар қолданады. Бұл жағдай қолданылып жүрген ұғымдар мазмұнының сәйкессіздігі мен түсініксіздігін көрсетеді деп ойлаймыз. Қылмыстылыққа «қарсы тұру» сөзімен қатар криминологиялық сөз айналымында «ескерту», «алдын алу», «бақылау», «жолын кесу», «күресу» және «болдырмау» сияқты терминдер қолданылады. Мұндай терминологиялық әралуандық қылмысқа қарсы әрекет етудің барлық қатысушылары бірдей түсінетін толыққанды, кешенді ұғымдар жүйесін қалыптастыруға кедергі жасайды. Яғни, «Терминдердің көптігі сол ұғымға қатысты түсініктердің нақты еместігін, даулылығын белгілеп, мәселенің жеткілікті деңгейде әзірленбегенін көрсетеді» [255]. Дегенмен, аталған криминологиялық терминдер семантикалық мәні жағынан ұқсас. 

А.И. Долгованың редакциялауымен шыққан криминология оқулығында: «Қылмыстылықпен күрес – заң мен ол қорғайтын мүдделердің, құндылықтар, мінез–құлық нормалары үстемдігін қамтамасыз ету мақсатындағы қоғам, қылмыстылықтың белсенді қақтығысы, қоғамның қылмыстылық, оның себептері мен жағдайларына деген мақсатты шабуылы» [256], – десе, Г.А. Аванесов: «Қылмыстылықпен күрес жүйесіне мыналар жатады: қылмыстылықты ашу, қылмыскерлерді іздеу, жаза тағайындау және орындау, осы қызметтерге прокурорлық қадағалау жасау, осы саладағы заңдылықты қамтамасыз ету, мұндай қылмыстылықтың алдын алу, болдырмау және ескерту» [189, с. 124], – деп белгілейді.

Зерттеу жұмысында Г.А. Аванесовтың пікірін негізге ала отырып, қылмыстылықтың алдын алу, болдырмау, ескерту деген бір-біріне семантикалық жағынан ұқсас тіркестерді қылмыстылықпен күресу деген кең мағыналы тіркес аясында қарастырамыз. Қоғамымыздың әр мүшесі қаржылық пирамидалар түріндегі қылмыспен күресу үшін алдымен мұндай қылмыс түрін ескертуге жұмылулары қажет. Кез келген дертті емдегеннен де, оны асқындырмай алдын алып, ескерту шараларын жасаған абзал. 

Белгілі криминолог З.С. Зариповтың белгілеуі бойынша: «Қылмысты ескерту – бұл қылмыстың себептері мен жағдайларын жою немесе оларды бейтараптандыру (әлсірету, шектеу) және сол арқылы қылмысты азайтуға ықпал ететін  мемлекеттік және қоғамдық сипаттағы шаралардың үйлесімді көп деңгейлі жүйесі» [190, с. 68].

Қылмыстық ортамен күрес механизмінде алдын алу шараларының, әсіресе жалпы әлеуметтік және арнайы криминологиялық бағыттардың маңызы зор. Бұл тарауда біз қаржылық пирамидалардың пайда болуына жол бермеудің жалпы әлеуметтік іс-шараларына тоқталамыз. Елімізде мұндай құбылыстардың алдын алу шараларының басты мақсаты – пирамидалардың қалыптасуына және кең таралуына түрткі болатын әлеуметтік факторларды жою болып табылады. Осы бағыттағы негізгі жұмыстарға азаматтардың қаржылық сауаттылығын көтеру, түсіндіру-ағарту іс-әрекетін жүргізу, халықтың әлеметтік-экономикалық қорғалу деңгейін жақсарту және қоғамда алаяқтыққа деген төзбеушілік ортаны қалыптастыру жатады.
Мемлекет азаматтардың қаржылық сауаттылғының төмендігінен туындайтын тұрлі-қаржылық алдау-айлақтарға ұшырау қаупін ескере отырып, халықтың қаржылық біліктілігін көтеруге басымдық беруде [51]. Бұл бағыттағы нақты қадам ретінде 2020 жылғы 30 мамырда Қазақстан Республикасы Үкіметінің Қаржы сауаттылықты арттырудың 2020-2024 жылдарға арналған тұжырымдамасын бектіру туралы №338 қаулысы қабылданды [257].    Тұжырымдамаға сәйкес, жоғары оқу орындары мен кллдеждердің оқу жоспарларына қаржылық сауаттылық пен инвестициялаудың негіздеріне қатысты жаға тақырыптар біртіндеп енгізілуде. Осы іс-шаралар жастардың алаяқтық схемаларын дер кезінде анықтауына ықпал етіп [258], азаматтарды оңай табыс уәде етулерге сенбеуге және қаржылық деректерді тексерудегі сыни ойлау қабілетін дамытуға ынталандырады. Соңғы кездері Қазастан Республикасының Ұлттық Банкі [259], Қаржы нарығын реттеу және дамыту агенттігі ҚНРжДА [260] және Қаржы мониторингі агенттігі [261] тұрақты түрде нұсқаулықиар мен әдістемелік құралдарды жариялап, қаржылық пирамидаларды тану жолдары бойынша медиа-компаниялар жүргізуде. 
Мәлім болғандай, елімізде ақпаратты халыққа жеткізудің негізгі құрылымы – масс-медиа. Бұл ұғым дәстүрлі телеарналар мен радиостанцияларды, басылымдарды және онлайн-ресурстарды, сондай-ақ блогерлер мен видеохостинг платформаларын қамтиды. Масс-медиа қоғамдық пікірді қалыптастыруда және азаматтарды әлеуметтік қауіп-қатерлер туралы уақытылы хабардар етуде шешуші рөл атқарады. Cондықтан қаржылық пирамида сияқты жағымсыз әлеуметтік құбылыс өзінің қоғамға тигізер әсерін кеңейтуде масс-медиа көмегіне жүгінері сөзсіз. Қазақстан Республикасының «Масс-медиа» туралы заңы масс-медиа саласындағы қоғамдық қатынастарды реттей отырып, осы бағыттағы құқықтық негіздерді айқындайды және азаматтардың сөз бостандығы мен шығармашылық еркіндікке қатысты конституциялық құқықтарын қамтамасыз етуге бағытталады [262]. Бұл заң қаржылық пирамиданы ескертуде тікелей роль атқармағанымен оның бұл саладағы жанама қызметі бірқатар ережелерінде көрініс тапқан. Бұл заңның қаржылық пирамидаларды ескертудегі жалпы әлеуметтік әлеуетін мемлекет мүмкіндігінше қолдануда деп санаймыз. Елімізде қаржылық пирамидалардың заңсыз әрекеттерінен сақтандыру мақсатында қазір БАҚ арқылы халықты анықталған қаржылық пирамидалар туралы ашық хабардар ету үрдісі бар. Бұл мақсатта қаржы мониторингі агенттігі құқық қорғау органдарымен бірлесе отырып, өздерінің ресми ресурстарында пирамида белгілері бар компаниялардың тізімін жариялайды. Бұл тізімге лицензиялардың болмауы, өте жоғары пайызбен депозиттер тарту, азаматтардың шағымдары және т.б. қызметінде пирамидаларға тән белгілері бар ұйымдар кіреді [263]. Мұндай тізімдерді БАҚ-қа жариялаудың екі мақсаты бар: біріншісі - азаматтарды аталған құрылымдарға салымдар жасауының алдын алу, екіншісі - мұндай сызбалардың әрі қарай таралуына жол бермеу. 
Қаржылық пирамидалардың алдын алудағы жалпы әлеуметтік шаралар қатарына мемлекеттің экономикалық тұрақтылықты нығайту және азаматтардың әл-ауқатын арттыру жөніндегі қадамдарын да жатқызуға болады. Мұндай шаралар қаржылық пирамидалармен күреске арнайы бағытталмағанымен халықтың түрлі БАҚ арқылы жарнамаланатын инвестициялық пирамида сияқты күмәнді кіріс көздеріне деген қызығушылығын төмендетеді. Жұмыссыздық, айлықтың аздығы, инфляция  жанама түрде «жеңіл ақша» тартымдылығын арттырары анық. Қаржылық пирамидалардың қарқынды даму себептерін ашу барысында белгілеп өткеніміздей, инвестициялық пирамидалар дағдарыс кезеңдерінде белсенді дамиды. Сондықтан БАҚ-ын халықты жұмыспен қамту үрдісін дамытуға тарту, шағын бизнеске қолдау жасау, осал топтарға атаулы әлеуметтік көмек көрсету мүмкіндіктері туралы хабардар ету азаматтардың қаржылық жағдайын қамтамасыз етудегі мас-медия мүмкіндіктерін пайдалану арқылы қылмыстылықтың алдын алуға жатады.  

Жоғарыда айтып кеткеніміздей «Масс – медиа туралы» заңда қаржылық пирамидаларды ілгерілету үшін бұқаралық ақпарат құралдарын пайдалануды болдырмауға бағытталған нормалар жоқ. Заңның  13-бабында «Масс-медиадағы жарнама Қазақстан Республикасының «Жарнама туралы» Заңының талаптарына сәйкес жүзеге асырылады, - деп көрсетілгендіктен, ол талаптарды біз «Жарнама туралы» заңға талдау жасау барысында қарастыратынымызды алдын ала ескерткіміз келеді.

Заңның 7 және 9-баптары мемлекеттік деңгейдегі БАҚ саласындағы заңнаманың орындалуын қадағалауға арналған болып, уәкілетті органға қате инвестициялық ақпарат тарататын медиа ресурстарға ықпал ету шараларын қолдануға және тиісті нұсқаулар беруге құқық береді. Ал бұзушылықтар үшін жауапкершілік және оны жеңілдету тәртібі 67-68-баптарда реттелген. Қазақстанның «Масс-медиа» туралы заңында онлайн-ортаға қатысты кейбір аспектілер толық қамтылмағандықтан, осы мәселелер 2023 жылғы 10 шілдеде қабылданған «лайн-платформалар және онлайн-жарнама туралы» №18-VIII заңымен [264] толықтырылды деп айтуға болады. Бұл нормативтік акт цифрлық кеңістіктің ашықтығы мен қауіпсіздігін қамтамасыз етіп, заңсыз контенттің пайда болуына жол бермеу мақсатында онлайн-платформалардың, соның ішінде онлайн-жарнама орналастыру және тарату процестерінің, жұмыс істеуінің құқықтық базасын айқындайды. ҚР «Онлайн-платформалар және онлайн-жарнама туралы» заңын зерделей отырып, оның қаржылық пирамиданы ескертуге төмендегідей  қатыстылығы бар деп санаймыз:

1) манипуляциялық жарнаманың таралуын шектеу үшін таңбалау талабының арқасында тұтынушы пирамида схемаларының жасырын жарнамаларын адал ұсыныстан ажырата алады (Заңның 19-бабы);

2) қауіпті контентті бұғаттау арқылы заңды өкілдің жедел әрекет ету механизмі (24 сағат ішінде) пирамидалық жарнаманы тез бейтараптандыруға мүмкіндік береді (Заңның 9-бабы).

Жалпы біз қарастырып отырған заң азаматтарды жаңылыстыратын жарнамадан қорғауды күшейте отырып, онлайн-платформалар мен жарнама берушілердің жауапкершілігінің ашық шеңберін белгілеу арқылы қаржылық пирамидаларды жалпы әлеуметтік ескерту үшін тиімді деп санаймыз [54].

Қазір халықтың қаржылық сауаттылығына байланысты мақалалар, жаңалықтар мен түрлі ескертулер ұсынатын «Fingramota.kz» айдарымен берілетін мамандандырылған портал жұмыс істеуде [51; 265]. Мұндай материалдарда қаржылық пирамидалардың негізгі белгілері – уәде етілген табыс, нақт өнім немесе лицензияның болмауы, агрессивті сату тәсілдері және жаңа мүшелерді тартуды есту сияқты аспектілер нақты мысалдар арқылы түсіндіріледі. Ашылған құрылымдардың қардаптары мен салым жасаудың салдары көрнекі түрде көрсетіледі [52; 53]. Бұқаралық ақпарат құралдарында ток-шоулар, сарапшылармен әңгімелесулер және халықты қаржылық сауаттылық шақыратын жарнамалық роликтер кеңінен таратылады. Жарнама таратушылардың мінез-құлқын қалыптастыруда шешуші рөл атқарып, тауарлар, қызметтер және инвестициялық өнімдерді таңдаудағы азаматтардың шешімдері мен мотивациясына тікелей әсер етеді. Сонымен қатар, ол маңызды әлеуметтік идеяларды насихаттаушы ретінде ғана емес, жалған ақпарат, соның ішінде қаржылық алаяқтық схемаларын тартуға мүмкіндік беретін күшті коммуникациялық құрал ретінде де әрекет етеді. Демек, адам санасына тигізетін жарнаманың оң және теріс ықпал даусыз.

Осы орайда, Қазақстан Республикасының «Жарнама туралы» 2003 жылғы 19 желтоқсандағы №508 Заңы жарнаманы дайындау, тарату, орналастыру және пайдалану үшін қолайлы жағдай жасауды, нарықтағы әділетсіз бәсекелестіктің алдын алуды, жалған жарнаманы жоюды және оған тыйым салуды мақсат етеді  [108]. Заңның 6-бабы жарнамаға қойылатын негізгі талаптарды бекітіліп, электорондық коммерцияны қоса алғанда, таралу нысанына немесе құралына қарамастан, жарнама анық және тікелей ұсынылған кезде ғана танымал болуы тиіс деп көрсетеді. Бұл ақпараттың түсінікті, адал және жарнама екендігі айқын болуын талап етеді. Қаржылық пирамидаларға қатысты бұл норманың ескертушілік және алдын алу сипаты да бар. Осы баптың 4-тармағында «Егер жарнама берушi жүзеге асыратын қызмет лицензиялануға тиiс болса, онда тиiстi тауарды (жұмыстарды, көрсетiлетiн қызметтердi) жарнамалау кезiнде, сондай-ақ жарнама берушiнiң өзiн жарнамалау кезiнде, радиодағы жарнаманы қоспағанда, лицензияның нөмiрiн және лицензия берген органның атауын көрсету қажет», - деп көрсетілген. Қаржылық пирамиданы жарнамалау барысында жарнама берушілердің өз негізгі ниетін ашық көрсетпейтінін ескеретін болсақ, жарнаманы лицензия талап етпейтін кез-келген қызмет түрі етіп көрсетулері мүмкін деген тұжырым жасаймыз. Біз қарастырып отырған заңның 13-бабы жекелеген өнiм түрлерiн (жұмыстарды, көрсетілетін қызметтерді) жарнамалау ерекшелiктерiне арналып, 6)-тармағында қаржылық (инвестициялық) пирамиданың қызметін жарнамалауға тыйым салынатындығы нақты белгіленген. Осы жерде жоғарыда айтып кеткеніміздей, жарнамалауға ұсынылған қызмет түрінің нақты қаржылық пирамида немесе пирамида еместігіне қалай көз жеткіземіз деген сұрақ туындайды. Себебі іс жүзінде көптеген пирамидалар лицензиясыз «білім беру платформалары» немесе «бонустық бағдарламалар» ретінде жарнамаланады. 
Демек, «Жарнама туралы» заңда қаржылық пирамидалар қызметін жарнамалауға салынатын тыйымнан бөлек бақылаудың процестік және техникалық аспектілерін нақтылау, іске асыру тетігін күшейту және толықтыруға да назар бөлу керек деп пайымдаймыз. Анықталған пирамидалардың нақты мысалдары, оларға қаржы салудың зардаптары және типтік белгілері, мысалы, кірістің уәде етілуі, нақты тауар немесе лицензияның болмауы, агрессивті маркетинг әдістері және жаңа мүшелеріді тартудың міндеттілігі сияқты аспектілер, ашық және қолжетімді түрде талданады [52; 53]. Бұдан бөлек, БАҚ алаңында ток-шоулар, сарапшылармен пікірталастар және азаматтардың қаржылық сауаттылықа шақыратын әлеуметтік жарнамалар кеңінен насихатталады. Жарнама тұтынушының міне-құлқын қалыптастыруда шешуші рөл атқара отырып, тауарлар мен инвестициялық өнімдерді таңдау кезіндегі азаматтардың мотивациясы мен қалауына тікелей әсер етеді. Сонымен бірге, бұл құрал маңызды идеяларды насихаттаумен қатар, жалған ақпарат таратуға, соның ішінде қаржылық алаяқтық схемаларға тартуға да қабілетті, яғни жарнаманың адам санасына оң және теріс ықпал ететінні даусыз. Осыған байланысты, Қазақстан Республикасының «Жарнама туралы» 2003 жылғы 19 желтоқсандағы №508 Заңы жарнаманы жасау, тарату және пайдалану үшін қолайлы жағдай жасауды, нарықтағы адал бәсекелестікті қорғауды, сондай-ақ этикаға жатпайтын жарнамаларды болдырмау мен тыйым салуды мақсат етеді [108]. Заңның 6-бабында жарнамаға қойылатын негізгі талаптар бекітіліп, электрондық коммерцияны қоса алғанда, тарату формасы немесе құралына қарамастан, жарнаманың анық және тікелей ұсынылуы арқылы танымал болуы тиіс екені айтылады. Бұл талап берілетін ақпараттың түсінікті, жалғансыз және жарнама сипаты ашық көрсетілуін қамтамасыз етеді. Қаржылық пирамидалармен байланысты бұл норма да ескерту сипатындағы маңызды жанама әсерге ие. Осы екі ереже мазмұнына сәйкес, пирамиданың аты тікелей аталмағанымен заң шығарушының қаржылық құрылым қызметін жанама түрде шектейтіндігіне көз жеткіземіз. Бұл ережелер заңшығарушының қаржылық пирамидалардың қызметін ескертуге деген нақты талпынысын көрсетеді. Дегенмен, жоғарыда белгілеп өткеніміздей осы күнге дейін қаржылық пирамида құрбандарының саны азаймай тұр. БАҚ-та алаяқтық сызбалардың белсенді жарнамасы әлеуметтік желілер мен мессенджерлер арқылы таратылатындығы атап өтілді [53; 266]. Сондықтан біз еліміздегі «Жарнама туралы» Заңның ескертушілік әлеуетін пайдалана отырып, заңсыз әрекеттерін бүркемелеп жарнама берген адаммен қатар сол жарнаманы таратушы адамды бірге жауаптылыққа тарту қаржылық пирамидалардың салдарымен күресуге емес, қылмыстық ниет жүзеге асырыла бастағанда немесе әрекет басталмай тұрып-ақ оның жолын кесуге ықпал етер еді деп пайымдаймыз. Азаматтық құқықтық қатынастағы ортақ жауапкершілік түсінігі ҚР Азаматтық кодексінің 287-бабында көзделген және бұл ұғым зиян бірнеше субъектілердің бірлескен әрекеттерімен келтірілген немесе әрқайсысының кінәсінің дәрежесін дәл анықтау мүмкін болмаған жағдайларда қолданылады. Біз қарастырып отырған заңның 3-бабының 5)-тармағында «жарнама таратушы – мүлiктi, оның iшiнде телерадио хабарларын таратудың тexникалық құралдарын беру және (немесе) пайдалану жолымен және өзге де тәсiлдермен жарнамалық ақпаратты тарату мен орналастыруды жүзеге асыратын жеке немесе заңды тұлға»,-деп бекітілгенімен, заңда оның міндеттері мен жауапкершілігі туралы арнайы бап жоқ. Ал жарнама таратушы (медиа-платформа, телеканал, интернет-сайт) тыйым салынған қызмет туралы ақпаратты оның заңға сәйкестігін тексермей орналастырса, ол жанама түрде болса да құқық бұзушылыққа қатысады деп санаймыз. Тұтынушы - жарнамалық қатынастардағы ең осал тарап. Ол жарнамаланған ақпараттың дұрыстығын немесе заңдылығын тексере алмайды. Сондықтан жарнама тізбегіне қатысушыларға тыйым салынған қызметті ілгерілетуге жол бермеу міндетін жүктеу әділ деп санаймыз. Осы тұрғыдан алғанда мұндай ортақ жауапкершілік:

‒ заңнаманың привентивті әсерін күшейтеді;

‒ жарнамалық процеске қатысушыларды өз ісіне мұқият болуға шақырады;

‒ барлық кінәні автоматты түрде жүктемей, тек зиян келтірілген жағдайда ғана нәтиже үшін жауапкершілік белгілейді деп ойлаймыз. Халықаралық тәжірибеде, соның ішінде ЕО-ның 2005/29/EC «Жосықсыз коммерциялық тәжірибе туралы» директивасын қоса алғанда, бұқаралық ақпарат құралдары мен жарнама таратушылар, егер олар жарнамаланатын қызметтің заңсыздығы туралы білсе немесе білуі керек болса, жауап беретіндігі жайлы ереже бар [267]. Осы баптың 4-тармағында «Егер жарнама берушi жүзеге асыратын қызмет лицензиялануға тиiс болса, онда тиiстi тауарды (жұмыстарды, көрсетiлетiн қызметтердi) жарнамалау кезiнде, сондай-ақ жарнама берушiнiң өзiн жарнамалау кезiнде, радиодағы жарнаманы қоспағанда, лицензияның нөмiрiн және лицензия берген органның атауын көрсету қажет», - деп көрсетілген. Қаржылық пирамиданы жарнамалау барысында жарнама берушілердің өз негізгі ниетін ашық көрсетпейтінін ескеретін болсақ, жарнаманы лицензия талап етпейтін кез-келген қызмет түрі етіп көрсетулері мүмкін деген тұжырым жасаймыз.
Елімізде қаржылық пирамидалар қызметіне қарсы іс-қимыл тетігін толықтыру үшін қолданылады деп жоспарланған кейбір оң өзгерістердің осы уақытқа дейін отандық заңнамамызда көрініс таппауы өкінішті. Жалпы әлеуметтік алдын алу шараларына жататын сондай жобалардың бірі – Қазақстан Республикасының Бас прокуратурасы әзірлеуші болып табылатын «қаржы (инвестициялық) пирамидаларының қызметіне қарсы іс-қимыл мәселелері бойынша кейбір заңнамалық актілерге өзгерістер мен толықтырулар енгізу туралы» 2013 жылғы Заң жобасы. Осы заң жобасына сәйкес Қазақстан Республикасы азаматтық кодексінің 715-бабын: «Басқа тұлғалардан ақшалай қаражатты немесе өзге де мүлікті не оған құқықты ерікті түрде тарту және (немесе) активтерді осындай тұлғалардың пайдасына қайта бөлу есебінен көрсетілген тұлғаларға материалдық пайда төлеуге уәде беріп немесе төлей отырып, жеке және заңды тұлғалардан мүлікті иеліктен айыру не сатып алу, өзге де беру, жұмыстарды орындау не қызметтер көрсету жөніндегі қызметпен іс жүзінде айналысуға бағытталмаған ақшалай қаражатты немесе өзге де мүлікті не оған құқықты ерікті негізде тартуға жол берілмейді», - деген  4-тармақпен толықтыру көзделген болатын [46, 268]. Біз бұл заңнамалық ұсыныс толығымен негізді еді деп санаймыз (бұл жағдайда біз жобаның мәтіндік мазмұнына сыни талдау жасаудан аулақпыз). Жалпы азаматтық-құқықтық қатынастар саласында қоғамдық қатынастарды реттеудің диспозитивті әдісі кеңінен қолданылатындықтан бұл сала тиісті түзетулерге мұқтаж деп санаймыз. Бұл әкімшілік-құқықтық немесе қылмыстық-құқықтық шараларға қарағанда әлдеқайда тиімді, себебі азаматтық-құқықтық қатынас бойынша қаржылық пирамидалар қағидатына сәйкес әрекет ететін ұйымдарды құрудың бастапқы кезеңдерінде-ақ  ықтимал қылмыстылықтың жолын кесетін алдын алу әлеуеті іске қосылады деп пайымдаймыз. 

Қазақстан Республикасының 2010 жылғы 4 мамырдағы «Тұтынушылардың құқықтарын қорғау туралы» №274-IV Заңы қаржылық пирамидаларға қарсы іс-қимылға тікелей арналмағанымен, заң ережелері мұндай заңсыз әрекеттермен күресу құралдарын ұсынады. Пирамидалардың қызметі адамдарға тұтыну қызметінің табиғатына (жалған инвестициялау) қатысты жалған ақпарат берумен байланысты десек, «Тұтынушылардың құқықтарын қорғау туралы» заң тұтынушылардың құқықтарын қорғаудың құқықтық, экономикалық және «әлеуметтік негіздерін, сондай-ақ тұтынушыларды қауіпсіз және сапалы тауарлармен (жұмыстармен, көрсетілетін қызметтермен) қамтамасыз ету жөніндегі шараларды айқындауға» арналған [269]. Тұтынушылардың құқықтарын қорғау туралы заң азаматтарға көрсетілетін қызмет туралы дұрыс ақпарат алу құқығына, жосықсыз практикаға тыйым салуға және тұтынушының құқықтарына нұқсан келтіретін шарттарды жарамсыз деп тану мүмкіндігіне кепілдік береді, яғни бұл заңның превентивті қызметінің бар екендігін айқындайды. 

Бұл заң:

1. Азаматтардың құқықтық ақпараттылығын және олардың қаржылық ұсыныстарды талдау қабілетін арттырады.

2.
Болашақ салымшылар үшін пирамидалардың тартымдылығын төмендетіп, тұтынушы талаптарын қорғау механизмін белгілейді. 

3. Ашықтықты талап ететіндіктен алаяқтыққа негізделген қаржылық сызбалардың таралуына кедергі болады. Дегенмен біз қарастырып отырған заң тауарларды, жұмыстарды және қызметтерді жеке қажеттіліктері үшін сатып алу кезіндегі тұтынушы құқықтарын белгілейтіндіктен оның нормаларының қаржылық пирамидаларды ескерту әлеуеті шектеулі десек артық емес. 

Пирамидаға қатысушы ресми түрде классикалық тауарды немесе қызметті тұтынушы емес, салымшы (инвестор) ретінде әрекет ететіндіктен көп жағдайда адамдардың ақшасы әдеттегі сатып алу-сату шартынсыз немесе қызмет көрсетусіз инвестициялық табысқа салынады. Сондықтан пирамиданы ұйымдастырушы мен салымшы арасындағы қатынастар біз қарастырып отырған заң аясынан тыс қалады. Мамандардың пікірінше, қаржылық пирамида қатысушылары дәстүрлі мағынадағы «тұтынушылар» қатарына жатпайтындықтан өз құқықтарын қорғау үшін тұтынушылардың құқықтарын қорғау туралы заң тетіктерін пайдалана алмайды [270]. Дегенмен, Заңның жекелеген ережелері заңсыз сызбаларға қатысты мәселелерді жанама түрде қозғайды. Пирамидалардың қызметі адамдарға тұтыну қызметінің табиғатына (жалған инвестициялау) қатысты жалған ақпарат берумен байланысты десек, «Тұтынушылардың құқықтарын қорғау туралы» заң тұтынушылардың құқықтарын қорғаудың құқықтық, экономикалық және «әлеуметтік негіздерін, сондай-ақ тұтынушыларды қауіпсіз және сапалы тауарлармен (жұмыстармен, көрсетілетін қызметтермен) қамтамасыз ету жөніндегі шараларды айқындауға» арналған [269]. Дегенмен, 33-1-бап мазмұны электрондық коммерциялық платформалар қызметімен шектелгендігін де айтпай кете алмаймыз. Ал пирамидалардың басым бөлігі заңды сайттарды айналып өтіп, өздерінің сайттары, әлеуметтік желілері, мессенджерлері және офлайн презентациялары арқылы жұмыс істейді [53]. Заңмен кепілдендірілген тұтынушылардың басқа да қызмет туралы сенімді ақпарат алу, қызметтің қауіпсіздігі, зиянды өтеу сияқты негізгі құқықтары пирамидаға тартылған кезде теориялық тұрғыдан қозғалары анық. Себебі ұйымдастырушылар жоғары кіріс туралы көрінеу жалған ақпарат беріп азаматтарды адастыратындықтан сенімді ақпарат алу құқығын бұзады. Пирамиданың заңсыз қызметі тұтынушыға мүліктік зиян келтіретіндіктен бұл заңның қауіпті (ақаулы) қызметтерден қорғау сияқты мақсатына қайшы екені сөзсіз. Бірақ, бұл нормаларды іс жүзінде жүзеге асыру тетіктері жеткіліксіз. Жәбірленуші тарап көбінесе өзін «қызмет тұтынушысы» деп санамайтындықтан тұтынушылардың құқықтарын қорғау органдарына жүгінбей, бірден алаяқтық туралы қылмыстық іс бойынша арызданады [47]. 
Мемлекеттік органдар да пирамиданы тұтынушылық емес, қылмыстық немесе әкімшілік құқықтық қатынас арқылы анықтайды. Алайда қаржылық пирамиданың заңсыз қызметіне ұрынған салымшылар да қандай да бір затты немесе қызметті сатып алуға ниеттеніп, осы мақсатқа қаражат жұмсағандықтан мұндай адамдар да тұтынушы мәртебесінде болуы керек деп пайымдаймыз. Заңнаманы зерделей отырып онда тұтынушыларды қаржылық пирамидалардан тиімді қорғауға кедергі келтіретін реттеудегі бірқатар олқылықтар бар екенідігіне көз жеткіздік. Ең бастысы, заңда «қаржылық пирамидаға қатысты» ұғымдық аппараттың анықталмауы сол құбылысқа қатысты қатынастарды реттеуді қиындатуда деп ойлаймыз.  Қаржылық қызмет азаматтар, бизнес пен мемлекет арасында ақша ресурстарын жинақтауға, бөлуге және тиімді пайдалануға ықпал ете отырып, экономикалық жүйенің жұмыс істеуін қамтамасыз етеді. Олар халықтың жинақ, несие, сақтандыру және инвестицияларға қол жетімділігін қамтамасыз ету, осылайша қоғамның тұрақты дамуы мен әл-ауқатын қолдау арқылы маңызды әлеуметтік рөл атқаратындығын ескере отырып, біз қарастырып отырған заңнамаға қаржылық қызмет тұтынушысы деген ұғымдық аппаратты енгізген жөн. 
Бұл анықтама қаржылық қызмет тұтынушылары қатарына түрлі псевдоинвестициялық сызбаларға тартылған адамдарды жатқызуға,  қаржылық қызметтердің заңды және квазилегалды нысандарын қамтуға және алып отырған қызметінің құқыққа қайшы екендігін білмей қаржылық пирамидалардың құрбаны болған адамдарды  заңда көзделген жағдайларда қорғау мүмкіндігін қолдануға негіз болады деп санаймыз. Сондықтан Қазақстан Республикасы «Тұтынушылардың құқықтарын қорғау туралы» Заңының қаржылық пирамида сызбаларына тартудың алдын алу әлеуетін арттыру және заңдық айқындылық пен құқық қолдану тиімділігін кеңейту мақсатында осы заңның 1-бабын төмендегі мазмұндағы 15-1-тармақшамен толықтыру ұсынылады: «Қаржылық қызмет тұтынушысы – бұл жеке, отбасылық және кәсіпкерлік қызметпен немесе қаржылық пирамида белгілері бар инвестициялық сызбаларға тартумен байланысты емес өзге де мұқтаждықтар үшін қаржылық қызметтерді сатып алатын, пайдаланатын не сатып алуға ниеттенетін жеке тұлға». 

Сондай-ақ, қаржылық пирамидалармен байланысты қылмыстылықтың жалпы әлеуметтік профилактикасын күшейту және тұтынушылардың құқықтарын жосықсыз инвестициялық ұсыныстардан қорғау үшін Қазақстан Республикасы «Тұтынушылардың құқықтарын қорғау туралы» Заңының 7-бабында белгіленген тұтынушылар құқығын барынша кеңейту қажет деп ойлаймыз. Заңның 7-бабының 3-тармағының қазіргі қолданыстағы редакциясы: «3) тауар (жұмыс, көрсетілетін қызмет) туралы, сондай-ақ сатушы (дайындаушы, орындаушы) туралы ақпарат алуға» деп берілген. Ереженің осылайша мазмұндалуы осы заңның 2-1-бабының («Тұтынушылардың құқықтарын қорғаудың негізгі қағидаттары») 2)-тармағында бекітілген «сатушы (дайындаушы, орындаушы) ұсынатын тауарлар (жұмыстар, көрсетілетін қызметтер) туралы ақпараттың қолжетімділігі және дұрыстығы» қағидатына толық сәйкес келмейді деп санап, аталмыш нормада тұтынушыларды қаржылық қызметтегі жосықсыз сатушылардан, оның ішінде қаржылық пирамидадан қорғау тетігін қарастырған жөн деп пайымдаймыз.  
Осы мақсатта 7-баптың 2-тармағын төмендігідей құрылымдау ұсынылады: «2) тауар (жұмыс, қызмет) туралы, оның ішінде инвестициялық өнім ұсынылған жағдайда - оның құқықтық мәртебесі, кіріс көзі, қаржылық пирамида белгілерінің болуы туралы, сондай-ақ сатушы (өндіруші, орындаушы) туралы, тауардың мемлекеттік тіркеуден өткендігі, рұқсат құжаттары мен қызметінің заңдылығы туралы анық, толық және қолжетімді ақпарат алуға». 

Қазір желілік маркетингтер сырттай заңға сыйымды болып көрінгенімен, оның ішкі мәні түсініксіз. Заңда тауарды сату деген атпен жаңа қатысушыларды тарту үшін сыйақы жасау ұйымдастырылатын «өнімнен тұратын пирамидаларға» тыйым салатын ережелер жоқ [52; 53]. Қаржылық пирамидаға қатысты істерді қарастыратын судьялардың пікірінше, «желілік маркетинг (косметика сату және т.б.) қағидаты бойынша құрылған шағын қаржылық пирамидалар іс жүзінде сотқа дейін жетпейді» [271]. Заңнамадағы кемшіліктер жосықсыз ұйымдардың заңды сауда артында пирамидалық мәнді жасыруларына мүмкіндік береді. Заңды көп деңгейлі маркетингтік қызмет пен пирамидалық сызбаларды ажыратудың нақты өлшемдерінің болмауы нәтижесінде құқық қолданушылар мұндай жағдайларды жарнама саласындағы әкімшілік құқық бұзушылық ретінде анықтайды және ауқымды зиян келтірілмейінше мұндай әрекеттерді қылмыс құрамы ретінде мүлдем қарастырмайды. 
Сондай-ақ, біз қарастырып отырған заңда сатушылар мен сервистерді ұйымдастырушылардың тұтынушыны инвестициялық тәуекелдер және қаржы моделінің құқықтық мәртебесі туралы хабардар ету жөніндегі міндеттемелері де қарастырылмаған. Қаржылық сызбаларды ілгерілетудің, соның ішінде желілік маркетингті, цифрлық платформаларды және әлеуметтік желілерді пайдаланудың жосықсыз тәжірибелері үшін арнайы жауапкершіліктің болмауы, әсіресе цифрландыру дәуірінде өзекті екендігі сөзсіз [53]. Осы мақсатта сатушының (дайындаушының, орындаушының) тауар (жұмыс, көрсетілетін қызмет) туралы ақпарат беру жөніндегі міндеті көрсетілген Қазақстан Республикасы «Тұтынушылардың құқықтарын қорғау туралы» Заңының 25-бабын төмендегі редакциядағы 8-тармақпен толықтыруды ұсынамыз: «Қаржылық пирамида тетігіне негізделген тауарларды, жұмыстарды, көрсетілетін қызметтерді немесе жаңа қатысушыларды тарту есебінен табыс табуды көздейтін және нақты тұтынумен, өндірумен немесе инвестициялаумен байланысты емес өзге де сызбаларды ұсынуға және жүзеге асыруға жол берілмейді».
Қаржылық пирамидалар цифрлық кеңістікте белсенді таралып, мұндай құқыққа қайшы әрекеттері жоғары латенттілікке ие болған жағдайда  тұтынушылардың алданып қалғандығын заңсыз әрекеттің бастапқы кезеңінде білуді, оның алдын алу мен жолын кесуді қамтамасыз ете алатын цифрлық құралдарды дамыту ерекше өзекті. Осыған байланысты тұтынушылардың құқықтарын қорғаудың бірыңғай ақпараттық жүйесін (бұдан әрі – ТҚҚБАЖ) қалыптастыру, жүргізу және пайдалану қағидаларын реттеуге бағытталған Қазақстан Республикасының «Тұтынушылардың құқықтарын қорғау туралы»  Заңының 6-3-бабы маңызды нормативтік мәнге ие. Норма мазмұнына сәйкес бұл ережелердің құрылымдалуының 3 мақсаты бар:

‒ тұтынушылардың өтініштерін жүйелеу және талдау жасау;

‒ тұтынушылардың құқықтарын қорғауды жүзеге асыратын органдарды ақпараттық қамтамасыз ету;

‒ нарық субъектілерінің іс-әрекеттерінің ашықтығы мен есептілігін қамтамасыз ету.

Қазіргі кезеңде ТҚҚБАЖ тұтынушылардың құқықтарын қорғау саласындағы уәкілетті органдар, қаржы мониторингі агенттігі (ҚМА),  прокуратура және ішкі істер органдары, Ұлттық банк пен Қаржы нарығын реттеу агенттігі (ҚНРжДА), кибер-шабуылдарды талдау және тергеу орталығы (ҰҚК) және өзге де техникалық құрылымдар арасындағы ведомствоаралық ақпараттық өзара іс-қимылдың негізгі буыны болу мүмкіндігіне ие. Алайда, іс жүзінде 6-3-бап тұтынушылардың құқықтарын қорғаудың бірыңғай ақпараттық жүйесіндегі ақпараттарды өңдеу алгоритмінің қаржылық пирамида белгілерін анықтау тетіктерін біріктіруді көздемейді. Сондай-ақ, қаржылық пирамидалардың жоғары әлеуметтік қауіптілігіне қарамастан жүйеге, қадағалау және құқық қорғау органдарына түсетін күдікті инвестициялық ұсыныстар туралы ақпаратты бағыттау алгоритмі жоқ. Яғни, ТҚҚБАЖ арналған 6-3-бапта қаржылық пирамидаларды ескерту мақсатында  тұтынушылық жүйе мен қаржылық және қылмыстық бақылау жасау органдары арасындағы өзара әрекеттестікті автоматты түрде жүзеге асыруға бағытталған ведомствоаралық ақпарат алмасу, сол ақпаратқа талдау жасау қызметтері болуы керек деп санаймыз.

Ведомствоаралық өзара әрекеттестік бәлкім өзге құжатта реттелді ме екен деген ниетпен Қазақстан Республикасы Сауда және интеграция министрінің 2020 жылғы 15 желтоқсанда қабылданған «Тұтынушылардың құқықтарын қорғаудың бірыңғай ақпараттық жүйесін қалыптастыру, жүргізу және пайдалану жөніндегі қағидаларын» зерделедік [272]. Аталмыш заңға тәуелді акт тұтынушылардың құқықтарын қорғаудың бірыңғай ақпараттық жүйесін қалыптастыру, жүргізу және пайдалану тәртібін айқындауға бағытталған.

Қазіргі таңда ТҚҚБАЖ сатушыларға, қоғамдық бірлестіктерге, сотқа дейінгі реттеу субъектілеріне және уәкілетті органға жүгіну сияқты өзара іс-қимыл тетіктерін қамтиды. Алайда, біз қарастырып отырған қағидада жүйені қаржылық пирамида көріністері туралы жедел ведомствоаралық ақпарат алмасу үшін пайдалануға мүмкіндік беретін арнайы ережелер жоқ. Ведомствоаралық өзара іс-қимыл негізінен Комитет пен ведомствоаралық кеңес деңгейінде жүзеге асырылады, бірақ ТҚҚБАЖ-нің қаржы мониторингі, ІІМ, Қаржы нарығын реттеу агенттігі сияқты басқа органдармен өзара іс-қимыл тетігі айқындалмаған. Сондықтан азаматтардың жалған инвестициялық сызбаларға тартылғандығы туралы шағымдар түскенімен олар «қаржылық пирамида» белгісі бойынша жіктелмейді, анықталған қауіп туралы тиісті органдар автоматты түрде хабардар етілмейді және ТҚҚБАЖ пирамидалардың жұмыс істеуінің қаншалықты заңды екендігін анықтау құралдары жоқ. Осы мақсатта ТҚҚБАЖ төмендегідей толықтырулар енгізу қажет деп санаймыз:

а) келіп түскен шағымдарды жіктеу міндетін енгізу мақсатында: «Жалған инвестициялық қызметке қатысу мүмкіндігі туралы өтінішті енгізу кезінде жүйе операторы оны «қаржылық пирамида» деген мамандандырылған санатпен белгілейді»;

ә) ведомствоаралық ақпарат алмасуды белгілеу мақсатында: жүйе «қаржылық пирамида» санатымен өтініш тіркеу кезінде уәкілетті органға, қаржы нарығын реттеу және дамыту агенттігіне және ІІМ-ге хабарламаны автоматты түрде жіберуді қамтамасыз етеді»;

б) ТҚҚБАЖ-не талдау жасау және есептілікті енгізу мақсатында: «жүйеде санаттар бойынша өтініштер санын қадағалауға, географиялық кластерлерді және күдікті субъектілердің қызметін анықтауға мүмкіндік беретін талдау модулі көзделеді»;

в) жедел әрекет ету рәсімін әзірлеу мақсатында, «уәкілетті орган хабарлама түскен соң белгіленген мерзім ішінде ведомствоаралық тергеуге бастамашылық жасауға не өзге құзыретті органдардың қатысуымен тексеру жүргізуге міндетті» деген ережені енгізуді;

г) кері байланыс жасау және тұтынушыны хабардар ету тетігін іске асыру мақсатында: «тұтынушы өзінің өтінішінің мәртебесі туралы және қабылданған шаралар туралы, оның ішінде егер өтініш қаржылық пирамида ретінде жіктелсе, ведомствоаралық шешім туралы кері хабарлама алады». 

ТҚҚБАЖ-не мұндай толықтырулар енгізу арқылы біз ең алдымен жүйелік есеп пен талдау жасау көмегімен қылмыстылықтың алдын алу тиімділігін арттырып, жалған инвестициялық сызбалар мен азаматтардың өзара іс-қимыл үлгілерін анықтауға мүмкіндігіне ие боламыз. Өтініштердің мамандандырылған санаттары латенттілікті төмендетіп, қаржылық алаяқтық жағдайларын жіктеуге құқықтық негіз болып, яғни шағымға құқықтық жауап беру жылдамдығын арттырады. Қаржылық пирамидамен күрестегі ведомствоаралық алмасу қаржылық пирамидалардың жолын кесуге қатысатын органдардың өзара үйлесімділігін қамтамасыз етіп, алынған ақпараттардың бытыраңқылығын төмендетіп бір жүйеге түсуіне ықпал етеді. Кері байланыс арқылы азаматтардың жүйені пайдаланудағы сенімдерін арттырып, қоғамдық ескерту әсерін күшейтеді деп ойлаймыз. Сонымен  «Тұтынушылардың құқықтарын қорғаудың бірыңғай ақпараттық жүйесін қалыптастыру, жүргізу және пайдалану қағидаларына» қатысты ұсынылған толықтырулар тұтынушылардың құқықтарын қорғау және халықтың қаржылық қауіпсіздігін арттыру міндеттеріне сәйкес келетін қаржылық пирамидаларға қарсы күрестегі кешенді мониторинг, ведомствоаралық өзара іс-қимыл және талдамалық қолдау инфрақұрылымын құрайды деген сенімдеміз.
Қазақстан Республикасының 2015 жылғы 24 қарашадағы «Ақпараттандыру туралы» №418-V Заңы мемлекеттің ақпараттық-коммуникациялық инфрақұрылымын қалыптастырудың, дамытудың және оның жұмыс істеуінің құқықтық негіздерін бекітіп, цифрлық ортада ақпарат айналымы тәртібін және ақпараттық кеңістік субъектілерінің өзара іс-қимылын айқындайтын заң болғандықтан,  оның қаржылық пирамидаларды жалпы әлеуметтік тұрғыдан ескертуде маңызы зор деп санаймыз [273]. Себебі, бүгінгі таңда интернет пен цифрлық платформалар қаржылық пирамидаларды ілгерілетудің, қатысушыларды тартудың және қаржы ағындарын ұйымдастырудың негізгі арнасы екені жасырын емес. Заң қаржылық пирамиданы ескерту тетіктерімен тікелей байланыста болмағанымен заңда:

‒ мемлекеттік ақпараттық жүйелердің жұмыс істеуі;

‒ интернет-ресурстар мен әлеуметтік платформалар иелерінің қызметі;

‒ байланыс операторлары мен хостинг-провайдерлердің міндеттері;

‒ заңсыз контентке қол жеткізуді шектеу тәртібі сияқты қаржылық пирамиданы ескертудің жанама тетіктерінің бар екендігін байқауға болады. Яғни, «Ақпараттандыру туралы» заңның  қаржылық пирамидаға қатысты алдын алу қызметі әлеуметтік желілердегі сайттар мен парақшаларды бұғаттау, ескертулер жасау, байланыс операторлары мен мемлекеттік органдардың техникалық өзара іс-қимылын қамтамасыз ету [53].

Заңнамалық база киберқауіпсіздік саласындағы жедел және сараптамалық орталықтардың, сондай-ақ инциденттерге реакция көрсету мехнизмдерінің жұмысын реттейді. Осы қызметтік тізбек интернет-ресурстарды тарайтын алаяқтық схемаларды бақылауға және оларды бұғаттауға мүмкіндік беретін тиімді құрал ретінде қызмет ете алады. Қазіргі уақытта IT технологияларының арқасында пирамидалық құрылымдарға ұқсас мыңдаған сайт пен аккаунт қолжетімсіз етілген [274]. «Ақпараттандыру туралы» заңда қаржылық мониторингтің тікелей нормалары қарастырылмағанымен, құжаттарға сараптама жүргізу және мемлекеттік сараптама саласындағы ережелер бар. Сонымен қатар, заң ақпараттық-коммуникациялық технологиялар саласын дамытуға және маман кадрлармен қамтамасыз етуге бағытталған. Бұл әлеуетті білім берудің цифрлық платформаларын құру, қаржылық сауаттылықты көтеру және алаяқтық жоспарларды анықтау мақсатында пайдалануға болады. Ағымдағы жағдайда компанияларды тексеруге арналған «Baiga piramida» жүйесі, «Telegram»-боттар және белсенді ақпараттық науқандар сияқты құралдар белсенді жұмыс істеуде.

Сондықтан, біз «Ақпараттандыру туралы» заң киберқауіпсіздікті, интернет-кеңістікті бақылауды және цифрлық құзыреттілікті дамыту арқылы қаржылық пирамидаларға қарсы тұрудың тиімді инфрақұрылымын қалыптастыруға негіз бола алады деп санаймыз. Қазірдің өзінде біз боттар арқылы тексеру, аккаунттарды блоктау және білім беру платформаларын пайдалану сияқты цифрлық инновациялардың практикалық тиімділігін байқап отырамыз. Жалпы алғанда, бұл заңның құқықтық әлеуетін толыққанды және нәтижелі пайдалану үшін цифрлық сервистерді жетілдіру, контентке сараптама жасау және ведомствоаралық ақпарат алмасуды жақсарту сияқты мақсатты заңнамалық өзгерістер енгізу қажет деп есептейміз. 
«Сауда қызметін реттеу туралы» Қазақстан Республикасының 2004 жылғы 12 сәуірдегі  №544 Заңы қаржылық пирамидалардың әлеуметтік қаупіне қарсы күресте маңызды құқықытқ база болып табылады [275]. Бұл нормативтік акт адал бәсекелестікті, тұтынушылар мүдделерін қорғауды және мемлекеттік сауда саясатын жүзеге асыруды мақсат етеді. Алайда, қаржылық пирамидалар өз іс-әрекеттерін заңсыз қаржылық операциялар ретінде ұсына отырып, сауда саласына тікелей жатпайтындықтан, аталмыш заң оларды тікелей реттемейді.

Дегенмен, мемлекеттік бақылау құралдары арқылы жанама әсер ету мүмкіндіктері қарастырылған. Заң сауда жүргізу тәртібін бекіту, субъектілерді сертификаттау мен мемлекеттік қадағалауды, сондай-ақ заң бұзушылықтар анықталған жағдайда тауар айналымын тоқтау немесе тыйым салу механизмдерін қамтиды. Пирамидалық схемалар негізігнен қаржылық айналымға негізделгіндіктен, бұл шараларды тікелей салу механизмдерін қамтиды. Пирамидалық схема негізінен қаржылық айналымға негізделгендіктен, бұл шараларды тікелей қолдану қиынға соғады. Сонымен қатар, «қызметті тоқтату» немесе «сатуға тыйым салу» түсініктерін технологиялық тұрғыдан интерпретациялау арқылы, яғни егер пирамида тауар сату немесе дистрибуция ретінде маскырланса, жарнама материалдарын немесе веб-сайттарды бұғаттау арқылы тиімді әрекет етуге болады. 

Сондай-ақ, заңның 3-бабында бекітілген:
‒ сауда қызметі субъектілері құқықтарының теңдiгi;

‒ еркiн және адал кәсiпкерлiктi қолдау;

‒ сапалы сауда қызметiн көрсетудi қамтамасыз ету;

‒ сауда қызметi түрлерiн еркiн таңдау және оны сауда қызметi  субъектiлерiнiң жүзеге асыру мүмкiндiгi;

‒ тұтынушылардың, сауда қызметi субъектiлерiнiң және мемлекеттiң құқықтары мен заңды мүдделерiн тең дәрежеде қорғауды қамтамасыз ету сияқты қағидаттары ақпараттық жұмыста, жарнамада және халықпен өзара әрекеттесуде ашықтық пен адалдықтың қажеттігін растайды. Заңда реттеуді жетілдіру, бақылау және сертификаттау бойынша ұсыныстар әзірлеуге жауапты уәкілетті мемлекеттік органдар бекітілгенімен қаржы саласын қадағалаумен өзара іс-қимыл тетіктері (мысалы, Қаржы нарығын реттеу және дамыту агенттігі) осы заң шеңберінде тікелей бекітілмеген. Осыған байланысты, қаржылық пирамиданы ескерту үшін жарнаманы бақылау, платформаларға кіруді шектеу сияқты қаржылық реттеуді үйлестіру және қолданыстағы сауда тетіктерін осыған бейімдеу қажет.

Сөйтіп, Қазақстан Республикасының «Сауда қызметін реттеу туралы» заңы қаржы саласын қамтымағанымен, оның институционалдық және процедуралық ережелері мультисекторлы ыңғайда көмекші құқықтық база бола алатындығына көз жеткіздік. Осы Заң ережелерін Қазақстан Республикасының жарнама, қаржылық мониторинг, алаяқтыққа қарсы күрес саласындағы және тағы да басқа бір қатар  заңнама нормаларымен үйлестіру қажет деп санаймыз.

Жоғарыда айтылғандарды негізге ала отырып, осы бөлімше аясында төмендегідей қорытындылар жасауға болады:

Жүргізілген зерттеу нәтижелері Қазақстан Республикасында қаржылық пирамиданың таралуын ескертудің жалпы әлеуметтік шаралары қылмыстың осы түрінің пайда болуы мен дамуына ықпал ететін детерминанттарды жоюға бағытталған бір-бірімен байланысты ұйымдастырушылық-құқықтық, экономикалық, білім беру саласындағы және ақпараттық-коммуникациялық тетіктердің кешенді және көп деңгейлі жүйесі екендігін көрсетеді. Олардың негізгі функционалдық мақсаты қоғамда тұрақты құқықтық және қаржылық қатынастарды қалыптастыру, инвестициялық бастамаларға деген сыни көзқарасты дамыту, сондай-ақ қаржы нарығының заңды субъектілеріне деген қоғамдық сенімді нығайту. 

Қазақстан Республикасының «Масс-медия», «Жарнама туралы» және «Онлайн-платформалар және онлайн-жарнама туралы» заңдарының  қаржылық пирамиданы жалпы әлеуметтік тұрғыдан ескертуге бағытталған әлеуетін зерделей отырып, бұл заңдардың ақпараттық кеңістіктің ашықтығын қамтамасыз етуге, тұтынушылардың құқықтарын қорғауға және ақпарат пен жарнамалық материалдарды тарату саласында орын алуы мүмкін жосықсыз пайдаланудың алдын алуға бағытталған өзара толықтырушылық мәні бар құқықтық құрал екендігіне көз жеткіздік [52; 54]. 

Жалпы бұқаралық ақпарат құралдарындағы қатынастарды реттеуге бағытталған бұл нормативтік-құқықтық актілердің қаржылық пирамиданы ескертудегі басты проблемасы   заңсыз контентті жедел анықтау, бұғаттау мен жолын кесуге бағытталған кешенді, бірыңғай құқық қолдану тетігінің болмауы. Іс жүзінде уәкілетті органдардың өкілеттіктерінің бытыраңқылығы, жарияланған немесе жарияланатын ақпаратты тыйым салынған деп тану рәсімдері мен  өлшемдеріндегі айырмашылықтар құқықтық қайшылықтарға әкеліп, заңға сыйымсыз ақпараттардың жолын кесу үрдісін баяулатады. Осы заң ережелеріндегі үйлесімділіктің аздығы құқықтық ақауларды пайдаланатын жосықсыз жарнама мен инвестициялық сызбаларды насихаттаушы субъектілердің бір ортадан екінші ортаға көшіп жүруі нәтижесінде мемлекеттің бірдей профилактикалық саясатты жүзеге асыруын   қиындатады. Бұл өз кезегінде алдын алу шараларының тиімділігін төмендетіп, ведомствоаралық өзара іс-қимылды күшейтуді, ақпаратқа қойылатын өлшемдер мен рәсімдерді біріздендіруді, сондай-ақ ақпаратты таратудың барлық арналары үшін бірыңғай сандық мониторинг енгізуді талап етеді. 

Жалпы азаматтық-құқықтық қатынастар саласында қоғамдық қатынастарды реттеудің диспозитивті әдісі кеңінен қолданылатындықтан  бұл сала тиісті түзетулерге  мұқтаж деп санаймыз. Бұл әкімшілік-құқықтық немесе қылмыстық-құқықтық шараларға қарағанда әлдеқайда тиімді, себебі азаматтық-құқықтық қатынас бойынша қаржылық пирамидалар қағидатына сәйкес әрекет ететін ұйымдарды құрудың бастапқы кезеңдерінде-ақ ықтимал қылмыстылықтың жолын кесетін алдын алу әлеуеті іске қосылады деп пайымдаймыз. Осы мақсатта Қазақстан Республикасы азаматтық кодексінің  715-бабын: «Басқа тұлғалардан ақшалай қаражатты немесе өзге де мүлікті не оған құқықты ерікті түрде тарту және (немесе) активтерді осындай тұлғалардың пайдасына қайта бөлу есебінен көрсетілген тұлғаларға материалдық пайда төлеуге уәде беріп немесе төлей отырып, жеке және заңды тұлғалардан мүлікті иеліктен айыру не сатып алу, өзге де беру, жұмыстарды орындау не қызметтер көрсету жөніндегі қызметпен іс жүзінде айналысуға бағытталмаған ақшалай қаражатты немесе өзге де мүлікті не оған құқықты ерікті негізде тартуға жол берілмейді»,-деген  4-тармақпен толықтыру қажет деп санаймыз [46].
Қазақстан Республикасының тұтынушылық қатынастарды реттеуге бағытталған заңына жүйелі талдау жасау нәтижесінде біз заңның алаяқтық сызбаларға, оның ішінде қаржылық пирамиданы ескертудегі әлеуетінің толық жүзеге аспағандығына көз жеткіздік. Қолданыстағы нормативтік-құқықтық база негізінен бұзылған құқықтарды қорғауға бағытталғандықтан заңды жосықсыз қаржылық тәжірибелерді ерте анықтау мен бұғаттауға бағытталған жаңа ережелермен толықтыру осы заңның профилактикалық әлеуетін кеңейтуге мүмкіндік береді деп тұжырымдаймыз. Тиісті толықтырулар енгізу арқылы біз ұлттық деңгейдегі экономикалық қауіпсіздікті нығайту және тұтынушылардың құқықтарын қорғау міндеттеріне сәйкес, ведомствоаралық өзара іс-қимылдың тиімділігін арттыру, жедел ақпарат алмасу және азаматтарды қаржы пирамидаларына тартудың алдын алу тиімділігін арттыруға қол жеткіземіз [53].

Қазақстан Республикасының «Ақпараттандыру туралы» және «Сауда қызметін реттеу туралы» туралы заңдарына кешенді талдау жасай отыра екі нормативтік актінің сауда үрдісін цифрландыру, мәмілелердің ашықтығын қамтамасыз ету және электрондық коммерцияны дамыту негізін қалыптастыратындығын түсіндік [52]. 

Зерттеліп отырған нормативтік актінің оң жағы электронды идентификация құралдарын бекіту, цияфрлық құжаттарға құқықтық негіз беру және Қазақстанның әлемдік цифрлық экономикаға интеграциялануына ықпал ететін сауда саласындағы ашық бәсекелестікті қамтамасыз ету болып табылады. Дегенмен, ведомствоаралық деректер алмасу тәртібінің жеткіліксіз реттелуі, трансшекаралық электронды сауданың толыққанды заңдастырылмауы, сондай-ақ қаржы пирамидалары мен алаяқтық интернет-дүкендер сияқты зиянды онлайн-практикаларға күрес шараларының шектеулігі сияқты мәселелер де бар. Бұл жағдайлар цифрлық технологиялардың даму динамикасы мен халықаралық сауда стандарттарын ескере отырып, құқықтық базаны өзекті күйде ұстауды және басқа да нормативтік актілермен үйлестіруді талап етеді [47; 54]. 

3.3 Қаржылық (инвестициялық) пирамида түріндегі қылмыстылықтың алдын алудағы арнайы криминологиялық іс-шаралар
Арнайы  крминологиялық шаралардың мінң құқық қорғау органдарының экономикалық қылмыс деңгейін арттыратын криминогендік факторларды анықтау және оларды жою немесе әлсірету бағытындағы нақты қадамдарында көрінеді. Осы қылмыс түріне қарсы күрес нітижелілігі жазалау сипатындағы іс-шараларды жалпыға ортақ алдын алу механизмдерімен үйлестіре отырып қоланудан тікелей тәелді [276].  
Қазақстан Республикасының 2014 жылғы 4 шілдедегі «Қылмыстық-процестік кодексінің» [146] 187-бабының 4-бөлігінің 4-1-тармағына сәйкес қаржылық пирамидаға қатысты қылмыстарды «алдын ала тергеудi сотқа дейінгі тергеп-тексеруді бастаған iшкi iстер органдары немесе экономикалық тергеу қызметі жүргiзедi» және осы баптың 3-бөлігіне сәйкес 217-баптың үшiншi бөлiгiнiң 3) тармағында көзделген істерді «алдын ала тергеудi сыбайлас жемқорлыққа қарсы қызмет тергеушiлерi жүргiзедi», - деп белгіленген. Демек, осы бөлімше мазмұнын ашуда біз экономикалық тергеу қызметі, ішкі істер органдарымен қатар сыбайлас жемқорлыққа қарсы қызмет тергеушілерінің қызметтеріне талдау жасайтын боламыз. «2025 жылғы 30 маусымда Мемлекет басшысының Жарлығымен ҚР Сыбайлас жемқорлыққа қарсы іс-қимыл агенттігі Ұлттық қауіпсіздік комитетіне қосылу арқылы қайта ұйымдастырылғандықтан» [277] жұмыста Ұлттық Қауіпсіздік Комитетінің (мұнан әрі- ҰҚК) тиісті құрылымының қызметі қарастырылатындығын алдын ала ескерткіміз келеді.
Қазақстан Республикасының қаржы мониторингі агенттігі (мұнан әрі - ҚМА) – қаржылық барлау, экономикалық және қаржылық қылмыстар бойынша анықтау функцияларын біріктіретін бірыңғай орган болғандықтан  экономикалық қылмыстарды, оның ішінде күмәнді қаржылық операцияларды анықтау, ҚР ҚК 217, 217-1-баптары бойынша қылмыстық істерді тергеу, ұйымдастырушыларды іздестіру және зиянды өтеуді қамтамасыз ету міндеттері жүктелген арнайы орган. Оның құрылымына аумақтық экономикалық тергеу қызметі (мұнан әрі - ЭТҚ) кіреді. Қазақстан Республикасының «Құқық қорғау қызметі туралы» заңында экономикалық тергеу қызметі - қаржы мониторингі органдарының жедел-тергеу бөлімшелері екені тікелей бекітілген [278]. Бұл аталмыш қызметтің өз құзыреті шегінде ЖІҚ, анықтау және тергеу жөніндегі өкілеттіктерін белгілейді [279]. Өз қызметінде ол Қазақстан Республикасының 2009 жылғы 28 тамыздағы «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» №191-IV Заңын [280], Қазақстан Республикасының 2003 жылғы 4 шілдедегі «Қаржы нарығы мен қаржы ұйымдарын мемлекеттiк реттеу, бақылау және қадағалау туралы» №474-II Заңы [281] 281 мен Қазақстан Республикасының 2014 жылғы 4 шілдедегі «Қылмыстық-процестік кодексiн» және бір қатар ведомстволық заңға тәуелді актілерді негізге алады.

Қазақстан Республикасының ҚМА қаржылық барлау, ведомствоаралық бақылау және үйлестіру функцияларын біріктіре отырып, қаржылық пирамида қызметінің алдын алу және жолын кесу жүйесінде шешуші рөл атқарады. Қазақстан Республикасының «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заңына сәйкес ҚМА ең алдымен, аналитикалық-ақпараттық қызмет арқылы күдікті қаржылық операциялар туралы мамандандырылған мәліметтер базасын қалыптастырады, әрі  жүргізеді. Осы қызмет шеңберінде ҚМА ЭТҚ қаржылық пирамида белгілері бар операциялар туралы хабардар етуге міндетті қаржы ұйымдарынан, төлем жүйелерінің операторларынан, нотариустардан және қаржы мониторингінің өзге де субъектілерінен келіп түскен мәліметтерді өңдеп, оларға талдау жасайды [281]. Мұндай ақпарат экономикалық негізі жоқ жоғары табысты инвестициялар сылтауымен ақша қаражатын тарту сызбаларын анықтауға негіз болады. 
Сондықтан Қазақстан Республикасының «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заңы - ұлттық қаржылық қауіпсіздік жүйесінің негізгі элементі ретінде қылмыстық кірістерді жылыстатуға қарсы күресте ғана емес, қаржылық пирамидаларды ескертуде де маңызды құжат. Заңда қаржылық пирамида жеке реттеу объектісі ретінде нақты көрсетілмегенімен заң ережелері оларды қаржылық операциялар кезінде анықтауға құқықтық негіз береді. Заңның 1-бабының 11)-тармағында: «қылмыстық жолмен алынған кiрiстердi заңдастыру (жылыстату) – қылмыстық құқық бұзушылықтардан түскен табыстар болып табылатын мүлікті конверсиялау немесе аудару түрінде мәмiлелер жасасу арқылы қылмыстық жолмен алынған ақшаны және (немесе) өзге мүлiктi заңды айналымға тарту не мұндай мүлікті иелену және пайдалану, егер мұндай мүліктің қылмыстық құқық бұзушылықтардан түскен табыстар болып табылатыны белгілі болса, оның шынайы сипатын, көзін, орналасқан жерін, оған билік ету, оны ауыстыру тәсілін, мүлікке құқықтарды немесе оның тиесілігін жасыру немесе жасырып қалу, сол сияқты қылмыстық жолмен алынған ақшаны және (немесе) өзге мүлiктi заңдастыруға делдалдық ету; сәйкес кірістерді заңдастыру (жылыстату) деп оларға заңды түр беру мақсатында қылмыстық жолмен алынған ақшалай қаражатпен немесе өзге де мүлікпен жасалған іс-әрекеттер түсініледі», - деп белгіленген. Демек, бұл анықтама кірістерді заңдастыруға (жылыстату), яғни қылмыстық жолмен алынған мүлікке заңды түр беруге бағытталған:
– мүлікті конверсиялау немесе аудару;

– заңсыз алынған мүлікті иелену және пайдалану;

– мүліктің көзін, орналасқан жерін, құқықтарын жасыру;

– заңдастыруға делдалдық ету сияқты әрекеттерді сипаттайды. Мұндай әмбебап анықтама қылмыстың көптеген түріне сәйкес келетіндіктен пирамиданың қызметі кірістерді заңдастырумен байланысты болған жағдайда оларды анықтауға жанама түрде көмектесе алады деп ойлаймыз. Сондай-ақ, егжей-тегжейлі қарастыратын болсақ;
– пирамидаға қатысушылардан түсетін түсімдер егер заңсыз әрекет ҚР ҚК-нің 217-бабымен сараланатын болса қылмыстық жолмен алынған кірістер болып есептеледі;

– кейінгі аударымдар, қолма-қол ақша, мүлікке инвестиция салу, шетелге шығару сияқты қаржылық операциялар заңдастыру белгілеріне жатуы мүмкін;

– ақшаның шығу тегін шатастыруға арналған күрделі транзакциялар тізбегі пирамида ұйымдастырушылары қолданатын тәсіл ретінде қарастырылуы мүмкін. Сондықтан Заңның 1-бабының 11)-тармағында берілген анықтама әрекетті қаржылық пирамида ретінде саралауға мүмкіндік бермегенімен ол қылмыстық кірістерді жасыру және заңды түрде көрсету сияқты кең ауқымды әрекеттер кешенін қамтиды. 

Осы заңның 3-бабында клиенттерді тану, күдікті операциялар туралы мәліметтерді тіркеу және уәкілетті органға беру сияқты міндеттер жүктелген банктер, сақтандыру ұйымдары, микроқаржы ұйымдары, нотариустар, адвокаттар және т. б сияқты қаржылық мониторинг субъектілерінің кең тізімі берілген. Қаржылық пирамидаларды ескерту үшін төмендегі тетіктер ерекше маңызды:

– клиенттерді тиісінше тексеру (6-бап) қаражатты жасырын тартуға және заңсыз ақша аударымдарын жасауға кедергі келтіреді;
– қаржылық операциялар бойынша шектеулердің (4-бап) болуы пирамидалық сызбаларға тән үлкен және жиі жасалатын аударымдарды анықтап отыруға мүмкіндік береді;
– күдікті операциялар туралы хабарлама (10-бап) қаржы мониторингі субъектілерін қылмыстық сызба белгілері пайда болған кезде мәліметтерді қаржы мониторингі комитетіне жіберуге міндеттейді. Пирамидаларды анықтау тәжірибесіне жүгінер болсақ, қылмыстық іс қозғауға көбіне банктердің әдеттен тыс транзакциялар туралы хабарламалары себеп болғандығын көреміз. 

Біз қарастырып отырған заң арқылы пирамидалық сызбалардың төмендегідей бірнеше бағыттарын жабуға болады:

– жеке шоттар арқылы қаражат көзін жасыру немесе үшінші тұлғалардың шоттарына ақша аудару әрекеттерін;

– шағын салымдарды жаппай тарту және жиналған қаражатты шетелге аудару әрекеттерін;

– қаражатты аймақтарға бөлу арқылы делдалдар көмегімен оны қолма-қол ақшаға айналдыру әрекеттерін.

Қылмысты қаржыландырудың алдын алуға және оны болғызбауға қатысты нысаналы қаржылық санкциялар айқындалған 12-бап ережелеріне сәйкес операцияларды тоқтатып қою және күдікті аударымдарды тоқтата тұру мүмкіндіктері пирамиданың қаржылық ағындары заңды айналымнан жоғалған сәтке дейін тез бұғаттауға жағдайлар жасайды.

Аталмыш заң профилактикалық сипатта болғанымен, ол қаржылық пирамидаларға қылмыстық әсер етумен тығыз байланысты. Қылмыс белгілері тіркелген жағдайда ҚР ҚК 217-бабы бойынша қылмыстық іс қозғалады. Сөйтіп, қаржылық мониторинг қазіргі таңда азаматтарды қаржылық пирамида сияқты құқыққа қайшы әрекет құрбаны болудан сақтандырушы сүзгі десек артық емес.  

Заңның қаржылық пирамидаларды ескертудегі айтарлықтай әлеуетіне қарамастан, нақтылауды қажет ететін бірқатар аспектілерін бөліп көрсетуге болады деп пайымдаймыз. Олар:

– тәуекелділігі жоғары операциялар қатарында қаржылық пирамидалар туралы тікелей айтылмауы қаржы мониторингі субъектілері үшін мамандандырылған әдістемелерді қалыптастыруды қиындатады;

– микроқаржы және төлем ұйымдарының пирамидалық сызбалардың  белгілері жайлы, әсіресе онлай-ортадағы пирамидалар туралы  жеткілікті ақпараттың болмауы.

– жедел әрекет ету үшін қаржы мониторингі комитеті, қаржы мониторингі агенттігі және құқық қорғау органдары арасындағы өзара әрекеттестіктің төмендігі. 

Жалпы «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заң тек қаржы пирамидаларымен күресуге бағытталмаса да, іс жүзінде мұндай қылмыс түрін арнайы ескертуді қамтамасыз етеді. Қаржылық мониторинг, клиенттерді идентификациялау, күдікті операцияларды тіркеу және халықаралық ынтымақтастық жүйесі арқылы ол қаражат тартудың заңсыз сызбаларын ерте кезеңдерде анықтауға және бұғаттауға мүмкіндік береді. 

Қазақстан Республикасының қаржы мониторингі агенттігінің экономикалық тергеу қызметі өз қызметінде басшылыққа алатын екінші заң - Қазақстан Республикасының «Қаржы нарығы мен қаржы ұйымдарын мемлекеттiк реттеу, бақылау және қадағалау туралы» заңы.

Бұл заң қаржы нарығын мемлекеттік тұрғыдан реттеудің мақсаттарын, қағидаттары мен міндеттерін айқындайды. Ол Қазақстан Республикасының қаржы нарығын реттеу және дамыту агенттігінің өкілеттіктерін бекітіп,  жүйенің тұрақтылығы және қаржы қызметтерін тұтынушыларды қорғау мақсатында қаржы секторы субъектілерінің кең ауқымын қадағалау режимін белгілейді. Заң уәкілетті органға қаржы ұйымдарының заңсыз қаржылық операцияларға қатысты заңнаманы сақтауын бақылау мен қадағалауды тікелей жүктейді. Осы қызметтерді жүзеге асыру мақсатында заң уәкілетті органға қызметтік, коммерциялық және банктік құпияны құрайтын мәліметтерді қоса алғанда, кез келген тұлғалар мен мемлекеттік органдардан «қажетті ақпаратты» өтеусіз алу құқығын береді. Сондай-ақ, алынған ақпараттарды жария етпеу режимі мен Ұлттық Банкке ақпарат беру мүмкіндіктері де бірге көзделген. Бұл нормалар ведомствоаралық деректермен алмасуды, оның ішінде ҚМА-мен де құқықтық негіз болған жағдайда ақпарат алмасуды заңды түрде жеңілдетеді деп пайымдаймыз.

Бұл заңдағы қаржылық пирамиданы ескертуге арналған ереже «Қазақстан Республикасының заңдарына сәйкес берiлген тиiстi лицензиясы жоқ тұлғалардың қаржы рыногында кәсiби қызметтi жүзеге асыруына жол берiлмейдi. Тиісті лицензиясыз жасалған қаржылық қызмет көрсету бойынша мәмiлелер жарамсыз болып табылады», - деп 4-бапта белгіленген. Дегенмен, заң, ең алдымен, қаржы нарығына және қаржы ұйымдарына бағытталып, солардың қызметтерін жіті бақылайтындықтан инвестициялық немесе квази-қаржылық қызмет ретінде бүркемеленетін, лицензияланбаған сызбаларды жеткілікті түрде қамтымайды. Экономикалық тергеу қызметі (мұнан әрі- ЭТҚ) қызметкерлерінің жарнаманы анықтау немесе лицензиясыз депозиттер тарту сияқты әрекеттерге араласуға нақты өкілеттіктері болмағандықтан мұндай заңнамадағы олқылықтар қаржылық пирамида өкілдеріне ұйымның құқықтық нысанын өзгертуге және қадағалаудан тыс қалуға мүмкіндік береді. Нәтижесінде қаржылық пирамидалар көбіне уәкілетті органдардың бақылауына жатпайтындықтан экономикалық тергеу қызметі қаржылық пирамидалардың жолын кесу үрдісіне емес, қылмыстық қудалау сатысына араласуға мәжбүр. 

Заңның 1-бабында («осы Заңда пайдаланылатын негізгі ұғымдар») «қаржы ұйымы», «қаржы қызметі», «қаржы өнімі» деген ұғымдық аппараттардың анықтамалары бекітілгенімен квази-қаржылық құрылымдардың (инвестициялық клубтар, тұтыну кооперативтері, кэшбэк-сервистер, жалған білім беру жобалары) қызметін қамтымайды. Қаржылық пирамидалар көбіне өзінің заңсыз әрекеттерін «инвестициялық клуб», «білім беру курстары» немесе «тұтынушылар кооперативі» деп бүркемелейтіндіктен қолданыстағы заңнама мұндай қызмет түрлерін қаржылық қызмет ретінде қарастыра алмайды және ресми түрде мұндай субъектілер қоғамдық қатынасты реттеу объектілері болып табылмайды. Осыған дейін де белгілеп өткеніміздей және қылмыстық істерді зерделеу барысында көз жеткізгеніміздей қаржылық пирамидаларды ертерек тану қиын, өйткені олар заңды жобалар ретінде мұқият жасырылады, заңды түрде жұмыс істеп жатқандай болып көрініп, өздерінің «табысты» екендіктерін жарнамалауға ұмтылады. Қарағанды қаласы Қазыбек би аудандық сотының  2025 жылғы 10 сәуірде қарастырған №3511-25-00-1/75 қылмыстық іс бойынша сотталушы Кобелева мен Лаврентьева есімді азаматшалар 2019 жылдың қаңтар айында бастап «Hermesmanagamentltd» инвестициялық жобасы мен «BestWey» тұтынушылық кооперативін құрып, әлеуметтік желі, қоршаған ортадағы адамдар арқылы құрған ұйымдарын, оның табысын, әлеуметтік-материалдық маңыздылығын жарнамалап адамдардан қаржы тарта бастаған. Жобаға жаңа салымшы тартқан әрбір қатысушыға 10 мың теңге көлемінде бонус беріліп отырған. Сөйтіп, екі азаматша 2019 жылғы қаңтар мен 2022 жылғы ақпан аралығында 30 адамнан жалпы сомасы 124 498 269 теңгені құрайтын ақша қаражатын тартқан. Адамдар өздерінің алданып қалғанын инвестициялық жоба мен тұтынушылық кооператив жетекшілері байланысқа шықпай, салым үстемақысын төлемей қойғанда ғана білген [282]. Сондықтан осындай құқыққа сыйымсыз әрекеттердің алдын алу және ерте ескерту жасау үшін құрылу нысанына қарамастан, табыс төлеу шартымен қаражат тартудың бірыңғай өлшемін бекіткен жөн. Бұл тәсіл құқық қорғау органдары мен басқа да уәкілетті органдарға жаппай залал келтіруді күтпестен заңсыз сызбалардың жолын кесуге мүмкіндік береді. Қаражатты жария түрде тартудың бірыңғай өлшемін заңнамалық түрде бекіту өзектілігін тексеру үшін Google Forms платформасы арқылы  қолданбалы зерттеу жүргіздік. Сауалнамаға Қазақстанның Павлодар, Қарағанды, Шымкент, Ақтау, Семей сияқты ірі қалаларынан 321 респондент қатысты. Олардың 53% - банк, микронесиелік ұйым, онлайн-инвестиция сияқты қаржы сервистерін пайдалану тәжірибесі бар 25-55 жастағы азаматтар, 32% - 18-24 жас аралығындағы әлеуметтік желілер мен мессенджерлерді белсенді пайдаланушы жастар және 15% - 56 жастан асқан әртүрлі салада еңбек ететін немесе зейнеткер адамдар [53; 54]. Оларға қойылған «Соңғы екі жылда сіз жоғары кіріске (айына 5% және одан жоғары) ақша салу туралы ұсыныстар алдыңыз ба?» деген сауалға респонденттердің 58% - иә деп, 39% - жоқ деп және 3% есімде жоқ деп жауап берді. «Мұндай ұсыныстарды қайдан жиі алдыңыз? (бірнеше жауап беруге болады)» деген сауалға 47% Instagram, Facebook, TikTok арқылы, 26% WhatsApp, Telegram сияқты түрлі мессенджерлерден десе, 18% таныстар арқылы  ұсыныстар бойынша деп және 9% кездесулер кезіндегі офлайн жарнамалар арқылы екендігін айтты. «Сіз компанияның немесе жобаның қаржылық қызметке лицензиясы бар-жоғын тексердіңіз бе?» деген сауалға қатысушылардың 21% - иә деп, 79% - жоқ, тексермедім деген жауап берді. «Мұндай ұйымдардың қызметі қаржы заңнамасы тұрғысынан реттелуі керек пе?» деген сұраққа адамдардың 37% - иә, 41% - жоқ деп және 22% - жауап беруге қиналатындықтарын жазған. «Егер қаражат тартуға құқығы бар ұйымдардың бірыңғай ашық тізімі болса, сіз оны ақша салмас бұрын тексерер ме едіңіз?» деген сауалға респонденттердің 71% - иә, міндетті түрде деп, 19% - кейбір жағдайларда тексеруім мүмкін десе, 10% - жоқ деген жауап жазды. Сөйтіп, сауалнама нәтижесі бойынша сауалнамаға қатысқан адамдардың  жартысынан көбі (58%) жоғары кірісті жобаларға ақша салу туралы ұсыныстар алған болып шықты. Азаматтардың елеулі үлесі (41%) мұндай сызбалар қаржы заңнамасының қолданысына жатпайды деп қате пайымдайтындығына көз жеткіздік. Азаматтардың басым бөлігі (71%) қаражат салмас бұрын сол ұйымды ашық мемлекеттік тізімнен тексеруге дайын екендігін білдірді (Қосымша А). Сонымен қатар, тергеу қызметкерлері арасында жүргізген зерттеу нәтижелері бойынша олардың 72% квази қаржылық сектордың бақылаусыз қалуы қаржылық пирамидаларды ерте кезеңде анықтауға кедергі келтіреді деп және 25% квази қаржылық секторлар банктік бақылаудан қашатын пирамида ұйымдастырушылары үшін өте тиімді қорғаныс құралы екендігін айтады, сондай-ақ, «квази қаржылық сектордың қадағалануынан қандай оң өзгерістер болуы мүмкін?» деген сауалға респонденттердің 54% тергеушілер  жұмысын жеңілдетуге болатындығын жазған (Қосымша В). Алынған нәтижелер халықтың құқықтық ақпарат алу деңгейінің төмендігін  және біз қарастырып отырған заңға «табыс төлеу уәдесі бойынша жария түрде қаражат тарту» ұғымын енгізу,  «инвестициялық клуб», «білім беру курстары» немесе «тұтынушылар кооперативі» сияқты барлық субъектілерді ҚНРжДА-нің реттеу объектісіне айналу міндетін бекіту және азаматтар үшін осындай ұйымдардың ашық тізімін құру қажеттігін көрсетеді [52]. Сөйтіп, құқықтық анықтылықты бекіту,  заң арқылы реттеудегі олқылықтарды жою, квазиқаржылық секторды бірыңғай қадағалау режимімен қамту, уәкілетті органға заңсыз сызбалардың жолын ерте кесу мүмкіндігін туғызу және азаматтарды қаржылық пирамида қызметінен қорғаудың алдын алу жүйесін қалыптастыру мақсатында Қазақстан Республикасының «Қаржы нарығы мен қаржы ұйымдарын мемлекеттiк реттеу, бақылау және қадағалау туралы» заңына төмендегідей толықтырулар енгізуді ұсынамыз:  

1. Заңның 1-бабын (осы Заңда пайдаланылатын негiзгi ұғымдар) төмендегідей мазмұндағы жаңа 8)-тармақпен толықтыру: «табыс төлеу уәдесі бойынша жария түрде қаражат тарту – бұл осындай қызметті ұйымдастыру нысанына қарамастан, кейінгі қатысушылардың қаражатынан  табыс немесе өзге де пайда алу шарты бойынша кез-келген адамдардан ақша қаражатын жинау жөніндегі қызмет». 

2. Заңның 3-бабын (Қаржы нарығы мен қаржы ұйымдарын мемлекеттiк реттеудің, бақылаудың және қадағалаудың мақсаттары, қағидаттары мен мiндеттерi) төмендегідей 4-бөлікпен толықтыру: «Қызметінің ұйымдық-құқықтық нысаны мен сипатына қарамастан кез келген заңды және (немесе) жеке тұлғалардың табыс төлеу уәдесі бойынша жария түрде қаражат тарту жөніндегі қызметі мемлекеттік реттеу және қадағалау объектісі ретінде танылуы тиіс». 
3. Заңның 4-бабын (Қаржы рыногында уәкiлеттiк берiлмеген қызметке тыйым салу) төмендегідей 3-бөлікпен толықтыру: «Уәкілетті орган тиісті тіркеу немесе лицензиясы болмаған жағдайда табыс төлеу уәдесі бойынша жария түрде қаражат тарту жөніндегі қызметті тоқтатуды талап етуге, сондай-ақ мұндай қызмет туралы материалдарды қылмыстық іс қозғау туралы мәселені шешу үшін экономикалық тергеу органдарына беруге құқылы». 

Біз қарастырып отырған заңда өзге мемлекеттік органдармен әрекеттесу және құпия ақпаратпен (оның ішінде банктік/сақтандыру құпиясымен) алмасу тетіктері халықаралық шарттар мен құпия ақпаратпен алмасу туралы келісімдер негізінде белгіленетіндігі көрсетілген. Бұл қаржы нарығын және ұйымдардың қызметін реттеу, бақылау және қадағалау функцияларын атқарып, қаржы ұйымдарын лицензиялау және реттеу, пруденциалдық қадағалау, қаржылық қызметтер және бағалы қағаздар нарығы туралы заңнаманың сақталуына бақылау жасаушы ҚНРжДА мен ҚМА арасындағы жүйелі түрде ақпарат алмасудың құқықтық шеңберін белгілейді. Осы жерде біз ҚНРжДА мен ҚМА қызметі арасындағы ерекшеліктері тоқтала кетуді жөн көреміз. ҚМА-гі жоғарыда біз белгілеп өткеніміздей, күдікті және шекті операциялар туралы хабарламаларды жинап, оларға талдау жасап, талдамалық құжаттама базасын қалыптастырып, қылмыс белгілері болған кезде материалдарды құқық қорғау органдарына беретін болса, ҚНРжДА-бұл реттеуші, қадағалаушы орган. Ол банктерді, сақтандыру компанияларын, микро қаржылық ұйымдар (мұнан әрі - МҚҰ) мен төлем ұйымдарын лицензиялайды, қызметтеріне бақылау жасайды, заңдылық нормаларының сақталуын қадағалап, бұзушылықтарды анықтайды. Қазақстан Республикасының Қаржы нарығын реттеу және дамыту агенттігінде қаржы ұйымдарына алғашқы мониторинг жүргізілсе, Қазақстан Республикасының Қаржы нарығын реттеу және бақылау агенттігі (ҚМА) олардан сондай-ақ басқа мониторинг субъектілерінен түсетін ақпараттвы өңдейді. «Қаржы нарығы мен қаржы ұйымдарын мемлекеттік, реттеу, бақылау және қадағалау туралы» заңнамалық базаға сәйкес аталған екі мемлекеттік институти қаржылық пирамидаларға қарсы күресу функцияларын атқарады. Қаржы нарығын реттеу және дамыту агенттігі (ҚНРжДА) сәйкес талаптарын бұзу фыактілері, күдікті операциялар және жоғары тәуелді ұйымдар туралы деректерді ҚМА-ға жібереді. Заңда басқа мемлекеттік органдарды тексеру шараларына тарту құқығы көзделген. Практикада бұл ҚНРжДА-ға қаржылық пирамидаға тән белгілер бар ұйымдардв ҚМА-мен бірлесіп тексеруге жол ашады. Қазіргі танда ҚНРжДА қадағалаудағы ұйымдардың жалпы тәуекел деңгейін бағаласа, ҚМА жеке операциялар мен клиенттерге қатысты тәуекелдерді талдайды.  

Заңды зерделей отырып, бүгінгі таңда уәкілетті органдардың міндеттері заңда бекітілгенімен,  ҚНРжДА-і мен ҚМА ЭТҚ  арасында ақпарат алмасудың жеткілікті еместігіне көз жеткіздік. Өзара іс-қимыл, әдетте, ведомстволық сұрау салуларға негізделгенімен жедел әрекет етудің бірыңғай тәртібін көздемейді. Бұл құқық қорғау органдарының ақпараттарды азаматтардың едәуір бөлігіне залал келтіріліп, қаржылық пирамидалар немесе басқа да заңсыз ұйымдар бастапқы қалыптасу кезеңінен өтіп үлгерген кезде алуына әкеледі. Бірыңғай деректер форматының болмауы ұйымдардың әрқайсысының ақпаратты бекітудің өзіндік өлшемдері мен нысандарын пайдалануларына әкеледі. Мысалы, ҚМА күдікті транзакцияларды, ҚНРжДА лицензиялау ережелерін бұзуды және ЭТҚ алаяқтық фактілерін тіркегенімен жалпы алынған деректер нақты уақыт режимінде үйлестірілмейді. Сондықтан уәкілетті органдарға күдікті сызбалар туралы ақпаратты беру міндетін заңнамалық тұрғыдан бекіткен жөн деп санаймыз. Пирамидалық бегілері бар схемалар немесе табыс алуға уәде беретін жарияланымдар арқылы қаражат жинау фактісі анықталған сәттен бастап, 24 сағаттың ішінде басқа да уәкілетті мемлекеттік органдарға хабарлау міндетті. Осы хабарламаларда қаражат жинаушы ұйым немесе жеке тұлға туралы, ақша тарту механизмдері, тартылған сома және мүдделі тараптардың болжамды саны жөніндегі мәліметтер көрсетілуі тиіс. Біздің пікірімізше, бұл әдіс қайталаушылықтың алдын алып, нақты дереккөздерге сүйенуге және қылмыстық істі сотқа дейінгі тергеп-тексеру базасына тіркеу туралы шешімді тез қабылдауға жағдай жасайды. Бұл тәсілдің практикалық маңызы:
– жеделділік: күдікті сызба туралы сигнал құқық қорғау органдарына мыңдаған жәбірленуші болғанда емес, алғашқы оннан астам транзакция жасалған кезде-ақ түсіп, бұл ерте ескерту жасауға мүмкіндік береді;

– келтірілетін залалды азайту: алдын алу шараларының нәтижесінде зиян мөлшері азаяды;

– ведомствоаралық келісім: бұл ақпарат ағыны ғана емес, сонымен қатар ақпараттың автоматты түрде бір жүйеден екінші жүйеге түсуі. Мысалы, ҚМА деректерді бірден электрондық арна (API) арқылы ЭТҚ жүйесіне жүктейді. Мұндай автоматты жүйе кідіріс және тағы да басқа адами факторлардың болуына жол бермей, келіп түскен сигнал бірден талдау және өңдеу жұмыстарын жүргізуге мүмкіндік береді.  
Жалпы осы заңды зерделей отыра, оның қаржылық пирамидаларды арнайы ескертуге қатысты превенциялық әлеуетін де біз жоққа шығара алмаймыз. Ол:

1. Лицензиялау үрдісі. Заңның 4-бабына сәйкес тиісті қызмет түріне лицензиясы жоқ заңды тұлғалар азаматтардан инвестиция, сақтандыру, несиелеу мақсатында қаражат жинай алмайды. 

2. Секторлық бақылау және өнімдік верификация. Бағалы қағаздар және өзге де қаржы құралдары бойынша 12-бапқа сәйкес «инвестициялық өнімдерге» байланысты  ұсыныстарға бақылау жасау; МҚҰ бойынша (12-2-бап) - пирамиданы микронесиелеу ретінде көрсетудің жолын кесу; зейнетақы жинақтары бойынша (13-бап) – жосықсыз «жинақтаушы» сызбалардың алдын алу. 

3. Ақпарат алмасу. Заңның 14 және 15-баптарына сәйкес қаржы нарығын реттеу және дамыту агенттігіне банктер, төлем ұйымдары, МҚҰ, нарықтың кәсіби қатысушылары жайлы деректерді тез жинауға және егер қылмыс құрамының белгілері болған жағдайда  жиналған материалдарды құқық қорғау органдарына жедел жіберуге құқықтық негіз болып табылады. 

4. Жазбаша нұсқама және санкциялар түріндегі бұлтартпау шаралары. Заңның 15-21-баптарына сәйкес операцияларды тоқтата тұру, бұзушылықтарды жоюды талап ету, қызметті шектеу сияқты жедел әрекет ету тәсілдері қылмыстық іс қозғалғанға дейін залалдың көлемін азайтуға мүмкіндік береді.  

Ішкі істер органдарының (мұнан әрі – ІІО) қаржылық пирамиданы арнайы ескертуге қатысты рөлі жоғары. Қазақстан Республикасының 2014 жылғы 23 сәуірдегі «ҚР iшкi iстер органдары» туралы №199-V Заңының 7-бабы ішкі істер органдары жүйесіне арналып, онда: «Ішкi iстер органдарының бірыңғай жүйесiн полиция, қылмыстық-атқару жүйесі, әскери-тергеу органдары, Қазақстан Республикасы Ұлттық ұланы, азаматтық қорғау органдары құрайды; Полицияны криминалдық полиция, әкiмшiлiк полициясы, тергеу, анықтау бөлімшелері, өзге де бөлімшелер құрайды [283]. 

Әкімшілік полициясы полицияның учаскелік инспекторлары, кәмелетке толмағандар істері, әйелдерді зорлық-зомбылықтан қорғау, азаматтық және қызметтік қару айналымы саласындағы бақылау жөніндегі бөлімшелерден, жол–патрульдік, көші-қон, табиғатты қорғау полициясынан, арнаулы мекемелерден, қоғамдық тәртіпті сақтауды жүзеге асыратын өзге де бөлімшелерден тұрады» [283], – деп көрсетіліп, бапта ішкі істер органдары жүйесінің кең ауқымы қамтылған. Бұл заң полицияның қоғамдық тәртіпті сақтау, азаматтардың қауіпсіздігін қамтамасыз ету, қылмыстардың алдын алу және ашу саласындағы міндеттерін анықтайды. Ішкі істер органдарының қызметін реттейтін нормативтік актілерде олардың қоғамдық тәртәп пен азаматтардың заңды құқықтарына қатер төндіретін құқықбұзушылықтарды анықтауға жауапты екендігі нақты көрсетілген. Қаржылық ппирамидалар сыртқы түрінен экономикалық сипатқа ие болып көрінгенімен, іс жүзінде азаматтардың меншік құқығы мен қаржылық тұрақтылығына нұқсан келтіретін қылмыстық схемаларға жатады [53].
Осы бағыттағы ІІО-ның негізгі міндеттері:

· инвестициялық жоба аясында қаражатты заңсыз тарту фактілерін анықтау;

· жедел-іздестіру шараларын жүргізу арқылы пирамидаларды ұйымдастырушылық қызметін тоқтату;
· қылмыстық істерді сотқа дейінгі тергеп-тексеруге тіркеу және ҚР ҚК-нің тиісті баптары (мысалы, 217, 217-1 бап) бойынша сотқа дейінгі тергеп-тексеруді жүргізу.  

Арнайы ескерту жалпымен салыстырғанда нақты криминогендік жағдайларға, адамдар тобына және қаржылық пирамидалардың жұмыс істеу тетіктеріне мақсатты әсер етуді қамтитындықтан ІІО-ның қызметі табыс төлеу уәдесі бойынша жария түрде қаражат тартуға байланысты құқыққа қайшы сызбаларды жедел анықтауға, жолын кесуге және тергеуге бағытталған. Мұнан бөлек қаржылық пирамидалардың арнайы алдын алу саласындағы ІІО қызметін жүзеге асырудың төмендегідей бірнеше бағыттары бар: Біріншіден, бұл - азаматтардың шағымдары мен ашық дереккөздерде пирамидалық сызба белгілерін анықтау бойынша аналитикалық жұмыс [52]. Екіншіден, Қазақстан Республикасының 1994 жылғы 15 қыркүйектегі «Жедел-iздестiру қызметi туралы» №154-XIII Заңының 10-бабына сәйкес жедел-іздестіру шараларын жүргізу. Үшіншіден, қаржы нарығын реттеу және дамыту агенттігімен, қаржы мониторингі агенттігі, оның ішінде  экономикалық тергеу қызметімен тығыз ведомствоаралық байланыс жасау. Сөйтіп, ішкі істер органдарының қаржылық пирамидаларды арнайы ескертудегі рөлі тек репрессиялық шараларды қолданудан ғана тұрмай, заңсыз сызбаларды ерте анықтау және бұғаттау үшін құқықтық және ұйымдастырушылық жағдайлар жасауды да қамтиды [284].
Құқықтық базада бекітілген ІІО-ның профилактикалық міндеттері ерекше маңызға ие. Қылмысқа әкелетін себептерді анықтап, оларды жоюға бағытталған шаралар қабылдау – ішкі істер органдарының заңды міндеті. Сондықтан полиция қызметкерлері қаржылық пирамидалардың пайда болуы қаупі мен олардың тәекелдері туралы халықты уақытылы хабардар етуі тиіс. Бұл құбылыс таза экономикалық алаяқтық ғана емес, сонымен бірге мемлекеттік институттарға, банк секторвна және қаржы жүйесіне деген сенімсіздікті тудыратын фактор болып табылады. Осы саладағы жұмысты нәтижелі жүргізу үшін ІІО барлық құрылымдық бөлімшелерін атқаруға жұмылдыруға болады [53].

ҚР «Ішкі істер органдары туралы» Заңының 5 және 6-баптары криминалды полицияға қылмыстардың алдын алу, оларды ашу және анықтау өкілеттіктерін берген. Қаржылық пирамидаларға қатысты олардың негізгі міндеттері мыналар қамтиды:

-
азаматтардың шағымдары мен ҚМА мен ҚНРжДА-і келіп түскен деректерді талдау арқылы алаяқтық схемалардың ұйымдастырушылары мен белсенді қатысушыларын анықтау;

-
халықтың қаражатын тарту фактілерін анықтау мақсатында жедел-іздестіру шараларын қолдану;

-
экономикалық тергеу қызметі мен киберполициямен өзара әрекеттесу арқылы ақша аударымдарының бағыттарын анықтау.

Демек, криминалды полиция халықтыңң пирамидаларға тобымен ерте кезеңдерде тартылуына жол бермей, алдын алу бағытындағы негізгі қыметті атқарады. Осы бағыттағы жұмыста жедел-іздестіру ұлесі зор. Қазақстан Республикасының 1994 жылғы 15 қыркүйектегі «Жедел-іздестіру қызметі туралы» №154-ХIII Заңының 3-бабына сәйкес, жедел-іздестіру қызметі заңдылық, жеке тұлғаның құқықтары мен бостандықтарын сақтау, адам қадір-қасиетін құрметтеу және азаматтардың заң алдындағы теңдігі қағидаттарына негізделеді. Бұл қызмет сырттай көрінбейтін әрекеттерді, жария және жария емес әдістерді үйлестіре отырып, кәсіби этика нормалары аясында жүзеге асырылады [284].
Ішкі істер органдарында кез келген қылмыстарды алдын ала тергеу, анықтау өкілеттіліктері бар лауазымды тұлғалар – тергеушілер. Ол қылмыстық iс бойынша сотқа дейiнгi тергеп–тексерудi өз құзыреті шегiнде жүзеге асырады. Тергеушілердің жұмыстарының негізгі бағыттары Қазақстан Республикасы Ішкі істер министрінің м.а. 2025 жылғы 24 қаңтардағы «Қазақстан Республикасы ішкі істер органдарының тергеу, анықтау бөліністері және әскери-тергеу органдарының қызметін ұйымдастыру жөніндегі нұсқаулықты бекіту туралы» Қазақстан Республикасы Ішкі істер министрінің 2015 жылғы 16 наурыздағы №220 бұйрығына өзгерістер енгізу туралы №57 бұйрығында бекітілген [285]. Өз өкілеттігі шеңберінде тергеуші:
– қаржы пирамидаларын құру немесе оған қатысу фактілері бойынша қылмыстық істер қозғауға;

– төлем құжаттары, электрондық іздер, жәбірленушілердің айғақтары сияқты дәлелдемелер жинауға;

– жәбірленушілерге келтірілген залалды кейіннен өтету мақсатында заңсыз қызмет нәтижесінде алынған мүлікке тыйым салуды қамтамасыз етуге міндетті. Бұл өкілеттіліктерінен бөлек тергеушілер жасалған қылмыстарды тергеп қана қоймай, ерте анықтау, арналарды бұғаттау, ведомствоаралық іс-қимыл мен қоғамдық профилактика сияқты арнайы алдын алу шараларының негізгі субъектісі бола алады.

Ішкі істер Министрлігі ведомствосына жататын қаржылық пирамидамен күресте өзіндік орны бар құрылымдардың тағы бірі – кибер полиция департаменті. Қазіргі заманғы қаржылық пирамида әлеуметтік желілер мен мессенджерлерді, анонимді форумдар мен жалған инвестициялық платформа сияқты сандық ортаны көбірек қолданатындықтан киберполиция ішкі істер органдарындағы осындай сызбаларға превенциялық әсер ету мен оларға қарсы тұруды қамтамасыз ететін негізгі бөлімшелердің бірі. Олардың қызметі төмендегідей бірнеше негізгі бағыттарда ұйымдастырылады:

1. Ақпараттық-аналитикалық қызмет. Киберполиция интернет кеңістікке тұрақты мониторинг жасау нәтижесінде әлеуметтік желілер және телеграм-каналдарда лицензиясыз табыс табуға уәде беретін күдікті сайттарды анықтайды. Мұндай мониторинг азаматтарды пирамидалық сызбаларға жаппай тартудың алдын алуға және уәкілетті мемлекеттік органдарды уақтылы хабардар етуге мүмкіндік береді [53].

2. Құқық қорғау және профилактикалық қызмет. Кибер полиция өз қызметінде Қазақстан Республикасының 2009 жылғы 28 тамыздағы «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» заңы мен «Қаржы нарығы мен қаржы ұйымдарын мемлекеттiк реттеу, бақылау және қадағалау туралы» заңы нормаларының сақталуын қамтамасыз етеді. Оның міндеттері:

– заңсыз инвестициялық қызмет белгілерін анықтау;

– ҚНРжДА-інің лицензиясы жоқ онлайн-алаңдар қызметінің жолын кесу;

– домендік атаулар мен парақшаларды соттың келісімі бойынша немесе сотқа дейін бұғаттау.

3. Жедел-іздестіру қызметі:

– цифрлық ортада жасырын жедел іздестіру шараларын өткізу;

– пирамида қатысушыларының хат-хабарлары мен қаржылық операцияларын құжаттау;

– трафикті зерделеу және дәлелдемелер базасын жинақтау үшін арнайы бағдарламалық құралдарды пайдалану;

– экономикалық тергеу және қаржылық мониторинг бөлімшелерімен өзара іс-қимыл жасау.

4. Ведомствоаралық және халықаралық үйлестіру. Кибер полиция департаменті өз қызметі аясында:

– күдікті транзакциялар туралы ақпарат алмасу үшін Қазақстан Республикасының ҚМА және ҚНРжДА-мен; 

– пирамидалық ресурстарды жедел бұғаттау мақсатында интернет-провайдерлермен;
– Қазақстаннан тыс жерлерде сервері мен администраторлары бар трансұлттық сызбаларды қадағалау үшін Интерполмен және Еурополмен өзара іс-қимылда болады. 

5. Білім берушілік-ағартушылық қызмет. Киберполицияның алдын алу функцияларының бірі қаржылық және цифрлық сауаттылық бағдарламаларына қатысу болып табылады. Бөлімше қызметкерлері оқу орындарымен және қоғамдық ұйымдармен бірлесіп:

– жастарға арналған «жылдам табыс» тәуекелдері туралы дәрістер мен тренингтер өткізеді;

– ең көп таралған сызбаларды әшкерелеу науқандарын ұйымдастырады;

– онлайн-инвестициялардың заңдылығын тексеру бойынша ұсыныстар жариялайды;
– ІІМ-нің ресми сайттары мен әлеуметтік желілер арқылы халықтың цифрлық сауаттылығын қалыптастырып, пирамидалық схемалардың осалдығын арттыратын профилактикалық ақпараттандыру жүргізеді [53; 286].

Сөйтіп, қаржылық пирамидалардың алдын алудағы киберполиция құрылымының функциялары цифрлық іздерді ерте анықтаудан және ресурстарды бұғаттаудан басталып ведомствоаралық үйлестіру мен халықтың қаржылық сауаттылығын арттырумен жалғасатын кешенді сипатқа ие. Киберполицияның қызметі экономикалық зиянды азайтуға, құқық қорғау жүйесіне деген сенімді нығайтуға және цифрландыру жағдайында тұрақты құқықтық орта құруға мүмкіндік береді деп пайымдаймыз [51].

Жергілікті полиция қызметі (мұнан әрі – ЖПҚ) ішкі істер органдарының құрамдас бөлігі, оның негізгі міндеттеріне құқық бұзушылықтың алдын алу, қоғамдық тәртіпті сақтау және әкімшілік құқық бұзушылық туралы істер бойынша іс жүргізу кіреді. ІІМ жария материалдарында белгіленгендей, ЖПҚ учаскелік инспекторлардың, кәмелетке толмағандар жөніндегі бөлімшелердің және т.б. бөлімшелердің қызметтері қылмыстылықтың алдын алу және халықпен өзара іс-қимылға баса назар аудару арқылы айқындалады [279]. Қазақстан Республикасы Үкіметінің 2023 жылғы 29 желтоқсандағы «Қоғамдық қауіпсіздікті қоғаммен әріптестік жасап қамтамасыз етудің 2024-2028 жылдарға арналған тұжырымдамасын» (құқық бұзушылық профилактикасы саласында) бекіту туралы №1233 қаулысында «Сонымен қатар полиция жұмысының сервистік тәсілі шеңберінде халықпен коммуникация тиісті деңгейде дамытылмаған», - деп айта келе, профилактикалық жұмыстарға ерекше мән беру керектігін белгілейді [287]. 2024-2028 жылдарға арналған бұл тұжырымдаманың қоғамдық қауіпсіздікті қоғаммен әріптестік жасап қамтамасыз ету принципіне сәйкес ЖПҚ  халықпен тұрақты байланыс орнатып, тұрғындар алдында есеп беріп, зейнеткер, студент, жас отбасылар сияқты осал топтармен  кездесулер ұйымдастырып, бейінді агенттіктермен бірлесіп «қаржылық пирамидаларды қалай тануға болады» деген тақырыпта алдын алу науқандарын өткізуі тиіс. ЖПҚ - аумақтағы қылмыстылыққа  назар аударушы бастапқы буын болғандықтан «102» желісі бойынша дабылдарға баратын, заңсыз «кеңселер», азаматтардың шағымдары бойынша жұмыс істейтін, офлайн-жарнама мен жапсырмаға мониторинг жүргізетін, заңсыз орнатылған жарнаманы алу бойынша әкімдіктермен өзара іс-қимыл жасауға өкілеттілік берілген құрылым бөлімшесі. Сонымен қатар, ЖПҚ-і пирамида белгілері бар «инвест-жобалардың» жария жарнамасын анықтаған кезде өз құзыреті шегінде ҚР ӘҚБтК-нің 150-бабы бойынша жарнама өндіру/тарату/орналастыру фактілерін құжаттап, сотқа материалдар дайындайды. Егер ЖПҚ-і тексеру барысында ҚР ҚК 217 немесе 217-1-баптарының белгілері бар әрекеттерді анықтаған жағдайда материалдарды ІІМ-нің сотқа дейінгі тергеп-тексеру бөлімшелеріне немесе ҚМА-нің экономикалық тергеу қызметіне істі тіркеу және сотқа дейінгі тергеу амалдарын жүргізу үшін береді [288]. ҚМА жариялайтын деректер бойынша ІІМ бөлімшелері жүргізетін «пирамида белгілері» бар істер бойынша ведомствоаралық өзара іс-қимылдың нақты тәжірибесін көруге болады [40]. ЖПҚ адамдарды түрлі пирамидаларға тарту мұмкіндігі тұрғысынан олардың «мүмкіндіктерін» тежеп, ұйымдастырушыларды анықтаудың субъективті мүмкіндігін арттырып, жеткілікті негіздер болған жағдайда  істі әкімшілік өрістен қылмыстық-құқықтық салаға ауыстырады. Сөйтіп, біз ЖПҚ-і жалпы әлеуметтік профилактиканы аулалардан бастап, тұрғын үй, офис, оқу дәрісханаларда жалғастыратын қылмыстылықты ерте ескертуді жүзеге асырудағы басты буындардың бірі екендігіне көз жеткіздік.  
ҚР ҚПК 187-б. 3-бөл. сәйкес біз қарастырып отырған қылмыс түрін «қылмыстық топ жасаған жағдайда, аса ірі мөлшерде ақшаны, өзге мүлікті не оған құқықты тарта отырып жасалса және мемлекеттiк функцияларды орындауға уәкiлеттiк берілген адам не оған теңестiрiлген адам не лауазымды адам не жауапты мемлекеттік лауазымды атқаратын адам жасаған іс-әрекеттер, егер олар өзінің қызмет бабын пайдалануымен ұштасса» қаржылық пирамидалардың арнайы алдын алу субъектісі Қазақстан Республикасы Ұлттық қауіпсіздік комитетінің сыбайлас жемқорлыққа қарсы іс-қимыл қызметі болады. Оның қызметі экономикалық қылмыстың жасырын түрлерімен, сыбайлас жемқорлық тәуекелдерімен және мемлекеттің қаржылық қауіпсіздігіне төнетін қатерлермен тығыз байланысты болғандықтан, Қазақстан Республикасы Ұлттық қауіпсіздік комитетінің сыбайлас жемқорлыққа қарсы қызметі қаржылық пирамидалардың арнайы алдын алу жүйесінде маңызды рөлге ие. Қазақстан Республикасының «Жедел-іздестіру қызметі туралы» Заңына сәйкес ҰҚК-нің сыбайлас жемқорлыққа қарсы қызметі алаяқтықпен және халықтың ақшалай қаражатын заңсыз тартумен байланысты сызбаларды анықтау, құжаттау және жолын кесу бойынша өкілеттіктерге ие. Агенттік әдістерді қолдану, қаржы ағындарын жасырын бақылау және түрлі қаржылық операцияларды зерделеу сыбайлас жемқорлыққа қарсы іс-қимыл қызметіне қаржылық пирамидаларды ұйымдастырушылар мен олардың сыбайлас жемқорлық көріністерімен байланыстарын уақтылы анықтауға мүмкіндік береді. ҰҚК-нің сыбайлас жемқорлыққа қарсы іс-қимыл қызметі ұлттық қауіпсіздікті қамтамасыз ету жөніндегі өз функциялары шеңберінде ақша қаражатын заңсыз тартуға байланысты көлеңкелі қаржы операциялары туралы деректерді жинақтау мен талдауды жүзеге асырады. Оның нормативтік негізі ұлттық қауіпсіздік органдарының экономикалық және қаржылық қатерлерді анықтау және жолын кесу жөніндегі өкілеттіктері бекітілген Қазақстан Республикасының «Ұлттық қауіпсіздік туралы» Заңының 19-бабында көрініс тапқан [289].

ҰҚК-нің сыбайлас жемқорлыққа қарсы іс-қимыл қызметі қаржылық пирамидаларды арнайы ескертуде төмендегідей функцияларды атқарады:

‒ қаржылық пирамида ұйымдастырушыларына қадағалаудан тыс қалуға мүмкіндік жасайтын сыбайлас жемқорлық арналарын анықтау;

‒ лауазымды тұлғалар тарапынан болатын «қамқорлық жасау» фактілерінің жолын кесу;

‒ қаржылық пирамидаларды құру және ілгерілетуге қатысты жауапкершілікті күшейту бойынша заңнамалық ұсыныстарға бастамашылық жасау (ҚР ҚК 217, 217-1-бб.). Мұндай жұмыс пирамидалық құрылымдардың дамуының алғышарттарын жоятындықтан олар тек жазалаушылық қана емес, сонымен қатар профилактикалық әсерге ие деп ойлаймыз. ҰҚК-нің сыбайлас жемқорлыққа қарсы іс-қимыл қызметі Біріккен Ұлттар Ұйымының Трансұлттық ұйымдасқан қылмысқа қарсы конвенциясын ратификациялау туралы Қазақстан Республикасы 2008 жылғы 4 маусымдағы №40-IV Заңы [207] мен Біріккен Ұлттар Ұйымының Сыбайлас жемқорлыққа қарсы конвенциясын ратификациялау туралы Қазақстан Республикасының 2008 жылғы 4 мамырдағы №31 Заңында [208] бекітілген міндеттемелер шеңберінде шетелдік арнайы қызметтермен және құқық қорғау органдарымен белсенді өзара іс-қимыл жасайды. Конвенция ережелеріне сәйкес, мұндай мүмкіндіктер оларға бірлескен операциялар арқылы оффшорлық компаниялар мен цифрлық платформалар арқылы жұмыс істейтін халықаралық пирамидалардың қызметін бақылауға мүмкіндік береді.

ҰҚК-нің ұлттық қауіпсіздік саласында үйлестіруші өкілеттіктерінің болуы оны қаржылық пирамиданың арнайы ескерту жүйесінің негізгі қатысушысы етеді. Сөйтіп, ҚР ҰҚК-нің сыбайлас жемқорлыққа қарсы іс-қимыл қызметі жедел, талдамалық, профилактикалық және халықаралық шараларды біріктіре отырып, қаржылық пирамиданы арнайы ескертуде жүйе құраушы буын ретінде танылады. 

Жоғарыда айтылғандарды тұжырымдай отырып, осы бөлімше бойынша төмендегідей қорытындылар жасауға болады:

Арнайы криминологиялық іс-шаралар жалпы әлеуметтік және жалпы құқықтық бағыттардан өзгешеленеді, себебі олар тікелей қаржылық пирамидалардың пайда болуына әкелетін криминогендік себептерге және оларды құру мен дамытуға қатысатын нақты тұлғаларға бағытталады. Бұл шаралар криминогенді факторларды алдын ала анықтауға, олардың әсерін жоюға және олардың даму жолын кесуге бағытталған құқықтық, ұйымдастырушылық және жедел шаралардың кешенін білдіреді. Осы құралдардың тиімділігі әкімшілік және қылмыстық-құқықтық нормалардың үйлесуіне, ведомствоаралық ынтымақтастыққа және халықаралық деігейдегі өара іс-қимыла негізделеді.

Қаржы пирамдаларға қарсы күрес саласындағы арнайы субъектілерге құқық қорғау органдары, соның ішінде ішкі істер бөлңмшелері мен экономикалық тергеу қызметтері, сондай-ақ қаржы нарығын реттейтін бақылау және қадағалау жүйелері жатады.

Елімізде уәкілетті органдардың қаржылық пирамидаларды арнайы ескертуін қамтамасыз етуге мүмкіндік жасаушы Қазақстан Республикасының   «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» 2009 жылғы 28 тамыздағы №191-IV заңы - қаржылық пирамиданы арнайы ескерту жүйесіндегі іргелі құрал. Пирамидалық схемалар туралы нақты айтылмағанына қарамастан, заңның ережелері оларды ерте кезеңде анықтау мен жолын кесудің тиімді құқықтық тетіктерін құрылымдайды.

Қаржылық пирамидаларға қарсы іс-қимылды жүзеге асырушы экономикалық тергеу қызметінің басты заңы - Қазақстан Республикасының «Қаржы нарығын және қаржы ұйымдарын мемлекеттік реттеу, бақылау және қадағалау туралы» 2003 жылғы 4 шілдедегі заңына талдау жасау арқылы оның қаржылық пирамидаларға қарсы іс-қимыл саласындағы профилактикалық әлеуеті шектеулі деген қорытындыға келдік. Лицензиялау қағидаттары мен уәкілетті органның, атап айтқанда, Қаржы нарығын реттеу және дамыту агенттігінің және қаржы мониторингі агенттігінің қадағалау өкілеттіктерінің бекітілгендігіне қарамастан, ол квази-қаржы құрылымдарының елеулі бөлігінін қамтымайды. Инвестициялық клубтар, тұтыну кооперативтері, кэшбэк-сервистер, жалған білім беру жобалары заңның тікелей юрисдикциясынан тыс қалып жатқандықтан бұл өз кезегінде құқықтық вакуум тудырып, пирамида ұйымдастырушыларына жаңа ұйымдық-құқықтық нысандарға бейімделулеріне мүмкіндік береді. Қаржылық  пирамидаларға қарсы іс-қимыл тиімділігін арттыру үшін заңнаманы жаңа дефинициямен толықтырып, реттеу объектілерін кеңейту, қаражат тартуға құқығы бар субъектілердің бірыңғай тізімін құру және жеделдетілген ведомствоаралық ақпарат алмасуды бекіту қажеттігін көрсетті.

ҚР Ішкі істер органдары қаржылық пирамидаларды арнайы ескертуде талдамалық анықтаудан бастап, жедел жолын кесумен жалғастырып істерді қозғау және тергеуді сотқа жеткізумен аяқтайтын жүйе құраушы рөлге ие. Ішкі істер органдары қызметін реттеуші нормативтік база криминалды полиция, тергеу бөлімшелері мен киберполицияға және ЖПҚ қаражат тартудың заңсыз сызбаларын бақылау, бұғаттау және азаматтардың мүліктік құқықтарын қорғауға қатысты қажетті өкілеттіктер береді.

ҚОРЫТЫНДЫ
Қаржылық пирамидалар экономикалық-қаржылық және ұйымдастырушылық-құқықтық белгілерді өзара біріктіретін күрделі құбылыс болып табылады. Сондықтан олардың қызметін бағалау барысында экономикалық, қаржылық, құқықтық, әлеуметтік және саяси қырларын кешенді түрде ескерген жөн.

Қаржылық пирамидалардың құқықтық табиғатын саралап, оған мынадай авторлық анықтама береміз: «Қаржылық пирамидалар дегеніміз жеке және заңды тұлғалардан қаражат тарту мақсатында қандай да бір инвестициялық қызмет елесін жасай отырып, салымшыларға тез байыту уәдесін беру арқылы алдауға, қандай да бір экономикалық қызмет нәтижесіне емес, алдыңғы салымшының қаражатынан түсетін түсімдерді кейінгі салымшыларға беруге негізделген қылмыс тәсілі».

Біз қарастырып отырған қылмыс түрінің үлестік салмағы жалпы экономикалық саладағы қылмыстық құқық бұзушылықтардың 11-20% аралығын құрайды. Бұл қылмыс түрінің 2021 жыл жоғары болуын елдегі COVID-19 жағдайымен және соның салдарынан туындаған түрлі әлеуметтік-экономикалық тұрақсыздықтармен байланыстырамыз, онан кейінгі жылдары бұл көрсеткіштер төмендеу тенденциясына ие, дегенмен 2025 жыл көрсеткіштерінің сәл жоғарылауы қосымша бақылауды қажет етеді деген пікірдеміз. Жүргізілген талдау нәтижесінде соңғы бес жылдағы Қазақстандағы инвестициялық пирамидаларға қатысты қылмыстық істер статистикасы экономикалық дағдарыс кезеңдеріне тән үрдістерді айқын көрсететінін байқауға болады.
Криминологиялық тұрғыдан алғанда, қаржылық пирамидаларға латенттіліктің тән екенін ескерер болсақ, оның нақты ауқымы ресми статистикадан асып кетуі мүмкін. Жағдайды қалыптандыру үшін ведомствоаралық ақпарат алмасуды күшейту, халықтың қаржылық сауаттылығын арттыру және пирамидалық сызбалардың сандық нысандарымен күресті жетілдіру қажет [51].

Біздің пікірімізше, қаржылық пирамидаларға байланысты қылмыстылықтың пайда болуы мен таралуы кез келген әлеуметтік құбылысқа тән заңдылықтарға сәйкес жүзеге асады және оған саяси, әлеуметтік-экономикалық, құқықтық, әлеуметтік-психологиялық, моральдық-идеологиялық әрі ұйымдастырушылық сипаттағы себептер мен жағдайлардың жиынтығы әсер етеді [44]. 

Cаяси себептерге мемлекеттің қаржылық қауіпсіздігін қамтамасыз етуге байланысты мемлекет саясатының тұрақсыздығын, мемлекеттік басқару жүйесіндегі сыбайлас жемқорлықтың аса жоғары деңгейін, билік құрылымын «жақындық» негізінде қалыптастыруды және билік басында отырған кейбір субъектілердің өз корпоративті мүдделерін бірінші кезекке қоюын жатқыздық.

Экономикалық себептерді көлеңкелі экономиканың дамуымен, бизнестің бірқатар салаларында бәсекеге қабілеттілікті қамтамасыз етудің заңды мүмкіндіктерінің болмауымен, отандық тауар өндірушілерді шетелдік фирмалардың ішкі нарықтан вытыстыруы және олардың сыртқы нарықтарға шығуын тежеумен, тауар  өндірушіден соңғы тұтынушыға  жеткенге дейінгі аралықта делдалдар санының көптігімен, Қазақстанның ресейлік қаржы жүйелеріне тәуелділігімен және мемлекет тарапынан бюджет шығындарына қатысты тиімді бақылаудың болмауымен байланыстырдық.

Құқықтық ақаулар мен кемшіліктер түріндегі себептерді халықтың басым бөлігінің қаржы құралдарын тиімді игеруін реттеуші қаржылық-құқықтық білімдерінің төмендігі,  жалпы қаржылық қауіпсіздікті қамтамасыз етуге тікелей немесе жанама қатысы бар белгілердің  бағалаушылық сипатқа ие екендігі, экономикалық қылмыстық құқық бұзушылықтар диспозицияларының бланкеттік белгісін ескеретін болсақ, құқықтың түрлі салаларында қолданылатын терминдердің өзара үйлесімсіздігі, заң шығармашылығының қалыптасып және дамып келе жатқан экономикалық қажеттіліктер мен қатынастардан қалып жатуы белгілейді.

Әлеуметтік-психологиялық себептер кешені адамдардың экономикалық өзгерістерді қабылдауға дайындықтарының жоқтығы, халықтың қаржылық және құқықтық сауаттылығының төмендігі, халықтың криминалды әлеуеті жоғары бөлігінің өсуі, билік өкілдері арасында өз лауазымдық өкілеттіктерін пайдакүнемдік мақсаттарда пайдалану мүмкіндіктерінің жоғары болуы, елдегі жалпы өркениет игіліктерінің халыққа бірдей қол жетімді болмауы сияқты белгілерден тұрады [51].

Моральдық-идеогологиялық себептерге мемлекеттік немесе ұлттық идеологиялық бағдарламалардың жоқтығын, материалдық қажеттіліктердің рухани қажеттіліктерден басымырақ болуын, қоғамдағы моральдық құндылықтардың өзгеруін, отбасы институты рөлінің төмендеуін жатқызамыз.

Ұйымдастырушылық себептер қатарына қоғамда жалпы және жеке алдын алу шараларының жеткіліксіз деңгейде жүргізілуін, экономикалық және сыбайлас жемқорлық қылмыстылық саласында халықаралық әрі шетелдік ұйымдармен өзара іс-қимылдың әлсіздігін, білім сапасының төмендеуіне байланысты басқарушы құрамның кәсіби даярлығының әлсіреуін, тәлімгерлік дәстүрінің бұзылып, басқарушылық тәжірибені жеткізу жүйесінің үзілуін, сондай-ақ құқық қорғау органдары қызметкерлерінің кәсіби мүмкіндіктерінің жеткіліксіздігін жатқызуға болады.
Қолда бар мәліметтер бойынша қаржылық пирамида түріндегі қылмыстылық адамның барлық жас кезеңінде жасала беретіндігін көрсетеді. Зерттеу кезінде 21-59 жас аралығындағы азаматтардың басқа санаттағыларға қарағанда айтарлықтай белсенді екені анықталды. Қарастырылып отырған қылмыс түрін жасаушылардың көпшілігі жоғары білімді, бірақ жұмысы жоқ тұлғалардан тұрады. Бұл құқық бұзушылық негізінен қала өкілдерінің ұлесіне тиіп отыр. Қаржылық пирамидаларға қатысты қылмыстардың гендерлік құрамында елеулі сапалық өзгерістер жүріп жатқаны байқалды. Егер бұрын мұндай істерді негізінен ер адамдар жасайтын болса, қазір әйелдердің қатысу деңгейінің өсуіне куә боламыз.

Сотталғандардың жеке істеріндегі психологиялық сипаттамаларын талдау нәтижесінде, қаржылық пирамида арқылы қылмыс жасағандарды шартты түрде екі топқа бөлуге болады: «пайдакүнемдік ниетпен әрекет етушілер» және «өмірде өз орнын таба алмай жүрген тұлғалар».

Қаржы пирамидаларды ұйымдастыру, басқару және жарнамалауға қатысты қылмыстық-құқықтық тыйымдардың өзіндік ерекшеліктері бар. Бұл құбылыс аталған іс-әрекеттердің қарама-қайшы әлеуметтік-құқықтық табиғатымен түсіндіріледі.

Біріншіден, мұндай тыйымдар кінәлі тұлғаларды нақты материалдық шығын келтірілгеннен кейін ғана емес, оған дейінгі кезеңде жауапқа тарту қажеттілігінен туындайды. Яғни, қаржылық пирамидамен байланысты әрекеттерді алаяқтық сияқты басқа да қылмыс құрамдары арқылы саралау әрқашан оңайға соқпайды, себебі кейбір жағдайларда салымшыларға нақты залал әлі тиіп үлгермеген болуы мүмкін. Сондықтан қылмыстық-құқықтық тыйым алдын алу сипатына ие болып, қоғаға қауіпті іс-әрекеттің алғашқы кезеінде-ақ тоқтауына жол ашады. 

Екіншіден, қаржылық пирамидалардың пайда болуы мен дамуы мемлекеттік экономикалық жүйеге теріс әсер ететін фактор ретінде бағаланады. Тәжірибе көрсеткендей, мұндай құрылымдар халықты тез әрі оңай табыс табуды үгіттеп, қаржылық сауаттылық пен сақтық дағдыларының қалыптасуына кедергі келтіреді. Нәтижесінде, қоғамда қаржылық тәуекелдерге қарсы тұратын имумнитет әлсіретіп, пирамидалардың қайта-қайта пайда болуына қолайлы орта қалыптасады. Осыған орай, қаржылық пирамиданы құруға, оның қызметін басқаруға және жарнамалауға қатысты қылмыстық-құқықтық тыйым тұрақты әлеуметтік теріс құбылысты заңнамалық тұрғыдан шекту қажеттілігнен туындаған. Мұндай тыйымның маңызы жазалау шарасымен ғана шектелмей, пирамидалардың таралуын ерте кезеңде тоқтатуға және азаматтардың мүліктік мүдделерін қорғауға бағытталуымен ерекшеленеді.

Теориялық тұрғыдан қаржылық пирамидаларды құру және олардың қызметіне басшылық жасау және жарнамалау түріндегі әрекеттерге қатысты дербес (оқшауланған) қылмыстық-құқықтық тыйымның орындылығы негізделді. Ұзақ жылдар бойы біз қарастырып отырған қол сұғушылықты алаяқтық құрамы ретінде саралау дұрыс болып көрінгенімен оның бір қатар жағдайларға байланысты олқылықтары да болғаны рас. Біріншіден, алаяқтық құрамы шеңберінде жәбірленушіге (әдетте жәбірленушілердің көпшілігіне) мүліктік залал келтіру фактісі болжанады, бұл қаржы пирамидасының жеткілікті ұзақ уақыт бойы жұмыс істеу мүмкіндігін ескере отырып, «салымшылар» үшін ықтимал тәуекелдерге және кінәлі адамдардың псевдоэкономикалық қызметінің қоғамдық қауіпті нысанына қылмыстық-құқықтық ден қоюға мүмкіндік бермейді. Екіншіден, қаржылық пирамидалар «дәстүрлі» алаяқтықпен салыстырғанда жәбірленушілердің көптілігімен ерекшеленеді. Ал алаяқтық әр қасы бөлек құрамдарды құрайтын бірнеше рет белгілерімен немесе жүйелі әрекеттермен сипатталады. Сөйтіп, қаржылық пирамидалар қызметін алаяқтық құрамы шеңберінде саралауда жалпы қылмыстық құқықта жол берілмеуге тиіс қылмыстық заң ұқсастығы белгілерін байқаймыз. «Инвестициялық пирамида» терминін «қаржылық пирамида» ұғымымен қатар қолдану жеткілікті дәрежеде негізделмеген деп пайымдауға болады. Мұндай қайталау белгіленген қылмыстық-құқықтық тыйымның нақты әлеуметтік-құқықтық мәнін айқындаудан гөрі, керісінше, оның мазмұнын бұлыңғырлата түседі. «Инвестициялық пирамида» ұғымын «қаржылық пирамида» деп атау заңнамалық мітіндегі осындай құрылымдардың қоғамға тигізетін зиянының дәлдігін азайтады және және инвестициялық іс-әрекеттің ерекшеліктерін сипаттайтын арнайы экономикалық терминдер жүйесіне сай келмейді, себебі капиталды инвестициялық құрал ретінде қолдану табысты тек қайта бөлумен шектелмейді. Сонымен қатар, «қаржылық пирамида» термині әлеуметтік-ғылыми аяның түрлі салаларында бекітілген және белгілі бір белгілер жиынтығы арқылы анықталады, бұл оның өзіндік функционалдылығын көрсетіп, басқа ұғымдармен қайталауды қажет етпейді.  
Заңнамалық техника тұрғысынан алғанда «қаржылық пирамида» ұғымының дефинициясын ҚР ҚК 217–бабының диспозициясы шеңберінен тыс қарастыру оңтайлы болып көрінеді. Мұндай әдіс бұрын қолданыста болған 1997 жылғы ҚР ҚК 177-1-бабының бастапқы редакциясында қолданылған болатын. Біз қарастырып отырған дефиницияны осы бапқа берілетін ескертуде беруге болады немесе ҚР ҚК-нің 3-бабы шеңберінде қарастыру қажет деп санаймыз. Мұндай шешімнің орындылығы қаржылық пирамидаларды жарнамалау жөніндегі қызметті криминализациялаумен қосымша белгіленді, өйткені ҚР ҚК 217-1-бабының құрамында қаржылық пирамида белгілері ашылмайтындықтан ҚР ҚК 217-бабының 1-бөлігінің диспозициясына сілтеме жасауды қажет етеді[50]. 

Қаржылық пирамиданы құруды, оған басшылық етуді және оны жарнамалауды экономикалық қызмет саласындағы қоғамдық қатынастарға қол сұғушылық ретінде, ал ҚР ҚК-нің 8-тарауының құрылымына сәйкес кәсіпкерлік қызмет саласындағы құқық бұзушылық ретінде қарастыру белгілі бір дәрежеде шартты сипатқа ие. Сонымен қатар қаржылық пирамидадан зардап шеккен тұлғалардың мұндай қызметті кәсіпкерлік субъектісінің әрекеті ретінде қабылдауы да белгілі бір қисынға негізделеді. Қаржылық пирамидалардың қызметі ықтимал мүліктік залал келтіру қаупімен ғана шектелмейді. Олар іс жүзінде меншік қатынастарына зиян келтіре отырып, халықтың инвестициялық белсенділігін төмендетеді, қаржы институттарына деген сенімсіздікті күшейтеді және экономикалық үдерістердің қалыпты дамуына елеулі қауіп төндіреді.

ҚР ҚК 217 және 217-1-баптарымен қарастырылатын қылмыстық құқық бұзушылық құрамы шеңберінде қос объектіліктің айрықша үйлескендігін айтқымыз келеді. Тікелей объектісі экономикалық (кәсіпкерлік) қызмет саласындағы қоғамдық қатынастар. Сондай-ақ, меншіктік қатынастар да дәстүрлі түсініктегідей қосымша объектісі емес, ҚР ҚК-нің 217-бабының құрылымы шеңберінде тиісті қол сұғушылықтың құқықтық табиғатын анықтаушы, шешуші фокус - объект ретінде беріліп отыр.  

Қазіргі қолданыстағы ҚР ҚК-нің 217-бабы құрылымына тән ерекшелігі заң шығарушының осы қол сұғушылықтың аяқталу кезеңін ерте кезеңге (қаржылық пирамиданы құру кезеңіне) ауыстыруы болып отыр. Аталмыш құрылым кез келген қаржылық пирамиданың мүліктік залал келтіретіндігі (осы уақытқа дейін бір де бір белгілі қаржылық пирамида бұл тұжырымды жоққа шығара алмады) жайлы криминологиялық аксиомаға негізделеді. Осыған байланысты заң шығарушы ҚР ҚК-нің 217-бабы бойынша жауаптылықтың туындауын байланыстыратын бастапқы кезеңде қол сұғушылықтың объективті қоғамдық қауіптілігі нақты көрініс тапқан зиянмен емес, криминологиялық тәжірибе арқылы дәлелденген болжамды қауіппен сипатталады.

ҚР ҚК 217-б. құрамының келте құрылымдылығына қарамастан қаржылық пирамида құру және оның қызметіне басшылық еткені үшін кінәлі адамдарға қатысты қылмыстық жауаптылықты жүзеге асырудың барлығы дерлік «салымшыларға» нақты залал келтіру жағдайында орын алып отыр. Қаржы мониторингі, оның ішінде ҚР қаржы нарығын реттеу және дамыту Агенттігі жүргізген мониторинг нәтижелерінің қылмыстық қудалаудың нақты жағдайларымен іс жүзінде байланасы жоқ, бұл қаржы пирамидасын құру сатыларында-ақ, яғни оның қызметінен «шынайы» жәбірленушілер табылған кезге дейін қылмыстық жауаптылыққа тартуды бастау тетігін пысықтау қажеттігі туралы мәселені қойып отыр (қаржы пирамидаларының қызметі үшін жауапкершіліктің тиімділігін арттырудың жекелеген мәселелері де келесі бөлімшеде қарастырылатын болады).

ҚР ҚК 217-1-б. шеңберінде ҚР ҚК 217-бабымен өзара байланыста субъектілік құрам нақтылауды талап етеді. Қаржылық пирамидаларды ұйымдастырушылар мен белсенді қатысушылардың қызметі іс жүзінде қаржылық пирамидаларды жарнамалаумен сөзсіз байланысты екендігіне сүйене отырып, олардың әрекеті ҚР ҚК 217-бабының құрамымен қамтылатындықтан қосымша ҚР ҚК 217-1-бабы бойынша саралауды қажет етпейді деп санаймыз.

Заңнамалық техника әдістері бойынша ҚР ҚК 217-бабына ұқсас ҚР ҚК-нің Ерекше бөлігінде көзделген қылмыстардың өзге құрамын жүйелі талдаумен ұштастыра отырып, қаржылық пирамидалардың қызметі үшін жауапкершіліктің субъектілік құрамының жеткіліктілігі тұрғысынан жүргізілген теориялық зерттеу қаржы пирамидаларына белсенді қатысушылардың іс-әрекеттерін криминализациялау қажеттілігі туралы қорытынды жасауға әкелді [50]. «Белсенді қатысушы» деп қаржы пирамидасының қызметіне өздері қатысып қана қоймай, оны жарнамалау, мүмкіндігінше көп жаңа «салымшыларды» тарту мақсатында белсенді іс-қимыл жасап, адамдарды тарту, насихаттау, уәде ету және көндірудің т.б. қандай да бір нысандарын қолданатын тұлғаларды түсіну керек. ҚР ҚК 217-бабын толықтырудың орындылығы бірқатар факторларға байланысты. Біріншіден, қаржылық пирамиданың пікірлестер қауымдастығы ретінде белгіленуі көбіне осы қылмыстық құрылымның (криминологиялық өлшем) өмірлік белсенділігін қамтамасыз ететін оның қатысушыларының белсенділігі деп анықталады. Екіншіден, қаржы пирамидасының қызметіне белсенді қатысу құрамын оқшаулау қазақстандық қылмыстық заңның заң техникасына сәйкес келетін конструкцияны білдіретін болады. Үшіншіден, қаржылық пирамидаға белсенді қатысушылардың іс-әрекеттері көбіне адамдарды салымшы болуға тарту, насихаттау, уәде ету сияқты айқын мінез-құлық актілеріне байланысты ұйымдастырушылар мен басшылық етушілердің іс-әрекеттеріне қарағанда нақты көрінеді. Төртіншіден, тиісті тыйым  ҚР ҚК 217-бабының  ескертушілік сипаттағы қылмыстық-құқықтық әлеуетін арттыруға мүмкіндік береді. 

Қаржылық пирамидалар қызметіне қарсы іс-қимылда әкімшілік-құқықтық жауапкершілік ресурсын жеткілікті деңгейде пайдаланбау туралы қорытынды жасалып отыр. Процессуалдық қызметтің қарапайым және бірыңғай нысандарын қамтитын әкімшілік жауапкершілікті іске асырудың ерекшелігі қаржы пирамидаларының қызметіне қарсы тұруда өте тиімді қосымша құқықтық құрал бола алады деген пікір негізделеді. Тиісінше, ҚР ҚК 217-бабының 1-бөлігінің қолданыстағы редакциясын әкімшілік-құқықтық жауапкершілік саласына аудара отырып, іс жүзінде оны қылмыстық сипаттан арылту арқылы әкімшілік-құқықтық деликтінің құрамын тұжырымдау ұсынылады. 

ҚР ҚК-нің 217-1-бабының 1-бөлігін әкімшілік деликтілер санатына ауыстыру туралы шешім сондай-ақ, бір-бірімен тығыз байланысты ҚР ҚК-нің 217-бабы мен ҚР ҚК-нің 217-1-баптары арасындағы «сәйкессіздіктерді» жоюға ықпал етеді деп пайымдаймыз. ҚР ҚК 217-бабы шеңберінде тиісті сандық көрсеткіштермен толық үйлесімділік болып (ірі немесе аса ірі мөлшерде ақша немесе өзге де мүлік немесе оған құқықты тарту)  «айтарлықтай залалды» көрсету өз маңызын жоғалтады деп санаймыз. Тиісінше, ҚР ҚК 217-1-бабының 1-бөлігі былайша тұжырымдалуы керек: «Қаржылық пирамиданы жарнамалау, яғни ақша, мүлік немесе оған құқықты ірі көлемде тартумен байланысты көпшілік алдында немесе бұқаралық ақпарат құралдарын немесе электрондық ақпараттық ресурстарды пайдалана отырып қаржылық пирамида туралы жеке және тікелей ақпарат тарату...».
ҚР ҚК 217-1-бабы редакциясына өзгертулер енгізу, біріншіден, ҚР ҚК 217-бабы мен 217-1-бабы нормаларының үйлесімділік дәрежесін арттыруға мүмкіндік береді, екіншіден, мұндай мәтіндік шешім біз осыған дейін атап өткендей, жарнамалау фактісі мен нақты «салымшыларды» тарту және оларға айтарлықтай залал келтіру фактісі арасындағы қажетті себеп-салдарлық байланыс орнату проблемаларын жойып, ҚР ҚК 217-1-бабының құрамын даулы материалдық құрылымнан арылтуға ықпал етеді. Тиісінше, ҚР ҚК 217-1-бабы құрамының құрылымы материалдықтан формальды құрамға ауысып, біз жоғарыда айтқан күрделіліктерді жояды. Сондай-ақ, ҚР ҚК 217-1-бабының саралаушы белгілерінің құрылымына қаржылық пирамиданың аса ірі мөлшерде ақша, мүлік немесе оған құқық тарту деген белгіні де енгізген жөн.
Қылмыстық жауапкершілік нақты сандық көрсеткіштерге, яғни «қаржы пирамидасына жеке және немесе заңды тұлғалардың ірі көлемдегі мүліктік активтерін» тартуға негізделуі тиіс. ҚР ҚК 217-бабының қолданыстағы нұсқасында бұл белгі саралаушы мән ретінде қарастырылған. Сонымен қатар, қазіргі таңда көршілес елдерде тиімді пайдаланылып келе жатқан әкімшілік преюдикция институтын қайта құрылымдау жағдайында ҚР ҚК 217-бабының құрамы заңнамалық құралдың ең айқын әлеуетті нысандарының бірі болып табылады деген тұжырым жасалады. «Екі немесе одан да көп қаржылық пирамидаларға қатысты әрекетті» саралаушы белгі ретінде дербес бөліп көрсету қажеттілігі негізделеді. Бұл шешімнің дәлелі ретінде біріншіден, кінәлі тараптың мұндай іс-әрекетті жасау мүмкіндігінің шынайлығы, екіншіден, екі немесе одан да көп қаржы пирамидасын бір мезгілде құру фактісін заңды түрде бірнеше рет жасаудан ажырата білу қажеттілігі келтіреді.
Сондықтан, екі немесе одан да көп қаржылық пирамидаларға қатысты деген белгі ҚР ҚК 217-бабының 2-бөлігінің саралаушы белгілері жүйесіне енгізілген жағдайда, тиісті қылмыстық әрекеттерге қылмыстық-құқықтық ықпал ету механизмін толықтырып, кінәлі тұлғалардың мінез-құлқының әртүрлі нұсқаларының құқықтық сипатын мүмкіндігінше толық ашуға мүмкіндік береді деп есептейміз. Мұндай шешім экономикалық қызмет саласындағы қылмыстық құқық бұзушылықтарға қатысты қылмыстық-құқықтық тыйым салудың мақсатына толықтай сәйкес келіп, белгілі бір әрекеттен келтірілген зиянның (залалдың) құндық көрінісін көрсетуге ғана емес, криминалдық көлеңкелі қызметтің ауқымын көрсетуге де жағдай жасары анық.
Заң шығарушының ҚР ҚК 3-бабының 29-тармағынан, яғни сыбайлас жемқорлық қылмыстар тізімінен 217-бапты алып тастау туралы шешіміне құрылымдық-сыни талдау жасау барысында заңнамалық айқындаудың мәні бірдей режимінде бір әрекеттерге қатысты сыбайлас жемқорлық қылмыс сипаты белгіленіп, ал басқаларына қатысты оны алып тасталау туралы шешім қабылданғанына көз жеткіздік. Қалыптасқан коллизиялық жағдайды шешудің ықтимал нұсқасы-сыбайлас жемқорлық қылмыстарының бұрынғы тізбесін қайта қалпына келтіруді, ҚР ҚК 217 - бабы 3-бөлігінің редакциясынан тиісті белгіні алып қоюды да қарастыра отырып, біз басқаша ымыралық нұсқаның басымдылығы туралы қорытынды жасауды жөн деп санадық. Кінәлінің әрекетін сыбайлас жемқорлық деп тану процесін неғұрлым икемді ету мақсатында ҚР ҚК-нің 3-бабының 29) - тармағына төмендегідей толықтыру енгізу ұсынылады: «Мемлекеттік функцияларды орындауға уәкілеттік берілген адам, не оған теңестірілген адам, не лауазымды адам, не жауапты мемлекеттік лауазымды атқаратын адам өзінің қызметтік өкілеттіктерін пайдаланумен ұштасатын өзге қылмыс жасаған жағдайда, жасалған қылмыстың барлық мән-жайларын ескере отырып, іс-әрекетті сыбайлас жемқорлыққа жатқызылуын сот шешетін болады» [48, 49].  
Жәбірленушілерді қаржылық пирамидаларға тартудың ең жоғары тәуекелдері қоғамдық пікір көшбасшылары (әншілер, саясаткерлер, спортшылар, белгілі блогерлер және т.б.) тарапынан кең ақпараттық ықпал ету мүмкіндіктерімен байланысты екенін ескере отырып, ҚР ҚК 217-1-бабының 2-бөлігінің 3) тармақшасына төмендегідей толықтырулар енгізуді талап етеді деп санаймыз: «сондай-ақ, өзінің кәсіби қызметі мен өзге де мән-жайларға байланысты адамдардың едәуір тобына ақпараттық әсер ете алатын адам жасаған».

ҚР ҚК 217-бабында көзделген қылмысты жасаған адамдарға қатысты шынайы өкінудің арнайы түрінің ережелерін қолдану мүмкіндігін зерделей отыра, оның ережелері қаржы пирамидасы «салымшылары» шеккен залалды (зиянды) барынша бейтараптандыру қажеттілігіне толық сәйкес келмейтініне көз жеткіздік. Қазіргі қолданыстағы ҚР ҚК 217-бабының ескертуінде жеке және (немесе) заңды тұлғалардың белгілі бір санының мүліктік активтері тартылатын ұзақ уақыттық қылмыс жасау кезеңі ескерілмейді. Сондықтан, ҚР ҚК 217-бабының ескертуіне өзгертулер енгізіліп, онда қаржы пирамидасына қатысушылардың мүліктік шығындарын өтеуге қатысты зиянды салдарды бейтараптандыру мүмкіндіктері қарастырылуы керек деп пайымдаймыз. Cондай-ақ, қаржылық пирамиданы ұйымдастырушы және оған басшылық етуші адамдар үшін де мүліктік залалдың орнын толтыру міндетті болуы шарт.
Қазақстан қаржылық пирамидалармен күресу саласында Еуропол, Еуроюст, FATF және БҰҰ-ның есірткі мен қылмыс мәселелері жөніндегі басқармасы (UNODC) сияқты ірі халықаралық ұйымдармен көпжақты және екіжақты форматтағы өзара әрекеттестік аясында халықаралықынтымақтастық жұмысын дамытып келеді. Қазақстан Республикасының трансұлттық қаржылық қылмыстарға қарсы жаһандық бастамаларға белсенді қатысуы инвестициялық алаяқтықпен байланысты қылмыстарды дер кезінде анықтау, олардың алдын алу және тергеу мақсатында тұрақты нормативтік-құқықтық және институтуционалдық базаны қалыптастыруға негіз болады. FATF – халықаралық қаржылық мониторинг жүргізетін орган ретінде Қазақстанның алаяқтыққа қарсы саясатының құқықтық және институтуционалдық деңгейде дамуына елеулі ықпал етіп, тәуекелге негізделген тәсілді енгізуді, бенефициарлық иелерді міндетті түрде анықтауда және қаржылық барлау өкілеттіктерін кеңейтуді ынталандыруда. UNODC-пен серіктестік қауіп-қатерлерді бағалаудың ғылыми-талдамалық құралдарын жетілдіруге және Орталық Азия бойынша өңірлік платформа арқылы жедел ақпарат алмасудың тұрақты механизмдерін орнатуға мүмкіндік береді. 
Еуропол мен Еуроюстпен қарым-қатынас шектеулі сипатта болғанымен, бұл әрекеттестік құқықтық диалогты, күдіктілер мен траншсшекаралық схемалар туралы деректер алмасуды, сондай-ақ қаржылық пирамидалармен тікелей байланысты цифрландыру және киберқауіптер контекстінде өзектібірлескен тергеу топтарына (JIT) қатысу перспективаларын ашады.

Посткеңестік аймақ елдерінің халықаралық практикасына сараптама жүргізу барысында, біз талдаудан өткізген мемлекеттерде нормативтік база үзіктілігі, қаржылық схемаларды тергеудегі құқық қорғау органдарының кәсіби деңгейінің төмендігі және алдын алу шараларының жеткіліксіздігі сияқты бірқатар кемшіліктер бар екенін байқадық. Дегенмен, қаржылық пирамидлардың алдын алу маұсатында, аталған елдермен ведомствоаралық ақпараттық алмасу платформаларын дамытып, цифрлық бақылауды күшейту, сондай-ақ Қазақстанның қаржылық киберқылмыстарға қатысты бірлескен халықаралық операциялар мен тергеу жұмыстарына белсенді қатысуын кеңейту қажеттілігі туындайды. Ішкі реформалар мен халықаралық ынтымақтастықты жан-жақты біріктіру арқылы ғана трансшекаралық құбылыс ретінде қаржылық пирамидаларға тиімді кедергі жасауға мүмкіндік болады.
Халықаралық тәжірибенің қорытындысын шығара отырып, біз зерттелетін елдерде қаржылық пирамидаларға қарсы күрес алдын алу сипатындағы жүйелі шаралар жиынтығына негізделгенін атап өтеміз. АҚШ пен Канададағы инвестициялық ұйымдарды міндетті түрде превентивті өткізу тәжирибесі, Сингапурдағыдай инвесторларға лицензиялау талаптарын қолдану, FINTRAC (Канада) және MAS (Сингапур) сияқты арнайы қаржылық қадағалау органдарының жұмысы, АҚШ заңнамасындағыдай тек жазалауға емес, залалды өтеуді міндеттеуге бағытталған санкциялық саясатты қолдану, сондай-ақ инвестициялық мәдениетті дамыту сияқты жариялық, қылмыстық және қаржылық құқық нормаларын үйлестіре пайдалану Қазақстанның құқықтық және институтционалдық базасын жетілдіру процесінде без арада оң нәтиже береріне сенімдіміз [42].
Жүргізілген зерттеу нәтижелері Қазақстан Республикасында қаржылық пирамиданың таралуын ескертудің жалпы әлеуметтік шаралары қылмыстың осы түрінің пайда болуы мен дамуына ықпал ететін детерминанттарды жоюға бағытталған бір-бірімен байланысты ұйымдастырушылық-құқықтық, экономикалық, білім беру саласындағы және ақпараттық-коммуникациялық тетіктердің кешенді және көп деңгейлі жүйесі екендігін көрсетеді. Олардың негізгі функционалдық мақсаты - қоғамда тұрақты құқықтық және қаржылық қатынастарды қалыптастыру, инвестициялық бастамаларға деген сыни көзқарасты дамыту, сондай-ақ қаржы нарығының заңды субъектілеріне деген қоғамдық сенімді нығайту [53]. 

Қазақстан Республикасының «Масс-медия», «Жарнама туралы» және «Онлайн-платформалар және онлайн-жарнама туралы» заңдарының  қаржылық пирамиданы жалпы әлеуметтік тұрғыдан ескертуге бағытталған әлеуетін зерделей отырып, бұл заңдардың ақпараттық кеңістіктің ашықтығын қамтамасыз етуге, тұтынушылардың құқықтарын қорғауға және ақпарат пен жарнамалық материалдарды тарату саласында орын алуы мүмкін жосықсыз пайдаланудың алдын алуға бағытталған өзара толықтырушылық мәні бар құқықтық құрал екендігіне көз жеткіздік [52; 54]. 

Жалпы бұқаралық ақпарат құралдарындағы қатынастарды реттеуге бағытталған бұл нормативтік-құқықтық актілердің қаржылық пирамиданы ескертудегі басты проблемасы заңсыз контентті жедел анықтау, бұғаттау мен жолын кесуге бағытталған кешенді, бірыңғай құқық қолдану тетігінің болмауы. Іс жүзінде уәкілетті органдардың өкілеттіктерінің бытыраңқылығы, жарияланған немесе жарияланатын ақпаратты тыйым салынған деп тану рәсімдері мен  өлшемдеріндегі айырмашылықтар құқықтық қайшылықтарға әкеліп, заңға сыйымсыз ақпараттардың жолын кесу үрдісін баяулатады. Осы заң ережелеріндегі үйлесімділіктің аздығы құқықтық ақауларды пайдаланатын жосықсыз жарнама мен инвестициялық сызбаларды насихаттаушы субъектілердің бір ортадан екінші ортаға көшіп жүруі нәтижесінде мемлекеттің бірдей профилактикалық саясатты жүзеге асыруын қиындатады. Бұл өз кезегінде алдын алу шараларының тиімділігін төмендетіп, ведомствоаралық өзара іс-қимылды күшейтуді, ақпаратқа қойылатын өлшемдер мен рәсімдерді біріздендіруді, сондай-ақ ақпаратты таратудың барлық арналары үшін бірыңғай сандық мониторинг енгізуді талап етеді. 

Жалпы азаматтық-құқықтық қатынастар саласында қоғамдық қатынастарды реттеудің диспозитивті әдісі кеңінен қолданылатындықтан бұл сала тиісті түзетулерге мұқтаж деп санаймыз. Бұл әкімшілік-құқықтық немесе қылмыстық-құқықтық шараларға қарағанда әлдеқайда тиімді, себебі азаматтық - құқықтық қатынас бойынша қаржылық пирамидалар қағидатына сәйкес әрекет ететін ұйымдарды құрудың бастапқы кезеңдерінде-ақ  ықтимал қылмыстылықтың жолын кесетін алдын алу әлеуеті іске қосылады деп пайымдаймыз. Осы мақсатта Қазақстан Республикасы азаматтық кодексінің  715-бабын: «Басқа тұлғалардан ақшалай қаражатты немесе өзге де мүлікті не оған құқықты ерікті түрде тарту және (немесе) активтерді осындай тұлғалардың пайдасына қайта бөлу есебінен көрсетілген тұлғаларға материалдық пайда төлеуге уәде беріп немесе төлей отырып, жеке және заңды тұлғалардан мүлікті иеліктен айыру не сатып алу, өзге де беру, жұмыстарды орындау не қызметтер көрсету жөніндегі қызметпен іс жүзінде айналысуға бағытталмаған ақшалай қаражатты немесе өзге де мүлікті не оған құқықты ерікті негізде тартуға жол берілмейді», - деген 4-тармақпен толықтыру қажет деп санаймыз [46].
Қазақстан Республикасының тұтынушылық қатынастарды реттеуге бағытталған заңына жүйелі талдау жасау нәтижесінде біз заңның алаяқтық сызбаларға, оның ішінде қаржылық пирамиданы ескертудегі әлеуетінің толық жүзеге аспағандығына көз жеткіздік. Қолданыстағы нормативтік-құқықтық база негізінен бұзылған құқықтарды қорғауға бағытталғандықтан  заңды жосықсыз қаржылық тәжірибелерді ерте анықтау мен бұғаттауға бағытталған жаңа ережелермен толықтыру осы заңның профилактикалық әлеуетін кеңейтуге мүмкіндік береді деп тұжырымдаймыз. Тиісті толықтырулар енгізу арқылы біз ұлттық деңгейдегі экономикалық қауіпсіздікті нығайту және тұтынушылардың құқықтарын қорғау міндеттеріне сәйкес, ведомствоаралық өзара іс-қимылдың тиімділігін арттыру, жедел ақпарат алмасу және азаматтарды қаржы пирамидаларына тартудың алдын алу тиімділігін арттыруға қол жеткіземіз [53].

Қазақстан Республикасының «Ақпараттандыру туралы» және «Сауда қызметін реттеу туралы» туралы заңдарына кешенді талдау жасай отыра екі  нормативтік актінің сауда үрдісін цифрландыру, мәмілелердің ашықтығын қамтамасыз ету және электрондық коммерцияны дамыту негізін қалыптастыратындығын түсіндік [52]. 

Талқылаудағы заңнамалық актінің оң жағы электронды куәлантыру механизмдерін бекітуге, цифрлық құжаттарға құқықтық база беруіне және Қазақстанның әлемдік цифрлық экономикаға интеграциялануына ықпал ететін сауда аясындағы бәсекелестікті дамытуға бағытталған. Сонымен қатар, ведоствоаралық ақпарат алмасу процестерінің жеткіліксіз реттелуі, трансшекаралық электронды сауданың толыққанды заңнамалық негізделмеуі, сондай-ақ қаржлық пирамидалар мен алаяқтық платформалар сияқты зиянды онлайн-практикаларға қарсы жедел шара қабылдау мүмкіндіктерінің шектеулілігі сияқты проблемалық тұстар орын алады. Осы себептер сандық технологиялардың динамикалық дамуы мен халықаралық сауда стандарттарын ескере отырып, құқықтық нормаларды замануи талаптарға сәйкес жаңартуды және басқа да нормативтік актілермен үйлестіруді қажет етеді [54].

Арнайы криминологиялық іс-шаралар жалпы әлеуметтік және жалпы құқықтық шараларлан өзгеше болып табылады, себебі олар тікелей қаржылық пирамидалардың қалыптасуына әкелетін криминогендік факторларға және оларды ұйымдастырушылар мен насихаттаушыларға бағытталады. Бұл құрал криминогендік жағдайларды алдын ала анықтауға, оларды бейтараптандыруға және жоюға бағытталған құқықтық, ұйымдастырушылық және делел әсер ету шараларының кешенін білдіреді. Осы құралдардың тиімділігі әкімшілік және қылсыстық-құқықтық нормаларды интеграциялау арқылы ведомствоаралық үйлестіруді күшейту арқылы және халықаралық ынтымақтастықтыдамыту арқылы қамтамасыз етіледі.

Қаржылық пирамидаларға қарсы күрес жүргізілетін арнайы субъектілерге құқық қорғау органдары, соның ішінде ішкі істер органдарының бөлімшелері  мен экономикалық қылмыстарды тергеу мекемелері, сондай-ақ қаржылық реттеуді жүзеге асыратын бақылау және қадағалау құрылымдары жатады.    

Қазақстан Республикасының 2009 жылғы 28 тамыздағы №191-VI заңы – «Қылмыстық жолмен алынған кірістерді заңдастыруға (жылыстатуға) және террторизмді қаржыландыруға қарсы іс-қимыл туралы» - еліміздегі уәкілетте мемлекеттік органдарының қаржылық пирамидаларды арнайы тізімге енгізу мүмкіндігін қамтамасыз ететін негізгі құқықтық база болып табылады. Заң мәтінінде пирамидалық схемалар тікелей аталмаса да, оның нормалары мұндай құрылымдарды алғашқы кезеңдерде-ақ анықтауға және олардың қызметін тоқтатуға бағытталған тиімді құқықтық механизмдерді қалыптастырады. 

Қаржылық пирамидаларға қарсы іс-қимылды жүзеге асырушы экономикалық тергеу қызметінің басты заңы - Қазақстан Республикасының «Қаржы нарығын және қаржы ұйымдарын мемлекеттік реттеу, бақылау және қадағалау туралы» 2003 жылғы 4 шілдедегі заңына талдау жасау арқылы оның қаржылық пирамидаларға қарсы іс-қимыл саласындағы профилактикалық әлеуеті шектеулі деген қорытындыға келдік. Лицензиялау қағидаттары мен уәкілетті органның, атап айтқанда Қаржы нарығын реттеу және дамыту агенттігінің және қаржы мониторингі агенттігінің қадағалау өкілеттіктерінің бекітілгендігіне қарамастан, ол квази-қаржы құрылымдарының елеулі бөлігінін қамтымайды. Инвестициялық клубтар, тұтыну кооперативтері, кэшбэк-сервистер, жалған білім беру жобалары заңның тікелей юрисдикциясынан тыс қалып жатқандықтан бұл өз кезегінде құқықтық вакуум тудырып, пирамида ұйымдастырушыларына жаңа ұйымдық-құқықтық нысандарға бейімделулеріне мүмкіндік береді. Қаржылық  пирамидаларға қарсы іс-қимыл тиімділігін арттыру үшін заңнаманы жаңа дефинициямен толықтырып, реттеу объектілерін кеңейту, қаражат тартуға құқығы бар субъектілердің бірыңғай тізімін құру және жеделдетілген ведомствоаралық ақпарат алмасуды бекіту қажеттігін көрсетті.

ҚР Ішкі істер органдары қаржылық пирамидаларды арнайы ескертуде талдамалық анықтаудан бастап, жедел жолын кесумен жалғастырып істерді қозғау және тергеуді сотқа жеткізумен аяқтайтын жүйе құраушы рөлге ие. Ішкі істер органдары қызметін реттеуші нормативтік база криминалды полиция, тергеу бөлімшелері мен киберполицияға және ЖПҚ-не қаражат тартудың заңсыз сызбаларын бақылау, бұғаттау және азаматтардың мүліктік құқықтарын қорғауға қатысты қажетті өкілеттіктер береді.

ҚОСЫМША А
Павлодар, Қарағанды, Шымкент, Ақтау, Семей қалаларының 321 тұрғыны  арасында әлеуметтік орта өкілдерінің күнделікті тыныс-тіршілігін, олардың әлеуметтік жағдайларын анықтау және сол арқылы қарапайым адамдардың қаржылық пирамидалардың құрбаны болуына не себеп болатынын белгілеу мақсатында Google formsта жүргізілген әлеуметтік сауалнама нәтижелері бойынша анықтама
1. Жынысыңыз: Респонденттердің 61% әйел адамдар, 39% ер адамдар.

2. Жасыңыз: 27-40 жас аралығындағылар 32%; 41-50 жас аралығындағылар 44%; 51-73 жас аралығындағылар 24% құраған.

3. Ұлтыңыз: 71% қазақтар, 12% орыстар, 7% украин, 1% белорус, 4% неміс, 2% шешен және 3% кәріс ұлтының өкілдері.

4. «Кәсібіңіз кім?» деген сауалға қатысушылардың 24% заңгерміз деп, 30% медицина маманы екендігін, 26% бухгалтер, экономист екенін, 13% зейнеткерміз деп және қалған 7% сантехник, слесарь.құрылысшымыз  деп жауап берген. «Қайда тұрасыз?» деген сұраққа олардың 56% – қала жастары және 44% – ауыл жастары деп белгілеген.

5. «Жұмыс істейсіз бе?» деген сұраққа респонденттердің 61% – жұмыспен қамтылмаған немесе ішінара қамтылғанын белгілесе, тек 39%-тұрақты жұмысы бар екендігі анықталды.
6. «Өзіңізді материалдық жағынан қамтамасыз етілген адамдар қатарына жатқызасыз ба?» деген сауалға респонденттердің 47% өздерін тұрмысы орташа адамдар қатарына жатқызатындықтарын, 16% өздерін материалдық тұрғыдан қамтамасыз етілген адамдар қатарына жатқызатындықтарын және 37% өздерін тұрмысы орташадан төмен адамдар қатарына жатқызатындықтарын айтты.

7. «Табыстарыңыз қандай қажеттіліктеріңізді өтеуге жетеді?» деген сауалға олардың 44% күнделікті өмір сүрулеріне ғана жетіп, мүліктік қор жинақтауларына мүмкіндік бермейтіндіктерімен негіздеді ал, 16% табыстарының барлық қажеттіліктерін жабуға жететіндіктерін, сонымен қатар шет мемлекеттерде дем алатындықтарын, жылжымайтын мүлік, қымбат автокөліктері мен жеке бизнестерінің бар екендігін, сондықтан өздерін материалдық қамтамасыз етілген адамдар қатарына жатқызатындықтарын айтса, 40% өздерінің тамақтану, медииналық қызмет алу мен басқа да әлеуметтік қажеттіліктерін өтеуде қиындықтарының барлығымен негіздеді.

8. «Сіз материалдық қажеттіліктеріңізді бірінші орынға қоясыз ба және қоюыңызға не себепші?» деген сұраққа 43% өздерінің материалдық жағдайларын басты кезекке қоятындықтарын жазған, 29% қойғысы келмегенмен өмір талабының солай екендігімен байланыстырған, 27% материалдық қажеттілікті бірінші кезекке қоймайтындықтарын білдірсе, 11% жауап беруге қиналатындықтарын жазған.

9.  «Қаржылық пирамидалар жайлы не білесіз?» деген сауалға респонденттердің 54% оны қылмыс түрі деп санап, жағымсыз қарайтындықтарын көрсетсе, 36% оны мемлекет пен қоғамдағы басты проблемаға жатқызып, респонденттердің 10% қаржылық пирамидалар жайында ойланып көрмегендіктерін жазған.

10. «Сіз қаржылық пирамида құрбаны болдыңыз ба?» деген сауалға респонденттердің 51% өздерінің қаржылық пирамида болғанын жазса, 25% күмәнді ұйымдарға инвестиция салмайтындықтарын жазған және 13% мұндай ұсыныстардың өздеріне жасалмағандығын белгілесе, қалған 11% инвестициялық ұйымдарға салым салу туралы ұсыныстардың жасалмағандығын жазған.

11. «Елімізде қаржылық пирамидалар таралуына не себеп?» деген сауалға қала тұрғындарының 46% адамдардың материалдық жағдайларының төмендігін, 3% адамдардың қаржылық сауаттылықтарының жоқтығын, 6% құқықтық сауаттылықтарының төмендігін, 21% мемлекет тарапынан ешқандай қолдаудың жоқтығын, 19% адамдардың психологиялық болмыстарының тұрақсыздығын және 16% қазақстандықтардың тәрбие деңгейінің төмендігін жазған.

12. «Қазақстан халқына қаржылық пирамидалармен күресу үшін қандай рухани қажеттілігімізге мән беруіміз қажет?» деген сауалға респонденттердің 62% халықтың әлеуметтік жағдайына назар аудару қажеттігін, 21% отбасылық тәрбиеге көңіл бөлу қажеттігін және қалған 17% сапалы білімге мән беру қажеттігін білдірген.

13.  «Өзіңіз қаржылық пирамидалардың  құрбаны болған болсаңыз оның өмірлік циклінің қай кезеңдеріне қатыстыңыз?» деген сауалға 91% үш кезеңнен өткенін белгілесе, 8% төрт кезеңнен де өткендерін жазған және тек 1% ғана қаржылық пирамиданың жандану кезеңіне қатысқандарын жазған.

14. «Қаржылық пирамидаларға салым жасауға кім шақырды?» деген сұраққа сауалнамаға қатысушылардың 32%  интернет желісіндегі жарнама арқылы барғандығын жазса, 6%  басқа БАҚ арқылы тапқанын, 21% медиа тұлғалардың жарнамасы нәтижесінде барғанын және қалған  41% туыстарының, әріптестері мен достарының кеңесімен салым жасағандарын айтты.
15.  «Инвестициялық ұйымды қандай өлшемдерге сәйкес таңдадыңыздар?» деген сауалға респонденттердің 37% таныстарының (әріптес, сыныптас және т.б.) ұсынысы бойынша, 25% интернет желілеріндегі жарнама бойынша, 14% сол мекемеде жұмыс жасайтын менеджерлердің ұсынысымен десе тек қалған 24% ғана түрлі қаржылық  ұйымдарды зерделей отыра, талдау жасау нәтижесінде өз таңдауларын жасағандарын жазады.
16. «Сіз қаржыға қатысы бар қандай сервистерді (әлеуметтік желілерді) пайдаланасыз» Олардың  53% - банк, микронесиелік ұйым, онлайн-инвестиция сияқты қаржы сервистерін пайдалану тәжірибесі бар 25-55 жастағы азаматтар, 32% - 18-24 жас аралығындағы әлеуметтік желілер мен мессенджерлерді белсенді пайдаланушы жастар және 15% - 56 жастан асқан әртүрлі салада еңбек ететін немесе зейнеткер адамдар. 
18. «Соңғы екі жылда сіз жоғары кіріске (айына 5% және одан жоғары) ақша салу туралы ұсыныстар алдыңыз ба?» деген сауалға респонденттердің 58%- иә деп, 39%-жоқ деп және 3% есімде жоқ деп жауап берді.

19. «Мұндай ұсыныстарды қайдан жиі алдыңыз? (бірнеше жауап беруге болады)» деген сауалға 47% Instagram, Facebook, TikTok арқылы, 26% WhatsApp, Telegram  сияқты түрлі мессенджерлерден десе, 18% таныстар арқылы  ұсыныстар бойынша деп және 9% кездесулер кезіндегі офлайн жарнамалар арқылы екендігін айтты.

20. «Сіз компанияның немесе жобаның қаржылық қызметке лицензиясы бар-жоғын тексердіңіз бе?» деген сауалға қатысушылардың 21%- иә деп, 79%- жоқ, тексермедім деген жауап берді. «Мұндай ұйымдардың қызметі қаржы заңнамасы тұрғысынан реттелуі керек пе?» деген сұраққа адамдардың 37%-иә, 41%-жоқ деп және 22%- жауап беруге қиналатындықтарын жазған. 

21.«Егер қаражат тартуға құқығы бар ұйымдардың бірыңғай ашық тізімі болса, сіз оны ақша салмас бұрын тексерер ме едіңіз?» деген сауалға респонденттердің 71% - иә, міндетті түрде деп, 19% - кейбір жағдайларда тексеруім мүмкін десе, 10% - жоқ деген жауап жазды.  

ҚОСЫМША Ә
Астана қаласы және Ақмола облысы, Қарағанды қаласы және Қарағанды облысы бойынша құқық қорғау органдарының 181 қызметкері арасында жүргізілген сауалнама нәтижелері

Кесте Ә.1 – Респонденттердің сапалық құрамы
	Көрсеткіш
	Санаты
	%

	Аймақ
	Астана қ.
	25

	
	Ақмола облысы
	17

	
	Қарағанды қаласы
	30

	
	Қарағанды облысы
	38

	Бөлімшелер деңгейі
	Аудандық
	45

	
	Қалалық
	35

	
	Облыстық
	20

	Лауазымы
	Тергеуші
	62

	
	Аға тергеуші
	28

	
	Басшы \басқасы
	10

	Еңбек өтілі
	3 жылға дейін
	22

	
	4–9 жыл
	41

	
	10 жылдан аса
	37


Кесте Ә.2 – Сіз өз тәжірибеңізде ҚР ҚК-нің 217 және  217-1-бабы бойынша қылмыстық істерді тергеумен айналыстыңыз ба?  

	Иә, тергедім, %
	81

	Менің өндірісімде ондай істер болған жоқ, %
	74

	Есімде жоқ
	-


Кесте Ә.3 – Сіздің ойыңызша қаржылық пирамида түріндегі  қылмыс объектісі не?

	Меншікке қатысты қоғамдық қатынастар, %
	(47,2)

	Экономикалық қоғамдық қатынастар, %
	(25,6)

	Материалдық құндылықтарды өндіру, бөлу және тұтыну жөніндегі қатынастар кешенімен байланысты ерекше сала, %
	(27,2)

	Жауап беруге қиналамын, %
	(0)


Кесте Ә.4 – Қаржылық пирамида түріндегі заңсыз әрекеттердің тікелей объектісін өзгерткенді жөн санайсыз ба?

	Қылмыстық заң құрылымында  бұл қол сұғушылықтың тікелей объектісін өзгерткен дұрыс, %
	(39,4)

	Қылмыстық заң құрылымында  бұл қол сұғушылықтың тікелей объектісін өзгерткен дұрыс емес, %
	(27,1)

	Жауап беруге қиналамын, %
	33,5


Кесте Ә.5 – Өз тәжірибеңізге сүйене отырып, халықтың қаржылық пирамидалар жайлы қай топ өкілдерінің жарнамасына сенуі мүмкін екендігін белгілеңіз

	Қаржылық пирамиданы ұйымдастырушы, басшылық етуші және соған қатысушы адам, %
	(13,4)

	Әнші, спортсмен, блогер сияқты танымал адамдар, %
	(51,1)

	Дос-жаран, туыс, әріптестер, %
	(33,5)

	Басқа жауап (қолмен жазыңыз), %
	(2)


Кесте Ә.6 – Қаржылық пирамиданы жарнамалауда қандай каналдар жиі қолданылады?

	Канал
	% үлесі

	Блогер / инфлюенсерлер
	12

	Әлеуметтік желідегі таргет 
	45

	Мессенджерлер
	28

	Офлайн шаралар
	14

	Басқасы
	3


Кесте Ә.7 – Қаржылық пирамидаларды ескертуге байланысты квази қаржылық секторлардың (ломбард, МҚҰ, несиелік серіктестік, білім беру қызметтері, кооперативтер) рөлі қандай?  

	Қаржылық пирамидаларды ерте кезеңде анықтауға кедергі келтіреді, %
	72

	Квази қаржылық секторлар банктік  бақылаудан қашатын пирамида ұйымдастырушылары үшін өте тиімді қорғаныс құралы, %
	25

	Ешқандай рөлі жоқ, %
	3

	Жауап беруге қиналамын, %
	0


Кесте Ә.8 – Қылмыстық істі жүргізу барысында квази қаржылық секторға  қадағалау жасалмауының қандай зардаптары болуы мүмкін?  

	Олардың қылмыстық ниетін дәлелдеу қиын, %
	66

	Залалдың өтелмей қалу қаупі жоғары, %
	26

	Қаңды инвестициялық қызметті заңсыз қызметтен ажырату қиын, %
	8


Кесте Ә.9 – Квазиқаржылық сектордың қадағалануынан қандай оң өзгерістер болуы мүмкін?

	Құқықтық анықтылық болып, тіркеусіз кез-келген әрекет автоматты түрде заңсыз болып саналады, %
	37

	Сандық із қалады, %
	9

	Тергеушілер  жұмысын жеңілдетеді, %
	54

	Оң өзгеріс болмайды, %
	0


ҚОСЫМША Б
Ақмола, Қарағанды, Павлодар, Абай, Шығыс Қазақстан облыстарының  қауіпсіздігі барынша төмен мекемелерінде ҚР ҚК-нің 217,217-1-баптарында көзделген қылмыс жасағаны үшін бас бостандығынан айыру түріндегі жазасын өтеп жатқан 91 сотталған арасында жүргізілген сауалнама қорытындылары бойынша анықтама
1. Ұлтыңыз: Қазақтар – 71%, өзбектер – 7%, қырғыздар – 4%, тәжіктер – 6%, орыстар – 2%, кәрістер – 1%, татарлар – 5%, шешен – 4%.

3. Біліміңіз: Орта білімі толық емес сотталғандар – жоқ, орта білімі бар сотталғандар – 40%, арнайы орта білімі барлар–32%, аяқталмаған жоғары білімі барлар – 20%, жоғары білімі барлар – 8% құрады.

4.  Отбасылық жағдайыңыз: 43% некеде тұрғандар, 34% бойдақ және 23% азаматтық некедегі  адамдар.

5. «Осы қылмыс түрін  жасауға сізді қандай жағдай итермеледі?» деген сауалға респонденттердің 31% пайда табу десе, 12% алған несиелерін (қарызын) төлеу үшін деген, 7% кек алу десе, 15% әке-шеше, бала, туыстарына көмектесу үшін, 9% өздерінің де алданып қалғандарын айтса, 11% өзге адамдардың осы қадамға баруға мәжбүрлегендерін, 15% қылмыс жасау мотивтерін айтудан бас тартты.

6. «Осы қылмысты қайталап жасар ма едіңіз?» деген сұраққа  сауалнамаға қатысушылардың 25% бұл жолды таңдамайтындықтарын жазса, 27% бұл туралы ойланып көрмегендіктерін айтады, ал 18% бұл сұраққа жауап беруге қиналатынын білдірсе, 16% бұл мәселені талқылағысы келмейтіндіктерін көрсеткен  және 5% пайдасы болса бас тартпайтындығын белгілесе 9% бұл сұрақты орынсыз деп таныған.

7. «Өз жасаған әрекетіңіздің қоғамдық қауіптілігін сезіндіңіз бе?» деген сұраққа сотталғандардың 47% сезінгенін, мүліктік шығынды өтеп жатқанын жазса, 31% өз әрекетін қылмыс ретінде танымайтынын жазса, 18% сот шешімі әділетсіз болғанын, өзінің кінәлі еместігін алға тартса, 4% бұл сұраққа жауап беруден бас тартқан.

8. «Бұрын қылмыстық жауаптылыққа тартылған ба едіңіз?» деген сауалға 79% бірінші рет тартылғандықтарын жазса, 21% бұрын теріс қылықтары мен онша ауыр емес қылмыстар жасағаны үшін тартылғанын  көрсеткен.  

9.  «Сотталғанға дейін жұмыс істедіңіз бе?» деген сауалға қылмыс жасаушы тұлғалардың 58,4% тұрақты кіріс көздерінің болмағандығы, 27,6% ұсақ кәсіпкерлікпен айналысып, 8,7% жұмыстан шығып қалған және тек 5,3% ғана сотталғанға дейін жұмыс істегендігі белгілі болды.

